
Cuvânt  înainte 


Proiectarea  cercetării  sociologice  conţine  primele  două  părţi  ale  unui 
viitor  curs  complet  de  metodologia  cercetării  sociologice.  Ceea  ce  se  publică 
acum  reprezintă  zona  cel  mai  puţin  acoperită  cu  texte,  fie  ele  şi  disparate,  la 
un  nivel  adecvat  de  detaliere  a  activităţilor  care  intervin  într-o  cercetare 
sociologică. 

Partea  întâi  cuprinde  o  introducere  în  problematica  metodologiei  cerce¬ 
tării  sociologice :  perspectiva  sociologică  asupra  socialului  şi  conţinutul 
metodologiei  de  cercetare  sociologică.  în  partea  a  doua  se  tratează  proiec¬ 
tarea  cercetării  sociologice :  etapele  proiectului,  eşantionarea  în  cercetarea 
socială,  analiza  şi  operaţionalizarea  conceptelor,  cuantificarea  şi  măsurarea 
în  sociologie. 

Versiunea  iniţială  a  lucrării  de  faţă  s-a  constituit  din  înregistrarea  expune¬ 
rilor  susţinute  la  Universitatea  Bucureşti,  Facultatea  de  Sociologie  şi 
Asistenţă  Socială,  secţia  de  Asistenţă  Socială,  anul  II,  în  anul  universitar 
1997/1998. 

După  o  experienţă  de  cercetare  de  30  de  ani  (din  care  20  şi  de  activitate 
didactică),  intenţia  mea  a  fost  să  elaborez  un  text  ajutător  pentru  cel  care 
vrea  să  efectueze  o  cercetare  sociologică.  Pentru  aceasta  am  inventariat 
activităţile  implicate  şi  am  schiţat  diferite  modalităţi  de  realizare.  Rămâne  la 
latitudinea  fiecăruia  să-şi  formuleze  şi  să-şi  argumenteze  opţiunile  şi  soluţiile 
adoptate  într-o  anumită  cercetare.  Normativitatea  metodologică  nu  este  una 
arbitrar  impusă,  ci  mai  degrabă  te  atenţionează  asupra  erorilor  ce  pot  apărea 
dacă  o  desconsideri.  Ea  nu  este  formulată  din  exterior,  ci  se  constituie  pe 
baza  analizei  critice  a  diferitelor  practici  de  cercetare. 

Eu  văd  în  metodologie  o  componentă  de  bază,  alături  de  cea  teoretică,  a 
formării  specialiştilor.  Ea  diferenţiază  un  profesionist  de  un  amator,  dar  nu 
poate  deveni  un  scop  în  sine  decât  din  raţiuni  didactice.  Altfel,  metodologia 
se  dezvoltă  în  interacţiunea  dintre  cercetător  şi  obiectul  său  de  studiu. 
Tocmai  de  aceea,  în  lucrare  se  va  arăta  că,  deşi  există  o  multitudine  de 
modalităţi  de  efectuare  a  cercetărilor,  acestea  se  selectează  în  funcţie  de 

adecvarea  la  specificul  domeniului  şi  la  obiectivele  urmărite  la  un  moment 
dat.  De  asemenea,  se  subliniază  faptul  că  este  nefuncţională  preluarea  tale 
quale  a  unor  proiecte  de  cercetare  gata  elaborate,  că  este  de  datoria  fiecărui 
cercetător  să  reflecteze  la  oportunitatea  adoptării  lor,  să  le  testeze  valoarea 
şi  în  ultimă  instanţă  să  elaboreze  un  proiect  personal,  ţinând  cont  şi  de  ceea 
ce  au  făcut  alţii  înaintea  lui,  mai  ales  dacă  urmăreşte  şi  efectuarea  de 
comparaţii. 

Mulţumesc  celor  care  m-au  ajutat  într-un  fel  sau  altul  să  duc  la  bun 
sfârşit  lucrarea  de  faţă,  în  mod  special  soţiei  mele,  care  a  efectuat  transcrierea 
de  pe  casetă,  şi  asistentelor  şi  asistenţilor  cu  care  lucrez  la  Universitate, 
respectiv  la  Institutul  de  Cercetare  a  Calităţii  Vieţii. 

1.  PERSPECTIVA  SOCIOLOGICĂ 
ASUPRA  SOCIALULUI 


1-1.  Cunoaşterea  ştiinţifică  a  vieţii  sociale 

Discuţia  despre  nevoia  cunoaşterii  ştiinţifice  a  vieţii  sociale  este  impusă 
de  faptul  că  acest  domeniu  nu  este  apanajul  omului  de  ştiinţă.  în  viaţa  de 
zi  cu  zi  oamenii  obişnuiţi  observă,  analizează  şi  evaluează  mediul  social 
în  care  trăiesc,  precum  şi  o  serie  de  fenomene  şi  evenimente  despre  care 
primesc  informaţii  pe  diverse  canale.  Este  vorba  de  cunoaşterea  comună 
(spontană).  Aceasta,  deşi  nu  se  realizează  la  un  nivel  satisfăcător, 
îi  permite  totuşi  omului  să  se  orienteze  şi  să  acţioneze  într-un  domeniu 
sau  altul. 

între  cunoaşterea  comună  şi  cea  ştiinţifică  sunt  zone  de  interferenţă, 
dar  şi  de  netă  separare.  Astfel,  prin  cunoaşterea  comună  se  pot  evidenţia 
o  serie  de  probleme  sociale,  care  intră  în  atenţia  cercetătorului.  El  „le 
vede”  ca  pe  o  comandă  socială,  ca  probleme  de  interes  public. 

Aşa  cum  vom  constata  ulterior,  în  domeniul  cercetării  sociale  se 
întâlnesc  şi  orientări  în  care  cunoaşterea  comună  este  luată  ca  atare  în 
încercarea  de  explicare  a  vieţii  sociale.  Fără  a  se  subestima  necesitatea 
investigării  reprezentărilor  sociale  şi  a  cunoaşterii  comune,  este  de  notat 
că  în  cercetarea  socială  se  pune  totuşi  acut  problema  depăşirii  stadiului 
simţului  comun,  deoarece  acesta  din  urmă  nu  furnizează  informaţii 
suficiente  pentru  explicare,  înţelegere  şi  teoretizare,  chiar  dacă  este  vorba 
de  aspecte  relativ  simple  ale  vieţii  sociale.  în  fapt,  argumentează 
H.H.  Stahl,  pe  baza  unei  experienţe  de  cercetare  îndelungate  (s-au  scurs 
patru  decenii  între  apariţia,  în  1934,  a  lucrării  Tehnica  monografiei 
sociologice  şi  a  lucrării  citate  aici),  cunoaşterea  comună  este  iluzorie. 
Nu  se  pot  percepe  spontan  formele  sociale  de  existenţă  (morfologie 

socială).  Printre  caracteristicile  cunoaşterii  spontane,  se  reţine  că  ea  este 
influenţată  de  zestrea  culturală  primită  prin  socializare,  are  un  caracter 
enciclopedic,  este  pasională,  limitată  la  experienţa  personală,  apelează  la 
sentimentul  fals  al  liberului  arbitru,  preia  opinii  colective  (H.H.  Stahl, 
Teoria  şi  practica  investigaţiilor  sociale ,  voi.  I,  1974). 

Pentru  cercetătorul  social  pericolul  preluării  unor  pseudo-explicaţii 
avansate  de  cunoaşterea  comună  este  extrem  de  mare.  El  are  de  luptat  cu 
propriile  prejudecăţi  sau  idoli,  cum  îi  numea  Francis  Bacon.  Ceea  ce 
înseamnă  că  numai  printr-o  activitate  de  cunoaştere  supusă  controlului, 
verificării  continue  se  poate  aspira  la  formularea  unor  explicaţii  adecvate. 

Prin  cunoaşterea  ştiinţifică  se  urmăreşte  determinarea  naturii  fenome¬ 
nelor  şi  a  modurilor  de  manifestare  a  legităţilor  care  guvernează  domeniul 
respectiv.  Pentru  aceasta,  cunoaşterea  ştiinţifică  se  realizează  în  mod 
sistematic  cu  ajutorul  unui  instrumentar  de  lucru  mai  mult  sau  mai  puţin 
sofisticat,  ceea  ce  a  condus  la  dezvoltarea  unei  metodologii  de  cercetare. 
Obţinerea  de  cunoştinţe  adecvate  reclamă  efectuarea  unei  cercetări 
ştiinţifice.  Când  spunem  acest  lucru,  nu  trebuie  să  ne  imaginăm  un 
singur  tip  de  cercetare,  o  singură  formă  de  comunicare  a  rezultatelor  şi 
nici  obţinerea  rigurozităţii  absolute,  adesea  nici  chiar  una  satisfăcătoare. 

După  cum  vom  vedea,  sociologii  utilizează  o  multitudine  de  modalităţi 
de  cercetare,  fără  ca  toate  să  aibă  aceeaşi  valoare  pentru  cunoaşterea 
fenomenelor  studiate.  De  asemenea,  ei  fac  apel  la  forme  variate  de 
expunere  a  rezultatelor. 

Cât  priveşte  rigurozitatea,  este  de  reţinut  diferenţa  dintre  exactitate  şi 
aparenţa  de  exactitate  sau,  altfel  spus,  diferenţa  dintre  exact  şi  precis. 
H.H.  Stahl  arată,  în  acord  cu  unele  sesizări  mult  mai  vechi,  că  termenul 
precis  este  luat  în  sensul  de  „fix”,  iar  cel  de  exact ,  în  sensul  de  „corect” 
(fără  eroare).  O  anumită  relatare  despre  un  fapt  poate  fi  mai  mult  sau  mai 
puţin  precisă  în  funcţie  de  modul  de  exprimare,  de  termenii  folosiţi. 
Exprimarea  cantitativă  dă  posibilitatea  preciziei,  dar  valorile  pot  fi  uneori 
eronate,  greşite,  deci  inexacte.  Totodată,  nivelul  de  precizie  are  un  rol 
esenţial  în  generalizările  statistice  şi  se  referă  la  pragul  de  încredere 
(probabilitatea)  cu  care  se  fac  estimările  de  la  un  eşantion  la  populaţia 
din  care  acesta  a  fost  extras  (universul  cercetării). 

Un  aspect  pe  care  îl  considerăm  important  de  a  fi  reţinut  aici  se  referă 
la  faptul  că  prin  cercetarea  sociologică  se  are  în  vedere  deopotrivă 
cercetarea  (analiza)  teoretică  şi  cea  empirică  (concretă) ;  cercetarea 
documentară,  de  laborator  şi  de  teren.  Mai  mult,  ele  pot  fi  combinate 
în  cadrul  unor  abordări  mai  complexe,  dar  şi  mai  adecvate  la  specificul 
domeniului  avut  în  atenţie  la  un  moment  dat.  Dacă  este  adevărat  că 
cercetarea  realităţii  este  sursa  cunoştinţelor,  totuşi  nu  toate  cunoştinţele 
pe  care  le  avem  rezultă  direct  din  cercetarea  empirică.  Ele  mai  sunt 
derivate  şi  din  teoriile  constituite  pe  baza  cercetărilor  empirice  anterioare. 
Pe  de  altă  parte,  cunoştinţele  la  care  s-a  ajuns  la  un  moment  dat  sunt 
provizorii,  ceea  ce  impune  reluarea  continuă  a  procesului  de  cercetare 
într-un  domeniu  sau  altul,  la  o  colectivitate  sau  alta  etc. 

Mulţi  dintre  marii  sociologi  nu  au  efectuat  cercetări  empirice,  dar 
au  creat  opere  de  referinţă.  Adesea  ei  s-au  rezumat  la  cercetarea  teore¬ 
tică,  alteori  au  apelat  la  observaţii  individuale  şi  la  rezultatele  unor 
cercetări  empirice. 

Separarea  cercetării  teoretice  de  cercetarea  empirică  se  soldează  cu 
practici  mai  mult  sau  mai  puţin  speculative  de  constituire  a  superteoriei 
sau  cu  empirismul  abstract,  ambele,  în  fond,  neproductive  şi  deci 
amendabile  (C.W.  Mills,  Imaginaţia  sociologică,  1959,  traducerea  româ¬ 
nească  P.  Berar,  1974) . 

Dacă  „superteoria”  este  opera  unor  sociologi  independenţi,  precum  şi 
a  filosofilor,  empirismul  este  favorizat  de  sporirea  caracterului  aplicativ 
al  sociologiei  şi  de  efectuarea  la  comandă  de  cercetări  fără  relevanţă 
teoretică.  Deşi  constituirea  şi  existenţa  sociologiei  se  leagă  în  mod 
esenţial  de  cercetarea  empirică  şi  de  desprinderea  de  filosofia  socială, 
această  manieră  speculativă  de  raportare  la  social  continuă  să  se  substituie 
adesea  teoriei  sociologice  bazate  pe  cunoaşterea  realităţii.  Or,  menirea 
abordării  filosofice  este  aceea  de  a  se  constitui  într-un  alt  nivel  al 
cunoaşterii,  în  raport  cu  rezultatele  la  care  s-a  ajuns  în  cercetarea 
ştiinţifică.  Doar  în  aceste  condiţii  sinteza  filosofică  poate  fi  un  criteriu  de 
orientare  a  cerceţărilor  ulterioare. 

Pe  de  altă  parte,  se  observă  faptul  că  în  domeniul  cunoaşterii  ştiinţifice 
a  socialului  au  loc  diferenţieri  datorate  specificităţii  disciplinelor  de 

profil.  Acestea  vin  cu  propriile  perspective,  concepte  şi  metodologii  de 
abordare.  Uneori  este  posibilă  corelarea  cunoştinţelor  la  care  se  ajunge 
într-o  ştiinţă  socială  sau  în  alta,  alteori  însă  nu.  Mai  mult,  chiar  în 
interiorul  unei  anumite  discipline,  inclusiv  în  domeniul  sociologiei,  se 
înregistrează  incompatibilităţi  de  abordare,  discursuri  paralele,  şi  se 
avansează  rezultate  contradictorii. 

Cunoaşterea  socialului  este  afectată  şi  prin  faptul  că  specialişti  din 
afara  domeniului  social  încearcă  să-şi  transfere  competenţele  ştiinţifice 
în  abordarea  unor  teme  de  natură  socială.  De  multe  ori,  ei  fac  apel  la 
modelele  propriilor  ştiinţe,  aşa  încât  se  produc  abateri  semnificative  de 
la  cerinţele  cunoaşterii  adecvate  a  vieţii  sociale.  Astfel  de  practici  conduc 
fie  la  constituirea  unor  orientări  pozitiviste  (dacă  se  utilizează  modelele 
ştiinţelor  naturii),  fie  la  diverse  abordări  psihologizante  în  sociologie. 

în  acelaşi  timp,  simt  de  semnalat  şi  alte  modalităţi  de  raportare  la 
domeniul  social.  Le  evidenţiem  mai  întâi  pe  cele  specifice  mass-media. 
între  cercetarea  socială  şi  jurnalistică  există  multe  puncte  comune.  Aceasta 
din  urmă  nu  se  poate  dispensa  de  utilizarea  rezultatelor  cunoaşterii 
ştiinţifice  sistematice  în  fundamentarea  propriilor  demersuri.  Totodată, 
în  activităţile  de  investigare  şi  documentare,  sociologul  şi  jurnalistul 
utilizează  un  set  comun  de  strategii,  metode,  tehnici  şi  procedee  de 
cercetare.  Diferenţele  majore  provin  din  faptul  că  sociologul  are  ca 
obiectiv  rezolvarea  unei  probleme  ştiinţifice.  Pentru  aceasta,  el  reali¬ 
zează  o  cercetare  sistematică,  investigaţia  este  de  durată  şi  adesea  se 
desfăşoară  în  echipă.  La  rândul  lui,  jurnalistul  are  ca  prim  obiectiv 
ilustrarea  (exemplificarea)  unor  fapte  cu  semnificaţie  excepţională.  El 
are  puţin  timp  la  dispoziţie  şi  adesea  lucrează  de  unul  singur.  Nevoia  unei 
pregătiri  solide  în  domeniul  social,  inclusiv  al  metodologiei  de  cercetare, 
este  mai  mult  decât  evidentă  pentru  a  putea  sesiza  semnificaţia  eveni¬ 
mentelor  şi  faptelor  sociale  de  care  se  ocupă.  în  continuare,  conţinutul 
presei  constituie  o  importantă  sursă  de  documentare  pentru  sociolog, 
iar  tehnicile  jurnalistice  de  comunicare  îl  pot  ajuta  să-şi  perfecţioneze 
modalităţile  de  prezentare  a  rezultatelor. 

în  zona  de  interferenţe  enunţată  semnalăm  şi  modalităţile  literar- 
-artistice  de  raportare  la  social,  aflate  nu  o  dată  în  concurenţă  cu 

demersul  ştiinţific,  mult  mai  arid  şi  ale  cărui  rezultate  sunt  mai  greu  de 
receptat  de  către  publicul  larg. 

Dincolo  de  efectele  pozitive  ale  practicării  unor  modalităţi  diferite  de 
cunoaştere  a  socialului  identificăm  şi  încercări  de  substituire  a  demer¬ 
sului  cunoaşterii  ştiinţifice,  precum  şi  altele  de  control  şi  deturnare  a 
cercetării  de  la  obiectivele  sale.  Substituirea  apare  prin  comportamentul 
unor  persoane,  oameni  de  cultură,  jurnalişti,  chiar  specialişti  din  dome¬ 
niul  social  sau  din  afara  lui,  care  se  pronunţă  public,  inclusiv  în  scris,  în 
legătură  cu  diverse  fenomene  şi  evenimente  sociale,  pe  baza  unor  impresii 
personale.  Aceste  persoane  îşi  asumă  un  statut  de  teoretician,  analist 
social  (politic,  economic)  sau  eseist.  în  lipsa  unor  cercetări,  eventual 
prin  ignorarea  celor  existente  sau  respingerea  neîntemeiată  a  rezultatelor 
acestora,  se  formulează  explicaţii  şi  concluzii  fanteziste,  se  fac  preziceri 
în  domenii  sensibile.  Periculozitatea  este  deosebit  de  mare  atunci  când, 
date  fiind  caracteristicile  schimbării  sociale,  profeţiile  negative  se  pot 
autorealiza  (R.  Merton).  Prin  astfel  de  intervenţii  se  doreşte  să  se  câştige 
încrederea  publicului,  să  se  controleze,  prin  monopolizarea  dezbaterilor, 
diferite  domenii  de  larg  interes. 

Fără  îndoială  că  toate  aceste  tipuri  de  raportare  la  social,  reprezentate 
de  reflecţia  filosofică,  analiza  socială,  eseu,  comentariu,  sunt  acceptabile 
în  spaţiul  dezbaterilor  publice,  dar  numai  în  măsura  în  care  se  porneşte 
de  la  cunoştinţe  ştiinţifice,  care  pot  fi  analizate  critic,  evaluate,  dezvoltate 
pe  cale  raţională,  eventual  amendate  şi  chiar  respinse  prin  argumente. 

încercările  de  control  şi  de  deturnare  a  demersului  ştiinţific  provin  şi 
din  zona  politicului.  Exemplele  de  intervenţie  grosolană  mergând  până  la 
interzicerea  sociologiei  sau  subordonarea  ei  ideologiei  oficiale  sunt 
specifice  regimurilor  totalitare  (în  România  sociologia,  fiind  considerată 
o  ştiinţă  burgheză,  a  fost  desfiinţată  ca  disciplină  şi  specializare  în 
învăţământ  în  perioada  1948-1966).  Sunt  posibile  însă  şi  influenţări  mai 
subtile  din  partea  politicului,  cum  ar  fi  ignorarea  şi  marginalizarea 
cercetărilor  şi  a  cercetătorilor,  persiflarea  activităţii  lor  de  la  înălţimea 
poziţiilor  pe  care  le  deţin  politicienii,  dar  şi  acte  de  control  prin  contracte, 
funcţii  etc.  Aceste  ultime  imixtiuni  se  produc  cu  atât  mai  uşor  cu  cât 

cercetătorii  doresc  să  fie  luaţi  în  seamă,  să  obţină  finanţări,  să  influenţeze 
într-un  fel  sau  altul  decizia. 

Revenind  la  specificul  cunoaşterii  sociale,  sesizăm  un  paradox.  Omul 
de  ştiinţă  este  parte  a  domeniului  pe  care  îl  studiază.  Cercetătorii  sociali 
valorizează  diferit,  în  planul  cunoaşterii,  statutul  lor  de  subiect  cunos¬ 
cător  şi  obiect  de  cunoscut  (parte  a  obiectului).  Aşa  cum  vom  vedea  mai 
departe,  poziţiile  adoptate  se  distribuie  de  la  un  scepticism  foarte  accen¬ 
tuat  la  un  optimism  exagerat  în  raport  cu  dificultăţile  ce  intervin.  Cât 
priveşte  modul  de  raportare  la  social,  întâlnim,  pe  de  o  parte,  cercetători 
care  preferă  tratarea  acestuia  din  exterior  (orientarea  după  obiect),  iar 
pe  de  altă  parte,  abordările  din  interior  (din  perspectiva  actorilor  umani), 
în  ceea  ce  ne  priveşte,  vom  argumenta  necesitatea  de  a  corela  cele  două 
abordări  şi  chiar  combinarea  lor.  Se  constată  însă  că  ambele  orientări 
sunt  „funcţionale”,  permit  obţinerea  de  rezultate  valide.  Adesea  însă 
cunoştinţele  sunt  parţiale,  de  unde  nevoia  utilizării  unor  strategii  de 
cercetare  prin  care  să  se  depăşească  orientările  unilaterale. 

Dificultatea  cunoaşterii  socialului  este  amplificată  de  faptul  că  aici 
avem  de-a  face  cu  o  structură  de  fapte,  fenomene  şi  procese  în  care  se 
regăsesc  factori  de  natură  obiectivă  (condiţii,  structuri,  mijloace)  şi 
subiectivă  (dimensiunea  subiectivă  a  vieţii  sociale),  că  acestea  cunosc© 
variabilitate  extrem  de  mare  de  la  o  colectivitate  la  alta,  precum  şi  o 
dinamică  impresionantă. 

în  acelaşi  timp,  rezultatele  cercetărilor  pot  fi  influenţate  de  teoriile  şi 
metodele  la  care  apelează  sociologii,  de  judecăţile  de  valoare  conţinute 
în  premisele  activităţii  de  cunoaştere,  de  preferinţele  şi  interesele  cercetă¬ 
torului.  Or,  pentru  buna  cunoaştere  a  vieţii  sociale,  teoriile  şi  metodele 
trebuie  să  se  adecveze  naturii  domeniului,  iar  demersul  de  cercetare  să 
permită  diferenţierea  dintre  faptele  cercetate  şi  judecăţile  de  valoare  ale 
autorului.  Toate  aceste  probleme  vor  constitui  obiective  ale  lucrării  de 
faţă,  pentru  a  contura  ideea  potrivit  căreia  cercetarea  ştiinţifică  este  un 
proces  de  căutare  sistematică  de  informaţii,  de  formulare  de  cunoş¬ 
tinţe,  de  elaborare  de  teorii  şi  de  testare  a  acestora,  în  legătură  cu  un 
anumit  domeniu  de  interes.  Trecerea  de  la  modalitatea  pur  speculativă 
de  abordare  a  socialului  şi  de  elaborare  de  „teorii”  fără  o  legătură  cu 

lumea  reală  la  cercetarea  ştiinţifică  a  acesteia  caracterizează  întregul 
proces  de  constituire  a  sociologiei  din  secolul  al  XlX-lea  şi  primele 
decenii  ale  secolului  XX. 

Unii  autori,  citaţi  de  P.F.  Lazarsfeld,  consideră  că  sociologia  s-a 
dezvoltat  ca  o  activitate  reziduală,  umplând  sau  constituind  poduri  peste 
spaţiile  goale  ale  hărţii  intelectuale.  Aceste  spaţii  goale  au  apărut  fie  ca 
urmare  a  restrângerii  domeniului  unor  discipline  -  economie,  filosofie  - 
prin  specializare  (Schelski),  fie,  dimpotrivă,  datorită  faptului  că  în  unele 
discipline  s-a  simţit  nevoia  de  cunoştinţe  mai  exacte.  Este  cazul  filosofiei 
politice  şi  al  filosofiei  istoriei  (Hobhouse).  Căutarea  sistematică  a  acestor 
cunoştinţe  şi  conceptualizarea  lor  a  stimulat  crearea  noii  discipline  care 
este  sociologia.  La  rândul  său,  Nesbit,  „cu  o  viziune  mai  pragmatică”, 
arată  că  revoluţia  industrială  a  distrus  vechea  ordine  a  lucrurilor,  iar 
ideile  raţionaliste  ale  iluminismului  nu  au  fost  suficiente  în  crearea  noii 
ordini.  Sociologii  secolului  al  XlX-lea  au  dorit  să  dea  răspunsuri  la 
problemele  create  de  dezintegrarea  modelului  pre-capitalist :  un  nou 
sens  al  comunităţii,  noi  forme  de  stratificare,  alinierea  maselor  industriale 
etc.  (P.F.  Lazarsfeld,  Main  Trends  in  Sociology ,  1973). 

Cert  este  că,  pentru  o  perioadă  însemnată,  sociologia  s-a  afirmat  în 
mediul  neacademic,  după  „botezarea”  ei  la  Universitatea  Sorbona  de 
către  A.  Comte  (1839).  Acesta  a  dorit  să  întemeieze  sociologia  ca  un 
studiu  sistematic»  pozitiv  al  societăţii,  aşa  cum  ştiinţele  naturii  abor¬ 
dează  obiectul  lor  (urmându-1  pe  Saint-Simon).  Giddens  nu  ezită  să 
considere  că  înlocuirea  termenului  de  fizică  socială  cu  cel  de  sociologie 
a  fost  poate  una  de  natură  conjuncturală,  că  avem  de-a  face  cu  o  mani¬ 
festare  de  orgoliu.  Comte  a  vrut  să  se  distingă  de  cei  care  foloseau 
I  denumirea  de  fizică  socială,  aşa  încât  a  inventat  termenul  de  sociologie 
(A.  Giddens,  Sociology ,  1994).  Importantă  rămâne  însă  argumentaţia 
pentru  cT  ştiinţă  socială  de  sine  stătătoare.  Totodată,  este  de  acceptat  că 
«torul  francez  a  vrut  să  se  diferenţieze  de  modelul  ştiinţelor  naturii 
■prezentate  prin  fizică.  Prin  urmare,  Comte  nu  poate  fi  considerat  un 
pozitivist,  dacă  prin  această  clasificare  se  are  în  vedere  semnificaţia 
peiorativă  a  termenului,  ca  aplicare  a  modelelor  ştiinţelor  naturii  în 
cercetarea  socială. 

De  altfel,  în  legătură  cu  termenii^Jpozitivism”,  „pozitivist”  este 
de  semnalat  caracterul  lor  ambiguu.  Prezenţa  sufixelor  poate  indica 
o  exagerare,  dacă  nu  ceva  greşit,  sau  pur  şi  simplu  ele  contribuie 
la  constituirea  formelor  gramaticale.  în  literatura  de  specialitate  se 
identifică  accepţii  diferite  ale  termenului  „ pozitivism  ^ (respectiv 
„pozitivist”).  Prima  este  cea  care  poate  fi  atribuită  demersului  comtian 
de  realizare  a  unei  cunoaşteri  ştiinţifice  prin  care  să  se  descrie  şi 
să  se  explice  conexiunea  şi  succesiunea  fenomenelor  (naturale  şi 
sociale).  Comte  are  în  vedere  o  filosofie  şi  o  sociologie  pozitivă, 
precum  şi  o  politică  pozitivă  (cea  bazată  pe  cunoştinţe  ştiinţifice), 
în  utilizarea  termenului  „pozitivism”  apare  şi  trimiterea  într-un  fel 
sau  altul  la  relaţia  dintre  ştiinţele  sociale  şi  ştiinţele  naturii.  Astfel, 
poate  fi  vorba  de  utilizarea  în  cercetarea  socială  a  „metodelor” 
ştiinţelor  naturii,  cum  ar  fi  măsurarea,  cercetarea  legilor,  analiza 
cantitativă  (ghilimelele  vor  să  arate  clasificarea  improprie  a  meto¬ 
delor  de  cercetare).  în  fine,  poate  fi  vorba  de  încercări  de  imitare  a 
metodologiei  ştiinţelor  naturii  în  cercetarea  socială  (sensul  peiora¬ 
tiv).  Pe  de  altă  parte,  reţinem  denumirea  de  pozitivism  logic  (neo- 
pozitivism),  prin  care  se  desemnează  orientarea,  apărută  în  anii  ’30, 
potrivit  căreia  sunt  cunoştinţe  valide  doar  observaţiile  verificate  de 
experienţa  senzorială.  Cunoaşterea  ştiinţifică  ar  trebui  să  tindă  la 
formularea  de  propoziţii  generale  interrelate  logic  şi  fundamentate 
pe  afirmaţii  despre  fapte,  utilizând  un  limbaj  al  datelor  senzoriale 
(D.  Jary,  J.  Jary,  Collins  Dictionary  of  Sociology,  1991). 


Considerăm  că  este  o  eroare  să  se  clasifice  unele  metode  ca  fiind  doar 
ale  ştiinţelor  naturii.  Numai  modalitatea  de  aplicare  a  unei  metode  este 
specifică  domeniului  studiat  la  un  moment  dat.  De  exemplu,  experimentul 
social  nu  reproduce  modelul  experimentului  natural  (cercetătorul  social 
nu  dispune  de  obiectul  său  de  studiu,  nici  atunci  când  aplică  experi¬ 
mentul).  Tot  astfel,  măsurarea  socială  nu  este  aidoma  măsurării  fenome- 
* 

nelor  naturale  (dar  despre  aceste  elemente,  ceva  mai  târziu).  Deocamdată, 
să  precizăm  că  denumirea  de  pozitivism  în  sensul  unei  devieri  de  la 
specificul  cunoaşterii  sociale  ar  trebui  aplicată  doar  atunci  când  modelul 
de  cercetare  socială  este  preluat  din  ştiinţele  naturii :  teorii,  concepte, 
strategii,  interpretări  (mecanicism,  organicism  etc.),  ceea  ce  Comte  nu  a 

Scut.  El  nu  a  recomandat  aplicarea  fizicii  în  studiul  societăţii,  cerând 
însă  un  studiu  pozitiv :  sociologia  să  studieze  societatea  în  mod  ştiinţific, 
aşa  cum  şi  fizica  studiază  obiectul  său.  De  altfel,  Comte  nici  nu  este 
sociolog  propriu-zis,  scrierile  sale  rămân  în  zona  filosofiei  sociale. 
Elaborările  referitoare  la  stadiile  dezvoltării  sociale  şi  intelectuale  se 
înscriu  într-o  pură  tradiţie  speculativă.  Pe  de  altă  parte,  Comte  a  influ¬ 
enţat  decisiv  gândirea  sociologică,  avansând  o  serie  de  concepte  cum  ar 
fi  cele  de  statică  şi  dinamică  socială,  ordine  şi  progres  etc. 

Vom  încheia  această  secţiune  cu  aducerea  în  atenţie  a  relaţiei  ştiinţelor 
sociale  cu  ştiinţele  naturii.  Avem  de-a  face  cu  trei  poziţii  total  diferite. 
Una  este  aceea  de  nediferenţiere  a  procesului  cognitiv,  iar  modelul 
ideal  de  referinţă  este  cel  al  fizicii  (eventual,  modelul  îl  constituie  o  altă 
ştiinţă  din  grupul  respectiv).  încercările  de  imitare  a  ştiinţelor  naturii  în 
studierea  societăţii  se  situează  cu  precădere  în  perioada  de  constituire  a 
sociologiei.  Inadecvarea  acestui  demers  pozitivist  a  fost  demonstrată  în 
mod  magistral  de  clasicii  sociologiei,  care  dezvoltă  sociologia  ca  ştiinţă 
de  sine  stătătoare.  în  fapt,  cunoaşterea  socială  nu  are  nevoie  de  vreo 
susţinere  din  partea  ştiinţelor  naturii  (prin  trimiteri  la  axiome,  principii, 
teorii,  modele  etc.). 

O  a  doua  abordare  a  relaţiei  ştiinţelor  sociale  cu  ştiinţele  naturii  vrea 
să  statueze  o  opoziţie  radicală  între  ele.  Astfel,  W.  Dilthey  ( Introducere 
în  ştiinţele  spiritului,  1883,  Construcţia  lumii  istorice  în  ştiinţele  spiri¬ 
tului,  1910)  opune  ştiinţele  umane  (bazate  pe  înţelegerea  empatică) 
ştiinţelor  naturii  (care  cercetează  legi  şi  cauze).  La  rândul  său,  H.  Rickert 
(neokantian  din  Şcoala  de  la  Baden),  prin  lucrările  din  aceeaşi  perioadă 
(Obiectul  cunoaşterii,  1892,  Ştiinţa  culturii  şi  ştiinţa  naturii,  1899), 
izolează  istoria  (care  apelează  la  tipul  ideal  ca  unealtă  de  lucru)  de  toate 
celelalte  ştiinţe. 

Cei  doi  autori  germani  au  exercitat  o  anumită  influenţă  asupra  unuia 
dintre  fondatorii  sociologiei,  Max  Weber  (prin  noţiunile  de  „înţelegere” 
şi  „tip  ideal”),  fără  ca  acesta  să  meargă  totuşi  pe  drumul  respectiv. 
„Sociologia”  psihologizantă  a  lui  Dilthey  va  fi  însă  continuată  prin  alte 
curente,  cum  ar  fi  fenomenologia  sociologică,  interacţionismul  simbolic 
sau  etnometodologia. 

Dilthey  considera  că  putem  cunoaşte  viaţa  sufletească  prin 
comprehensiune,  pornind  de  la  exteriorizări  senzoriale  ( apud  A.  Botez, 

V.  Tonoiu,  C.  Zamfir,  Epistemologia  ştiinţelor  sociale ,  1981).  Afirmaţia 
este  corectă,  numai  că  societatea  nu  este  alcătuită  doar  din  viaţa  sufle¬ 
tească.  Apoi,  este  de  reţinut  că  metoda  recomandată  este  parţială  chiar  şi 
în  studiul  vieţii  sufleteşti.  Sociologia  şi  psihologia  socială  procedează  şi 
la  investigarea  directă  a  populaţiei  pentru  cunoaşterea  cât  mai  deplină  a 
vieţii  sale  sufleteşti. 

Atunci  când  se  statuează  o  incompatibilitate  totală  între  ştiinţele  naturii 
şi  ştiinţele  sociale,  este  dificil  să  se  mai  susţină  unitatea  procesului 
cognitiv,  unitatea  generală  a  procesului  cunoaşterii  umane  (A.  Botez, 

V.  Tonoiu,  C.  Zamfir,  op.  cit.).  Se  ajunge  astfel  la  dualism  metodologic, 
iar  problema  de  fond  ar  rămâne  suspendată.  Ea  îşi  găseşte  o  rezolvare  în 
cea  de-a  treia  orientare,  potrivit  căreia  se  acceptă  unitatea  procesului 
cognitiv  şi,  deci,  o  epistemologie  generală,  iar  demersul  de  cercetare 
se  particularizează  după  domeniul  de  studiu.  Existenţa  unor  metodologii 
distincte  ale  ştiinţelor  naturii  şi  ale  ştiinţelor  sociale  nu  conduce  la 
separarea  lor  totală.  Pot  fi  domenii  în  care  să  se  realizeze  apropieri  între 
obiectivele  urmate  în  ştiinţele  naturii  şi  în  ştiinţele  sociale,  între  metodele 
folosite  etc. ,  fără  a  le  pune  pe  cele  din  urmă  în  situaţia  de  dependenţă 
metodologică,  de  „a  maimuţări”  metodologia  ştiinţelor  naturii. 

H.  Spencer  va  fi  primul  sociolog  care  doreşte  să  urmeze  modelul 
pozitiv  comtian.  Prin  lucrările  sale,  Spencer  iniţiază  în  fapt  pozitivismul. 
Inginerul  englez  de  la  Căile  ferate,  devenit  jurnalist  şi  sociolog,  are 
contribuţii  notabile  în  studierea  schimbării  sociale  dintr-o  perspectivă 
evoluţionistă.  în  Principiile  sociologiei  (1876-1896)  şi  Omul  versus  statul 
(1884),  modelul  biologiei  va  alcătui  cadrul  de  referinţă  pentru  Spencer, 
iar  analiza  structural-funcţionalistă  continuă  să  fie  şi  azi  un  curent  princi¬ 
pal  în  sociologie  (D.  Jary,  J.  Jary,  Collins  Dictionary  ofSociology ,  1991). 

Pentru  mai  buna  precizare  a  statutului  cercetării  sociale,  se  impune  ca  , 
ea  să  fie  diferenţiată  de  cercetarea  administrativă,  juridică  sau  de 
activitatea  de  informaţii,  cu  atât  mai  mult  cu  cât  ele  utilizează  adesea 
aceleaşi  surse  de  informare,  aceleaşi  metode  şi  instrumente  de  cercetare. 
Fără  a  insista  aici  asupra  diferenţelor  dintre  cele  trei  tipuri  de  cercetare 

la  care  se  referă  comparaţia,  constatăm  că,  în  privinţa  obiectivelor,  în 
timp  ce  acestea  sunt  orientate  spre  persoane  şi  grupuri,  urmărindu-se 
stabilirea  unui  adevăr  de  fapt  (legat  de  activitatea  lor),  în  cercetarea 
socială  se  urmăreşte,  aşa  cum  am  menţionat  deja,  rezolvarea  unor  pro¬ 
bleme  ştiinţifice  :  explicarea  societăţii  şi  a  diferitelor  sale  componente. 

O  a  doua  diferenţiere  decurge  din  prima.  Ea  se  referă  la  aria  de 
cuprindere.  Dacă  în  cercetarea  socială  obiectul  de  studiu  este  limitat 
doar  de  capacitatea  de  cuprindere  a  omului  de  ştiinţă,  în  timp  ce  el  tinde 
la  cunoaşterea  vieţii  sociale,  a  societăţii  în  ansamblu  (fie  că  este  vorba  de 
fapte,  fie  de  opinii),  celelalte  tipuri  de  cercetări  sunt  limitate  la  acţiunile 
şi  comportamentele  unor  persoane  în  legătură  cu  sfera  de  competenţă 
definită  prin  lege,  care  nu  ar  trebui  să  cuprindă  domeniile  conştiinţei. 
Trecerea  dincolo  de  aceste  limite  transformă  activitatea  respectivă  în 
acţiune  abuzivă,  încălcarea  drepturilor  persoanelor,  poliţie  politică  etc. 

O  a  treia  diferenţiere  priveşte  relaţia  cercetător  -  subiect.  în  cerce¬ 
tarea  socială  subiectul  participă  voluntar  la  solicitarea  care  i  se  face,  în 
celelalte  cercetări  acţiunea  anterioară  a  subiectului  provoacă  desfăşurarea 
investigaţiilor  (subiectul  poate  adresa  autorităţilor  o  cerere  a  cărei  rezol¬ 
vare  implică  efectuarea  unei  cercetări,  comite  un  act  prin  care  încalcă 
diferite  reglementări  administrative  sau  norme  juridice). 

O  altă  diferenţiere  are  în  vedere  statutul  răspunsului.  în  cercetarea 
socială  apare  ca  necesară  păstrarea  confidenţialităţii.  în  celelalte  cerce¬ 
tări  acţiunile  şi  răspunsurile  (declaraţiile)  atrag  răspunderea  personală 
a  celui  în  cauză. 

în  fine*'  mai  evidenţiem  modalitatea  de  desfăşurare  a  cercetării. 
Cercetarea  socială  este  mărturisită  sau  se  referă  la  comportamente  publice 
(accesibile  oricui).  Pe  când  în  cercetările  cu  care  facem  comparaţia 
acum,  obiectivul  poate  fi  mascat  sau  subiectul  pur  şi  simplu  nu  are 
cunoştinţă  de  faptul  că  este  „cercetat”  (investigare  acoperită),  cercetarea 
socială  se  efectuează  în  condiţii  de  transparenţă  faţă  de  subiect :  nu  se 
aplică  probe  (dar  se  adoptă  măsuri  de  preîntâmpinare  a  erorilor),  spre 
deosebire  de  celelate,  unde  se  aplică  probe,  se  organizează  flagrantul  etc. 

1.2.  Principalele  orientări  metodologice 
în  sociologie 

1.2.1.  Modelele  sociologice  clasice 

Fondatorii  (părinţii)  sociologiei  sunt  consideraţi  Karl  Marx,  Emile 
Durkheim  şi  Max  Weber,  iar  acest  fapt  este  consemnat  în  cvasitotali- 
tatea  manualelor. 

Prin  fondator  se  înţelege  acel  sociolog  care  a  marcat  decisiv  consti¬ 
tuirea  disciplinei,  chiar  dacă  înaintea  lui  şi  contemporan  cu  el  au  activat 
mulţi  alţi  gânditori  sociali,  respectiv  sociologi.  Justificarea  menţionării 
celor  trei  ca  fondatori  ai  noii  ştiinţe  rezidă  în  faptul  că  la  ei  avem  de-a 
face  cu  abordări  strict  sociologice  şi  nu  cu  modele  împrumutate 
din  alte  discipline  (fizică,  biologie,  psihologie).  într-adevăr,  Marx, 
Durkheim  şi  Weber  vor  dezvolta  propriile  modele  de  sociologie,  ceea  ce 
va  conduce  şi  la  scindarea  acestei  discipline  încă  din  faza  de  constituire, 
atât  din  punctul  de  vedere  al  teoriei  sociale  (dar  şi  în  planul  filosofic, 
ideologic  şi  politic),  cât  şi  din  punctul  de  vedere  al  modalităţilor  de 
cercetare  urmate,  al  metodologiilor,  deşi,  aşa  cum  vom  vedea,  acestea 
din  urmă  nu  sunt  incompatibile.  Dintre  cei  trei  autori,  numai  Durkheim 
poate  fi  considerat  sociolog  pur ;  ceilalţi  doi  au  excelat  întâi  în  economie, 
dar  sunt  de  o  importanţă  capitală  şi  pentru  sociologie. 

Studiul  clasicilor  sociologiei  are  mai  mult  decât  o  semnificaţie  istorică 
(într-un  fel,  aceasta  din  urmă  ar  fi  putut  fi  ignorată  într-un  curs  de 
metodologie).  în  realitate,  ei  sunt  actuali.  Până  în  prezent  nu  au  fost 
depăşiţi  de  alţi  sociologi,  în  ciuda  munţilor  de  literatură  de  specialitate 
produsă  de  miile  de  slujitori  ai  noii  discipline  şi  chiar  a  contestării 
clasicilor. 

Pentru  Jeffrey  Alexander  (continuator  al  lui  Parsons)  este  evidentă 
centralitatea  clasicilor.  El  înţelege  prin  clasic  lucrările  timpurii  de  cerce¬ 
tare,  cărora  li  s-a  acordat  un  statut  privilegiat  în  comparaţie  cu  lucrările 
contemporane  referitoare  la  acelaşi  domeniu,  datorită  faptului  că  se  poate 
învăţa  mai  mult  de  la  lucrările  anterioare  decât  de  la  cele  contemporane 

(J.  Alexander,  „The  Centrality  of  the  Clasics”,  în  A.  Giddens,  J.  Turner 
[ed.].  Social  Theory  Today ,  1987). 

Prin  aceasta  nu  susţinem  că  elaborările  ulterioare  clasicilor  nu  ar  fi 
adus  nimic  nou,  dimpotrivă,  avem  de-a  face  cu  multe  creaţii  ingenioase, 
dezvoltări  şi  încercări  de  sinteză,  dar  fiecare  mare  sociolog  s-a  revendicat 
de  la  clasici,  chiar  dacă  uneori  impropriu,  sau  poate  fi  raportat  la  ei.  Aşa 
cum  se  remarcă  adesea  în  legătură  cu  raportul  clasic  -  contemporan, 
dacă  un  licean  ştie  mai  multă  fizică  (despre  natura  fizicii)  decât  Newton, 
prin  dezvoltarea  ulterioară  de  noi  capitole  (fizica  nucleară),  un  student 
sau  un  cercetător  în  sociologie  nu  ştiu  mai  mult  despre  natura  socialului 
decât  Durkheim.  Cu  alte  cuvinte,  natura  socialului  a  fost  corect  surprinsă 
de  clasici,  dar  s-a  avansat  foarte  puţin  în  cunoaşterea  societăţii,  deşi  s-au 
obţinut  multe  cunoştinţe  de  „detaliu”.  Omul  de  ştiinţă  a  sesizat  mai  uşor 
caracteristicile  vieţii  sociale  la  care  el  participă  decât  pe  cele  ale  lumii 
fizice,  ascunse  în  mare  parte  experienţei  directe,  fără  a  se  progresa  însă 
semnificativ  în  explicarea  funcţionării  societăţii.  Tocmai  de  aceea,  clasicii 
sunt  importanţi  nu  atât  prin  ce  au  spus,  prin  ce  răspuns  au  dat  la  o 
problemă  sau  alta,  cât  prin  modul  cum  au  tratat  o  temă  de  interes 
sociologic  (formulare  reţinută  dintr-un  curs  de  metodologia  cercetării 
sociale  de  la  Universitatea  Oxford  în  1993). 

Totuşi,  dacă  prezentăm  în  sinteză  metodologiile  adoptate  de  cei  trei 
clasici,  nu  înseamnă  că  am  recomanda  o  aplicare  întocmai,  nici  pe 
i  acestea,  nici  pe  altele.  Aflat  în  faţa  elaborării  proiectului  de  cercetare, 

I  sociologul  va  valorifica,  în  funcţie  de  opţiunile  proprii,  ceea  ce  consideră 
J  că  se  adecvează,  dar  nu  este  neapărat  nevoie  să  imite  pe  cineva  anume.  îi 
va  fi  de  ajutor  să  cunoască  însă  cum  au  procedat  alţii  înaintea  lui,  ce 
dificultăţi  au  avut  şi  cum  le-au  rezolvat. 

în  literatura  sociologică  apar  puncte  de  vedere  diferite  faţă  de  semni- 
I  ficaţia  clasicilor  şi  a  altor  sociologi  creatori  de  curente  şi  moduri  de 
I  abordare.  Nu  lipsesc  apelurile  la  pluralism  metodologic,  sentinţele  de 
|  tipul  epuizării  paradigmelor  clasice  sau  chiar  de  angajare  în  construcţia 
I  unei  discipline  sociale  integrate  (I.  Wallerstein,  „World-System  Analysis”, 
în  A.  Giddens,  J.  Turner,  op.  cit.).  Autorul  analizei  world-system  adre- 
!  sează  un  protest  faţă  de  tradiţia  secolului  al  XlX-lea,  când  economicul, 

politicul  şi  socialul  (socioculturalul)  au  început  să  fie  tratate  ca  sfere 
independente  de  acţiune.  Or,  considera  Wallerstein,  o  cercetare  folosi¬ 
toare  nu  poate  izola  factorii  în  acord  cu  categoriile  economice,  politice  şi 
sociale  şi  să  trateze  numai  un  tip  de  variabile,  ţinându-le,  implicit,  pe 
celelalte  constante.  El  susţine  că  există  un  singur  set  de  reguli  sau  un 
singur  set  de  constrângeri  în  care  operează  structurile  diferite  şi  enumeră 
cazuri  de  suprapunere  a  sociologiei  şi  antropologiei  în  studierea  unui 
fenomen.  Observăm  că  exemplele  nu  sunt  totuşi  edificatoare.  în  fapt, 
avem  de-a  face  cu  autoidentificări  ale  cercetătorilor.  Este  evident  că 
antropologii  care  studiază  societatea  contemporană  sunt  sociologi  care 
agreează  mai  mult  studiul  de  teren  şi  tehnicile  calitative  de  cercetare. 

Nevoia  explicării  cât  mai  complete  a  unui  fenomen  este  însă  reală,  de 
aici  şi  nevoia  de  coordonare  a  diferitelor  ştiinţe,  multidisciplinaritatea  şi 
interdisciplinaritatea,  sau  ştiinţele  de  graniţă  (M.  Dogan,  R.  Pahre,  Noile 
ştiinţe  sociale,  1997).  Toate  acestea  nu  au  condus  deocamdată  la  ştergerea 
specificităţii  disciplinelor  sociale  şi  nici  nu  ne  putem  aştepta  la  aceasta  în 
viitorul  apropiat.  Se  impune  însă  ca  un  fenomen  să  fie  studiat  cât  mai 
deplin,  ţinând  cont  de  rezultatele  altor  discipline. 

Revenind  la  clasici,  este  interesant  de  semnalat  că  Marx  (1818-1883) 
nici  nu  a  utilizat  termenul  „sociologie”,  dar  este  situat  între  fondatorii 
acestei  discipline.  Lucrarea  Capitalul  (trei  volume,  dintre  care  doar 
primul  a  fost  publicat  în  timpul  vieţii  autorului  -  1867  -,  celelalte  fiind 
îngrijite  de  Fr.  Engels)  este  considerată  a  fi  şi  una  de  sociologie,  nu  doar 
de  economie  politică.  Totodată,  are  şi  lucrări  de  analiză  socială.  Marx  a 
avut  contribuţii  majore  la  analiza  structurii  sociale  şi,  prin  aceasta,  la 
cunoaştere^  societăţii  omeneşti,  cu  precădere  a  etapei  de  trecere  de  la 
feudalism  la  capitalism,  realizând  şi  o  anatomie  a  societăţii  capitaliste. 
Engels  a  adus  precizări  şi  chiar  a  amendat  unele  formulări  ale  lui  Marx, 
referitoare  la  determinismul  efconomic  rigid,  prin  scrisorile  adresate, 
după  moartea  lui  Marx,  ca  răspuns  la  diverse  întrebări,  unde  factorilor 
non-economici  li  se  atribuie  un  rol  activ.  La  rândul  său,  Engels  are 
contribuţii  notabile  în  sociologie,  prin  lucrările  Originea  familiei,  a 
proprietăţii  private  şi  a  statului  (1884)  şi  Problema  ţărănească  în  Franţa 

j  jar  Germania  (1894).  O  temă  asemănătoare  şi  în  acelaşi  cadru  teoretic 
«trata,  câţiva  ani  mai  târziu,  Gherea/  cu  al  său  studiu  sociologic 
|  Neoiobăgia  (1910). 

Marx  a  influenţat  o  serie  de  sociologi,  care  fie  au  abandonat  marxis¬ 
mul,  fie  s-au  situat  de  la  început  pe  poziţii  relativ  diferite  în  cercetarea 
r  «ocială,  mai  ales  referitor  la  proiectul  politic.  în  privinţa  acestuia  din 
|  «nnă,  dacă  Spencer  s-a  pronunţat  pentru  individualismul  economic,  piaţa 
liberă  şi  statul  minimalist,  Marx  considera  că  societatea  capitalistă  va  fi 
i  înlocuită  de  cea  socialistă  (comunistă).  Aici  suntem  interesaţi  doar  de 
I  modalitatea  de  abordare  a  societăţii  de  către  Marx.  EI  analizează  istoria 
socială  ca  pe  un  proces  obiectiv.  Principiul  călăuzitor  este  acela  al 
materialismului  istoric,  potrivit  căruia  factorul  economic  are  rolul 
fundamental  în  determinismul  social,  în  formarea  şi  dezvoltarea  structurii 
sociale,  ca  şi  în  constituirea  ideilor  pe  care  oamenii  le  au  despre  ei  şi 
despre  societate.  Mobilul  dezvoltării  sociale  este  conflictul  de  clasă 
(C.  Zamfir,  L.  Vlăsceanu  [coord.],  Dicţionar  de  sociologie ,  1993). 

Modelul  de  analiză  marxistă  a  societăţii,  a  formaţiunii  social- 
-economice,  a  fost  sintetizat  de  M.  Constantinescu  în  primul  curs  de 
^introducere  în  sociologie”  de  la  Universitatea  Bucureşti,  ţinut  după 
reluarea  învăţământului  de  profil  (1966).  Modelul  exprimă  şi  sensul 
determinării.  După  cum  se  observă  în  diagrama  de  mai  jos,  la  baza 
societăţii  să  află  modul  de  producţie.  Aceasta,  împreună  cu  structura 
socială,  alcătuieşte  organismul  social  de  producţie.  Deasupra  lui  se  înalţă 
suprastructura  instituţionalizată  şi  neinstituţionalizată,  ca  şi  formele  de 
comunităţi  umane.  Toate  acestea  sunt  elemente  ale  existenţei  sociale,  cu 
rol  de  determinare  a  celei  de-a  doua  componente,  respectiv  conştiinţa 
socială.  între  cele  două,  se  regăseşte  limba  ca  mijloc  de  comunicare. 

Trimiterea  la  M.  Constantinescu  are  o  dublă  semnificaţie.  în  primul 
tind,  avem  de-a  face  cu  o  sistematizare  fidelă  a  concepţiei  marxiste 
efectuată  de  un  adept  al  doctrinei  (M.  Constantinescu  era  deja  membru 
al  partidului  comunist ,  în  deceniul  al  patrulea,  pe  când  era  student 
la  Seminarul  de  sociologie  condus  de  D.  Guşti),  în  al  doilea  rând, 
M.  Constantinescu  a  avut  rolul  esenţial  în  reluarea  învăţământului 

sociologic  în  România  şi  în  promovarea  ideei  că  sociologia  este  o  ştiinţă 
de  sine  stătătoare,  diferită  de  materialismul  istoric  (filosofie  socială),  dar 
şi  de  socialismul  ştiinţific  (practica  politică),  cu  care  era  asimilată  chiar 
şi  după  ridicarea  interdicţiei. 

Sursă  :  M.  Constantinescu,  Introducere  în  sociologie.  Universitatea  Bucureşti,  1972. 


în  ceea  ce  îl  priveşte  pe  Durkheim  (1858-1917),  el  este  considerat 
sociologul  prin  excelenţă.  Durkheim  a  contribuit  decisiv  la  constituirea 
sociologiei  pe  care  o  defineşte  ştiinţă  a  societăţii,  şi  pe  care  o  vrea 

|  «dependentă  de  fllosofle,  dar  şi  de  alte  ştiinţe,  fiind  în  dispută  mai  ales 

I«b  teoriile  psihologizante.  Durkheim  conturează  un  mod  propriu  de 
abordare  a  socialului  în  lucrarea  Regulile  metodei  sociologice  (1895, 
■adusă  în  româneşte  în  1922,  iar  ediţia  a  doua,  îngrijită  de  I.  Mihăilescu, 
I  apărută  în  1974),  el  defineşte  faptul  social  şi  stabileşte  regulile  de 
I  cercetare  ale  acestuia :  observarea,  deosebirea  normalului  de  patologic, 
I  constituirea  tipurilor  sociale,  explicarea  faptelor  şi  producerea  probei. 

Faptele  sociale  sunt  pentru  Durkheim  datele  imediate  ale  ştiinţei, 
I  ceea  ce  impune  îndepărtarea  prenoţiunilor.  Socialul  se  explică  întotdeauna 
f  pin  social,  iar  faptele  sociale  trebuie  să  fie  tratate  ca  lucruri.  Acestea 
I  ut  exterioare  individului  şi  exercită  asupra  lui  o  acţiune  constrângătoare 
I  (normele  sociale,  valorile,  limba  unui  popor  etc.).  Faptele  sociale  se 
I  pnpează  după  caracteristicile  exterioare  comune,  îndepărtate  de  manifes- 
I  fcile  individuale.  Cele  mai  importante  sunt  faptele  de  morfologie  socială. 
I  Metoda  de  bază  a  sociologiei  este  comparaţia  sau  experimentarea  indi- 
Bctă.  Durkheim  nu  ezită  să-l  combată  pe  John  Stuart  Mill  pe  terenul 
acestuia,  în  legătură  cu  analiza  cauzalităţii.  El  susţine  că  unui  acelaşi 
Mect  îi  corespunde  întotdeauna  aceeaşi  cauză.  Metoda  variaţiei  conco¬ 
mitente  este  instrumentul  cercetării  în  sociologie  (unei  creşteri  sau  unei 
descreşteri  a  variabilei  x  îi  corespunde  o  creştere  sau  o  descreştere  a 
viabilei  y).  Prin  aceasta,  relaţia  cauzală  este  tratată  din  interior,  spre 
I  deosebire  de  celelalte  metode  de  analiză  a  relaţiilor  cauzale,  respectiv  a 
1  viduurilor,  a  diferenţei,  a  concordanţei  şi  a  combinării  ultimelor  două, 

.  care  o  tratează  din  exterior.  Metoda  variaţiei  concomitente  permite 
compararea  unor  serii  continue  şi  întinse  de  variaţii  şi  nu  a  unor  variaţii 
izolate.  Sociologia  comparată  este  sociologia  însăşi,  spune  Durkheim. 

Contribuţia  lui  Durkheim  se  concretizează  şi  în  studierea  efectivă  a 
nor  fapte  sociale :  diviziunea  socială  a  muncii,  sinuciderea,  formele 
mentare  ale  vieţii  religioase,  care  au  făcut  obiectul  tot  atâtor  lucrări, 
I  şi  prin  care  se  conturează  pregnant  un  mod  de  abordare  specific.  Felul  în 
care  Durkheim  a  analizat  sinuciderea  (1897)  este  într-adevăr  revelator, 
'•lai  întâi,  sinuciderea  este  considerată  un  fapt  social,  iar  explicarea  ei  se 
tot  prin  fapte  sociale.  Durkheim  se  opreşte  asupra  anomiei,  datorată 
illbirii  solidarităţii  sociale,  şi  identifică  o  rată  mai  mare  a  sinuciderilor 

la  persoanele  mai  puţin  integrate  social,  la  cele  cu  profesii  liberale,  la 
cele  care  manifestă  o  mai  mare  independenţă:  sinuciderea  este  mai 
frecventă  la  bărbaţi  decât  la  femei ;  la  văduvi,  divorţaţi  şi  necăsătoriţi 
decât  la  cei  căsătoriţi ;  la  bătrâni  decât  la  copii ;  la  protestanţi  decât  la 
catolici ;  la  cei  cu  profesii  literare  (E.  Durkheim,  Despre  sinucidere). 

în  studierea  sinuciderii,  Durkheim  utilizează  datele  statistice  şi  le 
compară  pe  diverse  medii  sociale  şi  culturale.  Se  pot  aduce  critici  la 
adresa  evidenţelor  statistice  de  care  a  beneficiat  Durkheim  (o  problemă 
care  nici  astăzi  nu  este  rezolvată  satisfăcător).  Totuşi,  nu  se  poate  contesta 
faptul  că  există  o  corelaţie  între  gradul  de  integrare  socială  şi  sinucidere 
(H.H.  Stahl,  op.  cit.). 

Influenţele  lui  Durkheim  au  fost  copleşitoare  pentru  dezvoltarea  socio¬ 
logiei  ca  ştiinţă  şi  pentru  conturarea  unei  perspective  proprii  asupra 
socialului.  încă  din  timpul  vieţii  sale,  în  jurul  lui  Durkheim  s-a  creat  o 
şcoală  sociologică,  începând  cu  Marcel  Mauss,  considerat  precursor  al 
structuralismului.  Dar  influenţa  lui  Durkheim  trece  dincolo  de  consti¬ 
tuirea  structuralismului  (cu  aplicabilitate  mai  mare  în  antropologie  decât 
în  sociologie)  sau  a  fimcţionalismului.  Avem  în  vedere  semnificaţia  j 
metodologiei  de  cercetare  dezvoltate  de  el,  care  a  devenit  parte  a  practicii 1 
dominante  în  sociologie. 

Max  Weber  (1864-1920)  este  revendicat  de  economişti  şi  sociologi, 
dar  şi  de  istorici.  Pentru  Weber,  sociologia  trebuie  să  obţină  o  înţelegere 
interpretativă  a  acţiunii  umane  cu  semnificaţie  subiectivă.  Aceasta  < 
exprimă  motivele  acţiunilor,  „cauzele”  acţiunilor,  (comprehensiunea 
subiectivă).  Indivizii  activi  alcătuiesc  singura  realitate  socială.  Weber 
acceptă  utilizarea  conceptelor  colective  (stat,  societate  etc.)  numai  dacă 
acestea  sunt  puse  în  relaţie  cu  acţiunile  indivizilor.  Weber  crede  că  în 
ştiinţele  sociale  nu  se  pot  descoperi  legi,  ci  doar  generalizări  de  tip  legic, 
tendinţe  privind  natura,  cursul  şi  consecinţele  acţiunii  umane.  Comporta¬ 
mentul  uman  tinde  să  urmeze  mai  mult  sau  mai  puţin  acelaşi  pattern. 
Instrumentul  de  lucru  pus  la  punct  de  Weber  -  tipul  ideal  -  este  un 
construct  mental,  un  concept,  abstras  din  realitate  şi  care  alcătuieşte 
un  model  teoretic  de  formă  generală,  de  cauze  şi  efecte  interrelate  ale 
unui  fenomen  complex.  Aceste  concepte  trebuie  să  aproximeze  relaţia 

concretă,  dar  să  fie  şi  adecvate  din  punct  de  vedere  subiectiv,  să  fie 
inteligibile  în  termenii  orientărilor  subiective  ale  unui  actor  (individual 
sau  alcătuit  din  mai  mulţi  indivizi)  ipotetic  (D.  Jary,  J.  Jary,  op.  cit.). 
Conceptele  istorice  sunt  elaborate  prin  comparaţie  cu  tipul  ideal :  se  urmă¬ 
reşte  cât  se  abat  de  la  acesta.  Astfel  se  pot  face  clasificări  şi  comparaţii 
şi  se  pot  stabili  ipoteze  cauzale.  Tipul  ideal  are  un  rol  euristic.  El  este 
puternic  personalizat  în  lucrări  cu  totul  remarcabile :  Etica  protestantă 
fi  spiritul  capitalismului  (apar  două  articole  în  1904  şi  1905,  lucrarea 
fiind  definitivată  în  anul  morţii,  1920),  Eseu  asupra  câtorva  categorii  ale 
sociologiei  comprehensive  (1913),  Eseu  asupra  sensului  neutralităţii  axio¬ 
logice  sau  lucrarea  postumă  în  trei  volume  Economie  şi  societate  (1922). 

Weber  consideră  sociologia  o  ştiinţă  empirică  a  acţiunii.  Ea  se  ocupă 
de  înţelegerea  interpretativă  a  acţiunii  sociale  şi,  prin  urmare,  se  are  în 
vedere  explicarea  cauzală  a  acţiunii  şi  a  consecinţelor  acesteia  (M.  Weber, 
Economy  and  Society,  G.  Roth,  C.  Wittich  [ed.],  1978).  La  rândul  ei, 
.acţiunea”  este  definită  prin  semnificaţia  subiectivă  pe  care  individul  o 
ttaşează  comportamentului  său,  iar  „socialul”  este  dat  de  faptul  că  prin 
semnificaţia  subiectivă  se  ia  în  considerare  comportamentul  celorlalţi  şi 
este  orientat  în  desfăşurarea  sa.  Semnificaţia  este  de  două  feluri,  respectiv 
cea  istorică,  acordată  de  un  actor  unui  act  concret  sau  atribuită  unei 
ffairalităţi  de  actori,  şi  tipul  pur  (ideal)  al  semnificaţiei  subiective 
Uibuite  unei  activităţi  ipotetice  a  unor  actori  într-un  tip  de  acţiune  dat. 
Această  ultimă  semnificaţie  nu  poate  fi  obiectiv  corectă  sau  adevărată  în 
fens  metafizic  (elementele  respective  sunt  valabile  pentru  disciplinele 
iogmatice  -  jurisprudenţa,  logica,  etica,  estetica). 

într-adevăr,  elementul  central  al  metodologiei  weberiene  îl  constituie 
tipul  ideal  (tipul  ideal  pur)  ce  corespunde  unei  forme  de  acţiune  socială, 
firă  a  se  putea  identifica  un  fenomen  care  să  corespundă  exact  tipului 
■ieal  construit.  Semnificaţia  poate  fi  raţională  (fenomenele  economice) 
nu  iraţională  şi  întotdeauna  este  construită  din  perspectiva  adecvării  la 
sivelul  de  semnificaţie  al  unui  actor.  Se  poate  vorbi  şi  de  tipul  statistic 
tmediu),  dar  numai  pentru  fenomenele  care  prezintă  diferenţieri  de  grad 
ale  unei  acţiuni  care  rămâne  aceeaşi,  ceea  ce  nu  ar  fi  cazul  motivaţiei, 
are  este  calitativă. 

Tipul  ideal  este  inerent  explicaţiei,  ehiar  dacă  uneori  nu  este  făcut 
explicit.  Weber  construieşte  tipuri  ideale  pentru  acţiunea  socială  raţio¬ 
nală  (orientată  instrumental  sau  valoric),  cât  şi  pentru  acţiunea  afectivă 
şi  tradiţională;  tipuri  de  orientare  a  acţiunii  (uzaj,  datină,  interesul 
propriu) ;  tipuri  de  ordine  legitimă  (convenţională,  legală) ;  tipuri  de 
autoritate  (tradiţională,  charismatică,  legală)  ete,  întreaga  lui  operă 
abunda  de  delimitări  conceptuale  şi  tipologii,  de  tipuri  ideale  (pure)  şi 
tipuri  individuale  (la  medie).  El  identifică  mai  multe  tipuri  de  capitalism  : 
speculativ,  colonial,  financiar  şi  cel  modern,  de  organizare  raţională  a 
muncii  libere  (specific  capitalismului  industrial),  dar  analizează  doar 
ultimul  tip  de  capitalism,  şi  insistă  asupra  faptului  că  acesta  s-a  dezvoltat 
numai  în  Occident  (aşa  cum  şi  alte  fenomene  sunt  specifice  Occidentului), 
fără  a  exclude  însă  posibilitatea  organizării  raţionale  a  muncii  nelibere. 

Punctul  de  plecare  al  interesului  lui  Weber  pentru  tema  enunţată  l-au 
constituit  dezbaterile  publice  în  jurul  ideii  ca  protestanţii  deţin  poziţii 
economice  dominante  în  societate.  Weber  constată  că  anterior  lui  nu  s-a 
ţinut  cont  de  particularitatea  dezvoltării  capitalismului  modern,  pe  care 
îl  pune  în  legătură  cu  etica  protestantă,  mai  exact  cu  modul  de  viaţă 
caracterizat  de  o  etică  determinată  religios  -  este  vorba  de  calvinism, 
protestantismul  ascetic  (puritanismul).  Avem  de-a  face  cu  o  atribuire 
cauzală  aproape  univocă.  O  astfel  de  formulare  nu  poate  să  nu  atragă 
totuşi  anumite  reţineri  în  a  accepta  că  dezvoltarea  capitalistă  modernă  ar 
fi  efectul  comportamentului  religios  ascetic  devenit  un  mod  de  viaţă.  Se 
pot  identifica  şi  motivaţii  ale  acestei  atribuiri  din  partea  unui  protestant 
ascetic  care  a  fost  Weber  însuşi.  Modelul  de  cercetare  rămâne  însă  unul 
de  referinţă,  iar  implicaţiile  lui  au  depăşit  graniţele  metodologiei,  dacă 
avem  în  vedere  disputele  asupra  diferenţierii  Occident  -  Orient,  asupra 
cărora  nu  insistăm  aici. 

Capitalismul  raţional  al  muncii  libere  se  bazează  pe  activitatea  de 
schimb,  pe  şanse  de  câştig  paşnice,  iar  această  activitate  este  orientată 
după  calculul  capitalului  (M.  Weber,  Etica  protestantă  şi  spiritul  capitalis¬ 
mului î,  traducere  românească  de  Dior  Lemnij,  postfaţă  de  Ioan  Mihăilescu,  I 
1993).  Weber  nu  consideră  confesiunea  cauza  fenomenelor  economice. 
El  vede  mai  degrabă  o  relaţie  istorică  inversă.  Trecerea  la  confesiunea 

it  protestantă  s-a  realizat  cu  precădere  în  marile  oraşe  dezvoltate.  Ulterior, 
>-  aceste  grupuri  de  populaţie  protestantă  au  edificat  capitalismul  modem : 
ă  acte  individuale  de  întreprinzător  exercitate  continuu  asupra  unei  avuţii 
d  cu  valoare  bănească,  astfel  încât  câştigul  obţinut  prin  schimb  să  depă- 
e  şească  mereu  valoarea  mijloacelor  materiale  utilizate, 
ă  Prin  analiza  unor  statistici  ale  ţărilor  mixte  din  punct  de  vedere 
u  confesional.  Weber  constată  o  mai  mare  răspândire  a  bogăţiei  şi  a 
specialiştilor,  inclusiv  a  muncitorilor  cu  înaltă  calificare,  la  populaţia 
a  protestantă  decât  la  cea  catolică.  Este  deosebit  de  relevant  faptul  că 
ir  băncile  nu  au  creat  organizaţii  raţionale  ale  muncii,  ele  corespunzând 
tt  capitalismului  financiar  şi  politic. 

i,  în  prezent,  prin  experienţa  din  fostele  ţări  socialiste  se  constituie  un 
î.  *ÎP  nou  de  trecere  la  capitalism. 

u  In  formularea  explicaţiilor  privind  apariţia  spiritul  capitalismului 
ii  Modern,  Weber  mărturiseşte  lipsa  unei  documentări  mai  consistente  de 
a  Mură  etnografică  şi  antropologică.  El  evocă  şi  ideea  unei  posibile 
e  Meditaţi  în  conturarea  în  Occident  a  unor  genuri  specifice  de  raţio- 
ă  lliyire.  Adept  însă  al  explicaţiei  ştiinţifice  (cine  doreşte  „viziune”  să 
1(  Meargă  la  cinema,  cine  doreşte  „predică”  să  se  ducă  la  reuniunile 
e  Mfigioase),  Weber  rămâne  în  sfera  faptelor  observabile  şi  este  încredinţat 
ă  i  A  întemeierea  explicaţiei  sale  asupra  apariţiei  spiritului  capitalismului 
r  Modem :  organizarea  raţională  a  muncii  libere  ca  urmare  a  practicării 
e  tscezei  incluse  în  dogma  predestinării  calviniste,  acceptată  de  clasa 
it  acilocie  burgheză.  Avem  de-a  face  cu  o  dominaţie  mult  mai  puternică 
decât  cea  exercitată  de  catolicism.  Totuşi,  nu  se  dă  un  răspuns  la  între- 
'■  rea  :  de  ce  s-a  comportat  astfel  o  parte  a  populaţiei  ?  Weber  crede  că 
i  fost  pur  şi  simplu  un  fapt  eroic. 

Influenţa  lui  Weber  asupra  sociologiei  secolului  XX  este  una  dintre 
st*;  mai  importante,  dacă  avem  în  vedere  atât  metodologia  pusă  la 
?  t  de  gânditorul  german,  cât  şi  elaborările  sale  privind  capitalismul, 
izaţiile,  birocraţia,  acţiunea  socială,  sociologia  dreptului  şi  socio- 
hfu  religiei,  democraţia  etc.  Toate  acestea,  în  condiţiile  în  care  opera 
llfe  a  fost  publicată  cu  precădere  postum  şi  tradusă  relativ  târziu  în 
aie  Kmbi. 

în  România,  un  loc  cu  totul  excepţional  în  analiza  sociologică  este  cel 
deţinut  de  opera  lui  Mihai  Eminescu.  Scrierile  lui  Eminescu  (în  jurul 
anului  1880)  sunt  contemporane  cu  cele  ale  lui  Marx  şi  anterioare  celor 
ale  lui  Durkheim  şi  Weber.  Aşa  cum  dovedeşte  Ilie  Bădescu,  care  şi-a 
făcut  o  profesiune  de  credinţă  din  studierea  operei  sociologice  emines¬ 
ciene,  avem  de-a  face  cu  abordări  dintre  cele  mai  interesante  referitoare 
la  trecerea  societăţii  româneşti  la  capitalism  în  secolul  al  XlX-lea. 
Menţionăm  aici  elaborările  privind  pătura  superpusă,  clasa  socială 
sterilă  ce  se  formează  prin  selecţia  socială  negativă.  De  asemenea,  avem 
în  vedere  analiza  sărăciei  populaţiei,  datorată  introducerii  unui  cadru  de 
organizare  neadecvat  şi  nu  capitalului  ca  atare,  cum  susţineau  socialiştii 
(Ilie  Bădescu,  Sociologia  eminesciană ,  1994). 

Ceea  ce  ne  interesează  acum  este  să  specificăm  maniera  neideologică 
în  care  Eminescu  îşi  expune  teoria.  El  pleacă  de  la  constatări  de  fapt.  , 
Aceasta  este  prin  excelenţă  perspectiva  sociologică  asupra  socialului, 
respectiv  analiza  faptelor  şi  o  interpretare  teoretică  a  semnificaţiei  acelor 
fapte,  pentru  viaţa  socială  ca  întreg.  Din  acest  punct  de  vedere,  acuzele 
aduse  lui  Eminescu  de  naţionalism  sunt  de-a  dreptul  puerile.  El  nu 
generalizează  ideologic  şi  nici  politic,  ci  teoretizează  în  legătură  cu 
realitatea  constatată. 

La  rândul  său,  Xenopol  a  tratat  problematica  sărăciei  legată  de 
introducerea  industrialismului.  Din  perspectivă  metodologică,  el  este 
important  prin  elaborările  asupra  conceptului  de  „serie  istorică”  şi  prin 
explicarea  schimbării  sociale  ca  urmare  a  acumulării  de  fapte  individuale. 

Dacă  ar  fi  să  facem  o  sistematizare  a  influenţei  fondatorilor  asupra 
mişcării  sociologice,  am  reţine  în  primul  rând  semnificaţia  operelor  lor 
şi  a  şcolilor  pe  care  le-au  constituit.  Deşi  activitatea  clasicilor  încetează 
în  intervalul  1883  (Marx)  -  1920  (Weber),  orientările  iniţiate  de  ei  sunt 
aduse  mereu  în  prim-planul  preocupărilor  de  către  adepţi  şi  critici. 

Marxismul,  de  exemplu,  a  ajuns  la  un  moment  dat  singura  sociologie 
recunoscută  oficial  în  unele  ţări  socialiste,  dar  şi  un  domeniu  de  inspiraţie 
sau  de  raportare  critică  pentru  diverşi  sociologi.  Pe  lângă  elaborările  mai 
mult  sau  mai  puţin  fidele  (A.  Gramsci,  R.  Garaudi  etc.),  avem  de-a  face 
şi  cu  constituirea  de  abordări  relativ  distincte  de  tipul  teoriei  critice 

(Şcoala  de  la  Frankfurt,  întemeiată  de  Alex  Weil  în  1922,  şi  Noua 
Stângă),  al  teoriei  conflictului  (cel  puţin  o  parte  a  ei,  începând  cu  anii 
*60:  A.  Gouldner),  al  marxismului  structuralist  (Althusser). 

Cât  priveşte  influenţele  lui  Durkheim  şi  Weber,  mai  consemnăm 
aici,  faţă  de  cele  relatate  anterior,  preocuparea  acestora  de  a  se  delimita 
de  abordarea  psihologizantă  a  socialului.  Durkheim  a  respins  explicaţia 
socialului  prin  faptele  individuale  şi,  în  particular,  elaborările  lui  G.  Trade 
privind  imitaţia  (Legile  imitaţiei,  1890).  Şi  Weber  se  distanţează  de 
Dilthey,  al  cărui  concept  de  înţelegere  empatică  îl  preia,  şi  evident 
dezvoltă  o  sociologie  orientată  după  subiect,  dar  nu  în  manieră  dilthey  ană, 
nu  una  subiectivistă,  din  moment  ce  obiectivitatea  şi  cauzalitatea  sunt 
urmărite  cu  insistenţă.  Dilthey  „topeşte  obiectul  în  subiect”  (J.  Rex, 
.Typology  and  Obiectivity”,  în  A.  Sahay  [ed.],  Max  Weber  and  Modern 
Sociology,  1971).  Weber  înlocuieşte  de  fapt  punctul  de  vedere  subiectiv 
al  actorului  participant,  dificil  de  aplicat  în  cercetarea  empirică,  cu 
evidenţierea  a  ceea  ce  este  general  într-o  societate  (tipurile  ideale  se 
formulează  în  termeni  de  posibilitate).  Prin  formule  individuale,  se 
surprind  caracteristicile  unui  eveniment  şi/sau  ale  unei  acţiuni  sociale, 
■espectiv  ideile  care  fac  o  acţiune  să  fie  clară  şi  consistentă.  La  rândul 
for,  formele  generalizatoare  urmăresc  relaţiile  cauzale  şi  conceptualizarea 
caracteristicilor  generale  ale  unei  acţiuni  sociale  în  formă  pură.  Tipul 
■leal  are  atât  semnificaţie  de  motivaţie  sau  acţiune  orientată,  cât  şi  de 
propoziţii  testabile  în  termeni  de  putere  de  predicţie.  Tocmai  de  aceea 
există  o  surprinzătoare  apropiere  între  Weber  şi  Durkheim  în  ceea  ce 
priveşte  metodologia  de  cercetare  (J.  Rex,  op.  cit.). 

Dovada  afirmaţiei  de  mai  sus  o  reprezintă  sintezele  sociologice  reali¬ 
zate  ulterior  şi  în  care  sunt  reuniţi  cei  doi  autori,  eventual  împreună  cu 

X  2  2.  Orientări  metodologice  actuale  în  sociologie 

I  Ifefcii  analizei  metodologice  nu  este  acela  de  a  indica  abordarea  cea  mai 
IfeExâ.  în  general,  ci,  cel  mult,  abordarea  cea  mai  adecvată  în  studierea 
I mmn  anumit  fenomen  social.  Se  impune  însă  evidenţierea  punctelor  tari 
|»i  celor  slabe  ale  fiecărei  orientări.  Opţiunea  pentru  o  abordare  sau  alta 

rămâne  să  fie  justificată  de  cercetător,  dar  el  trebuie  să  ştie  ce  poate 
obţine  şi  ce  nu  poate  obţine  prin  modul  său  de  lucru. 

Pentru  caracterizarea  orientărilor  actuale  în  sociologie,  distingem  mai 
întâi  urmarea,  mai  mult  sau  mai  puţin  fidelă,  a  clasicilor  de  către  un 
cercetător  sau  altul.  Totuşi,  este  de  reţinut  că  fondatorii  au  dezvoltat  mai 
degrabă  metodologii  de  abordare  a  problemelor  fundamentale  ale  cunoaş¬ 
terii  ştiinţifice  a  societăţii  şi  nu  atât  tehnici  de  cercetare  şi  analiză  a 
datelor  (J.  Rex,  op.  cit.).  Studiul  concret  va  reclama  cel  puţin  o  com¬ 
pletare  a  strategiei  iniţiale.  Apar  de  asemenea  diferenţieri  ca  urmare  a 
schimbărilor  intervenite  la  nivelul  obiectului  de  studiu,  dar  mai  ales  al 
apariţiei  de  fenomene  şi  procese  cu  totul  noi,  cum  ar  fi,  de  exemplu,  şi 
cele  legate  de  tranziţia  post-comunistă. 

în  al  doilea  rând,  menţionăm  sintezele  realizate  pornind  de  la  contri¬ 
buţiile  clasicilor,  precum  şi  elaborările  mai  mult  sau  mai  puţin  originale 
ale  diverşilor  autori. 

De  remarcat  că  influenţa  postmodernismului  conduce  la  abandonarea, 
de  către  unii  sociologi,  a  marilor  teorii  şi  a  schemelor  explicative  clasice. 

Acest  fenomen  atrage  aprecieri  de  tipul  „decompoziţia”,  „criza  acade¬ 
mică”,  „fragmentarea,  balcanizarea”  sociologiei  etc.  (Irving  L.  Horowitz, 
The  „Decomposition  of  Sociology  " ,  1993).  Dacă  este  totuşi  sesizabilă  o 
anumită  revenire  la  marea  teorie,  ea  se  produce  sub  forma  sociologiei 
istorice:  A.  Giddens,  Naţiunea ,  statul  şi  violenţa ,  1985,  M.  Mann, 
Sursele  puterii  sociale ,  1986  (apud  Michel  Lallement,  Histoire  des  idees 
sociologiques ,  1993,  1994,  traducere  românească  1998). 

De  fapt,  avem  de-a  face  cu  o  continuare  într-o  formă  nouă,  cu  accente 
aplicative,  a  perspectivei  filosofiei  sociale. 

în  condiţiile  date,  atunci  când  este  vorba  de  analiza  societăţii  actuale 
şi  de  descifrarea  tendinţelor  de  evoluţie,  eseiştii  tind  să  ocupe  primele 
locuri  (vezi  lucrările  lui  A.  Toffler,  de  exemplu). 

Ne  putem  astfel  întreba,  o  dată  cu  o  serie  de  autori  (A.  Giddens, 
Consecinţele  modernităţii ,  1990 ;  Zygmund  Bauman,  Modernitate  şi 
ambivalenţă ,  1991 ;  Agness  Heller,  Poate  supravieţui  modernitatea  ? , 
1990  etc.),  asupra  modalităţilor  viitoare  de  practică  a  sociologiei. 

Cel  mai  îndreptăţit  răspuns  la  această  întrebare  se  situează  în  zona 
acceptării  diversităţii  şi  a  divizării  în  sociologie,  cu  conştientizarea 

în  acelaşi  timp  a  faptului  că  sunt  necesare  noi  elaborări  teoretice  de 
substanţă  şi  cât  mai  cuprinzătoare  despre  viaţa  socială.  Deocamdată  ne 
referim  la  ceea  ce  este  sociologia  şi  la  orientările  metodologice  adoptate 
în  cercetarea  socială. 

Deja  dezvoltările  şi  elaborările  de  sisteme  sociologice  postclasice  au 
accentuat  diversitatea  în  această  ştiinţă.  Mulţimea  abordărilor  în  socio¬ 
logie  este  pentru  unii  o  sursă  de  confuzii,  în  timp  ce  alţii  o  văd  ca  pe  o 
competiţie  care  ajută  la  evitarea  dogmatismului  prin  ataşarea  de  o  singură 
teorie.  Cei  foarte  implicaţi  în  realizarea  de  cercetări  empirice  rămân 
oricum  în  afara  acestor  dezbateri  (A.  Giddens,  J.  Turner,  Social  Theory 
Today ,  1983). 

între  sintezele  din  operele  clasicilor  o  menţionăm  aici  pe  cea  realizată 
de  T.  Parsons.  El  dovedeşte  că,  într-adevăr.  Weber  şi  Durkheim  sunt 
compatibili.  Parsons  îl  introduce  în  sinteza  sa  şi  pe  V.  Pareto  (1848-1923), 
la  care  identifică  elaborările  asupra  echilibrului  social,  ca  un  răspuns  la 
problema  ordinii  sociale  bazate  pe  consens  (istoria  văzută  ca  o  circulaţie 
continuă  a  elitelor).  în  schimb,  Marx  a  fost  repudiat  de  Parsons,  „o 
omisiune  intenţionată”  (D.  Jary,  J.  Jary,  op.  cit.).  Avem  în  vedere  aici 
construcţia  teoretică  monumentală  Structura  acţiunii  sociale  (1937)  şi 
Sistemul  social  (1951),  biblia  funcţionalismului.  O  dată  cu  aceasta,  SUA 
„preia  iniţiativa”  în  sociologie.  Figuri  proeminente  de  sociologi  ai  perioa¬ 
dei  ce  a  urmat  activează  în  spaţiul  societăţii  nord-americane  (mulţi  dintre 
ei  imigranţi  europeni).  Prin  activitatea  sociologică  a  unor  mari  institute 
de  cercetare,  se  constituie  o  experienţă  de  lucru  care  a  condus  la  câteva 
orientări  metodologice  majore :  funcţionalismul,  marxismul,  inter- 
acţionismul  simbolic,  etnometodologia  etc. 

Din  perspectiva  obiectivelor  urmărite  aici,  nu  vom  proceda  la  o 
detaliere  a  fiecărei  orientări  metodologice  în  parte,  atât  timp  cât  nu 
intenţionăm  să  recomandăm  recursul  la  una  sau  alta  dintre  ele.  Mai 
degrab^  suntem  interesaţi  să  caracterizăm  metoda  sociologică.  Astfel, 
diferenţierea  în  funcţie  de  modul  de  raportare  la  domeniul  studiat  pare 
a  fi  cea  mai  relevantă  clasificare.  Ea  contribuie  la  o  primă  caracterizare 
a  metodologiei  sociologice.  Avem  în  vedere,  pe  de  o  parte,  orientarea 
după  obiect,  şi  pe  de  altă  parte  orientarea  după  subiect  (L.  Vlăsceanu, 
Metodologia  cercetării  sociologice ,  1982). 

Importanţa  acestui  criteriu  este  Tară  îndoială  una  relativă,  dar  e 
distinse  două  practici  unilaterale  în  cercetarea  socială  aflate  m  prezent 
în  dispută  pentru  a  se  legitima.  Alte  criterii,  cum  ai r  fi  cete  care  dife¬ 
renţiază  între  materialism  şi  idealism  sau  intre  individualism  şi  hol  , 
au  o  relevanţă  şi  mai  particulară.  Oricum,  unele  elemente  sunt  implicate 

în  clasificarea  de  faţă.  w  .  *  K  I 

Din  utilizarea  celor  două  denumiri  nu  trebuie  trasa  concluzia  ca  m 

orientarea  după  obiect  se  obţin  rezultate  obiective  (adev^i^J 
orientarea  după  subiect  se  obţin  rezultate  subiective  (false)  In  fond 
obiectivitatea  este  conceptualizată  mai  degrabă  prin  controlul  asupra 
demersului  de  cercetare  şi  prin  obţinerea  de  cunoştinţe  ştiinţifice  decât 
prin  descrieri  exterioare.  Cum  am  văzut,  şi  Weber  reclama  obiectivi  a  ^ 
pentru  cunoaşterea  sociologică.  Rezultatele  cercetări,  sunt  obiective  daca 
reflectă  realitatea.  Pentru  a  se  obţine  acest  din  urmă  deziderat,  in  alegerea 
metodelor  de  lucru  şi  în  realizarea  cercetării,  se  impune  adoptarea  unei 
poziţii  de  neutralitate  ideologică  (axiologică) :  instrumentul  sa  nu 
distorsioneze  realitatea,  iar  în  interpretarea  rezultatelor,  conduita  cercetă¬ 
torului  să  fie  una  echidistantă,  acesta  să  examineze  toate  poziţiile, 
inclusiv  pe  cele  opuse  propriilor  poziţii  (C.  Zamfir,  Structurile  gândim 
sociologice,  1987,  text  reluat  de  autor  în  lucrarea  Spre  o  paradigma  a 
gândirii  sociologice,  1999).  Cerinţa  neutralităţii  axiologice  a  cercetam  a 
fost  formulată  de  Weber  în  contextul  disputelor  ce  au  avut  loc  m  rândul 
membrilor  Asociaţiei  Sociologilor  din  Germania  (în  jurul  anului  19  0), 
între  adepţii  partizanatului  şi  cei  care  recomandau  o  cercetare  obiectiva 
a  realităţii.  Nemulţumit  de  a  nu  fi  fost  ascultat.  Weber  se  orientează  spre 
activitatea  de  unul  singur.  Ulterior,  teza  sa  a  fost  preluata,  intre  alţu,  de 
K  Mannheim  (1883-1947)  -  fondatorul  sociologiei  cunoaştem  (lucrarea 
Ideologie  jj  utopie,  1929),  care  i,a  dat  o  extindere  mai  mare  decât 
preconizase  Weber,  prin  ideea  „intelectualităţii  neaiaşate  social  In  Jap  , 
sociologului  nu  i  se  poate  interzice  să  fie  un  militant  social  (politic  . 
Asumarea  unei  opţiuni  ideologice,  politice,  culturale,  religioase,  naţionale 
nu  trebuie  să  afecteze  însă  corectitudinea  şi  obiectivitatea  în  efecte  rea 
cercetării,  ca  şi  în  interpretarea  rezultatelor  (de  exemplu,  există  o  socio- 
logie  religioasă  deosebit  de  incisivă). 

Orientarea  după  obiect,  ilustrată  de  A.  Comte,  K.  Marx  şi  E.  Durkheim, 
este  practica  sociologică  dominantă.  Ea  cunoaşte  în  prezent  o  varietate 
de  abordări,  de  la  marxism  şi  teoria  critică  la  analiza  sistemică,  structu¬ 
rală,  funcţională,  cauzală  şi  diferite  modele  pozitiviste  (în  sensul  peio¬ 
rativ  al  termenului). 


Prezentăm  aici  metodologia  analizei  funcţionale,  adusă  la  un  înalt 
nivel  de  sofisticare  de  către  Robert  Merton  în  lucrarea  Social  Theory 
and  Social  Structure  (1949,  cu  numeroase  dezvoltări  ulterioare). 
Merton  elimină  exagerările  funcţionalismului  clasic,  introduce 
conceptul  de  funcţie  latentă  alături  de  cel  de  funcţie  manifestă  şi 
pe  cel  de  disfuncţie  alături  de  cel  de  funcţie.  El  doreşte  o  operă 
cuprinzătoare,  aşa  încât  nu  ezită  să  se  raporteze  la  dialectica 
marxistă,  concluzionând  că  cele  două  metode  sunt  cel  puţin  la  fel 
de  performante  (R.  Merton,  Social  Theory  and  Social  Structure , 
1968).  Merton  respinge  acuzele  de  conservatorism  aduse  funcţio¬ 
nalismului,  argumentând  că  analiza  de  acest  tip  nu  are  vreo  premisă 
ideologică.  Totodată,  el  a  corectat  postulatele  funcţionalismului 
referitoare  la  unitatea  funcţională  a  societăţii  (Radcliffe  -  Brown), 
funcţionalismul  universal  (Malinowski)  şi  indispensabilitatea  (cel 
mai  ambiguu  postulat,  deoarece  nu  se  ştie  dacă  el  se  referă  la 
funcţie  sau  la  elementul  care  îndeplineşte  funcţia,  apoi  una  şi 
aceeaşi  funcţie  este  îndeplinită  de  elementele  alternative,  după  cum 
unul  şi  acelaşi  element  poate  avea  funcţii  multiple).  Pentru  Merton 
analiza  funcţională  prezintă  o  valoare  propedeutică.  Ea  atrage 
atenţia  că  nu  trebuie  să  se  accepte  concepte  şi  asumpţii  în  mod 
tacit.  Funcţiile  paradigmei  sunt  noţionale :  un  aranjament  cât  mai 
coerent  al  conceptelor  şi  al  relaţiilor  lor ;  de  ghid  al  cercetării, 
pentru  evitarea  acceptării  ad-hoc  a  ipotezelor ;  formează  funda¬ 
mentul  interpretărilor  teoretice :  atunci  când  o  explicaţie  nu  poate 
fi  construită  pe  fundamentul  paradigmei,  ea  este  tratată  ca  un 
aspect  al  structurii  totale,  iar  fundamentul  trebuie  extins  pentru  a 
susţine  acest  aspect  nou ;  euristică :  se  realizează  o  analiză  func¬ 
ţională,  nu  descrierea  detaliilor  concrete;  codificarea  analizei 
calitative  într-un  mod  care  aproximează  logica  analizei  cantitative. 
Vom  înţelege  demersul  propus  dacă  evidenţiem  structura  analizei 
funcţionale  (C.  Zamfir,  op.  cit.),  alcătuită  din:  sistemul  faţă  de 

care  un  fenomen  este  considerat  funcţional ;  cerinţa  funcţională, 
orientarea  sistemului  spre  crearea  şi  menţinerea  condiţiilor  nece¬ 
sare  bunei  sale  funcţionări,  supravieţuirii  şi  dezvoltării ;  elementul 
funcţional  şi  funcţiile  sale,  un  fenomen  social  care  are  semni¬ 
ficaţie,  consecinţe  pentru  cerinţele  funcţionale  ale  unui  sistem. 
Analiza  funcţională  va  identifica  funcţiile,  dar  va  evidenţia  şi 
consecinţele  funcţionale ;  spaţiul  funcţional,  totalitatea  cerinţelor 
funcţionale  ce  se  exercită  asupra  unui  element  funcţional ;  posibi¬ 
lul  acţionai,  „materia”  din  care  sunt  alcătuite  fenomenele  sociale. 
Aplicarea  analizei  funcţionale  trebuie  să  facă  faţă  unor  probleme 
cum  ar  fi :  acceptarea  autonomiei  funcţionale  a  sistemelor,  delimi¬ 
tarea  acestora,  apartenenţa  elementelor  la  sisteme  multiple,  ideea 
caracterului  empiric  al  cerinţelor  funcţionale  (referindu-se  la  o 
lipsă,  ele  nu  sunt  observabile),  determinarea  genezei  elementului, 
existenţa  elementelor  non-funcţionale  (dacă  totul  ar  funcţiona,  nu 
ar  exista  supravieţuiri,  rămăşiţe  non-fimcţionale  ale  unui  fenomen 
ce  şi-a  pierdut  funcţia) ;  explicaţia  şi  predicţia  funcţională  (un 
fenomen  este  explicat  prin  aceea  că  răspunde  unei  anumite  cerinţe 
funcţionale  care  l-a  produs  sau  îl  menţine  în  existenţă,  dar  predicţia 
are  un  caracter  limitat,  existând  alternative  funcţionale),  precum  şi 
cerinţe  funcţionale  manifeste  şi  latente. 


Semnificaţia  operei  lui  R.  Merton  o  depăşeşte  cu  mult  pe  cea  a 
perfecţionării  metodologiei  analizei  funcţionale.  El  a  contribuit  decisiv 
la  abandonarea  teoriei  speculative  şi  la  respingerea  empirismului  abstract 
ca  modalitate  de  cercetare  sociologică.  Este  vorba  de  elaborarea  concep¬ 
tului  de  „teoria  de  rang  mediu”.  TRM  este  situată  între  generalizările 
empirice  şi  teoria  generală,  având  rolul  de  a  explica  un  anumit  domeniu 
sau  proces  din  societate. 

într-un  fel,  se  poate  spune  că  Merton  a  contribuit  la  conturarea  unui 
standard  al  cercetării  sociologice,  care,  treptat,  începând  cu  deceniul 
cinci,  devine  orientarea  dominantă,  din  momentul  în  care  se  realizează 
sinteza  cu  lucrările  de  cercetare  empirică  ale  lui  R  Lazarsfeld  (emigrat  în 
SUA  din  Austria) :  Alegerea  populară  (1944),  Votarea  (1946),  Limbajul 
cercetării  sociale  (voi.  I,  1955,  voi.  II,  1972).  E.  Shils  (1971)  consideră 
că  sinteză  Merton  -  Lazarsfeld  a  reunit  tot  ceea  ce  era  mai  valoros 

in  sociologie  ( apud  A.  Giddens,  J.  Turner,  op.  cit.).  Ca  urmare,  s-a 
constituit  acel  standard  al  cercetării  sociologice  care  îmbină  teoria  (fără 
a  se  condiţiona  de  o  anumită  orientare  teoretică)  cu  metodele  de  culegere 
a  datelor,  analiza  informaţiilor  şi  teoretizarea  rezultatelor.  Cercetarea  se 
realizează  în  baza  unor  principii  şi  norme  elaborate  ca  sinteză  a  practicii 
de  cunoaştere  şi  nu  impuse  din  afară. 

Avem  de-a  face  cu  o  practică  de  cercetare  care  accentuează  nevoia 
pregătirii  teoretice  (o  teorie  care  exprimă  natura  domeniului  cercetat  la 
un  moment  dat)  şi  a  desfăşurării  sale  metodice  (acele  metode  care 
corespund  specificului  fenomenului  şi  obiectivelor  urmărite  într-un  studiu 
sau  altul),  ceea  ce  este  în  acord  cu  recomandarea  lui  Comte  de  a  se 
realiza  un  studiu  pozitiv.  Deoarece  oponenţii  acestei  orientări  în  cerce¬ 
tarea  socială  atribuie  în  mod  peiorativ  denumirea  de  pozitivism  tuturor 
demersurilor  care  proclamă  necesitatea  cunoaşterii  obiective  (dar  pe  care 
o  regăsim  nu  doar  la  Comte,  Marx  şi  Durkheim,  ci  şi  la  Weber),  adepţii 
respectivei  orientări  refuză  să  se  identifice  cu  pozitivismul,  tocmai 
datorită  acelei  ambiguităţi  pe  care  am  evidenţiat-o  anterior. 

Ca  urmare  a  nemulţumirilor  faţă  de  sociologia  orientată  după  obiect, 
taxată  in  corpore  ca  pozitivistă,  unii  autori  au  dezvoltat  sociologia  orien¬ 
tată  după  subiect,  situându-se  totuşi  mai  aproape  de  Dilthey  decât  de  Weber. 
„Sociologia  subiectivă”  tratează  socialul  din  interior.  Ea  este  ilustrată  de 
sociologia  fenomenologică  (A.  Schutz,  cu  lucrarea  Fenomenologia  lumii 
sociale ,  1932),  interacţionismul  simbolic  (H.  Blumer,  cu  lucrarea  de 
referinţă  Interacţionismul  simbolic.  Perspectivă  şi  metodă ,  1969)  şi  etno- 
metodologie  (H.  Garfmkel,  cu  lucrarea  Studii  de  etnometodologie,  1967). 

Aceste  abordări  conferă  subiecţilor  studiaţi  un  rol  activ  în  cunoaştere, 
în  calitate  de  depozitari  ai  semnificaţiilor  atribuite  faptelor  şi  evenimen¬ 
telor  din  societate.  Interesul  cercetătorului  se  îndreaptă  spre  identificarea 
semnificaţiilor  şi  evidenţierea  mecanismelor  prin  care  se  produc,  consi¬ 
derate  modalităţi  de  statuare  a  socialului  ca  atare. 

A.  Schutz  acorda  conştientului  rolul  de  agent  de  „tipificare”  şi 
considera  limbajul  de  zi  cu  zi  un  mediu  de  tipificare  prin  excelenţă, 
„casă  de  tezaur  a  tipurilor  gata  făcute,  preconstruite”  (A.  Giddens, 

J.  Tumer,  op.  cit.). 

Criticii  operei  lui  Schutz  atrag  atenţia  asupra  îndepărtării  lui  semni¬ 
ficative  de  Weber.  Tipificarea  nu  este  tipul  ideal  weberian.  în  sociologia 
fenomenologică  avem  de-a  face  cu  o  interpretare  intuiţionistă  a  meto¬ 
dologiei  dezvoltate  de  Weber.  Schutz  vrea  o  reconstrucţie  a  realităţii 
pornind  de  la  semnificaţiile  atribuite  de  actorul  social.  Weber  realizează 
o  explicaţie  care  să  corespundă  semnificaţiei  date  de  actorul  social.  în 
fapt,  Weber  urmăreşte  să  surprindă  ceea  ce  este  general  într-o  societate 
şi  care  există  independent  de  manifestările  individuale  (Arun  Sahay  [ed.], 
Max  Weber  and  Modern  Sociology ,  1971).  Este  deci  neavenită  construirea 
unei  descendenţe  weberiene  stricte  a  sociologiei  fenomenologice. 


La  rândul  său,  H.  Blumer,  membru  al  Şcolii  de  la  Chicago, 
combină  fenomenologia  cu  tradiţia  şcolii  respective.  El  acordă 
importanţă  absolută  studiilor  de  caz.  Pentru  Blumer,  negocierea 
este  factorul  care  facilitează  înţelegerea  tipurilor  de  ordine  socială 
(Hans  Joas,  „Symbolic  Interactionism”,  în  A.  Giddens,  J.  Tumer, 
op .  cit.).  Semnificaţiile  se  atribuie  în  cadrul  interacţiunii  sociale, 
în  ceea  ce  îl  priveşte  pe  Garfinkel,  fost  student  al  lui  Parsons,  el  a 
dorit  integrarea  acţiunii  şi  a  cunoaşterii  intr-o  nouă  teorie.  Se 
desprinde  însă  de  Parsons,  respectiv  de  realismul  analitic  (potrivit 
căruia  cunoştinţele  despre  lumea  exterioară  se  obţin  prin  aplica¬ 
rea  canoanelor  logico-empirice,  printr-un  proces  de  aproximări 
necesare)  şi  se  orientează  spre  actorul  cunoscător  (J.  Heritage, 
„Ethnomethodology”,  în  A.  Giddens,  J.  Tumer,  op.  cit.). 


Valoarea  abordărilor  subiective  constă  în  reliefarea  caracteristicilor 
sociale  la  nivel  micro,  surprinderea  unor  tipur  importante  de  interacţiune 
socială,  luarea  în  considerare  a  semnificaţiilor  pe  care  oamenii  le  atribuie 
acţiunilor  lor  şi  evenimentelor  sociale  în  general.  In  fapt,  orientările 
subiective  (numite  şi  microsociologie)  sunt  mai  aproape  de  alte  discipline, 
cum  ar  fi  psihologia  socială,  antropologia  etc.  fele  nu  sunt  competitive  în 
raport  cu  metodologiile  sociologice  standard.  Fixa  îndoială  însă  că 
explicarea  cât  mai  adecvată  a  vieţii  sociale  presupune  luarea  în  consi¬ 
derare  şi  a  elementelor  subiective,  fără  a  fi  necesară  o  sociologie  subiec¬ 
tivă.  De  exemplu,  în  studierea  calităţii  vieţii  es®e  unpiicatâ  şi  perspectiva 

subiectivă,  „valoarea  pe  care  omul  o  acordă  vieţii  sale”  (C.  Zamfir, 
Indicatorii  şi  sursa  de  variaţie  a  calităţii  vieţii ,  1984). 

Neajunsul  principal  al  orientărilor  subiective  este  ignorarea  condiţiilor 
de  existenţă  şi  a  mijloacelor  de  acţiune  de  care  dispune  societatea  şi  de 
care  se  face  uz  la  un  moment  dat. 

Orientarea  obiectivă  ambiţionează  plasarea  cercetătorului  în  exterior, 
analiza  şi  interpretarea  din  afară.  Ea  are  meritul  de  a  surprinde  procese 
macroeconomice,  mecanisme  de  structurare  a  socialului  şi  de  caracte¬ 
rizare  a  întregului,  dar  nu  are  capacitatea  de  a  explica  schimbarea  socială, 
datorită  favorizării  unui  determinism  rigid,  fără  implicarea  factorului 
subiectiv.  De  fapt,  dorinţa  de  plasare  în  exterior  este  în  ultimă  instanţă 
imposibilă  (cercetătorul  trăieşte  în  societatea  pe  care  o  studiază). 

Pentru  A.  Giddens,  patru  sunt  dilemele  abordărilor  sociologice :  dacă 
explicaţia  vieţii  sociale  se  poate  realiza  pornind  :  a)  de  la  structură  sau 
de  la  acţiune ;  b)  de  la  conflict  sau  de  la  consens ;  c)  de  la  factorul 
economic  sau  de  la  factorul  non-economic ;  la  aceste  trei  dileme  clasice 
se  adaugă  o  a  patra,  care  se  referă  la  rolul  factorului  de  gen  (evidenţiat 
prin  abordările  feministe). 

Opţiunea  pentru  o  alternativă  sau  alta  nu  este  atât  de  rigidă  (definitivă) 
pe  cât  se  crede  la  prima  vedere.  Mai  degrabă  se  pune  problema  cum  să 
le  relaţionăm  unele  cu  altele,  structura  cu  acţiunea,  consensul  cu  con¬ 
flictul,  factorul  economic  cu  factorii  non-economici ;  cum  să  analizăm 
mai  bine  genul  în  relaţie  cu  abordările  existente  şi  cu  conceptele  teoriei 
sociologice  (A.  Giddens,  Sociology ,  1994).  Or,  diferitele  abordări  teore¬ 
tice  din  sociologice,  fie  ele  chiar  şi  cele  mai  semnificative,  se  cantonează 
totuşi  într-o  alternativă  sau  alta,  fără  a  crea  punţi  de  comunicare  între 
ele,  punţi  necesare  pentru  înţelegerea  cât  mai  adecvată  a  societăţii  umane. 
Este  evident  că,  pe  de  o  parte,  o  generaţie  moşteneşte  o  anumită  structură 
socialăln  care  acţionează,  dar,  pe  de  altă  parte,  o  şi  modifică  şi  produce 
noi  structuri.  Tot  astfel,  este  evident  că  interesele  indivizilor  şi  ale 
grupurilor  (claselor)  sunt  diferite  şi  acestea  generează  conflict,  după 
cum  în  societate  se  realizează  un  minimum  de  consens.  La  fel  se  pune 
problema  factorilor  dezvoltării  sociale  moderne :  economia  este  pusă  în 

legătură  cu  diferite  niveluri  de  structurare  a  socialului,  dar  şi  factorii 
non-economici  au  roluri  specifice. 

Societatea  omenească  este  un  tot  structurat,  deosebit  de  complex; 
studierea  sa,  ca  întreg  sau  pe  domenii,  reclamă  de  fiecare  dată  o  construc¬ 
ţie  teoretico-metodologică  prin  care  să  se  ţină  cont  de  natura  obiectului 
de  studiu.  în  acest  sens,  abordările  „obiective”  pot  fi  foarte  părtinitoare, 
iar  cele  „subiective”  nu  se  plasează  automat  în  afara  obiectivităţii.  In 
fapt,  putem  avea  explicaţii  unilaterale  şi  într-un  caz,  şi  în  celălalt. 

Fără  a  avea  aceeaşi  valoare  de  cunoaştere,  unele  dintre  orientările 
metodologice  sunt  compatibile.  De  aici,  multe  încercări  de  unificare 
într-o  nouă  abordare.  Unele  modalităţi  de  raportare  la  social  au  fost  pur 
şi  simplu  abandonate,  cum  ar  fi  operaţionalismul,  de  exemplu,  datorită 
nivelului  foarte  scăzut  de  relevanţă;  nici  structuralismul  nu  mai  este 
o  orientare  sociologică ;  a  rămas  însă  analiza  structurală.  Pentru 
A.  Giddens,  structuralismul  şi  post-structuralismul  sunt  „tradiţii  de  gân¬ 
dire  moarte”.  Ele  au  eşuat,  dar  au  pus  probleme  cu  semnificaţie  durabilă, 
în  ceea  ce  îl  priveşte,  ca  autor  al  teoriei  structurării,  Giddens  doreşte 
reconcilierea  acţiunii  (a  perspectivei  individualiste)  şi  a  colectivităţii, 
prin  eliberarea  teoriei  sociale  de  dilemele  inerente  pbzitivismului  şi 
teoriei  acţiunii  sociale.  Până  în  prezent  însă  elaborările  nu  sunt  suficient 
de  concludente  (Ira  Cohen,  „Theory  of  Structuration  and  Social  Practice  , 
în  A.  Giddens,  J.  Turner,  op.  cit.). 

Anumite  incompatibilităţi  între  orientări  metodologice  sunt  create 
prin  concepţiile  teoretice.  De  asemenea,  se  pot  alege  strategii  de  cercetare 
care  nu  permit  combinarea  datelor,  iar  acest  fapt  este  prezentat  ca  adec¬ 
vare  la  natura  domeniului  studiat.  Excluderile  reciproce  şi  poziţiile  unila¬ 
terale  împiedică  un  studiu  cât  mai  complet  al  unui  domeniu  de  interes. 

Astfel,  în  sociologia  orientată  după  obiect  se  remarcă  preferinţa  pentru 
analizele  cantitative,  pe  când  în  sociologia  orientată  după  subiect  analizele 
calitative  sunt  dominante,  dacă  nu  exclusive.  Se  constituie  demersuri 
paralele  de  cercetare.  Ajungându-se  la  absolutizări,  se  văduveşte  însăşi 
cercetarea  de  posibilitatea  cunoaşterii  adecvate.  Cele  strict  cantitativiste 
eşuează  într-un  empirism  abstract,  lipsit  de  semnificaţie  teoretică,  iar 

cele  calitativiste  sunt  simple  descrieri  (relatări  de  evenimente,  motivaţii 
amestecate  cu  punctele  de  vedere  ale  naratorului). 

Ca  o  concluzie  generală,  subliniem  faptul  că  diferitele  orientări 
metodologice  de  efectuare  a  cercetărilor  nu  sunt  incompatibile.  Intr-o 
cercetare  specifică  pot  fi  combinate  abordările  de  tip  subiectiv  cu  cele 
de  tip  obiectiv,  cele  de  natură  cantitativă  cu  cele  de  natură  calitativă. 
De  fapt,  apare  necesitatea  nu  doar  a  unui  „pluralism  metodologic”,  ci  şi 
a  unui  mod  de  abordare  fundamentat  teoretic,  dar  nesubordonat  unei 
orientări  teoretice  anume.  Acest  fapt  este  cu  atât  mai  îndreptăţit  cu  cât 
s-a  constatat  că  se  poate  realiza  o  analiză  funcţională  fără  a  profesa 
funcţionalismul,  o  analiză  structurală  fără  aderări  la  structuralism,  o 
analiză  comunicaţională  fără  a  te  cantona  în  graniţele  interacţionismului 
simbolic,  abordarea  problemelor  vieţii  de  zi  cu  zi  fără  a  fi  etnometodolog. 

O  astfel  de  rezolvare  este  dată  de  către  C.W.  Mills,  care  administrează 
o  critică  severă  celor  două  abordări  unilaterale  în  sociologie,  respectiv 
superteoriei  (speculaţia  care  ignoră  total  realitatea)  şi  empirismului 
abstract  (anchetomania),  considerându-le  pe  bună  dreptate  sterile.  (Mills 
fi  nominalizează  pe  Parsons  şi  pe  Lazarsfeld  drept  cei  mai  iluştri  repre¬ 
zentanţi  ai  celor  două  abordări,  deşi  ultimul,  prin  opera  sa,  nu  justifică 
o  astfel  de  etichetare).  El  recomandă  insistent  întoarcerea  la  clasici, 
«venirea  la  savantul  „meşteşugar”,  care  lucrează  de  unul  singur  în 
isod  neîntrerupt. 

1  Celui  care  vrea  să  scrie  o  carte  de  sociologie,  Mills  îi  cere  în 
!  primul  rând  imaginaţie,  întocmire  de  fişe  cu  observaţii  şi  analize 
i  într-o  activitate  intelectuală  continuă,  evitarea  fetişismului  metodei 
şi  reabilitarea  intelectualului  care  lucrează  independent:  el  este 
1  propriul  său  teoretician  şi  metodolog,  iar  practicarea  teoriei  şi 
metodei  se  face  cu  un  meşteşug  autentic,  într-un  limbaj  cât  mai 
simplu.  Trebuie  avute  în  atenţie  atât  elementele  ultraistorice,  cât  şi 
!  studierea  detaliilor  infraistorice ;  construcţia  de  modele ;  studierea 
f  nu  doar  a  mediilor  restrânse,  ci  şi  structurile  sociale  în  care  se 
mscriu  acestea ;  surprinderea  interferenţelor  dintre  medii  şi  struc-  i 
«uri ;  să  se  aibă  în  permanenţă  în  vedere  cazuri  concrete,  natura 
I  genetică  a  naturii  umane ;  încercarea  de  raportare  la  clasicii 

sociologiei ;  evitarea  preluării  formulărilor  oficiale  ale  conflictelor 
sociale,  precum  şi  a  problemelor  personale ;  înţelegerea  tendin¬ 
ţelor  şi  a  semnificaţiilor  specifice  epocii  studiate  (C.W.  Mills, 
Imaginaţia  sociologică,  traducere  românească  1974). 


Nu  contestăm  valoarea  acestei  cercetări  artizanale,  dar  este  de  neima¬ 
ginat  ca  în  prezent  să  se  renunţe  la  impresionanta  industrie  care  a  devenit 
cercetarea  sociologică,  după  cum  nu  vor  dispărea  nici  „teoreticienii”  de 
cabinet  sau  amatorii  de  eseuri.  Este  de  observat  că  marii  sociologi  nu  au 
desfăşurat  cercetări  empirice  ample.  Ei  s-au  bazat  în  cea  mai  mare  parte 
pe  o  documentare  personală.  în  ultimă  instanţă,  nu  este  suficient  să  vrei 
să  manifeşti  imaginaţia  sociologică,  trebuie  să  şi  poţi  să  o  faci.  Sociologul 
obişnuit  are  nevoie  de  o  pregătire  tehnică.  Din  când  în  când,  din  rândurile 
acestora  şi  pe  umerii  lor  se  înalţă  vârfurile.  Aceştia  se  bucură  de  presti¬ 
giu,  ceilalţi  sunt  ignoraţi :  efectul  Matthew,  după  expresia  lui  R.  Merton 
(i Social  Research  and  the  Practicing  Proffesions,  1982). 

1.3.  Caracteristicile  metodei  sociologice 

Dincolo  de  diversitatea  metodologică  semnalată  sau,  mai  bine  spus, 
pe  fondul  acestei  diversităţi  se  constituie  totuşi  o  perspectivă  distinctă, 
inconfundabilă  a  sociologiei  în  studierea  vieţii  sociale.  Pentru  Tudor 
Vianu  ( Curs  de  sociologie,  Universitatea  Bucureşti,  1932-1933)  com¬ 
plexitatea  sociologiei  se  explică  prin  faptul  că  prin  „societate”  se 
desemnează  realităţi  diferite  :  umanitatea  însăşi,  coexistenţa  de  oameni 
în  spaţiu  şi  timp  (societate  antică,  românească  etc.),  tip  de  coexistenţă 
umană  (familie),  o  unitate  psihică  rezultată  din  interacţiunea  mai  multor 
indivizi  (mulţimea,  naţiunea). 

Insistenţa  asupra  specificului  sociologieniu  implică  vreo  încercare  de 
izolare  a  disciplinei  de  celelalte  ştiinţe,  atât' timp  cât  nu  se  produc  abateri 
de  la_  cerinţele  cunoaşterii.  Cu  atât  mai  puţin  se  pot  avea  în  vedere 
excluderile  din  sfera  sociologiei  ale  demersurilor  colaterale  de  cercetare 
ştiinţifică.  întreprinderea  de  faţă  este  mai  degrabă  una  de  autoidentificare, 
de  sentiment  al  apartenenţei  la  un  grup  profesional.  Aceasta  nu  înseamnă 

că  orice  cercetare  care  este  declarată  a  fi  una  sociologică  va  putea  fi 
subsumată  perspectivei  corespunzătoare.  în  schimb,  unele  modalităţi  de 
cercetare  care  nu  sunt  declarate  sociologice  ar  putea  să  fie  totuşi  subsu¬ 
mate  acesteia.  Aşa  cum  menţionam  anterior,  sunt  sociologi  care  urmează 
modele  specifice  psihologiei  sociale,  antropologiei  etc. ,  după  cum  unii 
specialişti,  ce  se  identifică  pe  ei  înşişi  ca  psihologi  sociali,  psihosociologi, 
antropologi,  adoptă  perspectiva  sociologiei. 

Interferenţele  menţionate,  ca  şi  altele,  sunt  consecinţa  firească  a 
naturii  socialului  şi  a  multiplelor  interdependenţe  dintre  sferele  acestuia. 
De  aici  şi  eforturile  de  a  realiza  studii  multidisciplinare,  interdisciplinare 
sau  de  constituire  a  ştiinţelor  de  graniţă,  ca  şi  a  unei  singure  ştiinţe  sociale. 

Pentru  definirea  metodei  sociologiei  ne  îndreptăm  mai  întâi  atenţia 
spre  operele  clasicilor  (fondatorii,  părinţii).  Preocupaţi  efectiv  de  înte¬ 
meierea  disciplinei,  ei  şi-au  elaborat  operele  în  spiritul  crezului  că  o 
astfel  de  ştiinţă  despre  societate  este  posibilă,  fără  a  se  „îndatora”  altor 
ştiinţe.  Considerăm  îndreptăţită  afirmaţia  potrivit  căreia  demersul  spe¬ 
cific  sociologiei  este  cel  orientat  după  ideea  totalităţii  sociale. 

Perspectiva  sociologică  se  construieşte  prin  efortul  de  studiere  a 
societăţii  umane  ca  pe  un  tot,  de  a  face  din  sociologie  o  ştiinţă  socială 
generală.  Aceasta  nu  înseamnă  subordonarea  altor  ştiinţe  sociale  (chiar 
dacă  astfel  de  încercări  sunt  evidente  la  unii  autori,  după  cum  apar  şi 
încercări  de  topire  sau  subordonare  a  sociologiei). 

Ideea  totalităţii  este  prezentă  la  Durkheim  în  Regulile  metodei  socio¬ 
logice.  Ea  a  fost  ulterior  dezvoltată  de  Marcel  Mauss,  autor  al  unor 
lucrări  împreună  cu  Durkheim  şi  continuator  al  acestuia,  prin  conceptul 
de  fenomen  social  total  (Eseu  despre  dar,  1925). 

Ceva  asemănător  este  prezent  şi  la  Marx:  formaţiunea  social-eco- 
nomică  este  cadrul  de  analiză  a  fenomenelor  sociale.  în  acelaşi  timp,  şi 
la  Weber  am  putea  identifica  un  astfel  de  obiectiv,  de  surprindere  a 
totalităţiţ  prin  tipul  ideal,  ca  şi  prin  analiza  interdependenţelor  dintre 
formele  acţiunii  sociale. 

Implicaţiile  acestor  abordări  conduc  la  analiza  oricărui  fapt  social  în 
contextul,  în  ansamblul  din  care  face  parte.  Astfel  se  ţine  cont  de 
interdependenţele  în  care  se  află  orice  fapt  social,  de  geneza  lui  şi  de 
caracterul  de  masă  (H.H.  Stahl,  op.  cit.). 

în  accepţia  pe  care  i-o  atribuie  Stahl,  sociologia  ca  ştiinţă  socială 
generală  are  şi  o  vocaţie  inter  disciplinară,  ea  integrează,  la  nivel 
macrosocial,  cunoştinţele  obţinute  prin  studierea  fenomenelor  parti¬ 
culare.  El  respinge  clasificările  ştiinţelor  după  sfere  ale  socialului, 
potrivit  cărora  sociologia  s-ar  ocupa  doar  de  studiul  relaţiilor  sociale 
(Simmel,  Parsons  etc.).  Punctul  de  vedere  promovat  de  Stahl  aparţine  în 
fond  Şcolii  sociologice  conduse  de  D.  Guşti.  Acesta  formulase  fără 
echivoc  principiul  ordonator  al  unităţilor  sociale  în  raport  cu  indivizii. 
Naţiunea,  cea  mai  generală  unitate  socială,  devine  cadrul  de  referinţă 
pentru  studiul  oricărei  alte  unităţi  sociale,  pentru  că  ea  este  „singura 
unitate  socială  care  îşi  ajunge  sieşi,  în  sensul  că  nu  cere  pentru  deplina 
ei  realizare  o  unitate  socială  mai  cuprinzătoare,  fiind  în  stare  să-şi  creeze 
o  lume  proprie  de  valori,  să-şi  stabilească  un  scop  în  sine  şi  să-şi  afle 
mijloace  de  înfăptuire,  adică  forţa  de  organizare  şi  propăşire  în  propia  ei 
alcătuire”  (D.  Guşti,  Sociologia  naţiunii  şi  a  războiului ,  1937,  lucrare 
reeditată  de  I.  Bădescu  în  1995). 

într-adevăr,  nici  o  altă  disciplină  nu  ambiţionează  la  un  astfel  de  statut 
de  ştiinţă  generală,  reclamat  încă  de  Comte  pentru  sociologie.  Psihologia 
şi  antropologia,  două  competitoare  ale  sociologiei  la  statutul  de  ştiinţă 
socială  generală,  nu  pot  îndeplini  totuşi  acest  rol  de  generalizare,  sinte¬ 
tizare  şi  sistematizare  a  rezultatelor  cercetărilor,  ca  şi  a  metodelor.  In 
schimb,  sociologia  ca  ştiinţă  a  societăţii  conferă  cadrul  de  cercetare 
adecvat,  respectiv  o  metodologie  generală  care  permite  studierea  totali¬ 
tăţii  relaţiilor  şi  proceselor  sociale  (J.  Gould,  E.  Kolb  [ed.],  A  Dictionary 
ofthe  Social  Sciences ,  1964). 

Continuând  să  conturăm  perspectiva  metodologică  a  sociologiei,  vom 
evidenţia  preocuparea  pentru  studierea  diferitelor  componente  ale  vieţii 
sociale  în  calitatea  lor  primordială,  aceea  de  a  fi  sociale.  Prin  aceasta, 
sociologia  nu  epuizează  studiul  socialului  şi  nici^nu  se  transformă  într-o 
ştiinţă  a  ştiinţelor  sociale.  Ea  rămâne  o  ştiinţă  cu  un  obiect  propriu  de 
studiu,  alături  de  alte  ştiinţe  sociale,  deşi  cu  un  grad  mai  mare  de 
generalitate. 

Tratarea  raportului  sociologiei  cu  alte  ştiinţe  sociale  o  identificăm, 
de  exemplu,  la  O.  Trăsnea.  Referindu-se  la  relaţia  sociologie  ; 
(sociologie  politică)  -  politologie,  autorul  arată  că  sociologia  poli¬ 
tică  cercetează  fenomenele  politice,  comparându-le  cu  alte  feno¬ 
mene  sociale :  puterea  politică,  ca  manifestare  a  puterii  sociale, 
acţiunea  politică,  specie  a  acţiunii  sociale,  statul,  ca  formă  de 
organizare  a  societăţii,  grupurile  politice,  ca  varietate  a  grupurilor 
sociale,  relaţiile  politice,  ca  element  al  relaţiilor  sociale,  pe  când 
politologia  surprinde  specificitatea  fenomenelor  politice.  Prin 
urmare,  în  strategia  de  cercetare  şi  analiză,  sociologia  se  distinge 
prin  opţiuni  diferite  în  privinţa  variabilelor  explicative  (O.  Trăsnea, 
Probleme  de  sociologie  politică ,  1975). 

Metodologia  de  cercetare  care  să  corespundă  cerinţelor  perspectivei 
sociologice  de  abordare  a  socialului  -  pe  care  o  denumim  aici  meto¬ 
dologia  standard  -  trebuie  să  fie  una  cât  mai  cuprinzătoare  (să  se  evite 
capcana  unilateralităţii  şi  a  „ismelor”  de  tot  felul :  behaviorism,  econo¬ 
mism,  marxism,  mecanicism,  psihologism,  acţionalism,  funcţionalism, 
empirism,  structuralism,  sociologism  etc.)  şi  cât  mai  adecvată  naturii 
domeniului  studiat. 

„Nucleul  dur”  al  metodologiei  standard  este  acea  sinteză  dominantă 
identificată  de  Shils,  dar  la  care  au  contribuit  o  sumă  de  alţi  sociologi, 
ou  doar  Merton  şi  Lazarsfeld.  De  asemenea,  este  vorba  şi  de  deschide¬ 
rea  spre  alte  influenţe.  Prin  urmare,  fără  a  fi  eclectică,  metodologia 
standard  de  cercetare  sociologică  reuneşte  într-o  construcţie  sui-generis, 
care  se  vrea  coerentă,  cuprinzătoare  şi  adecvată  specificului  socialului, 
dementele  viabile  identificate  în  practica  sociologică.  Modelul  standard 
trebuie  înţeles  şi  practicat  ca  un  set  de  principii  şi  reguli,  ca  un  tip  ideal 
m  accepţie  weberiană,  iar  proiectarea  şi  realizarea  se  particularizează  în 
funcţie  de  domeniul  studiat  la  un  moment  dat. 

Un  exemplu  de  cercetare  în  care  s-a  urmărit  respectarea  cerinţelor 
metodologiei  standard  este  cel  constituit  de  studiul  calităţii  vieţii, 
pe  care  îl  realizăm  anual  la  ICCV,  începând  din  1990  (pentru  un 

I  număr  de  ani  s-au  studiat  eşantioane  panel :  aceiaşi  subiecţi, 
respectiv  gospodării  familiale). 

Cercetarea  calităţii  vieţii  reprezintă  o  preocupare  majoră  în  socio¬ 
logie  (la  Asociaţia  Internaţională  de  Sociologie  există  un  grup  de 
lucru  consacrat  calităţii  vieţii  şi  indicatorilor  sociali,  apar  o  sene 
de  lucrări  şi  reviste  cu  denumirea  respectivă  etc).  Această  cercetare 
este  preponderent  sociologică,  dar  conţine  şi  elemente  de  natură 
mulţi-  şi  interdisciplinară,  în  efortul  conturării  unei  „imagini  ^cât 
mai  complete  despre  domeniul  respectiv  (I.  Mărginean,  Schiţă  de 
indicatori  ai  calităţii  vieţii,  1991). 

în  cadrul  proiectului,  datele  obiective  de  stare  se  combină  cu  date 
de  percepţie,  de  evaluare  şi  de  satisfacţie.  Avem  în  vedere  date  de 
natură  statistică  privind  resursele  economice  ale  nivelului  de  trai, 
date  referitoare  la  condiţiile  de  viaţă  ale  populaţiei:  habitat, 
locuinţă,  înzestrarea  gospodăriei  cu  bunuri  de  folosinţă  îndelun¬ 
gată,  proprietăţile,  veniturile  şi  consumul,  participarea  socială  şi 
politică  etc.,  după  cum  avem  în  vedere  şi  evaluări  aie  populaţiei 
privind  situaţia  personală  şi  familială,  diverse  aspecte  de  adminis¬ 
traţie  şi  conducere  la  nivel  local  şi  naţional,  exprimarea  nivelului 
de  satisfacţie  globală  şi  pe  componente.  în  acest  fel  pentru  anumite 
variabile  se  utilizează  mai  multe  măsurători  (pentru  venit,  de 
exemplu,  sunt  trei  măsurători  distincte  :  nivelul  venitului  -  monetar 
şi  în  natură,  autoevaluarea  gradului  în  care  venitul  permite  acope¬ 
rirea  cerinţelor  de  consum  ale  familiei,  satisfacţia  în  raport  cu 
veniturile  realizate).  în  acelaşi  timp.  datele  privesc  deopotrivă 
persoanele  şi  grupul  familial.  Cercetarea  implică  atât  analize  canti¬ 
tative  cât  şi  analize  calitative.  în  plus,  avem  de-a  face  cu  un 
proiect  de  cercetare  deschis.  El  permite  dezvoltarea  şi  pe  alte 
componente  (1.  Mărginean,  Tineretul  deceniului  unu.  Provocările 
anilor  '90,  1996).  


Modalitatea  de  realizare  a  cercetării  împreună  cu  structurile  expli¬ 
cative  şi  de  interpretare  alcătuiesc  o  paradigmă,  chiar  dacă  de  cele  mai 
multe  ori  se  are  în  vedere  doar  explicaţia. 

Paradigmele  definesc  atât  de  mult  o  ştiinţă,  încât  la  întrebarea: 
„Ce  este  sociologia?”  se  poate  răspunde:  „sociologia  este  ceea  ce  lac 
sociologii”  (A.  Tnkeles,  What  is  sociology ,  1964).  Reputatul  sociolog  Ion 
Ungureanu,  dispărut  atât  de  tânăr,  a  codificat  într-o  lucrare  de  excepţie 

o  sumă  de  paradigme  ale  sociologiei,  sesizând  punctele  tari  şi  cele  slabe 
ale  fiecăreia,  mai  exact  valoarea  lor  de  cunoaştere.  Nu  există  paradigme 
pe  de-a  întregul  funcţionale.  Puterea  lor  de  cunoaştere  este  parţială 
fi.  Ungureanu,  Paradigme  ale  cunoaşterii  societăţii,  1990). 

Multitudinea  de  paradigme  utilizate  în  sociologie  are  un  impact  nega¬ 
tiv  asupra  cumulativităţii  cunoştinţelor,  cerinţă  esenţială  pentru  orice 
ştiinţă.  Paradigma  facilitează  comunicarea  între  adepţii  ei  şi  o  închide  în 
raport  cu  exteriorul.  Identificăm  aici  un  motiv  în  plus  pentru  a  construi 
punţi  de  legătură  între  diversele  paradigme  în  condiţiile  în  care  nu  se 
poate  ajunge  la  o  singură  paradigmă,  ci  doar  la  una  dominantă  la  un 
moment  dat.  Situaţiile  de  criză  conduc  la  abandonarea  paradigmelor 
sechi  şi  la  constituirea  altora.  Schimbarea  paradigmelor  reprezintă  adevă- 
ote  revoluţii  ştiinţifice  (Th.  Kuhn,  Structura  revoluţiilor  ştiinţifice,  1976). 

Colapsul  comunismului  a  surprins  comunitatea  sociologică  nepregătită 
să  facă  faţă  nevoilor  de  cunoaştere  şi  explicare  a  realităţii  sociale  în 
schimbare,  pentru  a  se  găsi  soluţii  la  gravele  şi  presantele  probleme  ale 
tranziţiei.  Peisajul  sociologic  s-a  schimbat  radical,  dincolo  de  restaurarea 
Sbertăţii  de  opţiune  a  cercetărilor  şi  de  explozia  modalităţilor  de  cercetare. 

Dacă  ne  referim  la  România,  temele  cele  mai  cercetate  înainte  de 
1989  au  fost :  integrarea  socială  şi  profesională,  omogenizarea  structurii 
sociale,  eficienţa  învăţământului  politic  şi  a  educaţiei  socialiste.  După 
1989,  peisajul  metodologic  a  devenit  extrem  de  divers,  iar  temele  predi¬ 
lecte  se  referă  la  revoluţie  şi  tranziţie  post-comunistă,  ca  şi  la  multe  alte 
aspecte  privind  participarea  politică,  iniţiativa  privată,  politica  socială; 
grupurile  defavorizate,  migraţia  externă,  şomajul,  relaţiile  internaţionale, 
administraţia  publică,  mijloacele  de  comunicare  în  masă,  partidele  poli¬ 
tice,  comportamentul  electoral,  rolul  statului  în  societatea  modernă  etc. 

Efortul  de  integrare  a  diferitelor  paradigme  este  mai  mult  decât 
aecesar.  Cătălin  Zamfir  (op.  cit.)  considera,  de  exemplu,  că  explicaţia 
cauzală  şi  cea  funcţională  sunt  complementare,  şi  dezvoltă  ceea  ce 
■uneşte  schema  funcţională  extinsă. 

înainte  de  a  se  trata  însă  astfel  de  probleme,  se  impune  să  detaliem 
conţinutul  metodologiei  cercetării  sociologice.  Aceasta  ne  şi  propunem 
să  realizăm  în  paginile  următoare. 

Recomandări  pentru  studiu 

1 .  De  aprofundat  modelele  metodologice  clasice.  Ele  vor  constitui  puncte 
de  reper  pentru  activitatea  ulterioară. 

2.  De  analizat  implicaţiile  diferitelor  orientări  metodologice  în  raport  cu 
cerinţa  unei  cât  mai  bune  cunoaşteri  a  vieţii  sociale. 

Bibliografie  selectivă 

Bădescu,  I.,  1994,  Sociologia  eminesciană ,  Editura  Porto-Franco,  Galaţi. 

Durkheim,  E.,  1974,  Regulile  metodei  sociologicel^Editara  Ştiinţifică, 
Bucureşti ;  1993,  Despre  sinucidere ,  Editura  Institutului  European,  Iaşi. 

Mills,  C.W.,  1974,  Imaginaţia  sociologică ,  Editura  Politică,  Bucureşti. 

Stahl,  H.H.,  1974,  Teorie  şi  practica  investigaţiilor  sociale,  voi.  I,  Editura 
Ştiinţifică,  Bucureşti. 

Ungureanu,  I.,  1990,  Paradigme  ale  cunoaşterii  societăţii ,  Editura  Humanitas, 
Bucureşti. 

Vlăsceanu,  L.,  1982,  Metodologia  cercetării  sociologice ,  Editura  Ştiinţifică 
şi  Enciclopedică,  Bucureşti. 

Weber,  M. ,  1994,  Etica  protestantă  şi  spiritul  capitalismului ,  Editura  Humanitas, 
Bucureşti. 

Zamfir,  C.,1987,  Structurile  gândirii  sociologice ,  Editura  Politică,  Bucureşti ; 
1999,  Spre  o  paradigmă  a  gândirii  sociologice.  Texte  alese ,  Editura 
Cantes,  Iaşi). 


2.  CONŢINUTUL  METODOLOGIEI 
DE  CERCETARE  SOCIOLOGICĂ 


2.1.  Definirea  metodologiei 

Prin  metodologie  se  desemnează  ştiinţa  efectuării  cercetării.  Denumirea 
provine  de  la  cuvintele  greceşti  methodos  =  „drum,  cale”  şi  logos  = 
„ştiinţă”.  Este  vorba  de  o  disciplină  generală  în  care  se  dezvoltă 
modalităţile  de  realizare  a  cunoaşterii  ştiinţifice  şi  priveşte  ansamblul 
elementelor  care  intervin  în  cercetarea  vieţii  sociale.  Iniţial,  prin  metodolo¬ 
gie  s-a  înţeles  doar  logica  cercetării  (I.  Fawcett,  F.  Downs,  The  Relationship 
ofTheory  and  Research,  1992).  Accepţia  actuală  tinde  să  confere  metodo¬ 
logiei  statutul  de  ramură  a  filosofiei  ştiinţei,  strâns  legată  de  epistemologie, 
deşi  încă  nu  se  poate  vorbi  de  o  metodologie  generală.  Există  doar 
metodologii  particulare,  cum  este  şi  metodologia  cercetării  sociologice 
(L.  Vlăsceanu,  C.  Zamfir  [coord.],  Dicţionar  de  sociologie,  1993). 

Pentru  a-şi  putea  îndeplini  funcţia,  metodologia  cercetării  sociologice 
cuprinde,  deopotrivă,  definirea  adecvată  a  domeniului  studiat,  o  serie 
de  principii  şi  reguli  de  desfăşurare  a  investigaţiilor,  instrumentarul 
de  lucru  pentru  culegerea  şi  analiza  datelor,  criterii  de  certificare  a 
calităţii  rezultatelor,  strategiile  explicaţiei  şi  construcţiei  teoretice, 
integrarea  teoriilor  particulare  în  teorii  mai  generale,  precum  şi  trecerea 
la  reflecţia  filosofică  (fără  de  care  procesul  cunoaşterii  nu  este  complet). 

în  accepţia  extinsă,  metodologia  este  definită  ca  un  domeniu  al  episte¬ 
mologiei.  Se  realizează  o  evaluare  filosofică  a  tehnicilor,  respectiv  aspec¬ 
tele  conceptuale,  teoretice  şi  de  cercetare  ale  cunoaşterii.  în  schimb,  în 
accepţia  cea  mai  restrânsă,  metodologia  trimite  doar  la  tehnicile  şi 
strategiile  angajate  în  manipularea  datelor,  fără  a  se  pune  problemele 
validităţii  şi  ale  adecvării  cercetării  (D.  Jary,  J.  Jary,  Collins  Dictionary 
qfSociology,  1991). 

într-adevăr,  în  practica  sociologică  se  întâlnesc,  aşa  cum  s-a  constatat 
în  paginile  anterioare,  modalităţi  variate  de  realizare  a  cercetărilor,  în 
ultimă  instanţă  metodologii  diferite.  Principala  sursă  de  variaţie  o  con¬ 
stituie  concepţia  teoretică,  în  funcţie  de  care  sunt  elaborate  definiţiile 
obiectului  studiat.  Pe  de  altă  parte,  asistăm  la  un  proces  de  acumulare  în 
timp  (prin  critica  sistemelor  sociologice,  a  practicii  de  lucru)  şi  la 
formularea  de  prescripţii  în  legătură  cu  realizarea  cercetărilor,  în  condiţii 
de  diversitate  opţională  referitoare  la  abordările  concrete. 

Se  poate  spune  însă  că,  în  activitatea  de  cunoaştere  pe  care  o  realizează 
diferiţi  cercetători,  se  ignoră  adesea  părţi  mai  mici  sau  mai  mari  din 
conţinutul  metodologiei. 

Nu  întâmplător  deci  metodologia  devine  şi  un  criteriu  de  analiză  a 
unui  sistem  sociologic  şi,  evident,  a  unei  cercetări  particulare,  pentru  a 
se  putea  evidenţia  acurateţea  procesului  prin  care  sunt  obţinute  rezultatele 
şi  cărora  li  se  conferă  statutul  de  cunoştinţe. 

O  abordare  în  acord  cu  nevoile  complexe  ale  cunoaşterii  ştiinţifice 
presupune  conceperea  metodologiei  de  cercetare  pe  câteva  mari  compo¬ 
nente,  respectiv :  una  teoretică,  a  teoriei  referenţiale  şi  a  normativităţii 
metodologice,  o  alta  metodică,  a  strategiilor,  metodelor,  tehnicilor, 
procedeelor  şi  instrumentelor  de  lucru ;  şi,  în  fine,  una  de  natură  episte¬ 
mologică,  de  evaluare  a  rezultatelor  cercetării  şi  a  construcţiei  teoretice, 
în  ultimă  instanţă  de  certificare  a  statutului  ştiinţific  al  sociologiei. 

2.2.  Teoria  referenţială  şi  normativitatea 
metodologică 

Teoria  referenţială  îndeplineşte  rolul  de  ghid  al  cercetării  atât  în  fazele 
de  pregătire  a  cercetării,  prin  sistemul  conceptual  specific  de  analiză  a 
domeniului,  de  abordare  a  ipotezelor,  indicatorilor  şi  a  modelelor  de 
cuantificare  şi  măsurare,  cât  şi  în  fazele  de  realizare  şi  finalizare  referitor 
la  interpretare,  explicare,  comunicare  şi  chiar  receptare  a  rezultatelor, 
precum  şi  la  integrarea  lor  la  niveluri  superioare  de  generalizare.  Ea 
poate  fi  şi  o  sursă  de  derivare  a  altor  cunoştinţe. 

Ne  putem  întreba  dacă  nu  ar  fi  mai  bine  să  nu  se  facă  vreo  trimitere 
teoretică  atunci  când  se  elaborează  proiectul  de  cercetare,  pentru  a  nu 
„influenţa”  cunoaşterea.  în  realitate,  o  astfel  de  opţiune  nu  ar  putea 
fi  urmată. 

C.  Popa  atrăgea  atenţia  că  nu  există  o  cunoaştere  empirică  pură 
(C.  Popa,  Teoria  cunoaşterii ,  1972).  Cercetătorul  se  apropie  de  obiectul 
său  de  studiu  utilizând  o  serie  de  termeni,  deci  elemente  teoretice. 
Refuzul  iniţial  al  teoriei  se  dovedeşte  a  fi  însă  mult  mai  păgubos  din 
perspectiva  acurateţei  procesului  de  cunoaştere.  într-o  astfel  de  strategie 
influenţa  prejudecăţilor  devine  mai  mare.  Tocmai  de  aceea  este  îndeobşte 
acceptat  faptul  că  poţi  cerceta  numai  ce  ai  definit  şi  cunoşti  deja,  benefi¬ 
ciind  de  utilizarea  rezultatelor  altor  cercetări. 

în  condiţiile  în  care  pentru  un  domeniu  anume  nu  s-a  conturat  încă  o 
teorie  sau  cea  existentă  este  considerată  nesatisfăcătoare,  revine  cercetă¬ 
torului  rolul  de  a  schiţa  o  astfel  de  teorie,  fie  şi  la  nivelul  unor  explicaţii 
ipotetice.  Oricum,  el  trebuie  să  construiască  un  cadru  teoretico-meto- 
dologic  suficient  de  articulat  pentru  efectuarea  cercetării. 

La  rândul  său,  cercetarea  empirică  îndeplineşte  mai  multe  funcţii 
teoretice  asupra  cărora  a  atras  atenţia  R.  Merton.  Cercetarea  iniţiază 
teorii,  le  reformulează,  le  reorientează  sau  le  clarifică  pe  cele  existente 
(R.  Merton,  Social  Theory  and  Social  Structure ,  ediţia  1968).  Prin 
urmare,  cercetarea  empirică  nu  are  doar  rolul  de  a  testa  o  ipoteză.  Prin 
observarea  unui  fapt  aberant,  printr-o  descoperire  neaşteptată,  întâm¬ 
plătoare  (serendipitate),  se  ajunge  la  formularea  de  ipoteze  noi,  la  teorii 
noi,  la  corectarea  şi/sau  dezvoltarea  celor  vechi.  Modalităţile  noi  de 
cercetare  îmbogăţesc  cunoaşterea.  La  rândul  lor,  datele  culese  în  cerce¬ 
tare  facilitează  explicaţia,  dar  şi  elaborarea  de  noi  scheme  conceptuale 
pentru  alte  cercetări. 

Cât  priveşte  normativitatea  metodologică^Mea  constituie  un  set  de 
reguli  ale  unei  bune  cercetări.  Normativitatea  poate  fi  văzută,  deopotrivă, 
ca  fiind  destinată  să  realizeze  un  inventar  de  probleme  ce  trebuie  rezolvate 
în  efectuarea  unei  cercetări,  precum  şi  ca  proceduri  de  rezolvare,  res¬ 
pectiv  cum  să  se  acţioneze.  însuşirea  şi  respectarea  acestor  cerinţe 
diferenţiază  un  specialist  de  un  amator.  Normativitatea  nu  trebuie  însă  să 

îngrădească  creativitatea,  imaginaţia  cercetătorului,  ea  doar  îl  orientează 
pentru  evitarea  erorilor  şi  a  „simplificărilor”  care  îl  îndepărtează  de  o 
bună  cunoaştere. 

De  reţinut  însă  că  simplificările  de  acest  tip  nu  sunt  doar  opera 
neprofesioniştilor,  ele  sunt  practicate  şi  de  către  o  parte  dintre  cei  care  se 
pretind  profesionişti,  fie  ca  urmare  a  opţiunii  pentru  anumite  şcoli 
sociologice  deficitare  metodologic,  fie  ca  urmare  a  ignorării  cu  bună 
ştiinţă  a  cerinţelor  pe  care  le  consideră  împovărătoare,  eventual  lipsite  de 
eficienţă.  Aşa  cum  arată  şi  I.  Iordăchel,  într-o  lucrare  de  pionierat  în 
România,  publicată  după  reluarea  învăţământului  sociologic,  existenţa 
metodelor  de  cercetare  ca  atare  nu  asigură  în  mod  automat  cunoaşterea 
autentică.  Este  nevoie  de  o  metodologie  care  să  pună  în  relaţie  cercetarea 
cu  teoria  şi  cu  seria  de  criterii  de  aplicare  a  metodelor  (I.  Iordăchel, 
Introducere  în  sociologie,  1974).  Tot  astfel,  S.  Chelcea  se  referă  la 
unitatea  dintre  înţelegere  şi  explicaţie,  dintre  teoretic  şi  empiric,  dintre 
cantitativ  şi  calitativ,  dintre  constatare  şi  evaluare  (S.  Chelcea,  I.  Mărginean, 
I.  Cauc,  Cercetarea  sociologică.  Metode  şi  tehnici  de  cercetare,  1998). 
Se  pot  adăuga  multe  alte  principii  şi  reguli,  cum  ar  fi :  îmbinarea  inducţiei 
cu  deducţia,  a  analizei  cu  sinteza,  raportarea  părţii  la  ansamblul  din  care 
face  parte,  surprinderea  genezei  şi  evoluţiei  faptelor  sociale,  identificarea 
relaţiilor  cauzale  şi  a  celor  funcţionale  dintre  fapte,  fenomene  şi  procese 
sociale,  ţinând  cont,  totodată,  de  caracterul  probabilist  al  determinării, 
de  rolul  întâmplării  etc.  Prin  conceperea  normativităţii  metodologice  se 
lasă  o  largă  libertate  cercetătorului  pentru  a  decide  cum  să  realizeze  o 
cercetare.  Totodată,  se  insistă  asupra  unor  interdicţii.  Cercetătorul  nu 
trebuie :  să  supună  oamenii  la  experimente  degradante ;  să  provoace 
fenomene  negative,  disfuncţionale •;  să  facă  rău  cuiva;  să  participe  la 
acte  imorale  sub  pretextul  cunoaşterii  lor ;  să  folosească  informaţiile 
obţinute  împotriva  celor  care  le-au  furnizat,  împotriva  altora  sau  în 
favoarea  sa.  Totodată  s-au  elaborat  coduri  deontologice  ale  asociaţiilor 
sociologice,  de  sondaje  şi  marketing,  în  care  se  insistă  asupra  normelor 
profesionale  de  efectuare  a  cercetărilor.  Se  solicită  o  calificare  adecvată 
în  domeniu,  corectitudine  şi  obiectivitate  (Asociaţia  de  Sociologie  din 
România  a  elaborat  un  asemenea  cod). 

2.3.  Metode,  tehnici,  procedee  şi  instrumente 
de  cercetare 

în  practica  sociologică,  se  foloseşte  adesea  termenul  „metodă”  pentru 
orice  element  care  prescrie  un  mod  de  a  acţiona  în  efectuarea  unei 
cercetări.  Astfel,  prin  „metodă”  se  ajunge  să  se  desemneze  atât  o  proce¬ 
dură  relativ  simplă  de  lucru,  cât  şi  elemente  mai  generale,  inclusiv  cele 
de  tipul  strategiei  de  cercetare,  sau  chiar  cercetarea  ca  atare.  Pe  de  altă 
parte,  se  întâlneşte  sintagma  „metode  şi  tehnici  de  cercetare”,  evitându-se 
o  distincţie  tranşantă  între  cele  două  elemente,  ca  urmare  a  legăturii 
indisolubile  dintre  ele.  Totodată,  atunci  când  sunt  aplicate  separat,  nu  o 
dată  se  atribuie  alternativ  cele  două  denumiri.  Fără  a  încerca  să  impunem 
o  convenţie,  considerăm  totuşi  că  există  criterii  pentru  diferenţierea 
metodei  de  tehnică.  Le  putem  distinge,  în  primul  rând,  ca  ierarhizare, 
metoda  fiind  mai  complexă  decât  tehnica.  O  metodă  poate  cuprinde  mai 
multe  tehnici,  deşi  într-o  cercetare  anume  o  metodă  este  aplicată  printr-o 
singură  tehnică. 

în  enumerarea  metodelor  de  cercetare  vom  avea  în  vedere  o  clasificare 
restrictivă  şi  ierarhizată.  Este  vorba  de  a  se  evidenţia  mai  întâi  modali¬ 
tatea  generală  de  lucru,  care  corespunde  şi  naturii  surselor  de  informare : 
oamenii,  realitatea  socială  în  desfăşurare,  documentele  sociale,  în  sensul 
că  pentru  fiecare  sursă  s-a  dezvoltat  cel  puţin  o  metodă  de  cercetare.  La 
rândul  lor,  metodele  se  diferenţiază  pe  tipuri.  Acestea  sunt  şi  mai  frecvent 
numite  tehnici.  Dar  ele  concretizează  metoda  de  abordare,  iar  procedeul 
ne  apare  ca  o  particularitate  a  tehnicii  în  aplicarea  instrumentelor  de 
cercetare.  Dacă  urmărim  raţionamentul  schiţat,  între  metode  vom  enu¬ 
mera  observaţia,  experimentul,  ancheta  şi  analiza  documentară. 

Observaţia  corespunde  modalităţii  de  urmărire  a  unui  eveniment  în 
desfăşurarea  lui ;  experimentul  este  o  observaţie  provocată,  el  presupune 
oercitarea  unui  control  asupra  variabilelor  studiate.  Analiza  documen¬ 
tară  priveşte  tratamentul  aplicat  informaţiilor  conţinute  în  documente ; 
■r  ancheta  sociologică  are  în  vedere  culegerea  de  informaţii  pe  calea 
convorbirii, cu  subiecţii.  Ca  tipuri  ale  acestor  metode  enumerăm  aici: 

observaţia  externă  şi  observaţia  participativă ;  experimentul  natural  şi 
experimentul  artificial,  experimentul  de  teren  şi  experimentul  de  laborator ; 
analira  statistică  şi  analiza  de  conţinut ;  respectiv  ancheta  demografică, 
socio-economică,  anchete  de  marketing,  sondajul  de  opinie  publică, 
ancheta  de  audienţă. 

Se  întâlnesc  însă  adesea  expresii  de  tipul  „tehnica  observaţiei”  şi  a 
„experimentului”,  „tehnica  analizei  de  conţinut”  şi  a  „anchetei”,  pe 
considerentul  că  o  metodă  de  cercetare  se  defineşte  prin  tehnicile  pe  care 
le  subsumează,  prin  modalităţile  concrete  de  lucru.  Diferenţierea  lor  este 
însă  funcţională  (prin  atenţionarea  că  există  mai  multe  tehnici  de  anchetă, 
de  exemplu).  Nu  este  deci  suficient  să  se  spună  că  se  utilizează  ancheta. 
Trebuie  să  se  precizeze  tipul  de  anchetă,  tehnicile  şi  procedeele  utilizate 
la  un  moment  dat.  Interviul  este  o  tehnică  de  anchetă,  de  culegere  pe  cale 
verbală  a  informaţiilor  de  la  subiecţi ;  procedeul  de  lucru  poate  fi  unul  ce 
se  desfăşoară  pe  bază  de  chestionar  sau  pe  baza  unui  plan  de  convorbire 
(ghid  de  interviu). 

Confuzia  de  evitat  este  însă  de  altă  natură,  şi  anume  reducerea  cerce¬ 
tării  sociologice  la  o  metodă  de  lucru  şi,  cu  atât  mai  puţin,  la  o  tehnică, 
la  un  procedeu  sau  instrument.  Acest  fapt  se  produce  mai  ales  prin 
considerarea  anchetei  drept  singura  metodă  şi  chiar  singurul  tip  de 
cercetare  sociologică.  Or,  nu  toată  practica  de  cercetare  poate  fi  redusă 
la  anchetă  şi  la  chestionar.  Sunt  domenii  în  care  ele  sunt  adecvate  şi  sunt 
absolut  necesare  şi  domenii  în  care  nu  sunt  necesare,  domenii  în  care  nu 
sunt  adecvate  sau  sunt  chiar  contraindicate. 

Recurgerea  la  o  modalitate  sau  alta  de  cercetare  ţine  deci  de  adecvarea 
ei  la  specificul  domeniului  şi  la  obiectivele  urmărite.  După  cum  se 
observă,  numărul  metodelor  de  cercetare  este  relativ  mic.  Respectarea 
cerinţei  adecvării  priveşte  toate  elementele,  fie  acestea  metode,  tehnici  şi 
procedee  de  lucru,  fie  forme  de  instrumente  de  cercetare.  Un  al  doilea 
principiu  se  referă  la  utilizarea  mai  multor  metode,  tehnici,  procedee  şi 
instrumente  în  studiul  aceluiaşi  domeniu.  Acest  fapt  dă  posibilitatea  să  se 
combine  ceea  ce  spun  oamenii  cu  ceea  ce  fac.  Este  vorba  de  principiul 
triangulării. 

Combinarea  metodelor,  tehnicilor,  procedeelor  şi  instrumentelor 
conduce  la  conturarea  unor  strategii  de  cercetare.  Acestea,  la  rândul 
lor,  în  marea  lor  diversitate,  dau  conţinut  la  ceea  ce  merită  a  fi  denumit 
cercetare  sociologică. 

Pentru  Delbert  Miller  cercetarea  sociologică  cunoaşte  trei  direcţii 
(modele),  în  funcţie  de  natura  problemei,  scopul  cercetării,  teoria  ghid  şi 
tehnicile  adecvate,  respectiv  cercetarea  fundamentală  (pură),  aplicativă 
fi  evaluativă  (D.  Miller,  Handbook  of  Research  Design  and  Social 
Measurement ,  1991).  Cercetarea  fundamentală,  a  cărei  metodologie  are 
«rioare  generală,  are  ca  obiectiv  obţinerea  de  cunoştinţe  noi  şi  dezvoltarea 
teoriei.  Cercetarea  aplicativă  este  orientată  spre  analiza  problemelor 
»ciale  şi  spre  determinarea  de  soluţii  pentru  rezolvare  (contribuţie  la 
fcidamentarea  procesului  decizional).  în  fine,  cercetarea  evaluativă  constă 
m  determinarea  efectelor  diferitelor  acţiuni  întreprinse  în  societate  (eva- 
Irarea  de  impact  şi  evaluarea  normativă). 

Dacă  luăm  în  discuţie  strategiile  de  cercetare  socială,  vom  distinge : 
a)  strategii  experimentale  şi  neexperimentale ;  b)  comparative  şi  non- 
«mparative  fi  c)  cu  o  singură  metodă  sau  cu  mai  multe  metode ; 
4  studii  de  caz  (monografii)  sau  ale  fenomenelor  de  masă ;  e)  longitudi¬ 
nale  şi  transversale ;  f)  cu  interacţiunea  cercetător  -  subiect  (obtrusivă) 
p  fără  interacţiune ;  g)  interactivă  (se  conferă  un  rol  activ  subiectului 
fa  definirea  cercetării)  şi  noninteractivă.  Am  lăsat  la  urmă  o  clasificare 
a  strategiilor  din  perspectiva  cuplului  calitate  -  cantitate,  ca  fiind, 
poate,  cea  mai  controversată. 

|  Disputa  a  început-o  Znaniecki  şi  Lundberg  (Julia  Brannan  [ed.], 
Mixing  Methods  :  Qualitative  and  Quantitaîive  Research ,  1993). 
Znaniecki  este  autor  împreună  cu  I.W.  Thomas  al  celebrei  lucrări 
Ţăranul  polonez  în  Europa  şi  America  (1918-1920),  bazată  pe 
documente  personale  (scrisori).  Znaniecki  cerea  însă  într-o  lucrare 
ulterioară  ( Metoda  sociologiei ,  1934),  ca  sociologia  să  fie  doar 
calitativă,  şi  a  respins  empirismul,  sub  forma  operaţionalis- 
mului  promovat  de  Lundberg,  ceea  ce  era  pe  deplin  îndreptăţit, 
i  deoarece  acesta  din  urmă  punea  semnul  egalităţii  între  operaţia 
|  empirică  şi  concept. 

I  Operaţionalismul  nu  a  făcut  carieră  în  sociologie,  dar  disputa 
calitativ  -  cantitativ  a  continuat.  Pe  de  o  parte,  modelul  cantitativ 
s-a  afirmat  treptat  datorită  prestigiului  câştigat  de  tratamentul 
matematic  al  datelor  sociale.  La  rândul  lor,  diferite  comenzi  de 
cercetare  din  partea  unor  beneficiari  pentru  studii  electorale,  de 
audienţă  mass-media,  de  marketing  au  accentuat  caracterul  canti- 
tativist,  iar  studiile  calitative  au  fost  marginalizate  o  vreme.  Acum 
asistăm  la  un  „atac”  împotriva  studiilor  cantitative. 

Pentru  Julia  Brannan,  strategiile  cantitative  şi  calitative  se  diferen¬ 
ţiază  pe  baza  tipului  de  inducţie :  inducţia  enumerativă  (câte  şi  ce 
fel  de  persoane  au  o  caracteristică  găsită  într-o  cercetare  pe  bază 
de  eşantion)  şi  inducţia  analitică  (teoria  se  formulează  pe  măsura 
analizei  de  noi  cazuri).  In  prima  strategie,  se  doreşte  măsurarea  şi 
generalizarea,  se  fac  abstractizări  prin  generalizare  (modelul  tip  de 
cercetare  este  ancheta  de  opinie  publică).  A  doua  strategie  gene¬ 
ralizează  prin  abstractizare  (este  favorizat  studiul  de  caz).  Analiza 
calitativă  nu  este  interesată  de  răspândirea  unui  fenomen,  se  urmă¬ 
reşte  elucidarea  contextului,  sensibilitatea  la  proces  din  punctul  de 
vedere  al  subiectului.  Cele  două  strategii,  consideră  Brannan,  sunt 
ţntpmpiatft  ca  urmare  a  structurii  duale,  macro  şi  micro,  â  socia¬ 
lului.  Or,  aceste  niveluri  diferite  nu  pot  fi  surprinse  prin  aceeaşi 
metodă.  Se  utilizează  metode  diferite  şi  se  are  în  vedere  combinarea 
lor  în  funcţie  de  importanţa  pentru  proiect,  coordonarea  în  timp  etc. 

(J.  Brannan,  op.  cit.). 

Caracteristicile  cercetărilor  cantitative  şi  ale  celor  calitative  sunt 
analizate  şi  de  Alan  Bryman.  El  crede  că,  în  timp  ce  cercetarea 
cantitativă  se  inspiră  din  modelul  ştiinţelor  naturii  şi  din  anumite 
principii  ale  pozitivismului,  cercetarea  calitativă  se  inspiră  din 
tradiţii,  iar  modelul  de  lucru  este  cel  al  etnografului.  Acesta  din  urmă 
cercetează  evenimentele,  acţiunile,  valorile  şi  normele  din  perspec¬ 
tiva  persoanelor  studiate:  vede  prin  ochii  celor  studiaţi.  Totuşi , 
etnograful  nu  poate  urma  în  totalitate  o  astfel  de  regulă  şi  nici  nu 
doreşte,  deoarece  astfel  şi-ar  pierde  orice  iniţiativă  în  cercetare 
(Alan  Bryman,  Quantity  and  Quality  in  Social  Research,  1988). 

Deşi  sunt  diferenţe  sesizabile  între  abordarea  cantitativă  şi  cea 
calitativă,  există  un  temei  suficient  pentru  a  nu  se  admite  producerea 

unei  rupturi  între  ele  doar  pentru  că  se  diferenţiază  prin  anumite  tehnici, 
procedee  şi  instrumente  de  lucru,  dar  care  aparţin  totuşi  de  aceleaşi 
metode  de  cercetare.  Aşa  cum  vom  constata  în  continuare,  în  cercetarea 
„cantitativă”  se  utilizează  ca  tehnică  interviul  structurat,  iar  în  cea 
„calitativă”  se  utilizează  interviul  nestructurat,  ca  tip  de  metodă  făcân- 
du-se  apel  la  observaţia  externă,  respectiv  la  observaţia  participativă. 
Nevoia  de  cunoaştere  cât  mai  adecvată  a  realităţii  sociale  ar  trebui  să 
conducă  la  combinarea  celor  două  strategii  (ceea  ce  nu  este  totuşi 
întotdeauna  la  îndemână).  Prin  urmare,  este  de  aşteptat  ca  unele  cercetări 
să  fie  mai  pronunţat  calitative,  iar  altele  mai  pronunţat  cantitative,  dar  nu 
este  de  acceptat  ca  ele  să  fie  exclusiv  cantitative  sau  exclusiv  calitative, 
pentru  că  vor  fi  unilaterale. 

Cu  atât  mai  puţin  sunt  justificate  încercările  de  opunere  a  celor  două 
strategii  (ele  nu  pot  funcţiona  ca  alternative)  sau  de  ierarhizare  de 
principiu,  fie  prin  supralicitarea  exprimărilor  cantitative  şi  utilizarea 
calculului  matematic,  fie  prin  invocarea  subiectivităţii  în  abordările 
calitative. 

Cerinţa  de  a  studia  socialul  şi  din  perspectiva  subiectului  are,  înainte 
de  toate,  valoare  prin  faptul  că  astfel  cercetătorul  este  oprit  să  atribuie 
subiecţilor  săi  sentimente,  trăiri  pe  care  aceştia  nu  le  exteriorizează. 
Totodată  este  însă  total  neîntemeiat  să  se  considere  că  socialul  poate  fi 
explicat  doar  pe  baza  acestor  sentimente  individuale.  De  asemenea, 
trebuie  admis  că  analizele  cantitative  sunt  inerente  cunoaşterii,  fiind  în 
acelaşi  timp  evident  că  un  model  de  calcul,  fie  el  oricât  de  sofisticat,  este 
ineficient  dacă  nu  este  plasat  într-o  construcţie  explicativă,  prin  care  să 
se  ia  în  considerare  natura  fenomenului  studiat  la  un  moment  dat. 
Cunoaşterea  unei  formule  nu  califică  pe  cineva  ca  sociolog.  El  trebuie  să 
cunoască  mai  întâi  obiectul  său  de  analiză,  respectiv  societatea  umană. 

Dacă  studiile  calitative  contribuie  în  mod  hotărâtor  la  evidenţierea 
saturii  fenomenelor,  dar  rămân,  în  general,  la  un  nivel  descriptiv,  cele 
cantitative  permit  determinarea  parametrilor  specifici  manifestărilor 
acestora,  frecvenţă,  intensitate,  probabilitate  etc.3p  în  ultimă  instanţă, 
interdependenţa  determinărilor  calitative  şi  a  celor  cantitative  este  mai 
mult  decât  evidentă. 

Disputa  de  care  discutăm  aici  trece,  aşa  cum  am  văzut,  dincolo  de 
terenul  sociologiei.  Opunerea  cercetării  calitative  celei  cantitative  vine 
mai  ales  din  partea  etnografilor,  antropologilor,  a  unor  psihologi  sociali 
şi  analişti  politici,  care  adesea  tratează  teme  sociale  la  „concurenţă”  cu 
sociologii,  după  cum  şi  aceştia  „invadează”  alte  teritorii. 

Se  ignoră  aici  relativitatea  graniţelor  dintre  ştiinţele  sociale  şi  faptul 
că  metodele  de  cercetare  trebuie  adecvate  domeniului  studiat.  în  orice 
împrejurare  se  impune  promovarea  unei  metodologii  sociale  unitare,  dat 
fiind  faptul  că  nu  sunt  îndreptăţite  graniţe  rigide  între  disciplinele  impli¬ 
cate,  iar  variantele  calitative  ale  metodelor  de  cercetare  nu  sunt  mai 
adecvate  în  antropologie  decât  în  sociologie,  doar  temele  abordate  mai 
frecvent  îl  îndreaptă  pe  antropolog  să  aleagă  mai  des  strategii  preponde¬ 
rent  calitative,  după  cum  sociologul  pare  a  favoriza  strategiile  cantitative. 

Mai  este  şi  un  aspect  de  natură  tehnică  şi  financiară  care  poate  să 
conducă  la  formularea  unor  opţiuni  unilaterale.  Cercetările  cantitative 
sunt  respinse  pe  considerentul  costurilor  foarte  mari  comparativ  cu  cele 
calitative.  De  asemenea,  primele  necesită  cel  mai  adesea  echipe  de  cerce¬ 
tare,  pe  când  ultimele  se  pot  realiza  de  unul  singur  şi  permit  manifestarea 
individualităţii  cercetătorului,  a  eventualei  înclinaţii  speculative  etc. 

Din  punctul  nostru  de  vedere,  contează  mai  mult  natura  informaţiilor 
de  care  avem  nevoie  la  un  moment  dat,  fie  că  sunt  cantitative  sau  cali¬ 
tative,  şi  dezvoltarea  unor  modalităţi  adecvate  de  cercetare  atât  pentru 
înţelegerea  datelor,  cât  şi  pentru  analiza  lor  (a  se  vedea  măsurarea  socială). 

2.4.  Ipoteză,  explicaţie  şi  construcţie  teoretică 
în  sociologie 

Sub  titlul  de  mai  sus  simt  reunite  trei  elemente  ale  cunoaşterii  aflate,  aşa 
cum  am  menţionat  deja,  într-o  strânsă  legătură,  încât  s-ar  putea  spune  că 
avem  de-a  face  cu  una  şi  aceeaşi  problemă  abordată  la  momente  diferite 
ale  procesului  de  cunoaştere,  ceea  ce  ne  trimite  la  trei  discipline  diferite. 
Dacă  ipoteza  este  tratată  ca  o  problemă  de  metodologie,  explicaţia 
aparţine  mai  degrabă  paradigmelor,  iar  construcţia  teoretică  este  obiectul 

epistemologiei.  Tocmai  de  aceea,  în  prezentarea  succintă  pe  care  o 
icaiizăm  aici,  ne  vom  referi  cu  precădere  la  ipoteză,  deşi  alegem  expli¬ 
caţia  ca  punct  de  pornire,  deoarece  ea  reprezintă  punctul  de  referinţă. 

2.4.1.  Explicaţia 

intr  -adevăr,  explicaţia  constituie  obiectivul  central  al  activităţii  de 
cunoaştere.  Se  poate  spune  fără  a  exagera  că  o  cunoaştere  adecvată 
într-un  domeniu  sau  altul  se  realizează  în  măsura  în  care  se  ajunge  la 
explicaţii  cu  un  înalt  grad  de  întemeiere  şi  care  să  permită  înţelegerea 
specificului  domeniului  respectiv.  Explicaţia  este  un  elaborat  (o  con- 
sducţie)  prin  care  un  eveniment  sau  un  fenomen  devin  inteligibile  prin 
identificarea  cauzelor,  a  naturii,  a  interrelaţiilor  etc.  (D.  Jary,  J.  Jary, 
op.  cit.).  Se  observă  că  explicaţia  este  o  relaţie.  Fenomenul  explicat 
poartă  denumirea  de  explanandum,  iar  elementul  explicativ  se  numeşte 
explanans. 

în  acord  cu  concepţia  privind  specificitatea  socialului,  se  insistă  asupra 
faptului  că  dacă  în  ştiinţele  naturii  explanansul  este  alcătuit  din  legi  şi 
teorii  explicative,  în  ştiinţele  sociale  poate  fi  vorba  şi  de  semnificaţiile 
atribuite  de  actorii  sociali  sau  de  raţionamente  ale  acestora.  Spre  deose¬ 
bire  de  atomi,  cu  care  sunt  uneori  comparaţi,  oamenii,  în  calitate  de 
membri  ai  unei  societăţi,  vorbesc,  iar  acest  lucru  nu  poate  fi  ignorat  de 
cercetătorul  social,  oricât  de  decis  ar  fi  să  realizeze  o  cercetare  „obiec¬ 
tivă”,  „neutră”,  „din  exterior”  etc.  Practic,  în  sensul  strict  al  cuvântului, 
pozitivismul,  ca  model  explicativ  al  comportamentelor  umane  este  o  utopie. 

Celelalte  obiective  posibil  de  urmărit  în  cercetare,  cum  ar  fi  des¬ 
crierea,  evaluarea,  predicţia  şi/sau  acţiunea,  sunt  atinse  în  funcţie  de 
calitatea  explicaţiei.  Descrierea  de  fapte  şi  evenimente  sociale  este  doar 
o  primă  fază  a  procesului  de  cunoaştere,  chiar  dacă  poate  fi  nominalizat 
şi  ca  obiectiv  distinct  (cercetări  descriptive).  La  fel  evaluarea,  deşi  poate 
constitui  un  obiectiv  simplu,  realizarea  ei  presupune  cunoaşterea  dome¬ 
niului  evaluat. 

Descrierea  şi  evaluarea  pot  fi  înţelese  doar  atunci  când  se  dispune  de 
explicaţii  adecvate  ale  realităţii.  Este  vorba  de  explicaţii  obţinute  anterior 

efectuării  cercetării  descriptive.  Cât  priveşte  predicţia  privind  relaţiile 
dintre  fenomene,  evoluţia  lor  viitoare,  impactul  asupra  colectivităţilor 
umane,  ca  şi  acţiunea,  este  evident  că  aceasta  se  bazează  pe  explicaţie.  în 
acest  sens,  putem  acorda  un  credit  considerabil  afirmaţiei  potrivit  căreia 
cercetăm  numai  ceea  ce  cunoaştem.  Pentru  a  efectua  o  cercetare, 
sociologul  are  nevoie  de  un  minim  de  cunoştinţe  despre  fenomenul 
studiat.  Dacă  acesta  este  cu  totul  nou,  înainte  de  cercetarea  propriu-zisă, 
prin  documentare  prealabilă  şi  cercetare  pilot,  se  obţin  cunoştinţele 
minime  necesare. 

în  continuare  se  pune  problema  să  luăm  act  de  modul  în  care  socio¬ 
logul  ajunge  să  formuleze  explicaţiile  şi  în  ce  termeni  le  realizează. 
Pentru  elucidarea  acestor  aspecte,  vom  aduce  în  atenţie  celelalte  două 
elemente  de  maximă  importanţă  pentru  cunoaştere,  respectiv  ipoteza  şi 
construcţia  teoretică. 

Din  analiza  proiectului  de  cercetare  observăm  că,  în  activitatea  de 
pregătire,  explicaţia  este  formulată  ca  ipoteză:  o  explicaţie  plauzibilă 
(verosimilă)  referitoare  la  relaţiile  dintre  fenomenele  studiate.  Totodată, 
avem  de-a  face  cu  o  teorie  potenţială,  iar  prin  verificarea  ipotezei  se 
ajunge  la  teoria  propriu-zisă. 

A.  Mihu  denumeşte  întreg  acest  proces  „pulsaţie  prepoziţională” 
(A.  Mihu,  ABC-ul  investigaţiei  sociologice,  voi.  II,  1973). 

Schema  analizată  aici  este  mai  explicită  în  cazul  cercetărilor  empirice, 
dar  ea  intervine  şi  în  cercetarea  teoretică.  De  asemenea,  ea  este  mai 
explicită  în  abordările  preponderent  cantitative,  experimentale,  decât  în 
cele  preponderent  calitative,  neexperimentale.  Dacă  ar  lipsi  însă  în 
totalitate  într-un  demers  de  cunoaştere,  ar  fi  greu  de  acceptat  că  avem 
de-a  face  cu  o  întreprindere  de  natură  ştiinţifică. 

Evidenţierea  acestei  scheme  nu  sugerează  un  demers  de  cercetare  în 
care  elementele  de  sosire  sunt  simple  transformări  ale  celor  de  plecare, 
devenite  de  această  dată  explicaţii  şi  teorii  propriu-zise  (validate  într-o 
formă  sau  alta).  Adesea,  cercetătorul  trebuie  să-şi  reformuleze  ipotezele 
pe  parcurs,  să  introducă  în  cercetare  noi  ipoteze,  să  le  abandoneze  pe 
cele  vechi  dovedite  neadecvate,  false. 

2.4.2.  Ipoteza 

în  discuţia  asupra  ipotezelor,  se  disting  ipotezele  de  cercetare  de  teoria- 
-Ipotetică.  Aceasta  din  urmă  este  o  explicaţie  care  ţine  efectiv  locul  unor 
teorii  şi  este  adoptată  în  domenii  în  care  nu  se  poate  ajunge  la  teorii 
veritabile  prin  ipoteze  de  cercetare  verificabile.  Teoria-ipotetică  se 
bazează  pe  anumite  raţionamente  şi  ar  trebui  să  reprezinte  cea  mai  bună 
opţiune  explicativă  într-un  domeniu  sau  altul.  Semnificaţia  ei  rezidă 
exclusiv  în  puterea  explicativă.  Pornind  de  la  o  teorie-ipotetică  se  obţin 
explicaţii  acceptabile  ale  domeniului.  Teoria-ipotetică  este  menţinută 
atât  timp  cât  nu  există  o  explicaţie  mai  bună  în  domeniul  respectiv.  Sunt 
$i  situaţii  când  se  înregistrează  teorii-ipotetice  concurente.  Teoriile-ipo- 
tetice  sunt  acceptate  şi  în  ştiinţele  naturii :  originea  universului  (teoria 
Kant-Laplace),  originea  vieţii  pe  pământ  (teoria  Oparin)  etc. 

Dacă  ne  referim  la  ştiinţele  sociale,  teoriile-ipotetice  iau  forma  unor 
opţiuni  „explicative”  fundamentale,  iar  contrazicerile  dintre  ele  sunt 
aproape  o  regulă. 

între  teoriile-ipotetice  considerate  ireconciliabile  se  pot  enumera 
cvoluţionismul,  pe  de  o  parte,  creaţionismul,  pe  de  altă  parte.  Totuşi,  se 
constată  că  cercetătorul  unui  anumit  fenomen  social  nu  are  nevoie  să 
implice  explicaţii  bazate  pe  astfel  de  teorii-ipotetice  foarte  generale.  Ele 
aparţin  mai  degrabă  discursului  filosofic,  reflecţiei  ideologice  decât 
teoriei  sociale. 

Cât  priveşte  ipotezele  de  cercetare,  acestea,  la  rândul  lor,  pot  fi 
situate  la  diferite  niveluri  de  generalitate.  Ipotezele  generale  nu  sunt 
direct  testabile  empiric.  Pentru  testarea  empirică  sunt  derivate  ipoteze 
mai  puţin  generale,  până  se  ajunge  la  ipotezele  de  lucru  testabile  empiric. 
Primele  mai  sunt  denumite  ipoteze  teoretice,  iar  ultimele  ipoteze  empi¬ 
rice,  deşi  orice  ipoteză  este  elaborată  într-o  formă  teoretică.  în  ultima 
grupă  sunt  reţinute  însă  numai  explicaţiile  care  privesc  relaţiile  empirice 
dintre  fenomene. 

Ipotezele  empirice  iau  forma  unor  implicaţii  logice :  „dacă  X,  atunci 
Y”,  „Cu  cât  creşte  (descreşte)  X,  cu  atât  creşte  (descreşte)  Y”.  Prin 
ipoteze  se  pot  formula  explicaţii  cauzale  sau  funcţionale. 

în  procesul  verificării  ipotezelor  empirice  sunt  derivate  o  serie  de 
ipoteze  statistice,  prin  care  variabilele  sunt  supuse  analizelor  compa¬ 
rative,  de  asociere,  corelaţie,  regresie  etc.  M.  Grawitz  (1972)  distinge  pe 
această  bază  ipoteze  de  uniformitate,  de  corelaţii  empirice  şi  de  relaţii 
dintre  variabile  analitice  (apud  S.  Chelcea,  I.  Mărginean,  I.  Cauc,  op.  cit.). 

Verificarea  ipotezelor  reclamă  efectuarea  unor  tipuri  specifice  de 
cercetare  pentru  a  se  putea  obţine  informaţia  relevantă.  De  exemplu, 
pentru  testarea  ipotezei  „Cu  cât  originea  socială  a  unor  persoane  se 
situează  mai  jos  pe  scala  prestigiului  social,  cu  atât  mai  frecvent  persoa¬ 
nele  respective  îşi  vor  ascunde  provenienţa  şi  se  vor  orienta  spre  alte 
grupuri  sociale”,  este  adecvată  şi  o  simplă  analiză  corelaţională  a  datelor 
obţinute  într-o  anchetă.  în  schimb,  pentru  testarea  ipotezei  „Cu  cât 
creşte  gradul  de  expunere  la  mesaje  tolerante,  cu  atât  creşte  şi  frecvenţa 
comportamentului  de  această  categorie  în  rândul  unei  populaţii”,  este 
necesară  montarea  unui  experiment,  prin  care  să  se  urmărească  relaţia 
dintre  informaţie  şi  schimbarea  atitudinal-comportamentală. 

în  plus,  dat  fiind  specificul  ipotezelor,  prima  are  şanse  de  a  fi  con¬ 
firmată  pe  colectivităţi  relativ  mari,  cea  de-a  doua  însă  ar  putea  fi 
confirmată  doar  pentru  anumite  grupuri  de  populaţie. 

Pentru  analiza  teoretică  a  ipotezelor  se  face  apel  la  calculul  propo¬ 
ziţiilor.  Acesta  a  fost  construit  de  B.  Russell  ca  teorie  a  implicaţiei  şi  apoi 
dezvoltat  de  Lukasiewicz  şi  Tarski  sub  denumirea  de  calcul  extins  al 
propoziţiilor  (Gh.  Enescu,  Dicţionar  de  logică ,  1985).  Relaţia  dintre  cei 
doi  termeni  ai  implicaţiei  antecedent  (P)  şi  consecvent  (Q)  este  analizată 
prin  funcţiile  logice. 

Acestea  din  urmă  pot  lua  valoarea  adevărat  (A)  şi  fals  (F).  Rezultă 
o  matrice  de  tipul : 


p 

Q 

P  ->  Q 

A 

A 

A 

A 

F 

F 

F 

A 

A 

F 

F 

A 

Valorile  logice  sunt  adevărate  în  trei  ipostaze  şi  false  numai  în  una. 

Se  observă  că  adevărul  implică  numai  adevăr,  dar  este  implicat  de 
orice.  Falsul  implică  orice,  dar  este  implicat  numai  de  fals.  S.  Chelcea 
arată  că  negarea  implicaţiei  se  poate  face  doar  printr-o  conjuncţie : 
antecedent  adevărat,  consecvent  fals,  şi  nu  prin  confirmarea  altei  ipoteze 
(S.  Chelcea,  I.  Mărginean,  I.  Cauc,  op.  cit.). 

Conţinutul  informativ  al  unei  propoziţii  depinde  de  numărul  situaţiilor 
în  care  aceasta  este  falsă.  Pe  primul  loc  se  află  conjuncţia,  cu  o  singură 
funcţie  adevărată  (P  adevărat  şi  Q  adevărat)  şi  trei  valori  false,  urmează 
echivalenţa,  cu  două  valori  false  (când  P  şi  Q  au  valori  de  adevăr  diferite), 
şi  apoi  implicaţia  şi  disjuncţia,  cu  o  singură  valoare  falsă  (pentru  impli¬ 
caţie,  când  P  este  adevărat  şi  Q  fals,  iar  pentru  disjuncţie,  când  ambele 
variabile  sunt  false). 

Toate  aceste  formulări  orientează  activitatea  de  testare  empirică  a 
ipotezelor,  dar  contribuie  şi  la  obţinerea  unei  coerenţe  adecvate  a  dis¬ 
cursului,  prin  eliminarea  contrazicerilor  (vom  reveni  asupra  ipotezelor 
cu  ocazia  prezentării  etapelor  proiectului  de  cercetare). 

2.4.3.  Tipuri  de  explicaţie  în  sociologie 

în  dicţionarul  Collins,  citat  anterior,  se  enumeră  mai  multe  tipuri  de 
explicaţii,  fiecare  putându-se  realiza,  la  rândul  ei,  în  forme  multiple  sub 
influenţa  orientărilor  teoretico-metodologice  promovate :  cauzală  (identi¬ 
ficarea  cauzei  unui  eveniment) ;  deductivă  (explicaţia  urmează  logic 
dintr-o  generalizare  a  unei  legi) ;  probabilistă ;  de  specificare  a  înţele¬ 
sului  ( meaningful  explanatiori)  şi  a  scopului  (purposive  explanation), 
când  un  eveniment  este  explicat  prin  motivaţiile,  dorinţele,  intenţiile 
actorilor ;  funcţională ;  evoluţionistă  sau  ecologică  (persistenţa  unui 
sistem  social  se  explică  prin  adaptarea  la  mediu) ;  teleologică  (în  care 
sunt  luate  ca  explicaţii  scopurile  şi  nu  cauzele). 

Toate  aceste  tipuri  de  explicaţii  sunt  elaborate  în  limbajul  natural, 
pentru  unele  însă  este  posibilă  transpunerea  într-un  set  de  propoziţii 
interrelate,  inferenţe  deductive  sau  nondeductive. 

în  continuare  ne  vom  opri  asupra  explicaţiei  deductive,  inclusiv 
varianta  cauzală. 

M.  Bunge,  Cercetarea  ştiinţifică  (1967),  tratează  explicaţia  ca  inferenţa 
ipotetico-deductivă.  Ea  presupune  generalizarea  şi  informaţia  ştiinţifică 
(apud  A.  Mihu,  ABC-ul  investigaţiei  sociologice,  voi.  II,  1973). 

{b,c}— »  E,  unde  b  şi  c  sunt  explanans-ul  („b”  o  generalizare  şi  „c”  o 
circumstanţă),  E  este  explanandum,  iar  — >  simbolizează  o  explicaţie 
raţională. 

Prin  acest  tip  de  explicaţie  se  deduce  o  consecinţă  logică  din  propoziţii 
ştiinţifice :  Mediul  social  în  care  trăiesc  tinerii  influenţează  comporta¬ 
mentele  acestora  (G),  Tinerii  care  trăiesc  într-un  mediu  delincvent  (C) 
pot  comite  ei  înşişi  acte  delicvente  E.  De  observat  că  formularea 
conclusivă  este  una  de  tip  probabilist  în  cazul  comportamentelor  umane. 

Explicaţia  deductiv-nomologică,  dezvoltată  de  C.  Hempel  ( Filosofia 
ştiinţelor  naturii,  1966),  presupune  restricţii  suplimentare,  deoarece 
introduce  legile  generale  ca  bază  a  explicaţiei.  Propoziţiile  referitoare  la 
faptele  particulare  şi  legile  implicate  sunt  generalizări  obţinute  în  urma 
unor  cercetări  empirice.  Reprezentarea  simbolică  ia  forma  C1;  C2...,  Cn 

Lp  ...,  L„  . 

E 

Inferenţa  nondeductivă  se  referă  la  trecerea  de  la  o  propoziţie  de  un 
anumit  nivel  de  generalitate  la  o  propoziţie  de  un  nivel  mai  ridicat  de 
generalitate  sau  de  la  o  propoziţie  la  alta  situate  la  acelaşi  nivel  de 
generalitate  (A.  Mihu,  op.  cit.).  Prin  inferenţa  inductivă  se  trece  de  la 
instanţe  particulare  la  generalizări  de  nivel  scăzut.  Inferenţa  de  tip 
inductiv  poate  avea  forma  statistică  sau  nestatistică.  Generalizarea  statis¬ 
tică  reprezintă  trecerea  de  la  datele  de  eşantion  la  valorile  variabilelor  în 
colectivitatea  totală,  în  schimb,  specificarea  statistică  exprimă  trecerea 
inversă,  de  la  colectivitate  la  un  subgrup  (eşantion). 

Achim  Mihu  atrăgea  atenţia,  urmărindu-1  pe  K.  Pppper,  că  inducţia  şi 
deducţia  nu  sunt  radical  diferite.  Ele  se  aseamănă  prin  aceea  că  sunt 
forme  de  inferenţă  şi  se  deosebesc  prin  formele  specifice  de  realizare. 
Mai  mult,  inducţia  şi  deducţia  se  presupun  reciproc.  în  testarea  ipotezelor 
nu  poate  fi  urmată  în  exclusivitate  inferenţa  inductivă.  De  cele  mai  multe 
ori  inducţia  este  incompletă,  aşa  că  se  produce  un  salt,  de  la  „unii”  la 

„toţi”.  Aceste  generalizări  empirice  se  realizează  cu  un  anumit  grad  de 
valabilitate.  Se  înregistrează  o  ambiguitate  epistemică  a  explicaţiei  statis¬ 
tice,  demonstrează  S.  Chelcea.  Dacă  o  relaţie  se  produce  cu  o  anumită 
probabilitate  din  cazuri,  atunci  pentru  restul  cazurilor  nu  se  poate  decide 
(S.  Chelcea,  I.  Mărginean,  I.  Cauc,  op.  cit.). 

Nici  explicaţia  cauzală  nu  este  în  afara  controverselor.  în  fapt,  ea 
constituie  un  alt  element  de  ruptură  între  orientările  metodologice. 
Cercetarea  socială  nu  se  poate  totuşi  dispensa  de  cunoaşterea  cauzelor 
diferitelor  fenomene,  mai  ales  că  adesea  se  doreşte  să  se  intervină  la 
nivelul  acestora,  fie  pentru  a  stopa  (diminua)  unele  dintre  efectele  lor 
negative,  fie  pentru  a  se  stimula  evoluţiile  pozitive  într-un  domeniu  sau 
altul  de  interes. 

Explicaţia  cauzală  este  o  formă  a  explicaţiei  deductiv  nomologice  (se 
bazează  pe  legi  de  succesiune  (A.  Mihu,  op.  cit.).  Ea  ia  formă  X  — >  Y, 
„X  determină  pe  Y”,  unde  „X”  este  variabila  cauzală  (independentă, 
explicativă),  iar  „Y”  este  variabila  efect. 

Critica  se  referă  la  tratarea  cauzalităţii  doar  ca  analiză  corelaţională. 
Or,  corelaţia  nu  este  o  dovadă  a  cauzalităţii.  Printr-o  astfel  de  procedură 
se  ajunge  să  se  confunde  cauzele  cu  factorii  asociativi  ai  fenomenului 
analizat.  Trebuie  precizat  însă  că,  înainte  de  toate,  cauzalitatea  este  o 
problemă  teoretică.  Relaţia  de  cauzalitate  se  defineşte  şi  apoi  este  cerce¬ 
tată.  Pentru  aceasta  sunt  avute  în  vedere  caracteristicile  cauzalităţii 
sociale  (Gh.  Enescu,  Dicţionar  de  logică,  1985) : 

a)  cauza  precedă  efectul.  Fenomenul  cauză  se  manifestă  înaintea 
manifestării  fenomenului  efect.  Pentru  a  se  produce  fenomenul 
efect  trebuie  să  înceapă  să  se  producă  fenomenul  cauză.  Cele  două 
fenomene  coexistă  într-un  interval  de  timp.  Cauza  se  manifestă 
observabil,  în  principiu  înainte  de  manifestarea  efectului  (chiar 
dac,ă  noi  le  observăm  a  fi  concomitente),  iar  acesta  din  urmă  se 
poate  manifesta  şi  după  stingerea  cauzei ; 

b)  relaţia  cauză  -  efect  este  ireversibilă  (asimetrică) ; 

c)  cauza  nu  este  identică  cu  efectul  (ireflexivitatea) ; 

d)  orice  fenomen  are  o  cauză ; 

e)  orice  interacţiune  are  un  efect ; 

f)  cauzalitatea  este  tranzitivă,  A  determină  pe  B  şi  B  determină  pe  C, 
rezultă  că  A  determină  pe  C,  în  condiţiile  în  care  numai  B  singur 
este  cauza  lui  C  ; 

g)  este  imposibil  să  fie  cauză  şi  să  nu  fie  efectul  (cauza  poate  fi  unică 
sau  alcătuită  dintr-un  nex  cauzal) ; 

h)  dacă  variază  cauza,  variază  şi  efectul ; 

i)  dacă  nu  este  efectul,  nu  este  cauza. 

Revenind  la  planul  general  al  analizei,  este  de  observat  că  însuşi 
statutul  variabilelor  este  adesea  dificil  de  atestat,  întrucât  cele  două 
variabile  interacţionează  (asimetrie  dublă  X  — >  Y  şi  Y  — »  X). 

în  analiza  relaţiei  dintre  vârstă  şi  opţiunea  politică,  de  exemplu, 
statutul  celor  două  variabile  este  uşor  de  precizat,  iar  prin  cercetarea 
empirică  urmează  să  se  testeze  relaţia,  ceea  ce  poate  conduce  la  confir¬ 
mare  sau  la  infirmare.  Oricare  ar  fi  rezultatul  testării  ipotezei,  el  nu 
poate  fi  decât  unul  provizoriu.  Ipoteza  urmează  să  fie  testată  şi  pentru 
alte  colectivităţi,  respectiv  pentru  aceeaşi  colectivitate  după  trecerea 
unei  perioade  de  timp. 

în  cazul  relaţiilor  de  interacţiune,  este  nevoie  de  repetarea  măsură¬ 
torilor  la  momente  diferite  de  timp  (cercetarea  panel). 

Un  loc  aparte  în  explicaţia  cauzală  îl  ocupă  metodele  (canoanele) 
inducţiei  dezvoltate  de  John  Stuart  Mill,  Un  sistem  de  logică  (1843). 
Metodele  respective  sunt  destinate  identificării  relaţiilor  cauzale  dintr-un 
complex  cauzal :  un  grup  de  variabile  în  interiorul  cărora  se  bănuieşte  că 
există  o  relaţie  de  determinare.  Este  interesant  că  Mill  nu  creditează 
aproape  deloc  metodele  sale  inductive  de  identificare  a  cauzalităţii  pentru 
domeniul  social  (apud  A.  Mihu,  op .  cit.).  El  consideră  că  nu  se  pot 
delimita  grupuri  de  factori  în  structurile  cerute  de  logica  inducţiei.  Numai 
că  exemplele  sale  se  referă  la  compararea  statelor.  într-adevăr,  este  greu 
să  se  accepte  că  două  state  se  aseamănă  în  toate  privinţele,  mai  puţin 
după  două  fenomene  care  să  fie  puse  în  relaţie  de  cauzalitate.  Nici  la 
nivel  micro  nu  este  la  îndemână  o  astfel  de  cerinţă.  Weber  nu  a  ezitat  însă 
să  aplice  metoda  respectivă  în  analiza  relaţiei  dintre  etica  protestantă  şi 
spiritul  capitalismului.  El  a  tratat  regiunile  şi  ţările  comparate  ca  similare, 
mai  puţin  aceste  două  caracteristici  pe  care  le  pune  în  relaţie  cauzală. 


CONŢINUTUL  METODOLOGIEI  DE  CERCETARE  SOCIOLOGICĂ 


71 


Rezervele  lui  Mill  sunt  întărite  prin  respingerea  metodelor  inducţiei  şi 
a  metodei  comparative  de  pe  poziţiile  deductivismului.  Totuşi,  în  lipsa 
unor  experimente  aceste  metode  devin  aproape  singurele  posibilităţi  de 
cercetare  a  cauzalităţii,  iar  dacă  aplicarea  se  face  în  contextul  unei  analize 
teoretice,  şansele  de  reuşită  cresc  considerabil.  în  aplicarea  metodelor 
respective,  nu  este  de  aşteptat  să  se  poată  face  enumerări  complete,  dar 
este  necesar  să  avem  mai  mult  de  un  caz  (instanţe  în  care  fenomenul 
cercetat  apare). 

în  plus,  regulile  respective  au  şi  rol  de  control  al  demersului  explicativ, 
în  sensul  de  a  nu  le  încălca.  Poate  această  a  doua  perspectivă  este  chiar 
mai  importantă  decât  identificarea  efectivă  a  relaţiilor  cauzale. 

Metoda  concordanţei  (acordului).  Dacă  cunoaştem  o  serie  de  com¬ 
plexe  cauzale  (ABCD,  AEFG,  AHIJ)  ale  unui  fenomen  a  (instanţe  în 
care  „a”  se  produce)  şi  dacă  aceste  grupuri  de  factori  concordă  într-o 
singură  circumstanţă  (în  cazul  de  faţă  A),  aceasta  este  cauza  (parte  a 
cauzei)  fenomenului  studiat  (a). 

în  condiţiile  în  care  cercetarea  relaţiei  cauzale  se  desfăşoară  fără  ca  în 
prealabil  să  se  poată  stabili  statutul  variabilelor,  formularea  canonului 
concordanţei  este  următoarea :  fenomenul  A  este  cauza,  parte  a  cauzei, 
efect,  parte  a  efectului  fenomenului  a. 

Metoda  diferenţei.  Cauza  se  identifică  atunci  când  două  complexe 
cauzale  ale  domeniului  cercetat  (a)  au  în  comun  toate  circumstanţele,  cu 
excepţia  uneia  dintre  ele  (A,  BCD,  BCD) :  circumstanţa  singulară  este 
prezentă,  este  prezent  şi  fenomenul  a,  dar  acesta  din  urmă  lipseşte  când 
lipseşte  circumstanţa  singulară  (A). 

Metoda  combinată  a  concordanţei  şi  a  diferenţei.  Metoda  aceasta 
este  de  fapt  o  completare  a  metodei  concordanţei.  După  ce  se  constată 
unicitatea  prezenţei  factorului  cauză  şi  a  efectului,  se  caută  instanţe  în 
care  cei  doi  factori  lipsesc. 

Metoda  variaţiilor  concomitente.  Se  au  în  vedere  variaţiile  canti¬ 
tative.  Dacă  într-un  număr  de  cazuri  se  constată  că  fenomenul  cercetat 
variază  cu  aceeaşi  intensitate  ca  şi  fenomenul  considerat  cauză,  aceasta 
din  urmă  poate  fi  cauza  fenomenului  cercetat.  Evident,  se  pune  şi  aici 
problema  îndeplinirii  celorlalte  condiţii  ale  cauzalităţii. 

Metoda  rămăşiţelor  (a  reziduurilor).  Dacă  într-un  complex  de  factori 
cauzali  (ABCD)  ai  fenomenului  studiat  se  poate  stabili  o  relaţie  cauzală 
între  factori  şi  efecte  (abcd),  mai  puţin  pentru  ultimul  factor  şi  ultimul 
efect,  se  poate  decide  că  factorul  rămas  este  cauza  efectului  rămas. 

în  analiza  relaţiilor  de  cauzalitate  se  impune  să  distingem  cauzele  de 
condiţiile  de  realizare  a  relaţiei  cauzale.  Totodată,  o  analiză  sistema¬ 
tică  presupune  evidenţierea  cauzei  necesare  şi  suficiente,  ceea  ce  pentru 
cercetarea  socială  prezintă  o  dificultate  dintre  cele  mai  mari.  Apoi,  din 
interacţiunea  factorilor  cauzali  pot  să  apară  cauze  concurente  (o  cauză  să 
anuleze,  să  diminueze  sau  să  schimbe  efectul  altei  cauze).  Pe  de  altă 
parte,  determinarea  multiplă  se  poate  realiza  sub  forma  unor  lanţuri 
(reţele)  cauzale. 


Pentru  C.  Zamfir  teoria  cauzală  cuprinde  variabila  de  explicat 
(efectul) ;  variabilele  endogene  (de  inferenţă  directă  şi  care 
acţionează  în  orice  context  particular) ;  variabile  contextuale  (sau 
exogene,  intermediare,  cu  acţiune  indirectă,  ele  acţionează  doar 
prin  intermediul  celor  endogene) ;  acţionate  (pragmatice,  care  pot 
fi  influenţate).  Variabilele  acţionate  afectează  variabilele  con¬ 
textuale  şi  prin  ele  variabilele  efect  (C.  Zamfir,  Spre  o  nouă 
paradigmă  a  gândirii  sociologice,  1999).  Conectarea  analizei 
cauzale  la  schema  funcţională  extinsă  conduce  la  o  structură 
explicativă  unificată,  în  sensul  că  schema  funcţională  se  deschide 
spre  exterior  (nu  se  mai  cantonează  pe  relaţiile  din  interiorul 
sistemului),  iar  schema  cauzală  este  completată  prin  explicarea 
procesului  de  producere  a  efectului. 

Prin  schema  unificată  se  explică  funcţionarea  unui  sistem  în  legă¬ 
tură  cu  mediul  său,  pentru  că  se  iau  în  considerare  determinarea 
cauzală  a  cerinţelor  funcţionale  şi  ale  posibilului  acţionai. 


2.4.4.  Construcţia  teoretică 

în  accepţia  generală,  se  atribuie  denumirea  de  teorie  tuturor  formulărilor 
abstracte  elaborate  ca  reflectări  ale  realităţii  şi/sau  dezvoltate  pornind  de 
la  aceste  reflectări.  Putem  vorbi  de  o  teorie  (sau  teorii)  sociologică 

(sociologice),  precum  şi  de  teorii  ale  diferitelor  sfere  (domenii)  sociale. 
A  teoretiza  înseamnă  înainte  de  toate  a  ordona,  a  sistematiza  rezultatele 
primare  ale  activităţii  de  cunoaştere,  şi  apoi  a  integra  teoriile  parţiale  în 
teorii  cu  un  grad  mai  înalt  de  generalitate. 

Intuitiv,  deci,  este  de  acceptat  să  avem  de-a  face  cu  teorii  cu  grade 
diferite  de  generalitate.  La  un  prim  nivel  identificăm  teoria  dezvoltată 
pe  baza  datelor  de  cercetare  prin  generalizare  statistică.  B.  Glaser  şi 
A.  Strauss  notifică  două  astfel  de  strategii  de  teoretizare.  Una  caută 
descoperirea  (generarea)  teoriei  din  date  (grounded  theory),  fie  că  se  are 
în  vedere  un  anumit  segment  social  ( substantiv  theory)  sau  ansamblul 
vieţii  sociale  (formal  theory ),  iar  cealaltă  constă  în  verificarea  teoriilor 
dinainte  formulate.  în  primul  caz,  sociologul  aplică  metoda  comparativă 
de  analiză  a  diferitelor  grupuri  cu  referire  la  un  domeniu  de  interes,  în 
cel  de-al  doilea  se  procedează  la  testarea  ipotezelor  în  condiţii  de 
reprezentativitate  statistică  (B.  Glaser,  A.  Strauss,  The  Discovery  of 
Grounded  Theory .  Strategies  for  Qualitative  Research ,  1967).  în  cadrul 
său,  Robert  Merton  introduce  noţiunea  de  „teorie  de  rang  mediu”.  Prin 
aceasta  se  ţine  cont  de  faptul  că  nu  se  poate  face  o  trecere  bruscă  de  la 
datele  empirice  la  teorii  cu  un  grad  mare  de  generalitate  (R.  Merton, 
Social  Theory  and  Social  Structure ,  1968).  în  concepţia  lui  Merton, 
teoria  este  un  set  de  propoziţii  interrelate  logic  de  la  care  se  pot  deriva 
uniformităţile  empirice.  Teoria  de  rang  mediu  se  situează  între  descripţiile 
detaliate  elaborate  pe  baza  ipotezelor  implicate  în  cercetarea  de  zi  cu  zi 
şi  elaborările  care  tind  să  explice  toată  gama  de  comportamente  şi 
organizare  socială,  adică  teoriile  generale  ale  sistemelor  sociale.  Teoria 
de  rang  mediu  este  apropiată  de  datele  observabile,  pentru  a  fi  încorporată 
în  propoziţii  care  permit  testarea  empirică,  dar  se  referă  la  domenii  ce 
pot  fi  delimitate,  cum  ar  fi :  teoria  grupului  de  referinţă,  teoria  mobilităţii 
sociale  etc.  Se  porneşte  de  la  idei  relativ  simple,  care  sugerează  ipoteze 
specifice,  acestea  sunt  apoi  testate,  pentru  a  vedea  dacă  inferenţele  de  la 
ele  sunt  confirmate  empiric.  Atributele  teoriilor  de  rang  mediu  sunt 
următoarele  (R.  Merton,  op.  cit.) : 

1)  un  set  limitat  de  asumpţii  de  la  care  sunt  derivate  ipotezele  şi 
confirmate  în  investigaţia  empirică ; 

2)  deşi  au  valoare  explicativă  independentă,  aceste  teorii  sunt  integrate 
într-o  reţea  mai  largă  de  relaţii ; 

3)  sunt  suficient  de  abstracte  pentru  a  se  ocupa  de  diferite  sfere  de 
comportament  social  şi  structuri  sociale,  trec  dincolo  de  generali¬ 
zările  empirice ; 

4)  fac  distincţie  între  nivelurile  macro-  şi  microsocial ; 

5)  sunt  compatibile  cu  o  varietate  de  sisteme  de  gândire  sociologică, 
pot  fi  integrate  în  teorii  generale. 

Abordarea  restrictivă  a  conceptului  de  „teorie”,  prin  cerinţele  ideale 
ale  cunoaşterii  ştiinţifice,  are  în  vedere  un  set  de  ipoteze  şi  propoziţii 
care  au  formă  logică  sau  matematică  şi  care  sunt  avansate  pentru  a 
explica  un  domeniu  al  realităţii  empirice  (D.  Jary,  J.  Jary,  op.  cit.). 

Astfel  de  cerinţe  sunt  dificil,  dacă  nu  chiar  imposibil  de  atins  în 
studierea  fenomenelor  sociale.  Unii  consideră  că  faptul  respectiv  s-ar 
datora  caracterului  incipient  al  cunoştinţelor  din  domeniul  social.  Chiar 
dacă  aprecierea  nivelului  cunoştinţelor  ar  fi  corectă,  aşteptarea  pentru  un 
viitor  previzibil  a  unor  construcţii  teoretice  de  această  factură  este 
exagerată.  Probabil  în  unele  domenii  se  poate  atinge  un  nivel  mai  sofis¬ 
ticat  de  formulare  a  rezultatelor  cercetării  ştiinţifice.  Cert  este  că  până  în 
prezent  construcţiile  formalizate,  axiomatice  nu  reprezintă  o  practică 
semnificativă  şi  nici  eficientă  în  sociologie.  încercări  de  tipul  celor  ale 
lui  H.  Zetterberg  ( Despre  teorie  şi  verificare  în  sociologie ,  1964)  sunt 
singulare  şi  nepromiţătoare.  Limbajul  natural  rămâne  elementul  construc¬ 
ţiilor  teoretice.  Datorită  impreciziilor  acestui  limbaj,  definirea  termenilor 
este  de  importanţă  capitală.  în  acelaşi  timp,  într-o  serie  de  lucrări  se 
utilizează  şi  limbaje  simbolice  în  prezentarea  rezultatelor.  Este  vorba  de 
formalizare  prin  formule,  funcţii,  ecuaţii  etc.  în  acord  cu  obiectivele 
cercetărilor,  Fawcett  şi  Downs  identifică  trei  tipuri  de  teorii :  teorii 
empirice  (descriptive),  teorii  explicative  (bazate  pe  analize  corelaţionale) 
şi  teorii  predictive  (care  presupun  cercetări  experimentale)  (J.  Fawcetţ, 
F.  Downs,  The  Relationship  ofTheory  and  Research ,  1992). 

în  final,  putem  spune  că  teoretizarea  este  un  proces  deosebit  de 
complex  de  abstractizare  şi  generalizare,  care  necesită  un  efort  pe  măsură 
de  sesizare  şi  cuprindere  a  caracteristicilor  unui  domeniu  de  înţelegere, 

explicare  şi  integrare  a  cunoştinţelor.  în  acest  proces  pot  să  apară  distor¬ 
siuni  semnificative,  de  îndepărtare  de  realitate.  însăşi  această  realitate 
este  în  continuă  schimbare,  ceea  ce  reclamă  noi  şi  noi  cercetări,  observaţii 
şi  analize,  respectiv  ajustări  şi  dezvoltări  ale  teoriei. 

2.5.  Evaluarea  cercetărilor  sociologice  concrete 

Cunoaşterea  cât  mai  bună  a  realităţii  sociale  reclamă  perfecţionarea 
necontenită  a  întregului  proces  de  cercetare  sociologică,  ceea  ce  presu¬ 
pune  şi  o  evaluare  a  modului  său  de  desfăşurare  în  vederea  acceptării 
concluziilor,  a  rezultatelor  la  care  s-a  ajuns  la  un  moment  dat  în  studierea 
unui  anumit  fenomen  sau  proces  social.  Această  evaluare  serveşte  atât 
nevoii  de  a  se  determina  veridicitatea  rezultatelor,  cât  şi  aceleia  de  a  con¬ 
tribui  la  fundamentarea  ştiinţifică  a  deciziilor  sociale  şi  a  acţiunii  practice. 

Sarcina  evaluării  cercetărilor  concrete  revine,  în  primul  rând,  înşişi 
celor  care  le  realizează.  Comunicarea  rezultatelor  trebuie  să  fie  însoţită 
şi  de  relevarea  încrederii  ce  le  poate  fi  acordată.  în  acelaşi  timp,  ori  de 
cîte  ori  se  ia  cunoştinţă  de  rezultatele  unor  cercetări  concrete,  înainte  de 
a  le  accepta  ca  atare  trebuie  să  ne  asigurăm  de  caracterul  lor  veridic ;  în 
acest  ultim  caz,  evaluarea  se  efectuează  ca  un  control  al  corectitudinii 
dovedite  de  către  cercetător. 

Cunoaşterea  unor  aspecte  elementare  de  evaluare  a  cercetărilor  socio¬ 
logice  îi  incumbă  deci  oricărei  persoane  care  utilizează  sau  doar  face 
referire  la  rezultatele  respective. 

Activitatea  de  evaluare  a  cercetărilor  sociologice  concrete  are  deci 
rolul  de  a  se  constitui  şi  într-o  atitudine  critică  în  receptarea  rezultatelor, 
prevenindu-se  improvizaţia,  cât  şi  mascarea  adevărului  prin  intermediul 
unor  elaborări  tehnice  sofisticate  destinate  a  da  „gir”  (susţinere  concretă) 
unor  interese  partizane. 

Din  experienţa  practică  se  deprinde  un  adevăr  incontestabil,  şi  anume 
faptul  că  rigurozitatea  cunoaşterii,  caracterul  ei  realist,  adevărat  depind 
de  calitatea  activităţii  de  cercetare. 

Fără  îndoială  că  respectarea,  mai  mult  sau  mai  puţin  riguroasă,  a  unor 
cerinţe  specifice  în  desfăşurarea  cercetărilor  concrete  nu  asigură  în  mod 

automat  reuşita  acestora,  ele  creează  doar  premisele  unei  bune  cunoaşteri. 
Activitatea  de  cercetare  a  realităţii  sociale  nu  poate  fi  concepută  ca  o 
muncă  tehnicistă  de  aplicare  a  unor  reguli,  fie  ele  chiar  foarte  bune. 
Cercetătorului  îi  revine  un  rol  de  prim  ordin :  experienţa,  spiritul  său 
inventiv,  puterea  de  a  sesiza  esenţialul,  de  a  înţelege,  analiza  şi  interpreta 
informaţiile  sunt  tot  atâţia  factori  ce  condiţionează  reuşita  unei  cercetări. 
Referindu-se  la  demersul  cercetării  sociologice,  C.W.  Mills  argumenta 
necesitatea  unei  „imaginaţii  sociologice”,  singura  în  măsură  să  sesizeze 
realitatea  vie  în  continuă  transformare,  imaginaţie  bazată  pe  o  temeinică 
pregătire  teoretică.  Aceasta  înseamnă  de  fapt  a  efectua  o  cercetare  cu 
adevărat  ştiinţifică.  Şi  în  sociologie  însă,  ca  şi  în  alte  discipline,  procesul 
cunoaşterii  urmează  o  cale  adesea  sinuoasă,  de-a  lungul  căreia  obţinerea 
de  cunoştinţe  adevărate  are  loc  în  cadrul  unei  activităţi  din  care  nu 
lipsesc  eşecurile,  exagerările  datorate  atât  unor  dificultăţi  de  ordin  teore- 
tico-metodologic,  cât  şi  unor  erori  individuale  ale  unui  cercetător  sau 
altul,  eşecului  în  tentativa  de  a  elabora  programe  adecvate  de  studiere  a 
realităţii  sociale,  influenţării  rezultatelor  prin  modul  de  desfăşurare  a 
cercetării.  Situaţia  descrisă  anterior  nu  poate  (nu  trebuie)  să  se  constituie 
într-un  obstacol  în  calea  întreprinderii  de  cercetări,  ci  doar  într-o  averti¬ 
zare  asupra  necesităţii  de  a  determina  calitatea  lor.  Or,  pentru  a  ajunge  la 
adevăr  orice  studiu  trebuie  să  pornească  de  la  analiza  profundă  a  realităţii 
sociale  şi  să  reflecte  cât  mai  fidel  această  realitate. 

Urmărind  o  sistematizare  a  aspectelor  metodologice  implicate  în 
cadrul  cercetărilor  sociologice,  Jan  Szczepanski  („Probleme  metodo¬ 
logice  controversate  ale  sociologiei  poloneze”,  în  Teorie  şi  metodă  în 
ştiinţele  sociale ,  1966)  enumeră  patru  tipuri  de  probleme :  ontologice 
(dezvoltarea  teoriei  sociale,  definirea  fenomenelor  cercetate),  epistemo¬ 
logice  (analiza  procesului  de  cunoaştere  sociologică),  terminologice 
(specificarea  conceptelor,  analiza  relaţiei  noţiunilor  cu  teoria  în  care  au 
apărut),  de  metodă  (punerea  problemei  de  cercetat,  modul  de  realizare 
a  cercetării,  alegerea  metodelor  adecvate).  Elaborat  în  urmă  cu  trei 
decenii,  studiul  autorului  polonez,  fost  preşedinte  al  Asociaţiei  Inter¬ 
naţionale  de  Sociologie,  rămâne  de  strictă  actualitate  pentru  oricine 
realizează  cercetări  concrete,  şi  aceasta  deoarece  indică,  cu  o  remarcabilă 

acuitate,  problemele  ce  trebuie  rezolvate  pentru  fiecare  cercetare  în  parte, 
ele  nefiind  deci  opţionale. 

Deşi  literatura  destinată  evaluării  cercetărilor  concrete  nu  este  prea 
bogată,  s-a  constituit  totuşi  un  set  de  criterii  care  vizează  probleme 
specifice  ale  cercetării.  Aceste  criterii  se  referă,  în  principal  la :  corec¬ 
titudinea  cadrului  teoretic  al  cercetărilor  concrete;  calitatea  analizei 
conceptuale  şi  definirea  domeniului  cercetat ;  adecvarea  metodelor,  teh¬ 
nicilor  şi  instrumentelor  de  lucru  la  specificul  obiectului  studiat  şi  la 
caracteristicile  populaţiei  investigate ;  validitatea  şi  fidelitatea  instrumen¬ 
telor  de  măsurare ;  gradul  de  reprezentativitate  a  populaţiei  studiate ; 
gradul  de  favorabilitate  a  condiţiilor  de  desfăşurare  a  cercetărilor  pentru 
asigurarea  obiectivitătii;  calitatea  prelucrării,  analizei  şi  interpretării 
informaţiilor ;  construcţia  teoretică  (I.  Mărginean,  Măsurarea  în  socio¬ 
logie,  1982,  partea  I). 

2.5.1.  Evaluarea  cadrului  teoretic  şi  metodologic 

Evaluarea  teoriei  referenţiale  a  cercetărilor  sociologice  concrete  (a 
cercetărilor  sociale  în  general)  constituie  punctul  de  pornire  al  raportării 
criticii  (autocritice)  la  demersul  de  cunoaştere  întreprins  în  vederea 
acceptării  şi  valorificării  rezultatelor  sale.  Fie  că  este  formulată  în  mod 
explicit  sau  nu,  pentru  fiecare  cercetare  concretă  se  poate  detaşa  o 
anumită  orientare  teoretică  mai  mult  sau  mai  puţin  elaborată,  orientare 
căreia  cercetătorul  social  nu  i  se  poate  sustrage  tocmai  datorită  carac¬ 
terului  activităţii  de  cunoaştere. 

De  cele  mai  multe  ori  însuşi  cercetătorul  îşi  defineşte  cadrul  teoretic 
al  cercetării,  aceasta  fiind  calea  recomandată,  alteori  acest  cadru  teoretic 
se  deduce  din  modul  de  lucru.  Evident,  nu  este  suficient  să  fie  considerate 
doar  simplele  declaraţii  de  intenţii,  ci  trebuie  urmărită  concretizarea  lor 
în  cadrul  activităţii  de  cercetare.  De  altfel,  declaraţiile  preliminare  nu 
vor  fi  întotdeauna  urmate  în  totalitate,  fie  pentru  că  se  dovedesc  a  fi 
neadecvate,  fie  că,  dintr-un  motiv  sau  altul,  se  renunţă  la  ele.  Alteori, 
premisele  tematice  ale  cercetării  sunt  deliberat  mascate  sau  pur  şi  simplu 
se  ignoră  pregătirea  teoretică  a  cercetărilor  concrete,  anulându-se  din 
start  obţinerea  de  cunoştinţe  adecvate,  interpretarea  corespunzătoare  a 

rezultatelor.  Aşadar,  rămâne  o  sarcină  explicită  a  evaluării  de  a  determina 

al  cercetărilor  concrete.,  cautându-se  să  se 

stabilească  dacă  s-a  realizat  o  fundamentare  ştiinţifică  a  acestora  şi 
dacă  activitatea  de  pregătire  a  cercetării  a  constat  într-o  definire  cores¬ 
punzătoare  domeniului  studiat  a  interrelaţiiior  acestuia  cu  ansamblul 
vieţii  sociale,  dacă  prin  analiza  conceptuală,  operaţionalizarea  şi 
cuantificarea  efectuate  s-a  ajuns  la  indicatori  relevanţi,  măsurabili, 
dacă  ipotezele  de  lucru  se  constituie  intr-un  model  explicativ  convingător 
(apsecte  dezbătute  pe  larg  la  capitolul  de  metodologie  a  cercetării), 
încercările  unor  cercetători  de  a  se  „sustrage”  constrângerilor  impuse  de 
pregătirea  teoretică  a  cercetărilor  concrete  nu  poate  constitui  o  rezolvare 
a  problemei.  Din  modul  său  de  lucru,  din  felul  în  care  va  interpreta 
informaţiile  se  va  închega  totuşi  o  astfel  de  „orientare  teoretică”.  Neajun¬ 
sul  principal  al  curentului  empirist  în  sociologie,  care  a  refuzat  şi  refuză 
recunoaşterea  necesităţii  unei  pregătiri  teoretice  a  cercetărilor  concrete 
şi  a  renunţat  la  elaborarea  de  teorii  generale  explicative,  constă  în 
imposibilitatea  identificării  adevăratelor  semnificaţii  ale  fenomenelor 
sociale,  aceasta  canionându-se  în  analize  şi  explicaţii  înguste  fără  a  putea 
sesiza  legăturile,  intercondiţionările  fenomenelor  şi  proceselor  sociale 
şi,  în  ultimă  instanţă,  înseşi  legile  dezvoltării  sociale. 

Un  alt  criteriu  de  evaluare  a  cercetărilor  sociologice  concrete  îl 
constituie  determinarea  importanţei  şi  actualităţii  temei,  a  obiectivelor 
urmărite,  gradul  de  reprezentativitate  a  conţinutului  cercetării  pentţu 
activitatea  grupurilor  şi  colectivităţilor  umane,  pentru  viaţa  socială  în 
general,  determinarea  măsurii  în  care,  prin  cercetarea  întreprinsă,  se 
răspunde  la  o  adevărată  comandă  socială. 

Recunoaşterea  caracterului  ideologic  al  cunoaşterii  sociale  şi  a 
contextului  realizării  obiectivitătii  sale  sunt  impuse  de  însăşi  practica 
cercetărilor  respective  sociologul  nu  se  poate  sustrage  determinărilor 
vieţii  sociale.  Aceleaşi  informaţii  pot  fi  interpretate  diferit  în  funcţie  de 
atitudinea  teoretică,  politică,  ideologică  promovată.  Cu  cât  domeniul  cer¬ 
cetat  constituie  în  mai  mare  măsură  un  „obiect  de  dispută  ,  cu  atât  aceste 
deosebiri  sunt  mai  importante,  ele  putând  fi  esenţiale,  în  sensul  că  inter¬ 
pretările  se  exclud  reciproc.  într-adevăr,  cunoaşterea  socială  nu  este  o 

cunoaştere  neutră,  liberă  de  influenţe  teoretice,  ideologice  şi  social-politice. 
Poziţia  teoretico-ideologică  şi  social-politică  pe  care  se  situează  un 
cercetător  sau  altul  condiţionează  în  mare  măsură  rezultatele  la  care 
el  ajunge  în  cercetarea  pe  care  o  întreprinde.  Condiţionarea  poate 
fi  favorabilă  sau,  dimpotrivă,  poate  să  comporte  un  anumit  grad  de 
nefavorabilitate.  Totodată,  este  recomandabil  ca  cercetătorul  social  să  fie 
echidistant  în  raport  cu  diferitele  orientări  politice  şi  ideologice.  Recu¬ 
noaşterea  caracterului  ideologic  al  cercetării  sociale  nu  echivalează  cu 
punerea  semnului  de  egalitate  între  diferitele  poziţii  în  privinţa  efectului 
lor  în  planul  cunoaşterii  sociale.  De  aici  necesitatea  funciară  de  a  iden¬ 
tifica  orientarea  din  perspectiva  căreia  este  efectuată  o  cercetare  sau  alta 
şi,  apoi,  evaluarea  înseşi  acestei  poziţii  şi  determinarea  efectului  (con¬ 
ştientizat  sau  nu  de  către  cercetător)  pe  care  îl  poate  avea  asupra  activităţii 
de  cunoaştere.  Prin  aceasta  se  atrage  atenţia  şi  asupra  pericolului  de  a 
prelua  în  mod  necritic  diferite  modele  de  cercetare,  în  condiţiile  în  care 
nu  sunt  cunoscute  toate  consecinţele  aplicării  lor,  sau  de  însuşire  (accep¬ 
tare)  a  rezultatelor  la  care  a  ajuns  un  cercetător  sau  altul  în  studiul  său 
asupra  realităţii  sociale,  fără  a  putea  atesta  veridicitatea  concluziilor. 

Analiza  diferitelor  orientări  metodologice  în  cercetarea  socială  atestă 
faptul  că  între  ele  pot  exista  atât  relaţii  de  excludere,  cât  şi  relaţii  de 
complementaritate . 

Evaluarea  cercetărilor  sociologice  concrete  cuprinde  şi  o  analiză  a 
metodelor,  tehnicilor  şi  instrumentelor  de  investigare.  Această  evaluare 
se  referă  la : 

a)  alegerea  metodelor  şi  tehnicilor  de  cercetare  în  acord  cu  specificul 
domeniului  studiat  şi  cu  obiectivele  urmărite ; 

b)  elaborarea  instrumentelor  de  lucru  ţinând  cont  de  conţinutul  temei, 
reţinându-se  indicatorii  de  cercetare  pentru  care  urmează  să  se 
culeagă  datele  empirice ; 

c)  adecvarea  instrumentelor  de  cercetare  la  caracteristicile  populaţiei 
studiate ; 

d)  evaluarea  măsurătorilor. 

Fiecare  metodă  şi  tehnică  de  cercetare  au  un  anumit  specific  care 
le  „recomandă”  utilizarea  în  situaţii,  de  asemenea,  specifice.  De  altfel, 

existenţa  mai  multor  metode  şi  tehnici  de  cercetare  este  rezultatul 
efortului  de  a  elabora  noi  modalităţi  de  studiere  care  să  răspundă  parti¬ 
cularităţilor  fenomenelor  şi  proceselor  sociale,  manifestându-se  şi  o 
anumită  complementaritate.  Nu  există  o  singură  metodă  sau  tehnică  de 
cercetare  general  valabilă.  Oricât  de  multe  virtuţi  ar  avea  o  metodă  sau 
alta,  ea  are  şi  anumite  puncte  slabe,  limite,  care  fac  necesar  ca  în  studiul 
aceluiaşi  fenomen  social  să  se  utilizeze  mai  multe  metode  şi  tehnici  de 
cercetare,  permiţându-se  astfel  o  susţinere  reciprocă  a  rezultatelor,  o 
decantare  a  adevărului  pe  calea  comparării  şi  a  verificării  informaţiilor  la 
care  s-a  ajuns  pe  mai  multe  căi.  Este  necesar  să  nu  se  confunde  limitele 
unei  metode  (tehnică,  procedeu)  cu  erorile  ce  pot  apărea  în  cercetare. 
Acestea  din  urmă  trebuie  eliminate.  Din  faptul  că  nu  există  câte  o  metodă 
pentru  fiecare  tip  de  fenomen  social,  ci  pentru  un  ansamblu  de  fenomene 
sociale,  apare  necesitatea  de  a  stabili  dacă  metodele  utilizate  corespund 
specificului  fenomenului  studiat  şi  ce  valoare  de  cunoaştere  au.  De 
exemplu,  dacă  se  investighează  latura  subiectivă  a  vieţii  sociale  (opiniile, 
aspiraţiile,  satisfacţiile),  sunt  recomandate  metode  de  anchetă  şi  tehnici 
interogative,  pentru  că  nu  putem  şti  ce  cred  oamenii  decât  întrebându-i. 
în  schimb,  pentru  studiul  comportamentelor  şi  acţiunilor  sociale  sunt 
recomandate  metode  şi  tehnici  de  observaţie,  eventual  de  experiment 
social.  Totodată,  abordarea  unor  situaţii  de  stare  şi  prin  metode  şi  tehnici 
interogative,  ca  procedeu  complementar,  se  poate  dovedi  eficientă,  în 
sensul  deducerii  semnificaţiilor  pe  care  oamenii  le  acordă  diferitelor 
evenimente,  acţiuni,  comportamente :  dar  abordarea  unei  astfel  de  situaţii 
numai  prin  metode  şi  tehnici  interogative  se  soldează  cu  un  eşec  în  ceea 
ce  priveşte  cunoaşterea  lor,  deoarece  indicatorii  obiectivi  de  stare  sunt 
înlocuiţi  cu  date  subiective  de  evaluare  (autoevaluare),  ceea  ce  nu  este 
permis  atunci  când  vrem  să  cunoaştem  situaţia  de  fapt  şi  nu  doar  modul 
în  care  este  ea  percepută  de  către  o  colectivitate  sau  alta. 

Una  dintre  cele  mai  complicate  probleme  căreia  trebuie  să-i  facă  faţă 
analiza  evaluativă  se  referă  la  determinarea  calităţii  instrumentelor  de 
lucru  (de  măsurare).  în  cadrul  practicii  cercetărilor  concrete  s-a  constatat 
nu  o  dată  faptul  că  rezultatele  obţinute  depind  într-o  anumită  măsură  de 

instrumentele  folosite,  că  ele  pot  influenţa,  în  anumite  limite,  activitatea 
de  cercetare  prin  producerea  de  erori  sistematice  sau  întâmplătoare. 

Practica  cercetărilor  sociologice  evidenţiază  faptul  că  elaborarea  pro¬ 
cedeelor  de  măsurare  nu  este  deloc  simplă,  de  cele  mai  multe  ori  nefiind 
încununată  de  succes  de  la  prima  încercare.  întreg  procesul  cunoaşterii 
urmează  o  cale  sinuoasă  de-a  lungul  căreia  obţinerea  de  cunoştinţe 
adevărate  are  loc  în  cadrul  unei  activităţi  din  care  nu  lipsesc  eşecurile, 
exagerările  într-o  direcţie  sau  alta,  datorate  printre  altele  şi  dificultăţilor 
teoretico-epistemologice,  dar  şi  metodologice,  de  a  elabora  sisteme 
corespunzătoare  de  măsurare  şi  a  unităţilor  de  măsură  adecvate. 

Cu  cât  domeniul  cercetat  este  mai  complex,  cu  atât  operaţiile  de 
măsurare  sunt  mai  laborioase,  determinarea  cantitativă  urmând  adesea 
căi  indirecte,  iar  definirea  „măsurilor”  este  mai  dificil  de  realizat.  Se 
lucrează  de  multe  ori  cu  „unităţi  de  măsură”  ce  prezintă  un  nivel  scăzut 
de  elaborare  teoretică.  Datorită  complexităţii  fenomenelor  şi  proceselor 
studiate,  nu  în  puţine  cazuri  este  nevoie  să  se  opereze  cu  elemente  numai 
relativ  cunoscute.  în  acest  caz  se  fructifică  orice  indicaţii  care  se  pot 
obţine  despre  domeniul  respectiv.  O  importanţă  deosebită  o  constituie 
raportarea  fiecărui  fenomen  sau  proces  social  la  ansamblul  fenomenelor 
şi  proceselor  sociale  din  care  face  parte.  Astfel,  determinările  cantitative 
pot  fi  puse  în  evidenţă  prin  analiza  relaţiilor  reciproce  dintre  fenomenele 
şi  procesele  sociale  studiate. 

în  cadrul  procesului  cunoaşterii  măsurarea  îndeplineşte  şi  un  important 
rol  de  standardizare  a  cercetărilor.  O  astfel  de  standardizare  permite 
compararea  rezultatelor  obţinute  de  către  diverşi  cercetători  utilizând 
aceeaşi  metodologie  şi  aceleaşi  instrumente  de  măsurare;  obţinerea 
continuităţii  în  cercetarea  unui  fenomen  social  şi,  prin  aceasta,  posibi¬ 
litatea  unei  cunoaşteri  tot  mai  profunde. 

Datorită  acestui  fapt,  un  aspect  important  al  evaluării  cercetărilor  se 
referă  la  determinarea  calităţii  instrumentelor  de  măsurare.  Aceasta, 
deoarece  s-a  constat  faptul  că  ele  pot  influenţa,  într-o  anumită  măsură, 
rezultatele  obţinute  în  cercetare,  că  pot  fi,  în  anumite  limite,  producătoare 
de  cunoştinţe,  prin  introducerea  de  erori  sistematice  sau  întâmplătoare  în 
procesul  cognitiv. 

2.5.2.  Validitatea  şi  fidelitatea 

Răspunsul  la  întrebarea  daca  cercetătorul  studiază  în  mod  adecvat  un 
anumit  domeniu  de  interes  şi  dacă  rezultatele  sale  prezintă  încredere 
poate  fi  obţinut  prin  analiza  validităţii  şi  fidelităţii  (I.  Mărginean, 
Măsurarea  în  sociologie ,  1982). 

Analiza  validităţii  stabileşte  dacă  modul  de  lucru,  în  ultimă  instanţă 
dacă  instrumentul  de  cercetare,  oricare  ar  fi  acesta,  surprinde  ceea  ce  am 
definit.  în  cercetarea  socială  se  analizează  mai  multe  tipuri  de  validitate : 
de  conţinut  (internă),  predictivă  (externă)  şi  de  construct  (coerenţa). 

Validitatea  de  conţinut  vizează  gradul  în  care  indicatorii  măsoară 
ceea  ce  se  presupune  că  măsoară.  Analiza  validităţii  se  realizează  în 
primul  rând  prin  analiza  critică  a  operaţionalizării  conceptelor.  în  al 
doilea  rând,  se  are  în  vedere  gradul  de  consistentă  internă  (omogenitate) 
a  setului  de  indicatori  prin  care  este  cercetat  un  anumit  fenomen  social. 
Alteori  se  apelează  la  grupul-martor.  în  acest  caz,  gradul  de  veridicitate 
este  atestat  de  compararea  rezultatelor  cercetării  cu  poziţia  (opinia, 
atitudinea,  valorile,  comportamentul)  unei  persoane  sau  a  unui  grup 
recunoscute  ca  fiind  reprezentative  pentru  domeniul  studiat,  urmărindu-se 
măsura  în  care  există  o  anumită  concordanţă  între  cele  două  elemente. 
Evident,  nu  de  fiecare  dată  dispunem  de  astfel  de  criterii  pentru  cerce¬ 
tarea  validităţii.  H.  Blalock  este  de  părere  că  studiul  validităţii  se  poate 
efectua  în  condiţii  mai  bune  prin  utilizarea  modelelor  cauzale,  în  cadrul 
cărora  „variabilele  indicatori  pot  fi  legate  în  mod  obişnuit  de  concepte 
nemăsurate,  prin  postularea  modelelor  cauzale  în  care  asumpţiile  sunt 
făcute  explicit”  (H.M.  Blalock,  A.B.  Blalock,  Methodology  in  Social 
Research ,  1968). 

în  situaţii  cauzale  simple,  corelaţiile  dintre  indicatori  sunt  presupuse 
a  fi  produse  de  o  singură  variabilă.  în  acest  caz  poate  fi  folosită  analiza 
factorială,  pentru  a  obţine  estimări  empirice  ale  variabilelor  nemăsurate 
(ale  dimensiunilor  unui  fenomen  social). 

Analiza  validităţii  interne  prin  intermediul  consistenţei  setului  de 
indicatori  permite  determinarea  interrelaţiilor  acestora.  Se  obţine  astfel 


CONŢINUTUL  METODOLOGIEI  DE  CERCETARE  SOCIOLOGICĂ 


83 


un  criteriu  al  omogenităţii  informaţiilor.  Cu  toate  acestea,  posibilităţile 
de  eroare  nu  sunt  excluse :  faptul  că  informaţiile  sunt  omogene  este 
interpretat  în  sensul  că  ele  ar  aparţine  aceluiaşi  conţinut,  iar  acest  conţinut 
ar  fi  tocmai  acela  care  interesează  la  un  moment  dat,  luându-se  ca 
demonstrat  ceea  ce  se  propunea  la  început  să  fie  demonstrat.  Tehnica 
respectivă  nu  este  total  ineficientă.  în  definitiv,  ceea  ce  uneşte  în  primul 
rând  indicatorii  prin  care  se  cercetează  un  anumit  domeniu  sunt  tocmai 
caracteristicile  pe  care  le  au,  cu  condiţia  ca  selectarea  lor  să  se  efectueze 
în  acord  cu  o  serie  de  criterii  teoretice  care  să  asigure  de  la  început 
această  legătură.  Prin  urmare,  determinarea  consistenţei  interne  se  reali¬ 
zează  pentru  un  set  de  indicatori  consideraţi  relevanţi  pentru  domeniul 
respectiv  şi  nu  pentru  o  colecţie  mai  mult  sau  mai  puţin  întâmplătoare. 

Totuşi,  atât  timp  cât  evaluarea  se  menţine  numai  la  nivel  intern,  mai 
ales  când  avem  de-a  face  cu  variabile  de  natură  subiectivă,  noţiunea  de 
veridicitate  a  „informaţiilor”  este  insuficient  precizată.  Desigur,  un 
anumit  răspuns  de  opinie  este  „veridic”  atât  timp  cât  exprimă  ceea  ce 
gândeşte  (simte)  persoana  chestionată  despre  fenomenul  sau  evenimentul 
cercetat.  într-adevăr,  opiniile,  ca  întreg  domeniul  subiectiv  ce  caracte¬ 
rizează  o  colectivitate  umană,  sunt  relevante  prin  ele  însele,  redau,  cu  un 
anumit  grad  de  eroare,  datorat  tehnicilor  şi  modului  de  realizare  al  inves¬ 
tigaţiei,  starea  de  spirit  a  unei  colectivităţi  anumite  la  un  moment  dat. 

Pentru  certificarea  completă  a  gradului  de  veridicitate  a  informaţiilor 
referitoare  la  domeniul  subiectiv,  acestea  trebuie  puse  în  relaţie  şi  cu  un 
criteriu  exterior. 

Validitatea  predictivă  sau  externă.  Prin  acest  tip  de  validitate  se 
urmăreşte  gradul  în  care  măsurătorile  efectuate  permit  observarea  relaţiilor 
cu  alte  măsurători,  ca  şi  prognozarea  evoluţiei  viitoare  a  fenomenelor 
cercetate.  Pentru  a  fi  într-adevăr  relevant,  criteriul  exterior  trebuie  să  fie 
de  natură  obiectivă :  caracteristici  sociale  şi  profesionale,  performanţă  etc. 

Mai  departe,  apare  întrebarea  firească :  „Cât  de  utile  sunt  aceste 
informaţii  care  au  trecut  probele  formale  de  verificare  şi  la  ce  servesc 
ele?”.  De  interes  major  se  bucură  punerea  în  relaţie  a  stării  latente, 
determinată  prin  intermediul  studiului  de  opinie,  cu  stările  manifeste. 

După  cum  este  cunoscut,  predicţia  ocupă  un  loc  de  seamă  în  cadrul 
cercetării  ştiinţifice.  Este  acceptată  ca  fiind  validă  o  determinare  a  dome¬ 
niului  studiat  care,  pe  baza  cunoştinţelor  obţinute,  să  poată  duce  la 
efectuarea  de  predicţii  privind  evoluţia  sa  viitoare.  Realizarea  predicţiilor 
presupune  cunoaşterea  naturii  intime  a  fenomenelor  supuse  cercetării, 
pătrunderea  în  mecanismul  legităţii  care  le  guvernează. 

în  domeniul  social,  problematica  predicţiei  îmbracă  aspecte  cu  totul 
particulare,  ca  urmare  a  specificului  determinismului  social.  De  această 
dată  nu  poate  fi  vorba  de  o  predicţie  de  natură  mecanică  (prefigurarea 
exactă  a  stării  sistemului),  ci  de  una  probabilistă,  cu  un  anumit  grad  de 
încredere,  dată  fiind  imposibilitatea  practică  a  controlării  tuturor  aspec¬ 
telor  răspunzătoare  de  evoluţia  în  timp  a  fenomenelor  sociale.  Totodată, 
cercetarea  poate  viza  identificarea  modalităţilor  optime  de  intervenţie,  în 
scopul  schimbării  unei  anumite  situaţii  existente,  astfel  încât  posibilitatea 
de  a  efectua  predicţii  cât  mai  bune  pornind  de  la  o  anumită  diagnoză 
devine  de  o  importanţă  capitală  pentru  alegerea  celor  mai  bune  modalităţi 
de  intervenţie.  Aceasta  presupune  investigarea  mai  îndeaproape  a  rela¬ 
ţiilor  deosebit  de  complexe  dintre  comportamentele  verbale  şi  convinge¬ 
rile,  atitudinile  şi  acţiunile  subiecţilor  cercetaţi.  Or,  este  dovedit  faptul  că 
între  aceste  elemente  se  stabilesc  relaţii  de  natură  statistică.  Comporta¬ 
mentul  verbal  poate  reda  corect  convingerile,  atitudinile  şi  acţiunile 
specifice  unei  anumite  persoane,  dar  poate  să  le  şi  mascheze,  să  le 
denatureze,  voit  sau  nu.  Totodată,  la  indivizii  distincţi,  aceluiaşi  compor¬ 
tament  verbal  îi  pot  corespunde  atitudini  şi  acţiuni  similare  sau  foarte 
diferite,  datorită  multiplelor  relaţii  de  mediere  care  intervin  pe  traseul 
comportament  verbal  -  acţiune  concretă. 

Validitatea  de  construct  se  refera  la  factorii  explicativi  ai  unui  anumit 
rezultat  obţinut  prin  măsurare.  Analiza  intercorelaţiilor  variabilelor  este 
calea  cea  mai  directă  de  determinare  a  validităţii  de  construct.  Măsura 
validităţii  de  construct  este  dată  de  ponderea  variantei  comune  a  variabilei 
măsurate  (Vco)  şi  a  factorilor  „explicativi  ,  raportată  la  totalul  varianţei 
variabilei  respective  (Vt). 

Vco 

Validitatea  = - 

Cu  cât  varianţa  comună  este  mai  mare,  contând  pentru  cea  mai  mare 
parte  din  varianţa  variabilei  măsurate,  cu  atât  varianţa  specifică  (V,p)  este 
mai  mică,  iar  validitatea  variabilei  este  mai  mare,  explicându-se  deci  o 
parte  mai  însemnată  din  varianţa  ei  (F.N.  Kerlinger,  Foundations  of 
Behavioral  Research ,  1973;  G.C.  Helmstadter,  Principie s  of  Psycho- 
logical  Measurement,  1972). 

Alte  modalităţi  de  a  determina  validitatea  măsurătorilor  constau  in 
utilizarea,  pentru  cercetarea  aceluiaşi  aspect,  a  mai  multor  metode, 
tehnici  şi  instrumente  de  lucru  şi  apoi  în  compararea  rezultatelor.  Şi  aici 
validitatea  este  dată  de  mărimea  corelaţiilor  dintre  măsurătorile  ace¬ 
leiaşi  variabile  determinate  prin  metode,  tehnici  şi  instrumente  de  lucru 
diferite.  O  corelaţie  mare  indică  de  fapt  obţinerea  de  rezultate  relativ 
similare  în  cercetarea  aceluiaşi  aspect  cu  mijloace  adecvate,  dar  diferite 

unele  de  altele.  . 

Fidelitatea  vizează  gradul  de  încredere  şi  de  stabilitate  ale  instru¬ 
mentelor  de  măsurare.  Un  anumit  instrument  de  lucru  prezintă  încre¬ 
dere  dacă  furnizează  aceleaşi  rezultate,  deşi  este  utilizat  de  mai  mulţi 
cercetători,  în  condiţii  similare,  înlăturând  deci  eventualele  erori  datorate 
acestora.  Gradul  de  fidelitate  este  dat  de  măsura  în  care  prin  măsurătorile 
efectuate  reuşim  să  obţinem  valorile  adevărate  ce  caracterizează  mani¬ 
festarea  unui  fenomen  social.  în  condiţiile  în  care  obţinem  valorile 
adevărate,  coeficientul  de  fidelitate  este  maxim  şi  are  valoarea  1. 

Va 

Expresia  teoretică  a  fidelităţii  are  forma  f 

unde  Va  este  varianţa  adevărată,  iar  V,  =  varianţa  totală  observată.  Când 
cele  două  valori  coincid,  fidelitatea  este  perfectă  (s-a  obţinut  prin  obser¬ 
vare  varianţa  adevărată)  şi  indicele  f  ia  valoarea  1.  Dacă  se  produc  şi 
erori  de  măsurare,  coeficientul  de  fidelitate  se  reduce  proporţional  cu 
mărimea  varianţei  datorate  erorilor  : 


Dacă  întreaga  cercetare  este  un  eşec,  eroarea  egalează  varianţa  totală, 
iar  f  ia  valoarea  0. 

In  practica  de  cercetare,  de  cele  mai  multe  ori  nu  se  pot  cunoaşte 
valorile  adevărate,  pentru  a  le  putea  separa  de  erorile  de  măsurare. 
Cu  toate  acestea,  nu  putem  ignora  eventualele  erori  ce  apar  în  cadrul 
măsurătorilor  efectuate.  Date  fiind  condiţiile  concrete  de  lucru,  puterea 
instrumentelor  pe  care  le  folosim,  intervenţia  factorilor  exteriori  cerce¬ 
tării,  este  logic  să  presupunem  că  valorile  observate  sunt  o  combinare  de 
date  reale  (adevărate)  şi  de  erori :  X0  =  Xa  +  Xe,  ceea  ce  îndreptăţeşte 
efortul  de  a  izola  erorile.  Compunerea  valorilor  observate  din  două  seturi 
de  informaţii  (cele  reale  şi  cele  datorate  erorii)  conduce  la  exprimarea 
variantei  totale  (Vt)  în  termenii  celor  două  variante  ce  o  alcătuiesc, 
respectiv  varianţa  reală  şi  varianţa  datorată  erorilor :  Vt  =  Vr  +  Ve.  în 
acest  caz  fidelitatea  se  poate  exprima  şi  astfel : 


apelându-se  numai  la  datele  de  observaţie. 

Pentru  a  putea  determina  efectiv  eventualele  erori  de  măsurare  o 
importanţă  deosebită  se  acordă  analizei  efectului  pe  care  un  cercetător 
sau  altul  îl  pot  avea  asupra  rezultatelor  obţinute,  inclusiv  a  efectului 
operatorului  de  interviu,  situaţie  în  care  posibilitatea  influenţării  rezulta¬ 
telor  este  mult  mai  mare.  Cunoaşterea  ecuaţiei  personale  de  eroare  a 
fiecărui  participant  la  cercetare  permite  un  control  mai  riguros  asupra 
condiţiilor  de  desfăşurare  a  acesteia  şi  de  prevenire  a  erorilor. 

A  doua  conotaţie  a  fidelităţii  priveşte  gradul  de  stabilitate  a  rezulta¬ 
telor.  Cel  mai  des  invocat  procedeu  de  cercetare  a  gradului  de  stabilitate 
a  măsurătorilor,  dar  cel  mai  puţin  folosit  în  practică,  este  repetarea 
cercetării  după  un  anumit  interval  de  timp  -  fidelitatea  test-retest.  In 
cazul  aplicării  acestui  procedeu  de  determinare  a  fidelităţii  ar  însemna  să 
se  compare  rezultatele  celor  două  măsurători.  Dacă  există  o  corelaţie 
puternică,  se  obţine  dovada  fidelităţii  instrumentului  utilizat.  Nu  întot¬ 
deauna  însă  o  corelaţie  mică  între  cele  două  seturi  de  măsurători  este 
dovada  unei  fidelităţi  scăzute,  datorită  faptului  că  însuşi  fenomenul  studiat 
ar  fi  putut  să  se  modifice  radical,  lucru  foarte  probabil  dacă  avem  în 
vedere  dinamica  deosebită  ce  caracterizează  întreg  domeniul  vieţii  sociale. 

Tocmai  de  aceea  procedeul  test-retest  nu  este  foarte  des  utilizat  pentru 
cercetarea  fidelităţii  (cercetările  longitudinale  sunt  practicate  mai  degrabă 
pentru  a  măsura  schimbarea).  Un  alt  neajuns  demn  de  luat  în  seamă  se 
referă  la  posibilitatea  ca  prin  cercetare  repetată  să  se  influenţeze  rezulta¬ 
tele.  La  o  anchetă  de  opinie  s-ar  putea  ca  subiecţii  să  reproducă  în  mod 
deliberat  răspunsurile  date  cu  ocazia  primei  cercetări  (dacă  şi  le  amin¬ 
tesc),  după  cum  pot  exprima  în  esenţă  lucruri  identice  prin  cuvinte  diferite 
sau  să-şi  modifice  comportamentul  numai  pentru  faptul  că  se  ştiu  studiaţi. 

O  altă  modalitate  de  a  determina  gradul  de  fidelitate  a  instrumentelor 
de  măsurare  se  referă  la  procedeul  formelor  paralele,  care  constă  în 
elaborarea  a  două  instrumente  de  măsurare  cu  valoare  egală  şi  corelarea 
rezultatelor  celor  două  măsurători  ce  se  realizează  într-o  colectivitate  în 
aceleaşi  condiţii.  Corelaţiile  pot  fi  interpretate  ca  valori  ale  fidelităţii, 
existând  asemănarea  cu  procedeul  test-retest,  numai  că  acum  măsurătorile 
sunt  simultane,  obţinându-se  un  coeficient  de  echivalenţă.  Procedeul 
formelor  paralele  este  mai  practic,  dar  el  implică  creşterea  duratei  de 
desfăşurare  a  investigaţiilor,  de  aceea  este  doar  sporadic  aplicat.  De 
asemenea,  nu  întotdeauna  se  pot  realiza  două  instrumente  echivalente. 

Un  procedeu  la  care  se  face  mai  des  apel  în  cercetarea  gradului  de 
fidelitate  a  măsurătorilor  este  cel  al  înjumătătirii  instrumentului  de 
cercetare  şi  al  corelării  rezultatelor  pentru  cele  două  părţi  ale  sale.  Şi 
această  corelaţie  este  interpretată  în  termenii  fidelităţii  măsurătorilor 
(consistenţei  interne),  care  se  dovedeşte  a  fi  funcţie  a  numărului  de 
itemi.  Expresia  Spearman-Brown  poate  fi  folosită  pentru  pronosticarea 
fidelităţii  totale : 


unde  rYV  este  corelaţia  dintre  valorile  celor  două  părţi  ale  instrumentului 
de  cercetare  utilizat  ca  măsură  a  fidelităţii  originale. 

Se  observă  că  în  cazul  ultimelor  două  procedee  de  determinare  a 
fidelităţii  se  face  apel  tot  la  analiza  consistenţei  interne,  specifică  cerce¬ 
tării  validităţii.  F.N.  Kerlinger  stabileşte  chiar  o  relaţie  directă  între 
validitate  şi  fidelitate.  Măsura  validităţii  se  obţine  dacă  scădem  ponderea 
variaţiei  specifice  variabilei  măsurate  din  măsura  fidelităţii : 


Rezultă  deci  că  validitatea  nu  include  varianţa  datorată  erorii  şi  nici 
varianţa  specifică,  ci  doar  varianţa  comună. 

In  legătură  cu  determinarea  fidelităţii  măsurătorilor,  o  remarcă  se 
impune  în  mod  deosebit :  atestarea  fidelităţii  este  relativ  uşor  de  realizat 
atunci  când  există  şi  unele  criterii  exterioare  cercetării  cu  care  să  se 
poată  compara  rezultatele  obţinute  la  un  moment  dat.  în  lipsa  acestor 
„puncte  de  sprijin”  cercetarea  fidelităţii  devine  dificilă,  reducându-se  în 
mare  parte  la  analiza  consistenţei  interne  a  măsurătorilor.  O  atenţie 
specială  se  acordă  determinării  fidelităţii  măsurătorilor,  care  vizează 
rezultatele  obţinute  de  subiecţii  cercetaţi  la  diferite  teste  (probe)  în  scopul 
evitării  erorilor  de  măsurare  a  cunoştinţelor,  aptitudinilor  etc.  Un  alt 
domeniu  deosebit  de  important  pentru  determinarea  gradului  de  fidelitate 
a  măsurătorilor  îl  reprezintă  cercetarea  universului  subiectiv  al  vieţii 
sociale :  opinii,  motivaţii,  satisfacţii,  aspiraţii  etc.  Deoarece  acest  lucru 
se  dovedeşte  a  fi  şi  cel  mai  dificil  de  realizat,  datorită  nerelevanţei  sau 
imposibilităţii  efectuării  de  cercetări  repetate,  se  apelează  aproape  în 
exclusivitate  la  analiza  consistenţei  interne  a  observaţiilor  prin  analiza 
corelaţională,  de  regresie  sau  factorială,  care,  deşi  utile,  nu  satisfac  în 
totalitate  nevoile  de  cunoaştere. 

O  alternativă  la  modelul  consistenţei  interne  în  cercetarea  fidelităţii 
se  constituie  din  luarea  în  considerare  a  relaţiilor  ierarhice  pe  care  le 
prezintă  un  anumit  set  de  indicatori.  Mai  întâi,  se  determină  o  ierarhizare 
a  indicatorilor  în  funcţie  de  dificultatea  lor  şi  se  obţine  o  serie  cumulativă 
(o  singură  dimensiune,  factor) ;  măsura  fidelităţii  este  dată  de  perior- 
manţa  obţinută  în  raport  cu  poziţia  indicatorilor  respectivi.  Dacă  se  obţin 
răspunsuri  la  o  întrebare  dată,  ar  trebui  să  se  obţină  răspunsuri  la  toate 
întrebările  mai  puţin  dificile.  Exprimarea  gradului  de  fidelitate  se  reali¬ 
zează  cu  ajutorul  expresiei  Kuder-Richardson  (1937) : 

f  "  \ 

unde : 

n  =  numărul  itemilor ; 

V  =  variaţia  totală  observată  (c^) ; 

Pj  =  proporţia  în  care  subiecţii  au  dat  răspuns  corect  la  itemul  j  ; 

9i  =  1"Pr 

în  literatura  de  specialitate  se  menţionează  şi  o  altă  direcţie  de  determi¬ 
nare  a  fidelităţii  instrumentelor  de  măsurare,  în  care  variaţiile  răspun¬ 
surilor  nu  mai  sunt  interpretate  ca  erori,  ci  ca  diferenţe  reale  (Hoyt  - 
1941).  Variaţia  totală  observată  se  compune  în  acest  caz  din  diferente 
nterindividuale*  diferenţe  intraindividuale  (datorate  indivizilor) ; 
diferenţe  de  erori  interindividuale : 

vt  =  vr  +  vi  +  ve. 

în  acest  caz  fidelitatea  măsurătorii  este  dată  de  relaţia : 

f  MS  indivizi  -  MS  rezidual 
MS  indivizi 

unde : 

MS  indivizi  =  pătratul  mediei  deviaţiilor  obţinute  la  mediile  indivizilor ; 

MS  rezidual  =  pătratul  mediei  deviaţiilor  rămase  după  înlăturarea 
varianţei  itemilor  şi  a  celei  individuale. 

2.5.3.  Reprezentativitatea 

Un  capitol  distinct  al  evaluării  cercetărilor  sociologice  concrete  se  referă 
la  populaţia  investigată,  şi  anume  la  a  stabili  dacă  aceasta  este  reprezen¬ 
tativă  pentru  tema  abordată,  dacă  fenomenele  şi  procesele  sociale  studiate 
cuprind  în  aria  lor  de  manifestare  şi  populaţia  ce  alcătuieşte  universul 
cercetării  efectuate. 

Determinarea  gradului  de  reprezentativitate  a  populaţiei  studiate  la 
un  moment  dat  ridică  probleme  deosebit  de  dificile  în  calea  evaluării 
cercetărilor,  deoarece  de  multe  ori  nu  sunt  cunoscute  în  prealabil  caracte¬ 
risticile  relevante  ale  populaţiei  ce  urmează  a  fi  cercetată  şi  se  procedează 
la  estimări  mai  mult  sau  mai  puţin  corecte.  Se  ajunge  la  identificarea 
caracteristicilor  respective  numai  în  urma  studiului  întreprins,  când  de 

,  nt  nu  se  mai  poate  interveni  pentru  alegerea  populaţiei  adecvate. 

■*.  demografice,  eco- 

nomice  sociale,  politice  şi  de  altă  natură  ak  coJectMăpi  studiate,  cap 

dispunerea  ei  spaţială  constituie  cerinţe  elementare,  obligatorii  pentru  o 
cercetare  concretă.  Evident,  practica  studiului  exhaustiv  al  diferi  e  or 
colectivităţi  înlătură  multe  neajunsuri  în  ceea  ce  priveşte  repreze  - 
tativitatea  cercetărilor,  dar  nu  rezolvă  definitiv  problema.  Apare  de 
fiecare  dată  întrebarea  firească  de  ce  este  studiată  o  anumita  colectivitate 

(sat,  oraş,  întreprindere  etc.)  şi  nu  altele. 

Investigarea  exhaustivă  a  colectivităţilor  este  foarte  costisitoare  atunci 
când  volumul  acestora  depăşeşte  câteva  sute  de  persoane,  recoman- 
dându-se  efectuarea  unei  cercetări  selective.  întocmirea  de  eşantioane 
reprezentative  prin  respectarea  cerinţelor  legii  numerelor  mari  şi  a  ca  cu¬ 
iului  probabilităţilor,  care  permit  ca,  prin  studiul  unei  părţi  a  colectivităţii 
totale,  să  se  obţină  rezultate  valabile  pentru  întreaga  colectivitate. 

O  colectivitate  relativ  omogenă  permite  construirea  unui  eşantion  simplu, 
iar  o  colectivitate  neomogenă  impune  construirea  unui  eşantion  strati¬ 
ficat  Rezultă  deci  că  un  bun  eşantion  poate  fi  întocmit  atunci  când  se 
dispune  de  un  cadru  optim  de  eşantionare,  de  evidenţa  colectivităţii  totale, 
cu  specificarea  caracteristicilor  sale  de  bază.  Lipsa  cadrului  de  eşantionaie 
este  principala  piedică  în  calea  realizării  unor  eşantioane  corespunzătoare. 

Cu  cât  volumul  colectivităţii  studiate  este  mat  mare,  aproptmdu-ne  de 
nivelul  colectivităţii  naţionale,  unde  cercetările  selective  sunt  de  o  foarte 
mare  importanţă,  această  lipsă  este  şi  mai  acută,  dat  fiind  faptol  ca 
sociologul  nu  o  mai  poate  suplini  printr-un  recensământ  prealabil.  Având 
în  vedere  neajunsurile  datorate  cadrului  de  eşantionare,  ca  şi  alte  aspecte 
care  intervin,  eroarea  cea  mai  frecvent  întâlnită  se  referă  la  presupunerea 
că  s-a  efectuat  o  selecţie  simplă  aleatorie  şi  tratarea  in  consecinţa^  a 
rezultatelor  obţinute.  Or,  se  dovedeşte  faptul  că  cele  mai  multe  cercetări 
realizate  pe  ansambluri  mari  de  populaţie  se  abat  in  practica  de  la  modelul 
selecţiei  simple  aleatorii.  Pentru  a  se  evita  în  acest  caz  eventualele 
neajunsuri  de  interpretare,  se  impune  determinarea  cu  precizie  a  tipu  ui 
de  eşantionare  rezultată  şi  efectuarea  corecţiilor  necesare  in  privinţa 
prelucrării  şi  interpretării  informaţiei  recoltate. 

Un  element  care  merită  a  fi  supus  atenţiei  constă  în  modul  de 
determinare  a  volumului  eşantionului.  Contrar  simţului  comunP*nu 
este  importantă  atât  ponderea  eşantionului  în  colectivitatea  totală  (care 
■eră  doar  ca  element  de  corecţie),  cât  mărimea  absolută  a  lui.  Primul 
clement  de  sprijin  al  reprezentativităţii  este  dat  de  Legea  numerelor 
■ari.  Fixarea  apriorică  a  proporţiei  pe  care  urmează  să  o  aibă  eşantionul 
raportat  la  colectivitatea  totală  poate  conduce  fie  la  supradimensionare, 
fie  la  subdimensionare.  O  pondere  de  zeci  de  procente  se  dovedeşte 
■semnificativă  în  condiţiile  unui  volum  relativ  redus  al  colectivităţii 
totale,  după  cum  o  pondere  chiar  mai  mică  de  1%  este  suficientă  la 
colectivităţi  mari  şi  foarte  mari.  Importantă  este  realizarea  volumului  de 
eşantion  minim,  care  să  asigure  o  reprezentativitate  adecvată.  Or,  acest 
volum  este  dat  de  elemente  situate  în  afara  mărimii  colectivităţii  totale  şi 
se  referă  la  structura  colectivităţii,  respectiv  dispersia  variabilei  de 
eşantionare,  probabilitatea  cu  care  se  lucrează  şi  eroarea  acceptată  (proba¬ 
bilitatea  nu  poate  fi  mai  mică  de  0,95,  iar  eroarea  de  eşantionare  rezultată 
trebuie  să  fie  sub  5%). 

Al  doilea  element  care  asigură  reprezentativitatea  eşantioanelor  este 
calculul  probabilităţilor,  acordarea  de  şanse  reale  (de  cele  mai  multe 
ori  egale)  fiecărei  persoane  de  a  fi  selectată  în  eşantion. 

In  evaluarea  gradului  de  reprezentativitate  a  cercetărilor  intervin  şi 
alte  elemente,  care  se  referă  la  aplicarea  corectă  a  tuturor  cerinţelor  de 
întocmire  a  eşantionului,  efectuarea  corecţiilor  cerute  de  schemele  de 
eşantionare,  de  dispersia  spaţială  a  populaţiei,  de  selectare  a  subiecţilor 
şi  de  cercetare  efectivă  a  acestora. 

2.5.4 .  Contextul 

Practica  efectuării  cercetărilor  concrete  a  dovedit  faptul  că  şi  contextul 
în  care  acestea  se  desfăşoară  şi  comportamentul  cercetătorului  au  o 
anumită  influenţă  asupra  rezultatelor.  Activităţii  de  evaluare  îi  revine  deci 
sarcina  de  a  determina  gradul  în  care  s-au  creat  toate  condiţiile  favorabile 
de  mediu  care  să  permită  desfăşurarea  cercetării  fără  denaturări.  Impor¬ 
tanţa  acestor  condiţii  este  mai  evidentă  în  cazul  cercetărilor  bazate  pe 

anchete  şi  tehnici  interogative  care  trebuie  să  asigure  o  exprimare  liberă 
a  opiniilor,  evitându-se  orice  influenţă  exterioară.  Se  pot  formula  cerinţe 
generale  privind  întrunirea  condiţiilor  optime  în  care  să  se  desfaşuare  o 
cercetare :  ea  trebuie  să  cuprindă  o  colectivitate  pentru  tema  studiată  şi 
obiective  urmărite :  trebuie  să  se  desfăşoare  într-un  cadru  adecvat,  lipsit 
de  constrângeri,  să  existe  acordul  populaţiei  pentru  a  participa  la  cercetare 
şi  sa  se  respecte  întru  totul  personalitatea  indivizilor  studiaţi. 

Fiind  recunoscut  lăptul  că  opiniile,  atitudinile,  comportamentele  oame¬ 
nilor  sunt  diferite  de  Ia  o  situaţie  Ia  alta,  nu  este  deloc  indiferent  locul 
unde  se  desfăşoară  studierea  lor  (la  locul  de  muncă,  pe  stradă,  acasă  etc.). 
O  serie  de  factori  de  stare  a  persoanelor  în  momentul  studiului,  factorii 
situaţionali  în  care  acesta  se  desfăşoară  şi  comportamentul  cercetătorului 
sunt  tot  atâtea  elemente  care  influenţează,  într-un  fel  sau  altul,  rezultatele 
obţinute,  trebuind  să  fie  luate  în  seamă  la  interpretarea  dalelor. 

Experienţa  de  cercetare  evidenţiază  faptul  că  atât  starea  generală  de 
satisfacţie  (sau  insatisfacţie),  cât  şi  stările  de  moment  influenţează  com¬ 
portamentul  verbal  şi/sau  non-verbal  al  oamenilor.  Dacă  ar  fi  să  ne 
referim  numai  la  comportamentul  verbal  (unde  de  fapt  problemele 
evaluării  sunt  foarte  acute),  oamenii  optimişti  tind  să  emită  aprecieri  mai 
favorabile,  în  comparaţie  cu  cei  mai  puţin  optimişti  sau  cu  pesimiştii  cu 
referire  la  aceeaşi  situaţie  obiectivă  existentă.  Sistemul  general  de  valori 
acceptat  are  o  influenţă  nemijlocită  asupra  „răspunsurilor  pe  care 
oamenii  le  formulează  cu  diferite  prilejuri,  inclusiv  în  cadrul  cercetărilor 
la  care  participă.  De  asemenea,  aşteptările  lor  faţă  de  parametrii  pe  care 
îi  asociază  problemei  cercetate  influenţează  nemijlocit  formularea  răspun¬ 
surilor,  anumite  stări  temporare  în  care  se  pot  afla  subiecţii  în  momentul 
cercetării  îşi  pun  amprenta  asupra  „rezultatelor”.  Dacă  în  momentul  în 
care  are  o  anumită  dificultate  ce  se  asociază  cu  o  stare  de  nemulţumire 
omul  este  întrebat  cât  de  satisfăcut  este  de  situaţia  sa  de  viaţă,  va  formula 
o  apreciere  mai  puţin  favorabilă  decât  cea  pe  care  ar  formula-o  dacă 
întrebarea  i  s-ar  pune  într-un  moment  in  care  are  o  anumită  satisfacţie, 
prilejuită  de  un  succes  oarecare. 

Pentru  cercetătorul  social,  analiza  şi  interpretarea  nonrăspunsurilor 
ce  se  înregistrează  în  cercetare  trebuie  să  constituie  o  problemă  cel  puţin 

h  fel  de  importantă  ca  şi  analiza  răspunsurilor  ca  atare.  Nonrăspunsul 
este  în  ultimă  instanţă  un  răspuns,  astfel  încât  cunoaşterea  caracte¬ 
risticilor  celor  care  nu  răspund,  ca  şi  a  motivaţiei  respective  contribuie 
efectiv  la  o  mai  bună  elucidare  a  fenomenului  cercetat.  în  studiile  de 
prognoză  a  comportamentului  interpretarea  nonrăspunsurilor  trebuie  să 
ocupe  locul  cuvenit.  Multe  dintre  eşecurile  în  încercarea  de  a  elabora 
prognoze  valide  se  datoresc  fie  neglijării,  fie  imposibilităţii  interpretării 
nonrăspunsurilor  (cazul  tipic  al  cercetărilor  preelectorale,  dar  şi  al  altor 
tipuri  de  cercetare  asupra  opiniei  publice).  Dacă  totuşi  în  cadrul  cercetării 
se  poate  deduce  o  oarecare  influenţă  a  condiţiilor  de  desfăşurare,  se 
impune  evidenţierea  efectului  şi  luarea  lui  în  considerare  la  interpretarea 
rezultatelor.  De  asemenea,  trebuie  avut  în  vedere  faptul  că  o  serie  de 
factori  macrosociali  şi  culturali  imprimă  anumite  caracteristici  fenome¬ 
nelor  şi  proceselor  sociale  studiate  la  un  moment  dat.  Ca  urmare  a  acestui 
fapt,  compararea  rezultatelor  obţinute  în  studierea  aceluiaşi  aspect,  în 
societăţi  diferite,  devine  problematică. 


Pentru  a  putea  determina  efectiv  eventualele  erori  de  măsurare,  o 
importanţă  deosebită  se  acordă  analizei  efectului  pe  care  un  cerce¬ 
tător  sau  altul  îl  pot  avea  asupra  rezultatelor  obţinute,  inclusiv  celei 
a  efectului  operatorului  de  interviu,  unde  posibilitatea  influenţării 
rezultatelor  este  mult  mai  mare.  Cunoaşterea  ecuaţiei  personale  de 
eroare  a  fiecărui  participant  la  cercetare  permite  un  control  mai 
riguros  asupra  condiţiilor  de  desfăşurare  a  acesteia  şi  prevenirea 
erorilor.  O  serie  de  analize  s-au  ocupat  de  şansa  diferiţilor  operatori 
(în  funcţie  de  sex,  vârstă,  înfăţişare)  de  a  obţine  acordul  populaţiei 
pentru  a  participa  la  interviu,  ca  şi  de  studiul  interacţiunii  operator  - 
subiect  în  desfăşurarea  acestuia.  Pe  baza  rezultatelor  obţinute  s-a 
ajuns  la  elaborarea  unei  strategii  de  selecţie,  instruire  şi  supraveghere 
în  teren  a  operatorilor.  în  legătură  cu  distribuţia  răspunsurilor 
subiecţilor  în  funcţie  de  realizatorul  interviului  s-a  adunat  o  bogată 
documentaţie.  De  exemplu,  în  prezent  se  ştie  că  influenţa  investiga¬ 
torului  este  mai  mare  în  cazul  întrebărilor  de  opinie  decât  în  cazul 
celor  factuale.  Cel  mai  puternic  efect  se  produce  în  studiile  care 
vizează  proiecţii  în  viitor  -  intenţii,  dorinţe  etc.  în  cercetările 

efectuate  pe  această  temă  am  constatat  că  efectul  operatorului  de 
interviu  este  mai  mare  la  întrebările  cu  răspuns  liber  decât  în  cele 
precodifîcate.  Cu  cât  întrebarea  este  mai  disputată,  cu  atât  mai 
puternic  apare  efectul  respectiv.  în  principal  am  dedus  două  tipuri 
de  influenţe  ale  operatorului.  Mai  întâi  este  vorba  de  variaţia 
procentului  de  nonrăspunsuri  de  la  un  operator  la  altul.  Dacă  la 
întrebările  administrate  sub  formă  precodificată  procentul  nonrăs- 
punsurilor  este  neînsemnat  şi  se  datorează  mai  ales  neatenţiei,  în 
cazul  administrării  sub  formă  necodificată,  la  aceleaşi  întrebări 
procentul  nonrăspunsurilor  variază  în  funcţie  de  operator  de  la  0  la 
20%  (cu  o  medie  generală  a  nonrăspunsurilor  de  5%).  în  schimb, 
când  întrebarea  incită  la  „dezbateri”  controversate,  proporţia  non¬ 
răspunsurilor  este  mai  mare  chiar  la  întrebările  precodifîcate, 
putând  ajunge  în  cazul  unor  operatori  până  la  15-20%,  iar  la 
întrebările  necodificate  până  la  50%  din  totalul  subiecţilor  săi. 
Aceasta  în  timp  ce  la  unii  operatori  nu  se  înregistrează  nici  un 
nonrăspuns.  Al  doilea  tip  de  influenţă  datorată  operatorilor  constă 
în  uniformizarea  răspunsurilor.  Pe  baza  analizei  comparative  a 
rezultatelor  obţinute  de  investigatori,  s-a  putut  stabili  în  unele 
cazuri  o  corelaţie  pozitivă  între  poziţia  operatorului  şi  răspunsul 
cu  frecvenţa  cea  mai  mare  „obţinut”  de  la  subiecţii  investigaţi. 


Alte  obiective  urmărite,  în  legătură  cu  problema  analizată  aici,  se 
referă  la  determinarea  influenţei  modului  de  administrare  a  chestiona¬ 
relor  -  autoadministram,  extemporal,  interviu  -,  ca  şi  a  influenţei  unor 
proceduri  alternative  de  investigare  a  aceluiaşi  aspect.  De  fiecare  dată,  a 
rezultat  o  anumită  variaţie  a  rezultatelor  (de  fapt  o  distorsiune)  care  poate 
fi  atribuită  strategiei  de  cercetare. 

2.5.5.  Analiza,  interpretarea  şi  teoretizarea 

Şi  activităţile  de  finalizare  a  cercetării  sociologice  concrete  trebuie  avute 
în  atenţie.  înaintea  oricărei  analize  a  datelor  rezultate  din  cercetare  se 
impune;  să  se  certifice  însăşi  veridicitatea  lor,  gradul  în  care  reflectă 
diferitele  trăsături  ale  realităţii  sociale,  precum  şi  nivelul  de  precizie 
specific  determinărilor  cantitative  implicate  în  cadrul  cercetării  efectuate. 

Aplicarea  unei  game  variate  de  produceri  în  prelucrarea  şi  analiza 
datelor  conduce  la  sporirea  certitudinii  în  cunoaşterea  fenomenelor  sociale. 
Fără  a  constitui  un  scop  în  sine  sau  a  se  transforma  într-un  fetiş,  utilizarea 
diferitelor  modalităţi  şi  procedee  de  analiză  şi  prelucrare  sporeşte  riguro¬ 
zitatea  testării  ipotezelor  de  lucru,  a  fundamentării  concluziilor  de  cerce¬ 
tare,  fiind,  prin  aceasta,  un  sprijin  efectiv  în  cunoaştere. 

Uneori,  dorindu-se  să  se  sublinieze  o  pretinsă  inadecvare  a  cercetării 
dimensiunii  cantitative  a  fenomenelor  sociale,  considerate  a  fi  doar 
calitative,  se  operează  o  opoziţie  ireductibilă  între  metodele  de  calcul 
cantitative  ale  matematicii  tradiţionale  şi  metodele  calitative  ale  mate¬ 
maticii  moderne :  teoria  mulţimilor,  teoria  jocurilor  etc.  De  fapt,  şi 
matematicile  calitative  tratează  tot  aspectele  cantitative  ale  fenomenelor 
sociale,  cu  deosebirea  că  de  această  dată  are  loc  o  adecvare  mai  bună  a 
calculului  la  specificul  sub  care  se  manifestă  caracteristicile  cantitative 
in  acest  domeniu,  constituind  astfel  o  direcţie  de  viitor  în  perfecţionarea 
instrumentelor  de  lucru  în  cercetarea  socială.  Aşa  cum  subliniază  unii 
autori,  matematicile  calitative  iau  în  considerare  natura  statistică  a 
domeniului  social,  spre  deosebire  de  matematicile  tradiţionale,  bazate 
pe  natura  mecanică  a  obiectului  cercetat,  pentru  a  folosi  expresia  lui 
C.  Levi-Strauss  (Antropologia  structurală ,  1978). 

în  sfera  de  preocupări  a  acţiunii  de  evaluare  intră  analiza  logicii 
interpretării  datelor,  legitimitatea  concluziilor,  specificul  construcţiei 
teoretice,  nivelul  de  generalitate  la  care  se  situează  teoria  elaborată  şi 
valoarea  sa  explicativă. 

în  efectuarea  cercetărilor  sociologice  se  distinge  o  regulă  fundamen¬ 
tală  dată  de  împletirea  organică  a  nivelului  teoretico-metodologic  cu  cel 
concret  (empiric).  Dacă  primului  nivel  îi  revine  rolul  de  a  ghida  întreaga 
activitate  de  cercetare,  prin  elaborarea  concepţiei  asupra  obiectivului 
cercetat,  furnizarea  unui  sistem  conceptual  apt  să  surprindă  specificul 
acelui  obiect,  constituirea  unor  principii  şi  reguli  de  desfăşurare  a 
cercetărilor,  a  unor  metode,  tehnici  şi  instrumente^  de  lucru  adecvate ; 
celui  de-al  doilea  nivel  îi  revine  rolul  de  a  reflecta  cât  mai  obiectiv,  cât 
mai  fidel  realitatea  socială  studiată  aflată  într-o  continuă  transformare. 
Aşa  cum  am  constatat,  cercetarea  empirică  are  rol  teoretic,  ea  nu  se 

limitează  la  un  rol  pasiv,  de  verificare  şi  testare  a  teoriei,  ea  face  mai 
mult  decât  să  confirme  sau  să  respingă  ipotezele,  jucând  un  rol  activ  şi 
îndeplinind  cel  puţin  patru  funcţii  majore  care  ajută  la  dezvoltarea 
teoriei  -  notează  R.  Merton  („Influenţa  cercetării  empirice  asupra  teoriei 
sociologice”,  în  Teorie  şi  metodă  în  ştiinţele  sociale,  1972).  Astfel, 
cercetarea  concretă  poate  iniţia,  reformula,  reorienta  şi  clarifica  teoria. 

Potrivit  acestei  reguli  fundamentale  a  cercetării  sociologice,  de  împle¬ 
tire  a  nivelurilor  teoretico-metodologic  şi  concret-aplicativ,  şi  evaluarea 
cercetărilor  trebuie  să  aibă  în  vedere  totalitatea  aspectelor  implicate, 
chiar  dacă  uneori  ele  nici  nu  sunt  formulate  în  mod  explicit  de  către 
cei  care  efectuează  cercetările  respective.  Este  deci  necesar  a  se  deter¬ 
mina  atât  calitatea  demersului  teoretic,  cât  şi  corectitudinea  activităţii 
concrete  de  cercetare  pentru  a  ne  asigura  de  caracterul  ştiinţific  al 
cunoaşterii  realizate. 

Adoptarea  unei  atitudini  critice  faţă  de  demersul  cercetării  sociologice 
concrete  răspunde  nevoii  de  a  obţine  măsura  încrederii  pe  care  o  acordăm 
rezultatelor  la  care  s-a  ajuns  la  un  moment  dat,  fie  în  cercetările  proprii, 
fie  în  cercetările  altora.  Ea  nu  înseamnă  nicidecum  o  neîncredere  faţă  de 
virtuţile  cercetării,  ci  doar  afirmarea  unei  conştiinţe  critice,  în  vederea 
preîntâmpinării  erorilor  şi  a  obţinerii  unei  cunoaşteri  cât  mai  veridice  a 
realităţii  sociale,  servind  astfel  necesităţile  multiple  ale  acţiunii  practice. 

Recomandare  pentru  studiu 

Aprofundarea  elementelor  de  conţinut  ale  metodologiei  cercetării 
sociologice. 

3-  ETAPELE  PROIECTULUI 
DE  CERCETARE 


3.1.  Identificarea  etapelor 

Scopul  demersului  de  faţă  îl  reprezintă  identificarea  şi  analiza 
problemelor  care  intervin  într-o  cercetare  sociologică,  modul  în  care  se 
procedează  pentru  rezolvarea  lor  şi  asigurarea  unui  studiu  sistematic, 
controlat  şi  verificabil  cerut  de  logica  cunoaşterii  sociale. 

în  literatura  de  specialitate  există  abordări  diferite  ale  numărului 
etapelor  unei  cercetări:  de  la  evidenţierea  principalelor  activităţi  sub 
forma  a  trei  etape  -  pregătirea,  desfăşurarea  propriu-zisă  (culegerea 
datelor)  şi  finalizarea  -  la  enumerări  mai  amănunţite.  Astfel,  S.  Chelcea 
citează  autori  care  evidenţiază  5,  6,  12  sau  15  etape  ale  unei  cercetări 
(anchete)  (S.  Chelcea,  Chestionarul  în  investigaţia  sociologică ,  1975). 
La  rândul  său,  I.  Cauc  analizează  8  etape  (S.  Chelcea,  I.  Mărginean, 
I.  Cauc,  Cercetarea  sociologică.  Metode  şi  tehnici,  1998). 

în  ceea  ce  ne  priveşte,  am  preferat  aici  sistematizarea  cercetării 
standard  pe  activităţi  semnificative,  ceea  ce  ne-a  condus  la  individualiza¬ 
rea  unui  număr  de  43  etape :  1)  stabilirea  temei ;  2)  fixarea  obiectivelor ; 
3)  documentarea  preliminară;  4)  delimitarea  universului  cercetării; 
5)  dezvoltarea  cadrului  teoretic  al  cercetării  (teoria  problemei) ;  6)  defi¬ 
nirea  unităţilor  de  analiză  şi  de  înregistrare ;  7)  elaborarea  ipotezelor ; 
8)  stabilirea  tipului  de  cercetare ;  9)  selectarea  surselor  de  informare ; 
K))  specificarea  unităţilor  (populaţiei)  studiate ;  11)  construcţia  variabi¬ 
lelor  (descrierea  calitativă) ;  12)  cuantificarea  (descrierea  cantitativă), 
pregătirea  măsurării ;  13)  alegerea  metodelor  de  cercetare ;  14)  stabilirea 
Khnicilor  de  lucru;  15)  identificarea  procedeelor  de  lucru;  16)  ela¬ 
borarea  instrumentelor  de  culegere  a  datelor;  17)  cercetarea  pilot; 

18)  definitivarea  instrumentelor;  19)  multiplicarea  instrumentelor; 

20)  organizarea  echipei  de  cercetare ;  21)  seleciia  şi  instruirea  eţdifao- 
ratorilor ;  22)  organizarea  culegem  datelor;  23)  identificarea  unităţilor 
(persoanelor)  studiate ;  24)  aplicarea  instrumentelor  de  cercetare  (măsu¬ 
rarea  propriu-zisă) ;  25)  controlul  culegerii  datelor ;  26)  verificarea 
informaţiilor  rezultate ;  27)  macheta  de  prelucrare  a  datelor ,  28)  mod  a  î 
tăţi  de  prelucrare ;  29)  codificarea ;  30)  trecerea  datelor  pe  suporturi 

stocare-  31)  elaborarea  catalogului  variabilelor ;  32)  prelucrarea  date  or , 

33)  analiza  datelor  (verificarea  ipotezelor) ;  34)  interpretarea  rezultate  or 
(teoretizarea) ;  35)  formularea  propunerilor  de  soluţionare  a  problemelor 
sociale  vizate  în  cercetare ;  36)  redactarea  raportului ;  37)  discutarea 
raportului ;  38)  definitivarea  raportului;  39)  diseminarea  rezultate  or , 
40)  arhivarea  datelor;  41)  discutarea  soluţiilor  la  problemele  socta  e  ce 
au  alcătuit  tema  şi  obiectivele  cercetării ;  42)  implementarea  soluţiilor  ; 
43)  evaluarea  efectelor  implementării  soluţiilor.  Daca,  dimpotrivă,  enu¬ 
merarea  pe  care  tocmai  am  prezentat-o  pare  a  fi  excesiv  de  amănunţită 
(deşi  ea  este  impusă  de  respectarea  interdependenţelor  care  diete»» 
succesiunea  deciziilor  şi  activităţilor  principale,  fără  a  exista  impe  i- 
mente  de  acceptare),  se  pot  regrupa  activităţile  de  acelaşi  tip  dar  fiecare 
operaţie  în  parte  trebuie  să  rămână  în  atenţia  cercetătorului.  In  fuiKţie  de 
Sul  de  cercetare,  s-ar  putea  ca  unele  etape  din  modelul  standard  să  nu 
fie  necesare  sau  să  deţină  o  importanţă  variată  de  la  o  cercetare  la  alta,  fie 
că  ne  menţinem  la  nivelul  teoretic,  fie  că  este  implicat  ş.  nivelul  empiric. 

O  a  doua  problemă,  de  interes  aici,  se  referă  la  succesiunea  etapelor, 
în  principiu,  această  succesiune  este  impusă  de  logica  investigaţiilor.  Pe 
măsură  ce  analizăm  filmul  unei  cercetări,  vom  observa  anumite  condi 
ţionări,  in  sensul  că  anumite  etape  nu  se  pot  definitiva  daca  anterior  nu 
s-au  clarificat  alte  etape.  în  acelaşi  timp,  în  rezolvarea  problematicii  unei 
etape  se  au  în  vedere  elemente  ale  unor  etape  ulterioare.  Prin  urmare, 
succesiunea  nu  este  strict  determinată.  Relativitatea  succesiunu  e  P 
se  datorează  suprapunerii  aspectelor  de  conţinut  celor  care  se  refera  a 
deciziile  de  organizare.  în  fapt,  cercetătorul  trebuie  sa  aibă  tot  timpul  m 
minte  strategia  completă  de  cercetare,  precum  şi  momentul  in  care  trebuie 

definitivată  o  anumită  etapă. 

Paragraful  următor  conţine  „desfăşurătorul”  unei  cercetări  standard. 
Ulterior,  dată  fiind  complexitatea  lor,  unele  etape  vor  fi  reluate  ca 
teme  distincte. 

3.2.  Conţinutul  etapelor  cercetării  sociologice 

1.  Stabilirea  temei  de  cercetare.  Tema  de  cercetare  poate  fi  aleasă  pe 
baza  interesului  de  cunoaştere  al  cercetătorului.  în  acest  caz,  el  se 
orientează  din  perspectiva  contribuţiei  potenţiale  la  elucidarea  unei  anu¬ 
mite  probleme  ştiinţifice.  Cel  puţin  acesta  este  demersul  pentru  ceea  ce 
am  putea  denumi  cercetare  fundamentală  (sau  academică),  axată  pe 
studierea  unor  teme  esenţiale.  Pentru  a-i  convinge  pe  cei  din  jur  de 
importanţa  temei  sale,  cercetătorul  trebuie  să  construiască  o  motivaţie 
adecvată  a  alegerii  temei.  Multe  cercetări  se  efectuează  cu  scop  didactic, 
inclusiv  de  către  studenţi  şi  doctoranzi,  pentru  elaborarea  unor  lucrări  de 
seminar  sau  a  unor  lucrări  de  absolvire. 

Alteori,  tema  este  comandată  de  un  beneficiar  (client)  interesat  să 
obţină  informaţii,  eventual  soluţii  pentru  a  rezolva  o  problemă  din  sfera 
sa  de  activitate. 

în  toate  ipostazele,  este  recomandat  ca  cercetătorul  să  se  orienteze 
după  semnificaţia  socială  a  temei,  să  urmărească  să  „răspundă”  la  o 
comandă  socială,  să  contribuie  la  rezolvarea  diferitelor  probleme  sociale. 
Dincolo  de  dorinţa  individuală,  înseşi  mecanismele  finanţării  cercetării 
impun  identificarea  temelor  de  interes  public.  Pe  această  bază,  cerce¬ 
tătorul  poate  conta  şi  pe  colaborarea  populaţiei  în  obţinerea  informaţiilor, 
precum  şi  pe  interesul  acesteia  pentru  rezultatele  la  care  ajunge  în  urma 
studiului  său. 

Intuitiv,  problema  socială  este  definită  ca  o  deficienţă.  în  identificarea 
problemei  sociale  intervin  o  serie  de  caracteristici  pe  care  Horton  şi 
Leslie  le-au  sistematizat  într-o  lucrare  publicată  în  anul  1955,  aflată 
•cum  la  a  12-a  ediţie,  astfel :  a)  stare  ce  afectează  un  număr  mare  de 
persoane ;  b)  afectarea  este  nedorită ;  c)  se  simte  nevoia  să  se  întreprindă 
ceva ;  d)  se  reclamă  o  acţiune  socială  (colectivă)  (P.  Horton,  G.  Leslie, 
The  Sociology  of  Social  Problems ).  Ulterior,  noţiunea  de  problemă  socială 

a  fost  extinsă  la  sfera  tuturor  elementelor  cu  care  se  confrunta  un  sistem 
social :  fie  acestea  procese  sociale  sau  situaţii  despre  care  societatea  (sau 
un  sistem  al  ei)  consideră  că  trebuie  schimbat,  fără  a  se  restrânge  ana  la 
aspectele  negative  (C.  Zamfir,  Strategii  ale  dezvoltăm  sociale,  1997). 

O  problemă  socială,  în  sens  general,  este  deci  acel  fenomen  social 
care  afectează  o  anumită  colectivitate,  se  află  în  sfera  ei  de  preocupări  şi 
asupra  căruia  se  doreşte  să  se  intervină,  pentru  influenţarea  evoluţiilor 
lui.  Din  această  perspectivă,  pot  constitui  o  problemă  socială  aţat  coo  s- 
mul  criminalitatea,  abandonul  copiilor  sau  şomajul,  cat  şi  adaptarea 
profesională  a  noilor  angajaţi,  mobilitatea  socială,  tranziţia  post-comu- 

nistă,  opţiunile  electorale  ale  populaţiei  etc.  _ 

Oricât  de  multe  efecte  negative  ar  avea  sau,  dimpotrivă,  oricât  de  pro¬ 
miţător  ar  fi  pentru  o  evoluţie  favorabilă,  un  fenomen  se  constituie  mţr-o 
problemă  socială  doar  în  măsura  în  care  el  este  înscris  pe  agenda  publica. 

în  acest  fel,  problema  socială  intră  şi  în  sfera  de  interes  a  sociologului. 
Situaţia  poate  fi  analizată  şi  dintr-un  punct  de  vedere  care  îi  conferă  cerce¬ 
tătorului  un  rol  activ.  Prin  studiile  lui,  el  poate  atrage  atenţia  asupra  acelor 
fenomene  care  ar  trebui  să  devină  o  preocupare  pentru  colectivitate. 


Desigur  că  într-o  societate  democrată  cercetătorul,  şi  nu  numai  el, 
este  liber  să  cerceteze  ce  vrea.  Totuşi,  anumite  condiţionări  există, 
cel  puţin  în  măsura  în  care  doreşte  ca  lucrările  lui  să  fie  ciule,  sa 
influenţeze  decizii  şi  acţiuni  şi,  cu  atât  mai  mult,  să  obţină  finanţare 
pentru  proiectele  sale.  O  parte  a  finanţării  se  realizează  prin  alocaţii 
bugetare,  (burse,  granturi  distribuite  de  instituţii  ale  statului  sau 
fundaţii).  O  altă  parte  provine  din  contracte  cu  un  beneficiar 
(client).  în  fiecare  caz  în  parte,  se  pune  problema  întocmim  proiec¬ 
tului  cercetării.  în  primul  caz,  contează  foarte  mult  şi  motivarea 
temei  în  cel  de-al  doilea  caz,  tema  fiind  cerută,  apar  elemente 
suplimentare  datorate  relaţiei  cercetător  -  client.  Specialistul  trebuie 
să  dezvolte  o  strategie  de  abordare  a  clientului  care  u  finanţează 
cercetarea,  astfel  încât  să  se  înscrie  în  normele  cerute  de  euca 
profesională,  iar  cercetările  sale  să  aibă  şi  o  relevanţă  ştnnţ.ftca. 
Pentru  sistematizarea  exemplificărilor  ulterioare  privind  întocmirea 
proiectului  de  cercetare,  alegem  ca  temă  de  referinţă  ..Analiza 
mobilităţii  sociale  în  societatea  românească  post-comumsta  . 

în  acord  cu  definiţia  lui  P.  Sorokin  (1927),  prin  mobilitate  socială 
se  desemnează  trecerea  persoanelor  de  la  o  poziţie  la  alta  în  cadrul 
spaţiului  social  (apud  H.  Cazacu,  Mobilitate  socială,  1974). 
Importanţa  studierii  mobilităţii  sociale  rezidă  în  semnificaţia  deose¬ 
bită  a  acesteia  pentru  caracterizarea  societăţii  umane  şi  a  vieţii 
populaţiei.  Astfel,  într-o  societate  deschisă,  procesele  de  mobilitate 
ating  cote  relativ  însemnate,  pe  măsura  existenţei  unor  valori  înalte 
ale  şanselor  de  acces  social  al  persoanelor  la  diferite  poziţii  de 
prestigiu  din  societate,  pe  când  într-o  societate  închisă,  relativ 
stagnantă,  predomină  procesele  de  moştenire,  de  la  părinţi  la  copii, 
a  poziţiilor  sociale. 

După  1989,  o  dată  cu  abolirea  proprietăţii  socialiste,  cu  debutul 
privatizării  şi  al  trecerii  la  economia  de  piaţă,  este  de  aşteptat  să  se 
producă  schimbări  majore  şi  în  ceea  ce  priveşte  mecanismele  de 
realizare  a  mobilităţii  sociale,  amploarea  şi  direcţiile  acesteia. 


2.  Fixarea  obiectivelor  cercetării.  Se  face  distincţia  între  obiective 
generale  şi  obiective  particulare.  Ca  obiective  generale  posibil  de  avut  în 
vedere  menţionăm :  evidenţierea  specificului  unui  fenomen  (descrierea) ; 
realizarea  unei  diagnoze  (determinarea  frecvenţelor  de  manifestare  a 
fenomenului) ;  formularea  de  explicaţii  privind  relaţiile  cu  alte  fenomene ; 
impactul ;  elaborarea  de  predicţii  referitoare  la  evoluţia  fenomenului ; 
identificarea  de  soluţii  pentru  fundamentarea  unor  decizii;  stabilirea 
unei  strategiii  de  acţiune  într-un  domeniu  sau  altul ;  evaluarea  efectelor 
diferitelor  acţiuni  (servicii,  programe,  proiecte) ;  măsurarea  schimbării 
sociale.  De  cele  mai  multe  ori  o  cercetare  nu  se  limitează  la  un  singur 
obiectiv.  In  acelaşi  timp,  avem  de-a  face  cu  o  serie  de  obiective  particulare 
cum  ar  fi,  de  exemplu,  cunoaşterea  modalităţilor  de  acţiune  socială 
într-un  domeniu  sau  altul,  descifrarea  mecanismelor  de  influenţă  socială 
şi  multe  altele. 

în  studierea  mobilităţii  sociale  ar  fi  de  dorit  să  urmărim  ca 
obiective  generale  atât  descrierea  procesului,  cât  şi  explicarea  şi 
1  predicţia.  Ca  obiective  specifice  avem  în  vedere  evidenţierea  meca- 
!  nismelor  de  producere  a  mobilităţii  sociale,  determinarea  amplorii 
şi  a  tipurilor  de  mobilitate,  estimarea  şanselor  de  acces  social  ale 


106 


PROIECTAREA  CERCETĂRII  SOCIOLOGICE 


diferitelor  grupuri  de  populaţie,  identificarea  efectelor  proceselor 
de  mobilitate,  carcaterizarea  societăţii  româneşti  din  perspectiva 
gradului  de  deschidere  socială,  efectuarea  de  comparaţii  cu  peri¬ 
oada  anterioară,  eventual  cu  alte  ţări  etc. 


3.  Documentarea  prealabilă.  Se  are  în  vedere  atât  documentarea 
livrescă  -  literatura  de  specialitate,  arhivele  şi  rapoartele  unor  cercetări 
anterioare,  documentele  statistice  cât  şi  una  de  teren,  prin  luare  la 
cunoştinţă  pe  cale  directă  de  fenomenele  ce  alcătuiesc  tema  cercetării : 
observaţii,  discuţii  cu  specialiştii,  vizite  în  localităţi,  la  diverse  instituţii, 
convorbiri  cu  populaţia  (informatori  sociali)  etc. 

în  documentarea  sa,  cercetătorul  social  poate  apela  în  fond  la  trei 
categorii  de  surse  de  informare :  populaţia,  realitatea  socială,  docu¬ 
mentele  sociale.  Aşa  cum  vom  vedea,  pentru  fiecare  categorie  de  sursă 
de  informare  s-a  dezvoltat  cel  puţin  o  metodă  şi  mai  multe  tehnici  şi 
procedee  de  cercetare.  Populaţia  poate  fi  întrebată,  observată  sau 
implicată  în  experimente  sociale ;  realitatea  socială,  definită  ca  eveni¬ 
mente  în  desfăşurare,  poate  fi  observată,  documentele  sociale  sunt 
supuse  unor  analize  statistice  şi/sau  de  conţinut. 

Dintre  cele  trei  categorii  de  surse  de  informare,  doar  populaţia  are 
caracter  general,  posibil  de  utilizat  în  toate  situaţiile.  Oamenii  pot  fi 
observaţi,  întrebaţi  şi  implicaţi  în  diverse  experimente  de  cercetare. 
Celelalte  două  surse  sunt  restrictive.  Realitatea  socială,  înţeleasă  aici  ca 
exteriorizare,  alcătuită  din  evenimente  în  desfăşurare,  poate  fi  observată 
numai  dacă  cercetătorul  este  prezent  când  se  petrece  un  anumit  fenomen ; 
altfel,  el  este  nevoit  să  apeleze  la  reconstituiri  pe  bază  de  mărturii  ale 
participanţilor  sau  la  documente. 

Ultima  sursă  de  informare  este  şi  mai  restrictivă.  Ea  rezultă  din  faptul 
că  documentele  sociale  sunt  produse,  de  regulă,  cu  alte  scopuri  decât 
acela  de  a  servi  eventualilor  cercetători.  Apoi,  referitor  la  anumite 
evenimente  se  pot  identifica  documente,  iar  referitor  la  altele  nu. 

O  serie  de  documente  sociale  au  făcut  parte  din  mijloacele  de  acţiune 
ale  unei  colectivităţi  etc.  Avem  în  vedere  reglementarea  unor  sfere  de  compor¬ 
tament,  nevoia  de  confesare  etc.  Nu  rareori  în  documentele  sociale  se 

încearcă  denaturarea  faptelor  şi  evenimentelor.  Deşi  intr-un  fel  se  poate 
spune  că  documentele  sunt  „urme  lăsate  de  fapte”  (Ch.  Seignobos,  apud 
S.  Chelcea,  I.  Mărginean,  I.  Cauc,  op .  cit.),  nu  întotdeauna  este  posibil 
să  reconstituim  faptele  pornind  de  la  documente.  Analiza  istorică  este 
aceea  care  se  concentrează  în  primul  rând  pe  reconstituirea  faptelor 
trecute  pornind  de  la  documentele  disponibile.  Aceste  analize  sunt  de 
durată  şi  pot  fi  reluate  de  alţi  şi  alţi  istorici  în  decursul  timpului.  Pentru 
sociolog,  un  interes  deosebit  îl  prezintă  adesea  semnificaţia  atribuită  de 
oameni  faptelor  şi  evenimentelor.  Sunt  şi  documente  sociale  care  nici  nu 
se  referă  la  fapte,  în  sensul  de  eveniment  petrecut,  ele  putând  conţine 
gânduri,  proiecţii  de  viitor  etc. 

Documentele  sociale  sunt  surse  valide  de  informare  în  măsura  în  care 
conţin  relatări  despre  diferite  evenimente,  dar  şi  evaluări,  opinii,  gânduri 
ale  celor  care  le-au  elaborat.  Semnificaţia  documentelor  sociale  rezidă  în 
conţinutul  lor  informaţional  din  perspectiva  cunoaşterii  vieţii  sociale  (S. 
Chelcea  [coord.]  Semnificaţia  documentelor  sociale,  1985). 

Utilizarea  unor  categorii  diferite  de  surse  de  informare  facilitează  o 
mai  bună  cunoaştere,  deoarece  în  acest  fel  se  poate  compara  ce  spun  (au 
spus)  oamenii  cu  ceea  ce  fac. 

Pornind  de  la  faptul  că  oamenii  pot  da  informaţii  atât  pentru  propria 
lor  situaţie,  cât  şi  pentru  alte  persoane,  că  ei  pot  furniza  date  despre 
evenimente  şi  acţiuni  umane  prezente  sau  trecute,  eventual  să  se  refere  la 
evoluţiile  viitoare  ale  unor  fenomene  şi  a  societăţii  omeneşti  în  ansamblul 
său,  apare  tentaţia  limitării  cercetărilor  la  această  sursă  de  informare. 
Or,  nu  întotdeauna  oamenii  sunt  în  măsură  să  furnizeze  informaţiile 
cele  mai  adecvate,  fie  datorită  faptului  că  nu  reţin  caracteristicile  unor 
evenimente  la  care  au  participat  (asistat),  fie  datorită  prezentărilor  tenden¬ 
ţioase.  Uneori  identificarea  participanţilor  la  o  acţiune  este  imposibilă 
sau  actorii  sociali  nu  mai  sunt  în  viaţă.  Chiar  şi  despre  ei  înşişi  oamenii 
pot  da  date  distorsionate.  Sunt  situaţii  care  reclamă  apelul  la  o  anumită 
sursă  şi  nu  la  alta.  Este  dincolo  de  orice  dubiu  că,  ori  de  câte  ori  suntem 
interesaţi  să  aflăm  ce  gândesc  oamenii,  ce  semnificaţie  acordă  ei  unor 
evenimente,  ce  intenţii  şi  motive  au,  se  impune  studierea  lor  directa.  De 
asemenea,  există  situaţii  în  care  observarea  fenomenelor  sociale  trebuie 

tratata  ca  o  sursă  de  informare  de  neînlocuit.  Şi  documentele  sociale  pot 
deveni  surse  singulare  de  informare.  La  rândul  său,  cercetătorul  poate  sa 
provoace  producerea  de  documente  sociale. 

Dată  fiind  complexitatea  domeniului  vizat  prin  noţiunea  de  „document 
social”,  vom  mai  insista  puţin  asupra  acesteia.  Din  perspectivă 
sociologică,  un  document  social  este  orice  obiect  material  (con-  1 
strucţie,  produse  de  tipul  uneltelor  şi  mecanismelor,  opere  de  artă, 
podoabe,  bunuri  de  consum  etc.),  lucrare  de  transformare  a  mediului 
natural  (globul  pământesc  este  şi  un  document  social  în  măsura  în 
care  ne  relevă  diferite  intervenţii  ale  activităţii  umane  de-a  lungul 
timpului),  reprezentări  ale  obiectelor  (schiţe,  desene,  fotografii), 

I  înscrisuri  (acte,  manuscrise,  tipărituri),  înregistrări  sonore  şi 
vizuale  (casete,  benzi  magnetice,  discuri,  filme,  arhive  infor¬ 
matice),  memoria  colectivă  şi  individuală  (povestiri,  cântece, 

;  mărturii,  biografii)  al  cărei  conţinut  poate  fi  consemnat  de  către 
cercetător.  Deşi  pentru  ultima  categorie  nota  ar  putea  părea  forţată, 
putem  vorbi  şi  în  acest  caz  de  documente,  întrucât  ele  se  deosebesc 
de  conţinutul  unui  interviu  prin  aceea  că  nu  sunt  atât  răspunsuri  la 
întrebări,  cât  informaţii  de  cercetat  ulterior. 

Din  enumerarea  anterioară  deducem  natura  foarte  diferită  a  docu-  I 
mentelor  sociale,  de  la  obiecte  fizice  la  creaţii  de  natură  spirituală. 
Evident  că  modalităţile  de  tratare  a  conţinutului  informaţional 
semnificativ  pentru  cunoaşterea  vieţii  sociale  trebuie  să  se  adapteze 
acestor  particularităţi.  Avem  în  vedere  formele  de  expresie  scrise :  . 

|  verbale  (informaţia  calitativă)  sau  cifrică  (informaţia  cantitativă), 
respectiv  nescrise !  corp,  imagine,  ceea  ce  face  necesar  apelul  la 
metode,  tehnici  şi  procedee  de  lucru  dintre  cele  mai  diverse : 
analiza  documentară,  de  discurs  şi  de  conţinut,  analiza  statistică, 
analiza  iconografică  etc. 

în  utilizarea  documentelor  sociale,  un  interes  major  îl  prezintă  şi 
evidenţierea  sursei  şi  a  destinatarului  documentului.  După  sursă, 
documentele  pot  fi  oficiale  sau  neoficiale.  Documentele  oficiale 
sunt  elaborate  de  autorităţi  în  virtutea  atribuţiunilor  pe  care  le  au : 
legi,  reglementări  ale  unor  activităţi,  înscrisuri  de  identificare,  de 
garantare  şi  conferire  a  unor  drepturi.  Documentele  neoficiale 
sunt  elaborate  de  persoane,  cu  titlu  individual  (scrisori,  memorii. 

biografii),  sau  de  diferite  asociaţii  şi  organizaţii  în  nume  propriu. 
O  serie  de  înscrisuri  se  realizează  pe  un  formular  impus  de  autori¬ 
tăţi,  ceea  ce  le  conferă  statutul  de  documente  cu  recunoaştere 
oficială  (actele  unităţilor  economice,  ale  diferitelor  organizaţii  şi 
asociaţii).  înscrisurile  pot  fi  oficializate  prin  acte  notariale  (con¬ 
tract,  procură). 

Din  perspectiva  destinaţiei,  documentele  sociale  sunt  publice  sau 
private.  Prin  definiţie,  documentele  oficiale  trebuie  să  fie  publice ; 
să  se  afle  în  circulaţie  sau  să  se  permită  accesul  la  arhivele  în  care 
sunt  stocate.  Sunt  şi  situaţii  diverse  în  care  documentele  oficiale  nu 
sunt  accesibile  (cel  puţin  pentru  o  anumită  perioadă),  ele  fiind 
tratate  prin  prisma  unor  cerinţe  ale  secretului  de  stat.  De  mare 
importanţă  pentru  cercetare  este  cunoaşterea  fazelor  succesive  prin 
care  a  trecut  un  document  înainte  de  a  avea  statutul  oficial  (formele 
negociate).  Unele  documente  oficiale  au  destinaţie  personală,  pri¬ 
vată  (cele  de  identificare,  cele  în  care  se  acordă  drepturi),  dar  au 
şi  vizibilitate  publică  mai  mult  sau  mai  puţin  extinsă,  în  măsura  în 
care  sunt  solicitate  de  autorităţi  sau  sunt  utilizate  de  posesorul  lor. 
Tototdată,  multe  documente  neoficiale  devin  publice,  fie  că  au  fost 
elaborate  tocmai  în  acest  scop,  fie  că  devin  elemente  ale  acţiunii 
sociale.  Din  prima  categorie  menţionăm  conţinutul  vehiculat  de 
mijloacele  de  comunicare  în  masă,  tipărituri  etc. ;  din  a  doua 
categorie  fac  parte  înţelegerile  dintre  diverşi  actori  ce  participă  la 
o  acţiune  socială  sau  alta. 

O  serie  de  documente  private  sunt  făcute  publice  de  către  autor  sau 
de  către  alte  persoane,  inclusiv  de  către  cercetător.  în  publicarea 
documentelor  se  impune  respectarea  normelor  deontologice  referi¬ 
toare  la  drepturile  omului,  confidenţialitate,  ca  şi  în  cazul  practicării 
altor  modalităţi  de  cercetare. 


Importanţa  documentelor  sociale  se  judecă  în  raport  cu  cerinţele  de 

A 

informare.  Intr-o  cercetare  prezintă  importanţă  documentele  oficiale,  în 
alta  documentele  neoficiale  sau  ambele  tipuri  de  documente.  Astfel,  dacă 
dorim  informaţii  despre  regimul  politic  al  unei  ţări,  de  prim  interes 
sunt:  Constituţia  şi  alte  legi  care  reglementează  diferite  aspecte  ale 
domeniului  vizat,  dar  sunt  importante  şi  documentele  în  care  identificăm 
modul  în  care  se  raportează  populaţia  la  ele,  legitimitatea  conferită 

regimului  politic.  în  cercetări  asupra  unor  procese  sociale  devin  de 
neînlocuit  statisticile  şi  evidenţele  oficiale,  dar  şi  înscrisurile  personale, 
biografiile  şi  memoriile  participanţilor  etc.  Prin  urmare,  se  impune  să  se 
facă  apel  la  tipuri  diferite  de  documente  accesibile  la  un  moment  dat. 

Utilizarea  documentelor  sociale  a  constituit  şi  constituie  practici  dintre 
cele  mai  frecvente  în  sociologie,  fie  că  este  vorba  de  statistici  sau  de 
documente  personale.  Aceste  practici  le  regăsim  şi  la  precursori  ai  socio¬ 
logiei,  pelerini,  jurnalişti  etc. 

Documentarea  efectuată  poate  conduce  cercetătorul  la  continuarea 
(acceptarea)  temei,  eventual  la  reformularea  ei,  sau  la  abandonarea 
(respingerea)  acesteia.  De  asemenea,  se  va  putea  constata  în  ce  măsură 
obiectivele  generale  şi  specifice  sunt  posibil  de  atins  şi  se  va  acţiona  în 
consecinţă.  Amploarea  documentului  este  dată  de  caracterul  de  noutate 
pe  care  îl  prezintă  tema  pentru  cercetător. 

O  dată  realizată  documentarea  şi  luarea  deciziei  de  continuare  a 
cercetării,  trebuie  luate  în  analiză  mai  multe  aspecte  puternic  interdepen¬ 
dente.  Aşa  cum  am  precizat  deja,  am  preferat  acea  enumerare  a  etapelor 
care  să  pună  mai  bine  în  evidenţă  succesiunea  activităţilor  de  conţinut, 
corelată  cu  momentul  optim  al  definitivării  deciziilor  pregătitoare  pentru 
lucru  în  teren. 


Documentarea  prealabilă  pentru  tema  „Analiza  mobilităţii  sociale” 
impune  consultarea  diferitelor  statistici,  începând  cu  cele  referitoare 
la  accesul  tinerilor  pe  trepte  de  învăţământ,  structura  populaţiei 
ocupate,  discuţii  pe  tema  şanselor  de  acces  social,  modalităţile  de 
recrutare  a  forţei  de  muncă,  ocuparea  şi  cariera  profesională, 
aspiraţii  şi  interese  profesionale,  lecturarea  rezultatelor  unor  cer¬ 
cetări,  a  diferitelor  rapoarte  pe  tema  de  interes,  determinarea 
prezenţei  problemei  în  dezbaterea  publică,  în  mijloacele  de  infor¬ 
mare  în  masă  etc. 

Dacă  ne  referim  la  procesele  de  mobilitate  socială  din  societatea 
românească  din  ultimul  deceniu,  reţinem  în  primul  rând  schimbă¬ 
rile  structurale  ce  au  avut  loc  ca  urmare  a  colapsului  comunismului, 
revenirea  la  proprietatea  privată  şi  tranziţia  la  economia  de  piaţă. 
O  primă  caracteristică  a  noului  sistem  o  identificăm  în  domeniul 
plasării  tinerilor  pe  o  piaţă  a  forţei  de  muncă  aflată  în  constituire. 

Dacă  până  în  1990  ocuparea  locurilor  de  muncă  de  către  absol¬ 
venţi  se  făcea  prin  repartiţie,  după  acest  moment  avem  de-a  face  cu 
ocuparea  unui  loc  de  muncă  prin  mecanismul  cererii  şi  ofertei 
(I.  Mărginean  [coord.].  Tineretul  deceniului  unu.  Provocările 
anilor  ’90,  Bucureşti,  1996). 

O  altă  caracteristică  de  mare  importanţă  se  referă  la  manifestarea 
fenomenului  de  subocupare  a  forţei  de  muncă,  cu  existenţa  şoma¬ 
jului  de  lungă  durată,  ca  urmare  a  contractării  industriei, 
în  aceste  condiţii  fluxurile  de  mobilitate  socială  s-âu  reorientat 
dinspre  industrie  spre  alte  sectoare  economice,  inclusiv  spre  agri¬ 
cultură.  Este  deci  de  mare  interes  să  fie  cunoscute  direcţiile  şi 
intensităţile  fluxurilor  de  mobilitate,  configuraţia  claselor  şi  grupu¬ 
rilor  sociale  din  societatea  românească  în  tranziţie.  Diferitele 
cercetări  efectuate  până  în  prezent  pun  în  evidenţă  apariţia  de  noi 
grupuri  sociale  legate  de  proprietatea  privată  şi  libera  iniţiativă. 
Nu  se  cunoaşte  amploarea  acestor  fenomene,  precum  nici  sursele 
de  recrutare  pentru  noile  poziţii  ocupaţionale  şi  sociale. 

Conform  datelor  unei  cercetări  efectuate  în  martie  1998  („Conso¬ 
lidarea  democraţiei”,  coordonator  I.  Mărginean),  40%  din  subiecţii 
eşantionului  naţional  de  1.136  persoane  s-au  considerat  a  aparţine 
clasei  muncitoare,  28%  s-au  considerat  ţărani,  în  timp  ce  tot  atâţia 
se  identificau  cu  clasa  mijlocie  şi  numai  0,4%  se  considerau  a  aparţine 
clasei  de  sus  (diferenţa  până  la  100%  reprezintă  nonrăspunsuri). 


4.  Universul  cercetărilor.  Cercetările  sociologice  se  referă  la 
populaţie,  la  colectivităţi  şi  grupuri  umane,  în  ultimă  instanţă  la  societate 
ca  întreg,  structurată  la  nivel  naţional  şi  internaţional.  Definirea  univer¬ 
sului  unei  cercetări  înseamnă  delimitarea  populaţiei  căreia  îi  este  specific 
fenomenul  (fenomenele)  studiat  (e)  la  un  moment  dat.  Universul  unei 
cercetări  se  poate  referi  la  populaţia  globală,  la  segmente  de  populaţie 
(cum  ar  fi :  electoratul)  sau  la  persoane  dispersate  în  diverse  colectivităţi 
umane  (exemplu:  consumatorii  de  droguri).  Evident  însă  că  nu  toate 
informaţiile  de  ordin  sociologic  provin  în  mod  nemijlocit  de  la  populaţie. 
Unele  informaţii  de  la  generaţiile  trecute  sau  contemporane  sunt  consem¬ 
nate  în  documente.  Studierea  acestor  documente  sociale  nu  presupune 
interacţiunea  cu  populaţia.  Generalizând,  din  perspectivă  statistică 

universul  cercetării  este  tratat  ca  o  colecţie  de  unităţi,  fie  acestea  persoane 
individuale,  gospodării,  grupuri,  colectivităţi  umane,  orgamzaţu,  ins  1- 
tuţii,  acţiuni,  evenimente,  documente  sociale  etc.  De  multe  on  tema  şi 
populaţia  sunt  specificate  prin  comenzile  de  cercetare.  înainte  de  a  începe 
să  cercetăm  ceva  trebuie  să  ne  convingem  de  existenţa  fenomenului.  Sun 
situaţii  în  care  mai  întâi  este  indicată  tema,  printr-o  comanda,  şi  trebuie 
să  se  delimiteze  populaţia,  după  cum  alteori  se  indică  doar  populaţia 
ţintită  şi  trebuie  să  fie  definit  în  detaliu  fenomenul  studiat.  De  asemenea, 
specificarea  universului  cercetării  presupune  evidenţierea  caracteristicilor 
de  bază  ale  populaţiei,  care  sunt  de  natură  demografica,  economica, 
socială,  culturală,  politică  etc.  Prin  caracteristică  statistica  a  populaţiei 
se  înţelege  o  însuşire  comună  a  tuturor  indivizilor  din  colectivitatea 
vizată  şi  ale  cărei  valori  diferă  de  la  un  individ  la  altul,  in  funcţie  de 
determinările  la  care  sunt  supuse. 

Cunoaşterea  caracteristicilor  populaţiei  serveşte  şi  la  eventuala  elabo- 
rare  a  eşantioanelor. 


Universul  cercetării  pe  tema  mobilităţii  sociale  este  delimitat  de 
populaţia  adultă.  De  regulă  se  ia  intervalul  de  varsta  de  la  25  la  60 
ani.  Vârsta  minimă  de  25  ani  este  fixată  în  jurul  pragului  la  care  se 
încheie  învăţământul  universitar  şi  este  de  aşteptat  ca  la  aceasta 
vârsta  cei  mai  mulţi  tineri  să  exercite  deja  o  ocupaţie  şi  sa  fie 

Limita  de  60  ani  apare  ca  nivel  la  care  se  încheie  perioada  de 
activitate  profesională.  în  prezent,  acest  prag  este  adecvat  pentru 
România.  El  tinde  să  fie  superior  în  comparaţie  cu  cel  din  urma  cu 
40-60  ani,  pe  măsura  sporirii  valorii  duratei  medii  de  viaţa.  Pe 
plan  mondial,  inclusiv  în  ţara  noastră,  se  discută  despre  o  ridicare 
a  nivelului  vârstei  active.  Vârsta  de  pensionare  a  glisat  deja  spre 
65  ani  în  unele  ţări.  _ _ __ 


5.  Cadrul  teoretic  al  cercetării.  Cunoştinţele  acumulate  până  in 
prezent  în  pregătirea  proiectului  permit  trecerea  la  elaborarea  cadrului 
teoretic  al  cercetării.  Aceasta  constă  în  definirea  fenomenului  şi  dezvol¬ 
tarea  unei  teorii  cu  valoare  explicativă  orientată  spre  cercetarea  care  se 

pregăteşte.  Se  porneşte  de  la  stadiul  atins  până  la  momentul  de  referinţă 
în  cercetarea  temei,  cu  evidenţierea  elementelor  de  consens  şi  a  celor 
aflate  în  dispută,  a  ipotezelor  analizate  şi  a  rezultatelor  obţinute,  măsura 
în  care  acestea  corespund  cu  informaţiile  deţinute  despre  domeniul  vizat 
prin  proiect  (adecvare  de  timp,  cultura  etc.),  şi  se  urmăreşte  detaşarea 
aspectelor  care  necesită  noi  clarificări.  Toate  acestea  îi  vor  servi  cerce¬ 
tătorului  să  construiască  un  cadru  teoretic  necesar  pentru  activităţile 
ulterioare  de  cunoaştere. 


Teoria  mobilităţii  sociale  este  una  dintre  cele  mai  extinse,  începând 
cu  studiul  de  pionierat,  amintit  anterior,  al  lui  P.  Sorokin.  Socio¬ 
logul  rus,  emigrat  în  SUA,  a  iniţiat  o  adevărată  şcoală  de  studiere 
a  mobilităţii  sociale  „ca  o  deplasare  a  persoanelor  în  spaţiul  social”. 
La  rândul  său,  poziţia  socială  deţinută  de  cineva  la  un  moment  dat 
se  determină  ca  intersecţie  a  mai  multor  indicatori  care  ţin  de 
mediul  familial,  ocupaţional,  politic,  cultural,  economic,  demo¬ 
grafic  etc. 

Anterior  lui  Sorokin,  Max  Weber  a  analizat  deja  statusul  social  al 
unei  persoane  prin  situaţia  economică,  politică  şi  de  prestigiu. 
Cercetările  ulterioare  din  domeniu  s-au  orientat  spre  abordarea 
mobilităţii  ocupaţionale  (W.  Warner,  J.  Abligenn,  Mobilitatea 
ocupaţionalâ  din  domeniul  afacerilor  şi  din  industria  americană , 
1955 ;  S.  Lipset,  R.  Bendix,  Mobilitatea  socială  în  societatea 
americană,  1967;  P.  Blau,  O.  Duncan,  Structura  ocupaţionalâ 
americană,  1967 ;  a  inegalităţii  şi  stratificării  sociale  (M.  Barber, 
Stratificarea  socială,  1957 ;  M.  Tumin,  Stratificarea  socială.  Formele 
şi  funcţiile  inegalităţii,  1971) ;  dar  şi  spre  analiza  mobilităţii 
sociale  ca  atare  (K.  Svalastoga,  Prestigiu,  clasă  şi  mobilitate,  1959 ; 
S.M.  Miller,  Mobilitatea  socială  comparată,  1960 ;  V.  Capecchi, 
Probleme  metodologice  ale  măsurării  mobilităţii  sociale,  1967 ; 
D.  Bertaux,  Despre  analiza  tabelelor  de  mobilitate,  1969). 

Dacă  ne  referim  la  societatea  românească  postbelică,  delimităm  o 
primă  perioadă,  preponderent  ideologică,  de  abordare  a  mobilităţii 
sociale  (deceniile  V-VI).  După  1970  înregistrăm  însă  începutul  unei 
perioade  a  cercetărilor  şi  analizelor  concrete,  cu  contribuţia  majoră 
a  colectivului  de  la  Centrul  de  Sociologie  al  Academiei  (H.  Cazacu, 

Mobilitatea  socială,  1974).  Deşi  mai  puţin  agresivă,  abordarea 
ideologică  a  continuat,  fiind  concentrată  în  ultimii  ani  ai  regimului 
comunist  asupra  omogenizării  sociale  şi  a  constituirii  poporului 
unic  muncitor,  a  societăţii  fără  clase,  obiectiv  al  politicii  oficiale. 
Pentru  cercetarea  actuală  a  mobilităţii  sociale  din  România,  un 
interes  aparte  îl  prezintă  rezultatele  studiilor  pozitive  asupra  socie¬ 
tăţii  de  dinaintea  schimbării.  Or,  aceste  rezultate  indicau  o  înce¬ 
tinire  a  proceselor  de  mobilitate  socială,  ca  urmare  a  epuizării 
resurselor  de  dezvoltare  de  tip  extensiv  (I.  Mărginean,  Tendinţe 

A. 

ale  evoluţiei  structurii  sociale  în  România ,  1985).  In  condiţiile 
accentuării  omogenizării  sociale,  autoreproducerea  socială  devenise 
tot  mai  accentuată,  cu  îngustarea  şanselor  de  acces  spre  poziţii  de 
prestigiu  educaţional  şi  ocupaţional  ale  fiilor  de  muncitori  şi  ţărani 
(H.  Cazacu  [coord.].  Structura  socială,  diversificare,  diferenţiere, 
omogenizare ,  1988 ;  I.  Drăgan,  C.  Artanasiu  [coord.].  Structura 
socială  a  României  socialiste,  1989). 

Revenind  la  aspectele  teoretice  ale  temei,  vom  consemna  că  mobi¬ 
litatea  socială  se  analizează  atât  la  nivel  intrageneraţional  (pe 
parcursul  vieţii  unei  persoane,  generaţii),  cât  şi  la  nivel  intergene- 
raţional  (de  la  o  generaţie  la  alta) ;  în  plan  orizontal  şi  vertical  al 
spaţiului  social  (mişcarea  între  poziţii  echivalente  sau  între  poziţii 
situate  inegal,  ascendent  sau  descendent).  De  asemenea,  se  dife¬ 
renţiază  între  tipuri  de  mobilitate :  brută  (totală),  structurală  (dată 
de  modificările  din  structura  socială)  şi  netă  (de  schimb  între 
poziţiile  sociale). 

După  cum  se  observă,  există  o  legătură  puternică  între  procesele 
de  mobilitate  socială  şi  structura  socială.  Structura  socială,  ca 
ansamblul  de  organizare  a  vieţii  comunitare  şi  de  grup,  în  cadrul 
căreia  se  constituie  spaţiul  social  cu  poziţiile  sale,  este  cadrul 
de  manifestare  a  mobilităţii  sociale.  Mai  exact,  modificările  din 
structura  socială  se  realizează  prin  diferite  procese  de  mobilitate 
socială,  deşi  cauzele  acestor  schimbări  sunt  de  natură  mai  generală 
şi  aparţin  domeniilor  economic,  cultural,  politic  etc. 


6.  Unităţile  de  analiză  şi  de  înregistrare.  Specificul  temei, 
obiectivele  urmărite,  universul  cercetării,  precum  şi  natura  informaţiilor 

de  care  dispunem,  explicaţia  teoretică  la  care  s-a  ajuns  ne  orientează  în 
fixarea  imitaţilor  de  analiză.  Pentru  aceasta,  trebuie  avute  în  vedere  şi 
elementele  constitutive  ale  ipotezelor  (listarea  mai  înainte  a  unităţilor  de 
analiză  ţine  totuşi  de  faptul  că  ar  fi  de  prisos  să  elaborăm  ipoteze  cu 
variabile  despre  care  nu  am  dispune  de  informaţii  corespunzătoare). 
Unităţile  de  analiză  sunt  elemente  simple  sau  compuse  ale  universului 
cercetării.  Ele  se  pot  referi  la  persoane,  gospodării  familiale,  diverse 
grupuri  umane  constituite  după  criteriul  locului  de  muncă  (echipe,  clase 
de  elevi),  al  asocierii  formale  (organizaţii)  sau  informale  (grupuri  de 
prieteni),  al  domiciliului  (vecinătate),  structurii  administrativ-teritoriale 
(localităţi,  judeţe,  ţară).  Tototdată  trebuie  definită  relaţia  dintre  unitatea 
de  analiză  şi  unitatea  de  înregistrare.  Aceste  două  elemente  pot  să 
coincidă,  caz  în  care  informaţiile  se  culeg  nemijlocit  pentru  unităţile  de 
analiză.  Alteori,  informaţia  primară  este  agregată  la  nivelul  unor  unităţi 
de  analiză  mai  complexe. 

Vom  reţine  încă  de  pe  acum  că  în  procesul  agregării  datelor  se  impune 
să  fie  respectate  anumite  cerinţe  pentru  asigurarea  acurateţei  operaţiilor. 
Altfel,  apar  două  tipuri  de  erori.  Pe  de  o  parte,  ar  fi  vorba  de  încălcarea 
regulilor  reprezentativităţii  (când  se  agreează  date  la  niveluri  teritoriale 
pentru  care  nu  avem  reprezentativitate :  cu  toate  că  subiecţii  studiaţi 
intr-o  localitate  în  cadrul  unui  eşantion  naţional  nu  sunt  reprezentativi 
pentru  localitatea  respectivă,  se  calculează  anumite  valori  la  nivel  de 
localităţi) .  Pe  de  altă  parte,  se  comite  adesea  eroarea  ecologică:  datele 
globale  ce  caracterizează  o  structură  complexă  sunt  considerate  valide 
pentru  fiecare  element  al  structurii,  deşi  nu  sunt  întrunite  condiţiile 
unanimităţii.  Din  faptul  că  într-o  zonă  se  constată  o  opţiune  majoritară 
pentru  o  acţiune,  nu  rezultă  că  fiecare  locuitor  al  zonei  este  în  favoarea 
acţiunii  respective  (nu  se  pot  atribui  epitete  generale  bucureştenilor, 
românilor,  populaţiei  rurale,  populaţiei  urbane,  oltenilor,  muntenilor, 
moldovenilor,  transilvănenilor,  dacă  aceste  epitete  nu  sunt  caracteristice 
pentru  toţi.  Dincolo  de  acest  aspect  special  al  inducţiei  statistice,  avem 
ie-a  face  şi  cu  o  dimensiune  general  umană  :  dreptul  fiecărei  persoane 
ta  identitate  şi  diferenţiere. 

Pentru  studiul  mobilităţii  sociale,  unitatea  de  analiză  poate  fi 
persoana  şi/sau  generaţia.  Subiectul  analizei  se  raportează  la  me¬ 
diul  său  familial,  respectiv  antecesori  (părinţi,  bunici),  colaterali 
(fraţi,  surori),  descendenţi  (copii,  nepoţi).  De  asemenea,  se  pot 
efectua  grupări  pe  medii  rezidenţiale,  zone,  ocupaţii  etc.  Unitatea 
de  înregistrare  este  persoana.  Numai  astfel  se  pot  efectua  apoi  o 
serie  de  analize  ale  mobilităţii  intra-  şi  intergeneraţional.  Nu  sunt 
excluse  însă  studiile  globale  de  analiză  a  modificărilor  din  structura 
socială,  cunoscut  fiind  faptul  că  vehiculul  acestor  schimbări  îl 
constituie  procesele  de  mobilitate  socială. 

7.  Elaborarea  ipotezelor.  în  capitolul  de  metodologie  s-a  definit 
ipoteza  ca  un  enunţ  referitor  la  relaţia  dintre  două  sau  mai  multe  feno¬ 
mene.  Ipoteza  este  deci  o  explicaţie  plauzibilă,  care  devine  teorie  dacă 
cercetarea  o  confirmă.  Ipotezele  au  rolul  de  a  orienta  întreaga  activitate 
de  cercetare,  în  sensul  că  aceasta  din  urmă  este  astfel  concepută  încât  să 
permită  testarea  ipotezelor  în  vederea  ajungerii  la  explicaţii  satisfăcătoare 
ale  domeniului  studiat. 

O  bună  ipoteză  se  elaborează  pornind  de  la  cunoştinţele  anterioare. 
Elaborarea  necesită  un  efort  creativ  din  partea  cercetătorului.  Pentru  a 
duce  cunoaşterea  mai  departe  ipoteza  trebuie  să  permită  infirmarea 
(falsificabilitatea)  (K.  Popper). 

J.  Galtung  tratează  zece  cerinţe  ale  unei  ipoteze :  generalitatea,  com¬ 
plexitatea,  specificitatea,  determinarea,  falsificabilitatea,  testabilitatea, 
predictibilitatea,  comunicabilitatea,  reproductibilitatea  şi  utilitatea 
(J.  Galtung,  Theory  and  Methods  of  Social  Reserch ,  1967). 

La  rândul  său,  S.  Rădulescu  prezintă  procesul  de  formare  a  ipotezelor 
ştiinţifice  în  dependenţă  de  celelalte  componente  ale  cunoaşterii,  ocupând 
o  poziţie  mediană  între  observaţii  şi  teorie.  Sursele  ipotezelor  pot  fi : 
inovaţia  teoretică,  modelul,  analogia  şi  metafora  (S.  Rădulescu,  Ipoteză 
şi  euristică  în  cunoaşterea  socială,  1994). 

Se  va  înţelege  mai  bine  sarcina  de  rezolvat  dacă  se  are  în  vedere  şi 
ceea  ce  nu  este  o  ipoteză :  1 .  Nu  este  o  simplă  constatare  (din  moment  ce 
fenomenul  este  cunoscut  nu  mai  este  nevoie  de  ipoteză) ;  2.  Nu  este  o 

predicţie  (predicţia  este  elaborată  pe  baza  testării  ipotezelor) ;  3 .  Nu  este 
o  relaţie  de  la  parte  la  întreg. 

A 

In  acelaşi  timp  se  discută  şi  despre  faptul  că  ipotezele  ar  îngusta 
câmpul  de  investigaţie.  Situaţia  devine  însă  periculoasă  numai  dacă 
ipotezele  sunt  necorespunzătoare,  dacă  cercetătorul  nu  îşi  reformulează 
ipotezele  sau  nu  renunţă  la  ele,  atunci  când  aceste  decizii  se  impun. 
Trebuie  acceptată  ideea  descoperirilor  din  întâmplare  -  serendipitatea 
(R.  Merton),  dar  aceasta  nu  suplineşte  elaborarea  sistematică  a  ipotezelor 
cu  precădere  în  studiile  explicative.  Verificarea  ipotezelor  ţine,  evident, 
în  primul  rând  de  corespondenţa  empirică  a  relaţiei  vizate. 

în  cercetarea  mobilităţii  sociale,  ipotezele  clasice  se  referă  la 
relaţia  dintre  originea  socială  şi  şansele  de  acces  social,  la  rolul 
educaţiei  în  procesele  de  mobilitate  socială,  influenţa  regimului 
politic  asupra  aceloraşi  procese  etc.  Ipoteza  meritocraţiei  a  suscitat 
un  interes  deosebit,  punându-se  problema  daca  instrucţia  are  putere 
să  anuleze  efectele  originii  sociale  modeste  în  ocuparea  unor  poziţii 
în  societate  (M.  Georgescu,  Educaţie  şi  mobilitate  socială ,  1999). 
Cercetările  de  până  acum  nu  par  a  susţine  o  explicaţie  generală  din 
perspectiva  ipotezei  meritocraţiei.  Unii  autori  au  pus  în  evidenţă 
faptul  că  expansiunea  educaţiei  nu  se  soldează  cu  un  acces  sporit 
al  celor  proveniţi  din  clasele  de  jos  la  poziţii  sociale  înalte  (Para¬ 
doxul  Anderson,  formulat  încă  din  1961,  în  O  notă  sceptică  asupra 
educaţiei  şi  mobilităţii ).  Explicaţia  acestui  paradox,  încercată  de 
R.  Boudon  ( Inegalitatea  şanselor ,  1973),  ar  putea  consta  în  faptul 
că  expansiunea  educaţiei  a  fost  superioară  evoluţiei  structurii 
sociale  (iar  din  acest  motiv  diplomele  nu  pot  fi  valorificate),  dar 
totodată  se  constată  o  persistenţă  a  dominanţei  originii  sociale  asu¬ 
pra  statusului  social  alunei  persoane  (M.  Cherkoui,  „Mobilitatea”, 
în  R.  Boudon  [coord.],  Tratat  de  sociologie,  1992,  traducerea 
românească  1997). 

După  cum  se  observă,  explicarea  mobilităţii  sociale  necesită  refe¬ 
rirea  la  o  problematică  mult  mai  complexă,  aceea  a  stratificării  şi 
inegalităţii  sociale.  Dintre  abordările  multiple  ale  acestora,  semna- 
I  lez  aici  doar  două  recente  lucrări  ce  se  situează  pe  poziţii  diametral 
opuse.  Este  vorba  mai  întâi  de  lucrarea  semnată  de  R.  Herrestein 

şi  Ch.  Murray  (1994),  Curba  normală .  Inteligenţa  şi  structura 
de  clasă  în  viaţa  americană,  în  care  inegalitatea  socială  este 
considerată  a  se  datora  diferenţei  de  inteligenţă  (valorile  coefi¬ 
cientului  de  inteligenţă,  IQ),  combătută  vehement  de  C.  Fischer  şi 
colaboratorii  (1996)  în  lucrarea  Inegalitatea  aranjată.  Respingerea 
mitului  curbei  normale,  potrivit  căreia  inegalitatea  nu  este  de  la 
natură,  ea  a  fost  creată  şi  menţinută  de  oameni,  având  drept 
consecinţă  accentuarea  sărăciei. 


8.  Tipul  de  cercetare.  Tipul  de  cercetare  răspunde  specificului  temei 
şi  obiectivelor,  dar  se  constituie  şi  ca  o  preferinţă  a  realizatorului. 
Deciziile  luate  acum  orientează  în  mare  parte  activităţile  care  vor  urma, 
fără  a  fi,  la  rândul  lor,  total  independente  de  ele,  şi  în  primul  rând  de 

fs 

sursele  de  informare  disponibile  la  un  moment  dat.  In  funcţie  de  felul 
cum  se  va  proceda  în  continuare,  are  loc  o  construcţie  sui-generis  a 
strategiei  de  cercetare,  care  cuprinde  metodele,  tehnicile,  procedeele  şi 
instrumentele  de  lucru,  precum  şi  modalităţile  de  analiză  a  informaţiilor. 

în  cercetarea  standard  se  face  trimiterea  deopotrivă  la  nivelul  teoretic 
şi  la  cel  empiric  al  cunoaşterii,  se  combină  metode  diferite  de  culegere 
şi  de  analiză  a  datelor,  de  construcţie  teoretică.  De  fiecare  dată  este 
nevoie  de  o  adevărată  construcţie  teoretico-metodologică  a  unei  cercetări. 

în  procesul  pregătirii  proiectului  de  cercetare  urmează  să  se  decidă 
asupra  modalităţilor  de  raportare  la  realitate,  respectiv,  dacă  se  realizează 
sau  nu  o  investigare  directă  şi  cum  se  va  proceda  într-o  situaţie  sau  alta, 
ce  surse  de  informaţie  se  utilizează.  Aşa  cum  am  văzut,  activitatea  de 
cunoaştere  se  poate  rezuma  la  un  moment  dat  la  nivel  teoretic  şi  se 
realizează  fie  sub  forma  eseului  sau  a  comentariului,  fie  ca  analiză 
critică  a  cunoştinţelor  existente  urmată  de  integrarea  lor  într-o  nouă 
sinteză,  cu  şanse  reale  de  a  se  obţine  progrese  însemnate  în  elucidarea 
problemelor  avute  în  antenţie.  Fără  cercetare  empirică,  este  imposibilă, 
în  ultimă  instanţă,  cunoaşterea  realităţii  sociale.  La  rândul  ei,  această 
cercetare  se  realizează  în  modalităţi  dintre  cele  mai  diverse,  încât  orice 
enumerare  rămâne  incompletă,  având  în  vedere  combinările  posibile  în 
funcţie  de  criteriile  enunţate  anterior.  Deciziile  vor  preciza  cât  mai  multe 
elemente  ale  proiectului  de  cercetare,  ce  va  prinde  contur  pe  măsura 

elaborării!  sale  în  detaliu.  încă  din  această  fază  trebuie  însă  precizat  dacă 
se  intenţionează  un  studiu  de  teren  sau  nu ;  dacă  este  o  cercetare  bazată 
pe  interacţiunea  cu  populaţia  şi  cum  se  realizează  aceasta  (experiment, 
anchetă,  observaţie  participativă)  sau  dacă  interacţiunea  nu  este  implicată 
(observaţia  externă,  studiul  documentelor) ;  cu  ce  grad  de  structurare  a 
instrumentelor  de  lucru  vom  avea  de-a  face ;  cum  este  dozată  analiza 
cantitativă  şi  cea  calitativă ;  dacă  se  va  face  apel  la  date  de  tip  longitudinal 
sau  va  fi  o  măsurătoare  transversală ;  dacă  se  intenţionează  sau  nu  o 
analiză  comparativă;  dacă  este  o  cercetare  în  care  se  are  în  vedere 
reprezentativitatea  sau  este  una  mai  degrabă  ilustrativă ;  se  vor  studia 
fenomene  de  masă  sau  cazuri  etc. 


în  studiul  asupra  mobilităţii  sociale  optăm  pentru  strategia  standard, 
în  acest  fel  se  vor  putea  face  şi  exemplificări  didactice  mai  diversi¬ 
ficate,  vom  include  deopotrivă  analize  calitative  şi  cantitative, 
studiul  documentelor  şi  ancheta  prin  chestionar. 

Dacă  avem  în  vedere  cercetările  de  până  acum  asupra  mobilităţii 
sociale  vom  constata  că  abordările  parţiale  au  prevalat.  Lăsând  la 
o  parte  aici  tratarea  ideologică  a  temei,  în  analizele  concrete  se 
evidenţiază  fie  schimbările  numerice  din  structura  socială,  iar 
mobilitatea  socială  apare  doar  implicit,  ca  modificare,  de  la  o 
perioadă  la  alta,  a  volumelor  diferitelor  grupuri  ocupaţionale, 
niveluri  de  instrucţie  etc. ,  fie  efectuarea  unei  anchete  prin  chestio¬ 
nar  pentru  a  se  surprinde  schimbările  intra-  şi  intergeneraţionale 
(tabele  de  mobilitate),  fie  apelul  la  studii  de  caz. 

Unii  cercetători  utilizează  în  timp  modalităţi  de  cercetare  diferite, 
iar  rezultatele  nu  pot  fi  decât  indirect  comparabile.  Aşa  este  cazul 
studiilor  lui  Daniel  Bertaux,  care  în  anii  ’60  a  cercetat  mobilitatea 
socială  cu  ajutorul  tabelelor  de  mobilitate,  iar  în  anii  ’90  a  trecut 
la  studiul  de  caz  bazat  pe  documente  personale  de  tipul  istoriei 
orale.  în  acest  fel,  nu  s-a  avansat  substanţial  în  cunoaşterea  proce¬ 
selor  de  mobilitate  socială,  deşi  ultima  sa  lucrare,  O  abordare 
calitativă  a  mobilităţii  sociale  (1997)  este  destinată  să  înlăture 
unilateralitatea  în  cercetarea  mobilităţii  sociale.  în  fapt,  se  prezintă 
câteva  studii  de  caz,  alese  mai  mult  sau  mai  puţin  întâmplător,  sem¬ 
nificative  prin  ele  însele,  dar  care  rămân  povestiri  ale  experienţelor 

de  viaţă,  unele  deosebit  de  tragice.  Cel  interesat  de  lecturarea 
relatărilor  în  discuţie  va  găsi  suficientă  „informaţie  fără  a  putea 
sesiza  câtuşi  de  puţin  natura  proceselor  de  mobilitate  socială 
petrecute  la  nivelul  societăţii  din  care  au  fost  extrase  cazurile. 
Abordarea  cazuistică  este  mult  mai  la  îndemână.  Semnificaţia  ei 
sporeşte  însă  atunci  când  este  combinată  cu  alte  modalităţi  de 
cercetare,  aşa  cum  am  încercat  să  construim  proiectul  de  faţă. 


9.  Selectarea  surselor  de  informare.  Având  în  vedere  posibilităţile 
de  informare  identificate  în  faza  de  documentare,  cerinţele  care  decurg 
din  tipul  de  cercetare  adoptat  şi  conţinutul  ipotezelor  formulate,  urmează 
să  fie  precizate  sursele  de  informare  ce  vor  fi  utilizate  efectiv  pentru 
culegerea  datelor.  Cercetătorul  apelează  la  surse  de  natură  diferită,  în 
acord  şi  cu  metodele  ce- vor  fi  aplicate,  iar  din  cadrul  fiecărei  surse  reţine 
pe  cât  posibil  mai  multe  subtipuri. 

în  cercetarea  mobilităţii  sociale  se  face  apel  la  documente  sta¬ 
tistice  publice  (pentru  evidenţierea  schimbărilor  din  structura 
socială,  volumele  populaţionale  pe  ocupaţii  şi  grupuri  de  ocupaţii, 
efectivele  şcolare,  abandonul  şi  dinamica  numărului  de  absolvenţi) 
şi  documente  personale  în  legătură  cu  teme  (spiţe  de  neam,  foi  de 
zestre),  dar  şi  la  anchete  pe  bază  de  interviu  şi  chestionar.  Am 
constatat  însă  că  de  multe  ori  cercetarea  se  limitează  la  o  singură 
categorie  de  surse  de  informare,  respectiv  chiar  la  un  singur  set  de 
date,  cu  impact  negativ  asupra  veridicităţii  informaţiei  şi  a  cunoaş¬ 
terii,  în  ultimă  instanţă. 

Ideea  simplificărilor  în  domeniul  surselor  de  informare  este  sedu¬ 
cătoare  şi  totodată  mai  puţin  costisitoare.  Totuşi,  din  faptul  că  prin 
utilizarea  unui  singur  set  de  date  se  pot  obţine  rezultate  „inte¬ 
resante”  nu  rezultă  că  s-a  realizat  şi  o  cercetare  suficient  de 
relevantă  pentru  domeniul  avut  în  atenţie. 


10.  Specificarea  unităţilor  (populaţiei)  studiate.  Realizarea  diferi¬ 
telor  cercetări  reclamă  compatibilitatea  între  strategia  utilizată  şi  unităţile 
(persoanele)  investigate.  Uneori  se  impune  un  studiu  de  natură  statistică, 
alteori  interesul  se  îndreaptă  spre  colecţii  (colectivităţi)  mici  sau  chiar 

ţwe  un  singur  caz,  Astfel,  în  funcţie  de  obiectivele  urmărite  şi  de 
■sursele  disponibile,  se  poate  realiza  o  cuprindere  totală  (studiul  exhaustiv, 

recensământ)  a  unei  părţi  reprezentative  (eşantion)  sau  a  unui  caz 
(unitate  socială),  respectiv  a  unei  colecţii  de  cazuri  (loturi  sau  grupuri). 

Atunci  când  universul  cercetării  este  de  talie  mare,  studiul  exhaustiv 
ridică  probleme  insurmontabile  pentru  o  echipă  de  cercetare.  Din  fericire, 
se  dovedeşte  că  ne  putem  dispensa  de  includerea  exhaustivă  a  unei  colecţii 
mari,  prin  apelul  la  studierea  unei  părţi  a  acesteia. 

Utilizarea  eşantioanelor  în  cercetarea  socială  este  larg  răspândită, 
lotuşi  ele  nu  sunt  întotdeauna  necesare.  Studierea  eşantioanelor  este  în 
măsură  să  reducă  substanţial  costul  comparativ  cu  cercetările  exhaustive. 
Cu  toate  acestea,  cheltuielile  implicate  pot  fi  prohibitive,  astfel  că  trebuie 
aleasă  o  altă  modalitate  de  concretizare  a  studiului,  ceea  ce  implică 
evident  şi  schimbarea  obiectivelor  urmărite.  într-adevăr,  alegerea  modali¬ 
tăţilor  prin  care  se  studiază  doar  o  parte  din  universul  cercetării  se  face 
în  virtutea  unor  criterii  prin  care  se  pun  de  acord  obiectivele  urmărite  la 
un  moment  dat  şi  specificul  datelor  care  vor  rezulta,  cunoscut  fiind  faptul 
că  modalităţile  respective  nu  sunt  echivalente.  Numai  eşantionul  este  o 
reproducere  de  scară  mică  a  universului  cercetării.  Datorită  acestei 
proprietăţi  de  reprezentativitate,  este  posibil  ca  pe  baza  rezultatelor 
obţinute  în  studierea  eşantionului  să  se  estimeze  valorile  pentru  colecti¬ 
vitatea  totală.  (Vom  analiza  ulterior  tipurile  de  eşantioane  şi  problematica 
legată  de  acestea.) 

Cât  priveşte  studiul  de  caz,  acesta  are  valoare  de  exemplaritate.  El 
serveşte  la  înţelegerea  naturii  fenomenelor  ce  devin  obiect  de  cercetare  la 
un  moment  dat  şi  se  poate  realiza  în  forme  relativ  diferite.  în  funcţie  de 
procedeele  de  lucru  putem  avea  de-a  face  cu  cercetarea  complexă  a  unor 
unităţi  sociale  (monografie)  sau  cu  evidenţierea  doar  a  unor  aspecte  speci¬ 
fice  cazului  selectat.  Tototdată,  analiza  de  caz  este  şi  o  metodă  de  instruire 
practică  în  domeniile  de  marketing,  asistenţă  socială,  management  etc. 

Practicat  independent,  studiul  de  caz  are  o  semnificaţie  mai  redusă 
pentru  cunoaşterea  ansamblului  social  din  care  face  parte.  Alteori,  socio¬ 
logul  apelează  la  studierea  unor  colecţii  de  cazuri  selectate  pe  criterii  de 
oportunitate,  cazuri  tipice,  extreme,  esenţiale,  prin  metoda  „bulgărelui  de 
zăpadă”  etc.  Prin  metoda  „bulgărelui  de  zăpadă”  se  urmăreşte  identificarea 

unor  lanţuri  de  relaţii,  structuri  de  comunicare.  Se  porneşte  de  la  o 
persoană,  identificată  în  acord  cu  obiectivele  cercetării,  apoi  se  trece  la 
o  alta  numită  de  prima,  şi  aşa  mai  departe,  până  se  reconstituie  o  reţea  de 
relaţii.  Eventual  se  investighează  două  sau  mai  multe  astfel  de  structuri. 

Diferitele  colecţii  de  populaţie  sunt  adecvate  atunci  când  fenomenul 
studiat  nu  are  caracter  de  masă  sau  când  suntem  interesaţi  să  efectuăm 
anumite  comparaţii,  fără  a  avea  posibilitatea  utilizării  de  eşantioane. 
Logica  demersului  de  cunoaştere  reclamă  şi  apelul  la  studierea  unor 
grupuri  constituite  de  populaţie.  Cu  o  denumire  pe  care  o  considerăm 
totuşi  improprie,  aceea  de  eşantionare  teoretică,  Glaser  şi  Strauss 
(op.  cit.)  dezvoltă  o  strategie  de  cercetare  orientată  spre  descoperirea 
teoriei  din  date,  prin  studierea  unor  grupuri  de  populaţie  (  grupuri  de 
acelaşi  tip  sau  foarte  diverse). 

în  legătură  cu  expresia  „eşantionare  teoretică”  sau  cu  altele  asemănă¬ 
toare,  cum  ar  fi  „eşantionare  calitativă”,  „eşantionare  de  oportunitate”, 
se  impune  o  precizare.  Este  cu  totul  neîntemeiat  să  se  asimileze  eşantio¬ 
nării  procedurile  de  selecţie  utilizate  în  constituirea  unor  colecţii  de 
cazuri  mai  mult  sau  mai  puţin  sistematice.  Apropierea  se  face,  probabil, 
pe  considerentul  că  în  toate  situaţiile  este  implicată  o  selecţie  de  unităţi 
din  universul  cercetării.  Numai  că  selecţia  ca  atare  nu  reprezintă  automat 
şi  o  eşantionare.  Chiar  în  Dicţionarul  explicativ  al  limbii  române  se 
precizează  că  „eşantionul  este  o  probă  dintr-un  produs”.  Or,  atunci  când 
este  vorba  de  o  ţesătură,  un  petic  din  aceasta  este  suficient  ca  probă 

a 

pentru  a  cunoaşte  calităţile  ţesăturii.  In  schimb,  dintr-un  sac  de  grâu  sunt 
necesare  câteva  probe,  iar  pentru  o  colectivitate  umană  avem  nevoie  să 
studiem  un  număr  mare  de  persoane.  Cu  alte  cuvinte,  mărimea  „probei” 
este  dată  de  diversitatea  „produsului”,  iar  în  cazul  populaţiei  diversitatea 
este  maximă,  de  unde  nevoia  apelării  la  legea  numerelor  mari  (vezi 
eşantionarea  socială) .  în  acest  caz  selecţia  se  face  pe  baza  unor  criterii  şi 
cu  un  anumit  scop.  Prin  urmare,  selecţia  se  realizează  în  cadrul  unor 
scheme  prestabilite,  respectiv  eşantioane  sau  colecţii  de  cazuri,  loturi, 
grupuri.  în  prima  situaţie  scopul  selecţiei  este  alcătuirea  eşantionului 
dinainte  calculat,  în  acord  cu  cerinţele  statistice  de  reprezentativitate, 
ceea  ce  nu  se  impune  la  selecţiile  pentru  diferite  colecţii. 


mim>m!!!iii!iii|M!iiiHJfn|lirTiniiii)i<<!i!!iiiii!i!|i’',iiiij(>  .| 


ETAPELE  PROIECTULUI  DE  CERCETARE 


123 


Asimilarea  procedurilor  de  constituire  a  colecţiilor  cu  eşantionarea  nu 
are  darul  să  le  ridice  valoarea  ştiinţifică,  dar  poate  crea  confuzii. 


Cercetarea  mobilităţii  sociale  reclamă  deopotrivă  apelul  la  date 
de  recensământ,  la  date  culese  de  la  eşantioane  reprezentative  şi 
la  date  obţinute  prin  studiile  de  caz.  De  altfel,  această  recomandare 
este  în  acord  cu  altele  anterioare,  referitoare  la  combinarea  surselor 
de  informare  diferite,  a  metodelor,  tehnicilor  şi  procedeelor  diverse 
selectate  în  acord  cu  cerinţele  unei  cunoaşteri  cât  mai  adecvate. 
Studiile  exhaustive,  realizate  prin  recensământ,  permit  caracterizări 
de  ansamblu  ale  structurii  sociale  şi  ale  schimbărilor  survenite  de 
la  o  perioadă  la  alta,  inclusiv  ale  proceselor  de  mobilitate  implicate. 
Datele  obţinute  prin  recensământ  sunt  cel  mai  adesea  valorificate 
doar  parţial,  şi  acesta  este  şi  cazul  României.  Studiile  pe  eşantioane 
reprezentative  vin  să  completeze  informaţia  furnizată  de  recensă- 
mânturi.  De  această  dată  se  pot  culege  informaţii  nu  doar  despre 
generaţiile  în  viaţă,  ci  şi  despre  antecesori,  ceea  ce  permite 
construcţia  tabelelor  de  mobilitate,  calculul  diverşilor  indici  etc. 
La  rândul  său,  studiul  de  caz  aduce  elemente  suplimentare  prin 
ilustrarea  unor  trasee  de  mobilitate  socială. 


11.  Construcţia  variabilelor  şi  elaborarea  schemei  descriptive  de 
cercetare.  Problematica  vizată  aici  a  fost  cel  mai  bine  analizată  de 
P.  Lazarsfeld,  care  are  în  vedere  un  proces  de  trecere  de  la  concepte  la 
dimensiuni,  indicatori  şi  indici  empirici.  întreg  acest  proces  este 
desemnat  prin  expresia  „construcţie  a  variabilelor”  sau  prin  diverse 
alternative,  cum  ar  fi  aceea  de  „operaţionalizare  a  conceptelor”. 

Conceptul  este  o  imagine  mentală,  un  elaborat  al  gândirii,  prin  care 
sunt  reflectate  diferite  proprietăţi  ale  fenomenului  şi  ale  obiectelor. 
Particularitatea  conceptului  ca  entitate  ideală  este  aceea  de  „a  capta  şi 
fixa  un  conţinut  informaţional  apt  de  a  fi  reprodus  identic  de  diferiţi 
agenţi  cunoscători”  (C.  Popa,  1972). 

Introducerea  conţinutului  informaţional,  a  semnificaţiei  termenilor 
se  realizează  prin  intermediul  definiţiilor :  ostensivă,  nominală, 
operaţională  etc. 

La  rândul  lor,  dimensiunile  şi  indicatorii  sunt  de  fapt  concepte  cu 
grade  mai  reduse  de  generalitate.  Indicatorii  trebuie  să  fie  însă  semne 
observabile,  să  fie  deci  măsurabili,  în  sensul  de  a  permite  culegerea 
datelor  necesare  cercetării ;  de  cele  mai  multe  ori  nici  nu  este  vizată  o 
operaţie  empirică. 

Completarea  acestui  tablou  conduce  la  o  schemă  descriptivă  de  cer¬ 
cetare.  Ea  se  referă  la  transpunerea  temei  în  termenii  cercetării  empirice. 
Este  vorba  de  un  proces  de  determinare  dinspre  teorie  spre  cercetarea 
empirică,  spre  termenii  analizei  cercetate.  Procesul  este  cu  atât  mai 
laborios  cu  cât  tema  este  mai  complexă,  surprinsă  prin  concepte  generale 
(vom  reveni  cu  o  abordare  distinctă  a  temei). 


O  dată  ajunşi  la  această  etapă  a  proiectului  de  cercetare  a  mobili¬ 
tăţii  sociale,  este  necesară  o  elaborare  de  mare  complexitate,  care 
depăşeşte  ca  întindere  spaţiul  ce  i-ar  putea  fi  rezervat  aici.  Din 
acest  motiv  vom  face  doar  câteva  precizări.  Pe  de  o  parte,  sesizăm 
existenţa  mai  multor  operaţionalizări  ale  domeniului.  O  primă 
abordare  este  cea  conturată  de  P.  Sorokin ;  identificarea  poziţiilor 
din  spaţiul  social  atrase  în  procesele  de  mobilitate  socială.  O  alta 
este  dezvoltată  de  M.  Tumin,  care  enumeră  şase  dimensiuni  ale 
mobilităţii  sociale  :  spaţială  (de  la  un  status  la  altul),  ascendentă, 
descendentă,  temporară  (intra-  şi  intergeneraţională),  conţinutul 
(status  social,  educaţie,  ocupaţie),  mecanismele  (transfer  social,  auto- 
reproducere),  unitatea  (persoană,  clasă),  subiectul  (valori,  motivaţii, 
aspiraţii)  ( apud  H.  Cazacu,  Mobilitatea  socială,  1974).  Exemplele 
de  acest  fel  pot  continua.  Pe  de  altă  parte,  se  impune  luarea  în 
considerare  a  elementelor  de  interacţiune,  a  cadrului  social  în  care 
se  desfăşoară  mobilitatea  socială,  cauzele  şi  efectele  sale  etc. 
în  funcţie  de  modelul  adoptat  se  ajunge  la  scheme  descriptive 
diverse,  mai  mult  sau  mai  puţin  complexe,  compatibile,  eventual 
complementare,  sau,  dimpotrivă,  ireconciliabile. 


12.  Descrierea  cantitativă  sau  cuantificarea.  Cuantificarea  este 
o  operaţie  teoretică  de  trecere  de  la  concepte  calitative  la  concepte 
cantitative.  Mai  exact,  definiţia  în  termeni  calitativi  este  completată  cu 
definiţii  în  termeni  cantitativi.  Pentru  adecvarea  la  natura  fenomenelor 

şi  proceselor  sociale  este  necesară  elaborarea  de  scheme  diverse  de 
descriere  cantitativă :  mărimea,  probabilitatea,  intensitatea,  ordinea  şi 
chiar  diferenţierea. 

Aceste  descrieri  cantitative  corespund  unor  niveluri  diferite  de  preci¬ 
zie,  de  măsurare.  Ultima  expresie  (aceea  de  măsurare)  semnifică  operaţia 
prin  care  se  aplică  schema  de  cuantificare  şi  se  obţine  o  măsurare,  o 
determinare  cantitativă  a  modului  de  manifestare  al  fenomenului  studiat 
la  un  moment  dat.  Prin  măsurare  se  atribuie  valori  obiectivelor  (feno¬ 
mene,  procese)  în  funcţie  de  proprietăţile  lor.  Anticipând  aici,  vom 
enumera,  în  ordine  crescătoare,  patru  niveluri  de  măsurare :  nominal, 
ordinal,  cardinal  şi  de  proporţii.  Aceste  niveluri  se  diferenţiază  în  funcţie 
de  trei  proprietăţi :  ordine,  distanţă  (intervale  egale)  şi  origine  naturală. 

Primul  nivel  nu  are  nici  una  dintre  proprietăţile  amintite,  ultimul  le 
are  pe  toate  trei.  Din  acest  motiv,  valorile  atribuite  prin  măsurare  vor  fi 
simboluri  (nume),  ranguri  (numerale)  şi  numere. 

Cele  mai  multe  variabile  sociale  pot  fi  descrise  doar  la  primul  nivel  de 
măsurare  (ocupaţia),  altele  permit  niveluri  mai  complexe  (prestigiul 
social  alcătuieşte  o  ordine ;  intensitatea  opiniilor  aproximează  nivelul 
cardinal ;  venitul  se  exprimă  prin  nivelul  de  proporţii)  (această  temă  va 
fi  reluată  ulterior). 

Descrierile  cantitative  utilizate  în  studiul  mobilităţii  sociale 

se  referă  la : 

a)  definirea  criteriilor  de  alocare  (repartizare  a  persoanelor  şi 
grupurilor)  în  constituirea  nomenclatorului  pe  ocupaţii ; 

b)  delimitarea  cohortelor  şi  a  generaţiilor  de  vârstă ; 

c)  definirea  nivelului  de  educaţie,  a  gradului  de  urbanizare,  de 
dezvoltare  etc. 

d)  tabelele  de  mobilitate; 

e)  definirea  elementelor  de  conţinut  ale  mobilităţii :  ratele  mobi¬ 
lităţii/imobilităţii,  indici  de  mobilitate,  modele  structurale. 

Cu  aceste  aprecieri  încheiem,  deocamdată,  referirile  la  studiul  mobi¬ 
lităţii  sociale. 

13-15.  Alegerea  metodelor,  tehnicilor  şi  procedeelor  de  cercetare. 
Prin  enumerarea  celor  trei  elemente  de  metodică  a  cercetării  vrem  să 

subliniem  că,  deşi  sunt  strâns  dependente  unele  de  altele,  în  ultimi 
instanţă  ele  sunt  diferite. 

Anumite  aspecte  legate  de  aceste  etape  au  fost  tratate  deja  la  conţinutul 
metodologiei  de  cercetare,  altele  vor  fi  detaliate  ulterior  pentru  fiecare 
metodă  în  parte.  Aici  mai  menţionăm  doar  patru  elemente  principale  ce 
ar  trebui  avute  în  vedere  la  alegerea  metodelor,  tehnicilor  şi  procedeelor 
de  cercetare : 

a)  adecvarea  fiecărei  tehnici  la  Specificul  domeniului  şi  la  obiectivele 
urmărite ; 

b)  existenţa  unor  surse  de  informare  disponibile  (accesibile)  pentru 
metodele,  tehnicile  şi  procedeele  de  lucru  pe  care  le  vom  utiliza; 

c)  combinarea  metodelor,  tehnicilor  şi  procedeelor  (triangularea) ; 

d)  dispunerea  de  logistica  necesară  realizării  cercetării  în  formatul 
stabilit  (resurse  umane,  materiale  etc.). 

16.  Elaborarea  instrumentelor  de  cercetare.  Instrumentele  de  cerce¬ 
tare  servesc  nemijlocit  la  culegerea  datelor.  Pentru  elaborarea  acestora 
este  necesară  parcurgerea  întregului  traseu  descris  până  aici,  începând  cu 
definirea  temei  şi  terminând  cu  procedeele  concrete  de  lucru,  inclusiv 
cele  de  culegere  a  datelor.  Aceste  instrumente  pot  fi :  scheme  de  cate¬ 
gorii,  fişe  (protocoale)  de  observaţie,  de  experiment,  de  convorbire, 
tabele  statistice,  chestionare,  ghiduri  de  interviu  etc. 

A 

In  faza  de  elaborare  avem  de-a  face  doar  cu  instrumente  provizorii. 
Ele  trebuie  să  fie  testate  în  cadrul  cercetării  pilot  şi  apoi  definitivate. 


17-18.  Cercetarea  pilot  şi  definitivarea  instrumentelor  de  cercetare. 
Cercetarea  pilot  constă  într-o  repetiţie  generală  a  cercetării  propriu-zise. 
Ea  permite  testarea  schemei  descriptive,  a  instrumentelor  şi  procedeelor 
de  lucru,  estimarea  costurilor  şi  anticiparea  rezultatelor.  Cercetarea  pilot 
poate  confirma  demersul  deja  realizat  sau  poate  conduce  la  abandonarea 
cercetării,  eventual  permite  reformularea  temei,  completarea  schemei 
descriptive,  corectarea  instrumentelor  de  lucru  pentru  adecvarea  la  temă, 
la  procedeul  de  lucru  şi  la  populaţia  studiată  (ultimul  aspect  dă  conţinut 
etapei  nr.  18 :  definitivarea  instrumentelor  de  cercetare.  Elaborarea 
concretă  a  instrumentelor  va  fi  abordată  ulterior  în  cadrul  fiecărei  metode). 

19.  Multiplicarea  instrumentelor  de  cercetare.  Prima  regulă  cere 
să  se  asigure  câte  un  exemplar  din  fiecare  instrument  de  cercetare  pentru 
fiecare  unitate  de  înregistrare  (persoană,  gospodărie  etc.).  Pe  considerente 
de  .cost,  se  utilizează  şi  anumite  formulare  sintetizatoare  ale  instrumen¬ 
telor  de  lucru,  cum  ar  fi  grilele  de  consemnare  a  observaţiilor  operato¬ 
rului  şi  a  răspunsurilor  obţinute  de  la  subiecţi ;  tabele  descriptive  etc. 

Ar  fi  de  reţinut  faptul  că  prin  utilizarea  câte  unui  exemplar  al  instru¬ 
mentelor  pentru  fiecare  unitate  de  înregistrare  sporeşte  acurateţea  în 
culegerea  datelor.  Apelarea  la  formulare  sintetizatoare  trebuie  să  fie 
însoţită  de  măsuri  de  precauţie  pentru  a  nu  apărea  distorsiuni  în  comu¬ 
nicarea  subiect  -  operator,  dar  mai  ales  pentru  a  nu  apărea  erori  în 
înregistrarea  datelor. 

20.  Organizarea  echipei  de  cercetare.  Cel  mai  adesea  cercetarea 
socială  presupune  lucru  în  echipă.  Avem  de-a  face,  pe  de  o  parte,  cu 
persoane  care  realizează  anumite  activităţi  specializate  (cercetători,  statis¬ 
ticieni,  informaticieni) ;  pe  de  altă  parte,  mai  multe  persoane  pot  efectua 
simultan  acelaşi  tip  de  activitate  (operatori  de  teren,  codificatori  etc.) 
Unele  persoane  pot  fi  membri  permanenţi  ai  echipei  de  cercetare,  altele 
au  statut  de  colaboratori  pentru  anumite  activităţi  şi  pentru  o  anumită 
perioadă  de  timp.  Coordonatorul  echipei  de  cercetare  trebuie  să  realizeze 
o  planificare  a  tuturor  activităţilor,  eşalonarea  lor  în  timp,  repartizarea 
atribuţiilor  şi  acoperirea  costurilor  (pentru  manoperă,  culegerea  şi  prelu¬ 
crarea  datelor,  analiza  şi  redactarea  raportului,  cheltuielile  materiale). 
O  echipă  de  cercetare  este  o  parte  a  unui  laborator,  centru,  institut  sau  se 
constituie  într-o  organizaţie  nouă. 

în  acelaşi  timp,  trebuie  soluţionate  şi  alte  aspecte  de  natură  organiza- 
ţională :  administrare,  gestiune  contabilă  etc. 

21.  Selecţia  şi  instruirea  colaboratorilor.  în  orice  moment  este 
necesară  informarea  adecvată  şi  la  timp  a  participanţilor  la  realizarea 
cercetării,  organizarea  de  sesiuni  de  lucru  comune,  punerea  în  discuţie  a 
propunerilor  de  rezolvare  a  unor  probleme,  luarea  deciziilor  de  continuare 
a  lucrărilor,  stabilirea  obiectivelor  de  atins  pe  diferite  intervale  de  timp. 
O  problemă  aparte  este  aceea  a  selectării  şi  instruirii  colaboratorilor 

cărora  li  se  încredinţează  operaţii  ajutătoare  de  nivel  mediu.  Aceştia 
trebuie  să  fie  selectaţi  astfel  încât  să  ne  asigurăm  că  vor  lucra  adecvat. 
Totodată,  ei  trebuie  să  primească  suficientă  informaţie  despre  temă  şi 
obiectivele  cercetării  şi  să  fie  instruiţii  în  legătură  cu  activităţile  pe  care 
urmează  să  le  desfăşoare,  cu  scopul  asigurării  compatibilităţii  în  lucru. 

In  funcţie  de  natura  activităţilor  pe  care  urmează  să  le  desfăşoare, 
selecţia  colaboratorilor  poate  urma  proceduri  mai  mult  sau  mai  puţin 
sofisticate.  Uneori  sunt  necesare  cunoştinţe  şi  experienţe  speciale,  alteori 
contează  doar  nivelul  de  cultură  generală.  De  regulă,  pentru  operaţiile  de 
culegere  de  date  în  cadrul  anchetelor  se  apelează  la  colaboratori  (opera¬ 
tori  de  teren),  dar  acestora  li  se  pot  încredinţa  şi  alte  activităţi,  a  căror 
realizare  nu  necesită  o  pregătire  profesională  de  specialitate  :  monitori¬ 
zări  de  emisiuni,  programe,  articole  din  mass-media,  culegerea  de  date 
statistice,  introducerea  datelor  pe  suporturi  de  stocare  etc. 

Cercetătorul  trebuie  să  dispună  de  criterii  ferme  pentru  selecţie, 
respectiv  eliminarea  celor  care  nu  pot  face  faţă  cerinţelor  sau  nu  au 
motivarea  adecvată.  Renunţarea  la  un  colaborator  sau  altul  se  face  în 
orice  moment  al  cercetării,  respectiv  atunci  când  se  constată  că  acesta  nu 
poate  sau  nu  vrea  să  urmeze  instrucţiunile.  Cercetătorul  trebuie  să  trateze 
în  mod  adecvat  orice  situaţie  astfel  încât  cercetarea  să  se  poată  desfăşura 
în  bune  condiţii,  dar  trebuie  să  respecte  şi  demnitatea  colaboratorilor  săi. 
Nu  lipsită  de  interes  este  stabilirea  nivelului  recompenselor  materiale  şi 
a  condiţiilor  de  plată,  cu  luarea  în  considerare  a  tuturor  operaţiilor  de 
executat  şi  a  timpului  rezonabil  de  efectuare  a  lor. 

Cât  despre  instruire,  aceasta  depinde  evident  de  activităţile  pe  care 
urmează  să  le  desfăşoare  colaboratorii.  De  mare  utilitate  sunt  manualele 
destinate  colaboratorilor,  instruirea  bazată  pe  jucarea  rolului,  instruc¬ 
ţiunile  detaliate  în  funcţie  de  natura  activităţilor. 

22.  Organizarea  culegerii  datelor.  în  funcţie  de  natura  surselor  de 
informare  şi  procedeele  de  lucru,  se  elaborează  un  program  al  culegerii 
datelor,  cu  indicarea  tipurilor  de  activităţi,  repartizarea  sarcinilor,  preve¬ 
derea  intervalelor  de  timp  pentru  o  activitate  sau  alta,  modalităţile  de 
comunicare  între  participanţi. 

Nu  este  lipsită  de  importanţă  rezolvarea  aspectelor  care  se  referă  la 
condiţiile  de  cazare,  de  masă  şi  de  locuit  ale  persoanelor  care  efectuează 
deplasările  în  teren,  precum  şi  la  relaţiile  pe  care  urmează  să  le  stabi¬ 
lească  în  teritoriu. 

Operatorii  de  teren  vor  avea  asupra  lor  instrucţiunile  de  lucru,  numărul 
necesar  de  instrumente  de  cercetare,  adrese  către  autorităţi,  şefi  de 
organizaţii  şi  instituţii,  comunicări  pentru  subiecţii  contactaţi  şi,  evident, 
actul  individual  de  legitimare. 

Organizatorii  au  obligaţia  să  furnizeze  informaţii  corecte  şi  suficiente 
atât  pentru  autorităţi,  cât  şi  pentru  populaţie :  instituţia  organizatoare, 
obiectivele  urmărite  în  cercetare,  statutul  informaţiilor  recoltate,  valori¬ 
ficarea  lor  etc. 

în  multe  situaţii  operatorii  au  nevoie  de  sprijinul  autorităţilor  pentru 
accesul  la  diferite  date.  Este  important  însă  ca  interacţiunea  cu  populaţia 
să  nu  fie  afectată  de  vreo  intervenţie  a  şefului  şi/sau  autorităţilor,  pentru 
a  nu  influenţa  rezultatele. 

O  problemă  aparte  se  referă  la  motivarea  populaţiei  pentru  colaborare 
la  cercetare.  Adesea,  în  studiile  de  marketing  se  oferă  populaţiei  studiate 
o  sumă  de  bani  sau  anumite  obiecte,  eventual  se  organizează  concursuri 
cu  premii.  Acest  lucru  este  îndreptăţit,  deoarece  plăteşte  cel  care  benefi¬ 
ciază  direct  de  rezultate.  în  cercetările  prin  care  se  urmăreşte  rezolvarea 
unei  probleme  ştiinţifice  sau,  pur  şi  simplu,  o  informare  generală  în 
legătură  cu  o  situaţie,  motivarea  rezidă  în  însuşi  conţinutul  activităţii.  De 
aici  nevoia  de  a  se  publica  rezultatele  cercetărilor.  De  această  dată 
beneficiarul  este  difuz :  autorităţile,  care  îşi  pot  orienta  activitatea  în 
funcţie  de  rezultatele  cercetării,  dar  şi  un  public  foarte  eterogen. 

23.  Identificarea  unităţilor  (persoanelor)  studiate.  Este  vorba  de 
localizarea  spaţială  a  adreselor  la  care  se  face  deplasarea  pentru  culegerea 
datelor :  arhive,  organizaţii,  gospodării,  persoane. 

Procedura  de  lucru  este  diferită  în  funcţie  de  nivelul  de  agregare/ 
dezagregare  a  informaţiilor  despre  entităţile  studiate.  Uneori  se  indică  în 
amănunt  toate  elementele  de  identificare :  nume,  localitate,  stradă,  număr, 
în  cazul  eşantionării  se  pot  furniza  doar  elementele  care  ţin  de  primele 
stadii  de  determinare  a  populaţiei :  localitatea,  eventual  zona,  strada, 

urmând  ca  operatorii  să  selecteze  subiecţii  printr-o  procedură  dinainte 
stabilită.  Alteori  operatorii  au  un  grad  mare  de  libertate  în  alegerea 
interlocutorilor  lor. 

24.  Aplicarea  instrumentelor  de  cercetare  (măsurarea).  Este  de  la 
sine  înţeles  că  această  etapă  a  cercetării  este  una  de  referinţă,  prin 
ordonarea  întregii  activităţi  de  cunoaştere.  Acum  are  loc  măsurarea 
propriu-zisă,  determinarea  cantitativă,  stabilirea  modalităţilor  de  mani¬ 
festare  a  faptelor  sociale,  în  raport  cu  modelele  de  cuantificare  adoptate 
anterior  sau  constituite  ad-hoc,  atunci  când  gradul  de  standardizare  a 
cercetării  este  foarte  redus  (studiile  calitative). 

Activităţile  ce  se  desfăşoară  sunt  extrem  de  diferite  şi  au  întindere 
variabilă  în  funcţie  de  sursele  de  informare,  instrumentele  de  cercetare 
utilizate  şi  de  procedurile  aplicate.  Avem  în  vedere  apelul  la  interviuri 
sau  autoadministrări  de  chestionare ;  completarea  fişelor  de  observaţie 
pe  măsura  producerii  evenimentelor  avute  în  atenţie ;  culegerea  de  date 
din  evidenţe  statistice ;  montarea  de  experimente ;  transpunerea  conţi¬ 
nutului  mesajelor  în  categorii  de  analiză  etc.  Cu  alte  cuvinte,  aplicarea 
instrumentelor  de  lucru  se  realizează  în  cadrul  tipului  de  cercetare  şi  al 
metodelor  adoptate. 

25.  Controlul  culegerii  datelor.  Oricât  de  multă  încredere  ar  avea 
coordonatorul  cercetării  în  colaboratorii  săi,  se  impune  efectuarea  unui 
control  asupra  culegerii  datelor.  Se  verifică  dacă  persoana  însărcinată  să 
execute  anumite  operaţii  de  culegere  a  datelor  a  procedat  conform  instruc¬ 
ţiunilor.  Apelul  la  colaboratorii  temporari  face  cu  atât  mai  necesar 
controlul,  inclusiv  în  teren.  Acesta  se  poate  desfăşura  chiar  în  timpul 
culegerii  datelor  sau  ulterior.  Comunicarea  permanentă  cu  cei  aflaţi  în 
teren  este  în  măsură  să  asigure  îndrumarea  necesară  şi  să  prevină  unele 
erori.  Problema  cea  mai  acută  se  referă  la  controlul  activităţii  operatorilor 
de  teren.  Mai  întâi  se  verifică  dacă  avem  de-a  face  cu  vreo  fraudă,  dacă 
operatorii  au  aplicat  instrucţiunile  de  selecţie  a  persoanelor,  dacă  au 
studiat  efectiv  persoanele  selectate,  precum  şi  modul  de  lucru,  timpul 
efectuat  etc.  Nevoia  controlului  atrage  după  sine  ţinerea  foarte  clară  a 
evidenţei  persoanelor  studiate,  cu  precauţiile  corespunzătoare  pentru 

asigurarea  confidenţialităţii  răspunsurilor  şi  respectarea  drepturilor 
omului.  în  măsura  în  care  este  posibil,  cu  ocazia  controlului  se  pot 
completa  sau  corecta  unele  informaţii,  eventual  se  reface  lucrarea. 

26.  Verificarea  informaţiilor  recoltate.  Procesul  de  verificare  are 
drept  obiectiv  reţinerea  pentru  prelucrare  şi  analiză  numai  a  informaţiilor 
valide.  C.A.  Moser  (op.  cit.)  enumeră  trei  obiective  ale  verificării 
informaţiei :  completitudinea,  exactitatea  şi  uniformitatea. 

Completitudinea  informaţiilor  se  determină  prin  gradul  de  colectare 
a  informaţiilor  cerute.  Exemplarele  instrumentelor  care  conţin  multe 
omisiuni  (peste  25  %  din  totalul  informaţiilor  presupuse  a  fi  colectate) 
sunt  eliminate  din  prelucrare.  Se  pot  face  însă  prelucrări  separate  cu 
scopul  explicării  non-răspunsurilor. 

Pentru  determinarea  exactităţii  se  are  în  vedere  identificarea  contra¬ 
dicţiilor  între  date  factuale.  în  măsura  posibilităţilor  se  fac  corecturi.  Nu 
acelaşi  lucru  se  poate  cere  pentru  răspunsurile  la  întrebările  de  opinie.  în 
această  etapă  ele  trebuie  luate  ca  atare,  chiar  dacă  ni  se  par  a  fi  contra¬ 
dictorii  din  moment  ce  nu  s-a  putut  evidenţia  introducerea  unor  erori  din 
partea  operatorilor  sau  interlocutorilor. 

Utilizarea  unui  număr  mai  mare  de  operatori  ar  putea  reduce  volumul 
erorilor,  deoarece  fiecare  operator  are  un  volum  mic  de  muncă  (exemplare). 

Eliminarea  datelor  (a  exemplarelor,  instrumentelor)  se  impune  ori  de 
câte  ori  se  depistează  atitudini  rău  intenţionate,  de  neseriozitate,  din 
partea  operatorilor  sau  interlocutorilor,  a  unor  erori  de  completare  sau 
alte  aspecte  care  atrag  neîncrederea. 

Cel  de-al  treilea  element  se  referă  la  uniformizarea  în  culegerea 
datelor.  în  urma  controlului  uniformizării,  s-ar  putea  să  mai  fie  eliminate 
alte  exemplare  ale  instrumentelor  de  cercetare. 

27.  Realizarea  machetei  de  prelucrare  a  datelor.  Cerinţele  pentru 
macheta  de  prelucrare  a  datelor  se  cristalizează  o  dată  cu  prescrierea 
obiectivelor  cercetării  şi  a  elaborării  ipotezelor  de  lucru.  Acum  se  vor 
respecta  cerinţele  dinainte  formulate,  cu  deschiderea  necesară  pentru 
sesizarea  şi  cuprinderea  a  ceea  ce  este  nou.  De  observat  că  orice  modele 
de  prelucrare  este  selectivă.  Pe  de  o  parte,  ea  este  orientată  de  obiective 

şi  ipoteze,  pe  de  altă  parte,  este  imposibilă  o  prelucrare  exhaustivă. 

A 

încercările  de  a  construi  machete  cât  mai  dezvoltate  sunt  nu  numai 
inutile  (din  moment  ce  nu  sunt  utilizate  rezultatele),  dar  şi  foarte  costisi¬ 
toare  şi  greu  de  gestionat.  în  schimb,  dacă  se  adoptă  măsuri  de  conservare 
a  datelor,  se  poate  reveni  cu  diverse  analize  secundare. 

Putem  identifica  o  succesiune  a  operaţiilor  de  prelucrare. 

Mai  întâi  se  impune  determinarea  amplorii  fenomenului  prin  frecven¬ 
ţele  absolute  şi  relative  (proporţii,  procente).  Se  obţin  astfel  distribuţiile 
de  frecvenţă,  ca  un  prim  pas  de  caracterizare  a  fenomenului.  Cele  mai 
simple  clasificări  şi  tipologii  de  fapte  şi  evenimente  trebuie  să  fie  cunos¬ 
cute  şi  prin  frecvenţele  de  manifestare. 

A 

In  cazul  numerelor  mici  se  utilizează,  de  regulă,  valorile  absolute.  Nu 
se  recomandă  calculul  de  procente  pentru  volume  mai  mici  de  100,  acest 
procedeu  aplicându-se  doar  pentru  volume  mult  mai  mari.  în  schimb,  se 
pot  calcula  proporţiile  (ele  au  baza  1  şi  reprezintă  totodată  probabilităţile 
de  apariţie  a  evenimentelor). 

în  funcţie  de  obiectivele  urmărite  într-o  cercetare  sau  alta,  identificăm 
alte  posibilităţi  de  calcul  : 

-  valorile  centrale :  modul  (categoria  cu  frecvenţa  cea  mai  mare 
dintr-un  şir  de  valori) ;  mediana,  media ;  alte  valori  statistice 
prin  care  se  pot  caracteriza  distribuţiile  de  frecvenţă,  cum  ar  fi : 
cenţi  lele  (pe  o  sută  de  părţi),  promilele  (pe  o  mie  de  părţi),  decilele 
(pe  zece  părţi),  quantilele  (pe  patru  părţi),  cvintilele  (pe  cinci 
părţi)  etc. ; 

-  diferenţa  semnificativă  dintre  două  valori  (procente,  medii) ; 

-  măsuri  ale  dispersiei  (împrăştierii  în  jurul  valorilor  centrale) :  rangul 
distribuţiei,  deviaţia  interquartilă,  deviaţia  medie,  abaterea  medie 
pătratică  (abaterea  standard),  coeficientul  de  variaţie,  diverşi  coe¬ 
ficienţi  de  caracterizare  a  formei  distribuţiei  de  frecvenţă  etc. ; 

-  elaborarea  de  indici,  scale  şi  alte  măsurători  compozite  (unele  pro¬ 
iecţii  au  fost  realizate  încă  de  la  etapa  de  construcţie  a  variabilelor) ; 

-  estimarea  valorilor  pentru  colectivitatea  totală,  în  cazul  cercetării 
cu  eşantioane  (trecerea  de  la  statistici  la  parametri) ; 

-  coeficienţi  de  asociere,  de  corelaţie  şi  de  regresie ; 

-  modele  descriptive,  explicative  etc. 

28.  Modalităţi  de  prelucrare.  în  situaţii  relativ  simple,  în  care  se 
dispune  de  un  volum  redus  de  date,  se  poate  adopta  modalitatea  prelucră¬ 
rilor  manuale.  La  cercetările  de  amploare  se  recomandă  însă  prelucrarea 
electronică  a  datelor. 

29.  Codificarea  informaţiilor  (postcodificarea).  Codificarea  constă 
în  transpunerea  descrierilor  verbale  (calitative)  în  descrieri  cantitative, 
prin  atribuirea  de  valori  (simboluri,  numere).  Prin  urmare,  fie  se  finali¬ 
zează  acel  proces  de  cuantificare  descris  în  etapele  pregătitoare  ale 
proiectului  de  cercetare,  fie  de-abia  acum  cercetătorul  este  constrâns  să 
rezolve  problema  descrierilor  cantitative,  oricât  de  simple  ar  fi  ele. 

Multe  informaţii  sunt  deja  culese  pe  baza  sistemelor  de  codificare 

A 

adoptate  în  construcţia  instrumentelor  de  lucru  (precodificarea).  In 
această  etapă  se  confirmă  sau  se  poate  corecta  codificarea  iniţială, 
respectiv  se  trece  la  codificarea  informaţiei  prezentată  în  formă  verbală. 

A 

Complexitatea  codificării  depinde  de  natura  informaţiei.  In  situaţiile 
foarte  simple  informaţiile  pot  fi  manipulate  ca  atare,  fără  a  mai  fi  nevoie 
de  transpunerea  într-un  sistem  de  coduri.  De  cele  mai  multe  ori  aceste 
coduri  (valori  ce  se  atribuie  categoriilor  de  fapte)  sunt  necesare  pentru 
sintetizarea  informaţiei  şi  introducerea  de  semnificaţii.  Codificarea  este 
în  ultimă  instanţă  o  clasificare.  Ea  trebuie  să  fie  exclusivă  şi  exhaustivă. 

Procedeul  de  lucru  constă  în  determinarea  categoriilor  informaţionale, 
adoptarea  unui  sistem  de  codificare  cu  valorile  sale  (codurile)  şi  criteriile 
de  atribuire,  respectiv  atribuirea  propriu-zisă  a  valorilor  categoriilor  în 
acord  cu  criteriile  definite.  Atunci  când  nu  este  realizată  de  către  cerce¬ 
tător,  pentru  codificare  se  folosesc  experţii.  Instruirea  acestora  este  de 
mare  importanţă  în  asigurarea  succesului  operaţiei.  Determinarea  fideli¬ 
tăţii  în  codificare  şi  a  gradului  de  concordanţă  dintre  încadrările  efectuate 
de  experţi  se  impune  de  fiecare  dată. 

în  situaţii  deosebit  de  complexe,  pentru  realizarea  transpunerii  canti¬ 
tative  a  informaţiei  verbale  se  apelează  la  procedeele  metodei  analizei 
de  conţinut. 


ffffi!3fîWfiTnmmiiriKTiinrmmî™iii:niii!iiH!ii(iirii|j||!r7Miiiiirnini^!iiin>iiiiiinii!iiiiMiiiiir;miiir7Tiiiiiriiiiiiii:ii(iiiiT7iiiii.  .» 


134 


PROIECTAREA  CERCETĂRII  SOCIOLOGICE 


30.  Trecerea  datelor  pe  suporturi  de  stocare.  Suporturile  de  stocare 
sunt  şi  ele  dependente  de  modalităţile  de  prelucrare  avute  în  vedere. 
Pentru  prelucrarea  manuală  sunt  de  interes  întocmirea  de  desfăşurătoare, 
cu  prezentarea  detaliată  în  format  unic  a  informaţiei  recoltate.  Aceste 
desfăşurătoare  vor  permite  ulterior  să  se  realizeze  diferite  prelucrări  şi 
analize  ale  informaţiilor,  inclusiv  să  se  revină  pentru  analize  secundare. 

Prelucrarea  electronică  presupune  trecerea  informaţiei  în  formatul 
propriu  acesteia  şi  stocarea  în  memoria  permanentă  a  calculatorului 
(hard  disk),  pe  dischete,  casete,  discuri  optice,  compact-discuri  (CD) 
etc.  De  mare  importanţă  este  acum  alegerea  programului  de  introducere 
şi  organizare  a  datelor  care  să  permită  şi  comparabilitatea  cu  alte  sis¬ 
teme  :  Access,  Fox  Pro,  SPSS  Data  Entry. 

Schimbările  din  domeniul  prelucrării  datelor  sunt  impresionante. 
Manualele  din  urmă  cu  30  de  ani  acordau  un  loc  aparte  prezentării  unor 
cartele  tip  Hollerith  (de  citire  electrică,  în  comparaţie  cu  sistemele 
anterioare  de  citire  mecanică)  cu  80  coloane  şi  12  poziţii  de  perforare  (de 
unde  şi  cerinţele  speciale  pentru  mărimea  bazei  de  date  şi  a  numărului  de 
coduri  pentru  un  indicator,  întrebare  etc.)  Facilităţile  de  lucru  au  sporit 
considerabil  prin  utilizarea  PC-ului  şi  a  diferitelor  soft-uri. 

31.  Elaborarea  catalogului  variabilelor.  Prin  această  denumire  se 
are  în  vedere  o  operaţie  ce  intervine  în  cercetările  relativ  complexe  şi 
care  constă  în  definirea  tuturor  variabilelor  cercetării,  fie  că  este  vorba 
de  prelucrarea  directă  a  unor  itemi  din  instrumentele  de  cercetare,  fie  că 
este  vorba  de  construcţii  noi,  în  funcţie  de  prescripţiile  din  machetele  de 
prelucrare  a  datelor.  Se  întocmeşte  astfel  o  listă  completă  a  variabilelor 
(numerotate  de  la  1  la  n),  cu  prescrierea  modalităţilor  de  cuantificare. 
Unii  cercetători  ataşează  câte  un  acronim  distinct  fiecărei  variabile, 
pentru  scurtarea  timpului  necesar  comunicării.  Adesea  apar  însă  difi¬ 
cultăţi  de  recepţie,  mai  ales  când  aceste  acronime  sunt  utilizate  şi  în 
redactarea  rapoartelor  şi  a  diferitelor  lucrări.  (Dacă  pentru  expresia 
„venitul  pe  persoană”,  acronimul  „VP”  este  acceptabil,  nu  acelaşi  lucru 
s-ar  putea  spune  despre  acronimul  „VPER”  sau  „VEPER”,  de  exemplu, 
a  căror  folosire  este  necesară  în  condiţiile  în  care  „VP”  este  deja  alocat 

sau  când  din  start  se  doreşte  ca  acronimele  să  conţină  un  număr  fix  de 
litere,  caz  în  care  apare  nevoia  de  a  utiliza  un  număr  relativ  mare  de  litere 
pentru  fiecare  variabilă.) 

32,  Prelucrarea  datelor.  Prelucrarea  se  realizează  în  acord  cu 
macheta  întocmită.  Pregătirea  sociologului  în  domeniul  statistic  şi  al 
prelucrării  datelor  îi  permite  acestuia  să  realizeze  o  gamă  complexă  de 
activităţi.  Totodată,  el  este  cel  mai  în  măsură  să  obţină  compatibilitatea 
între  natura  datelor  şi  nivelul  de  precizie  al  acestora,  pe  de  o  parte,  şi 
calculul  diferitelor  valori  statistice,  pe  de  altă  parte.  Altfel,  sociologul 
este  nevoit  să  apeleze  la  serviciile  unui  statistician  sau  ale  unui  informa- 
tician  (eventual  are  nevoie  şi  de  colaboratori,  deoarece  s-ar  putea  ca 
statisiicianul  să  nu  ştie  informatică,  iar  informaticianul  să  nu  ştie  statis¬ 
tică).  Sociologul  trebuie  să  se  facă  înţeles  asupra  a  ceea  ce  doreşte  să  se 
realizeze :  transmiterea  cerinţelor  de  prelucrare,  definirea  naturii  infor¬ 
maţiei,  dar  şi  să  fie  în  măsură  sa  evalueze  şi  să  interpreteze  rezultatele 
prelucrărilor.  în  prezent  există  mai  multe  pachete  de  programe  de  prelu¬ 
crare  a  datelor  sociale,  cel  mai  răspândit  fiind  „Special  Package  for 
Social  Sciences”  (SPSS).  Deşi  dispune  de  foarte  multe  facilităţi,  SPSS-uI 
nu  răspunde  la  toate  nevoile  de  prelucrare  a  datelor,  cel  puţin  deocamdată. 
Avem  în  vedere  mai  ales  prelucrările  pentru  informaţia  preponderent 
calitativă  (SPSS  Inc.,  Chicago,  Illinois). 

33.  Analiza  datelor  (verificarea  ipotezelor).  Ipotezele  elaborate 
în  pregătirea  proiectului  de  cercetare  alcătuiesc  cadrul  de  referinţă  al 
analizei  rezultatelor  obţinute  în  cercetare.  Totodată  se  pot  elabora  noi 
ipoteze  pe  baza  datelor  de  care  se  dispune.  în  afara  cercetărilor  pur 
descriptive,  în  care  cunoaşterea  devine  o  simplă  naraţiune,  este  acum 
momentul  ca  şi  în  cercetările  mai  puţin  standardizate  să  fie  explicitate 
ipotezele  de  lucru  în  jurul  cărora  se  construiesc  explicaţia  şi  interpretarea 
rezultatelor  Cercetărilor. 

în  plus,  este  de  semnalat  faptul  că,  ajuns  la  această  etapă  a  demersului 
său,  cercetătorul,  chiar  avizat,  se  confruntă  cu  mari  dificultăţi,  izvorâte 
din  nevoia  unor  explicaţii  cât  mai  adecvate,  în  condiţiile  unei  documentări 
insuficiente,  precum  şi  ale  unor  limite  ale  calculului  statistico-matematic. 

ale  logisticii  de  care  dispune  etc.  Dificultatea  majoră  rezidă  însă  în 
natura  complexă  a  socialului,  ceea  ce  nu  rareori  descurajează  orice 
tentativă  explicativă,  o  serie  de  cercetători  rezumându-se  la  descrieri  de 
evenimente,  situaţii,  cazuri  etc.,  eventual  apelând  la  cunoaşterea  comună 
pentru  „explicare”. 

Ultima  dintre  soluţii  poate  fi  acceptată  numai  în  măsura  în  care  se  utili¬ 
zează  şi  alte  maniere  de  tratare,  între  care  se  înscrie  şi  efortul  unei  abor¬ 
dări  sistematice,  de  acumulare  de  cunoştinţe  despre  un  domeniu  sau  altul. 

34.  Interpretarea  rezultatelor  (teoretizarea).  Introducerea  unei 
etape  distincte  între  analiza  rezultatelor  cercetării  şi  redactarea  raportului 
poate  părea  nejustificată,  din  moment  ce  analiza  se  face  prin  interpretare 
şi  se  concretizează  într-un  raport  (articol,  studiu,  volum).  Cu  toate 
acestea,  activitatea  ca  atare  este  bine  să  fie  nominalizată.  Prin  aceasta  se 
atrage  atenţia  că  este  nevoie  de  mai  mult  decât  de  o  simplă  descriere  a 
unor  rezultate.  Datele  nu  vorbesc  de  la  sine,  iar  interceptarea  nu  este  o 
citire  de  date.  Se  cere  mult  mai  mult,  şi  anume  ca  acestea  să  devină 
elemente  constitutive  ale  unei  teorii  a  problemei  analizate,  să  se  producă 
cel  puţin  anumite  generalizări  empirice,  ca  bază  pentru  construcţiile 
teoretice  ulterioare,  cu  o  arie  de  cuprindere  şi  putere  de  explicare  tot  mai 
mare,  ca  urmare  a  efortului  de  integrare  a  rezultatelor  mai  multor 
cercetări  şi  al  trecerii  la  niveluri  superioare  de  analiză  şi  reflectare. 

35.  Formularea  propunerilor  de  soluţionare  a  problemelor  sociale. 

Enumerarea  distinctă  a  acestor  etape  are  darul  să  ne  amintească  faptul  că 
iniţial  ne-am  propus,  şi  poate  chiar  am  promis,  ca  prin  cercetarea  noastră 
să  contribuim  la  rezolvarea  unor  probleme  sociale.  Prin  urmare,  raportul 
de  cercetare  ce  urmează  să  fie  elaborat  trebuie  să  conţină,  pe  lângă  expli¬ 
carea  fenomenelor  studiate,  şi  propunerile  de  soluţionare  a  problemelor 
sociale  vizate.  Evident,  acest  aspect  este  mai  presant  pentru  cercetările 
aplicative  comparativ  cu  cele  fundamentale,  dar  el  nu  poate  fi  ignorat. 

36-38.  Redactarea,  discutarea  şi  definitivarea  raportului  de  cercetare. 
O  dată  cu  redactarea  raportului  de  cercetare  se  revine  la  cadrul  teoretic 
elaborat  anterior.  în  condiţiile  unei  bune  cunoaşteri  a  temei  şi  ale  unei 

teoretizări  preliminare  adecvate,  am  putea  spune  că  acum  doar  se  dezvoltă 
ceea  ce  avem  deja  dinainte  construit.  în  realitate,  activitatea  este  mai 
laborioasă.  Pe  de  o  parte,  de  cele  mai  multe  ori  cadrul  teoretic  doar  se 
schiţează  în  etapa  pregătitoare.  Pe  de  altă  parte,  apare  necesitatea  con¬ 
strucţiei  unui  discurs  articulat  şi  comunicarea  optimă  a  rezultatelor. 

Din  cele  prezentate  până  acum  rezultă  că  un  raport  de  cercetare  va 
cuprinde  atât  descrierea  adecvată  a  situaţiei,  analiza  şi  interpretarea 
datelor,  explicarea  fenomenului,  cât  şi  propuneri  de  rezolvare  a  proble¬ 
melor  sociale,  de  sporire  a  eficienţei  activităţii  etc. 

Diferenţierea  pe  trei  etape  a  redactării  raportului  de  cercetare  este 
menită  să  atragă  atenţia  asupra  faptului  că  cercetătorul  nu  scrie  doar 
pentru  el  însuşi.  în  funcţie  de  destinaţie,  în  raport  apar  elemente  de 
specificitate  (C.A.  Moser,  op.  cit.) :  publicul  se  axează  pe  rezultate, 
specialiştii  au  nevoie  şi  de  informaţii  metodologice,  precum  şi  de  elabo¬ 
rări  teoretice  de  substanţă,  clienţii  aşteaptă  soluţii  la  problemele  pe  care 
le  au  de  rezolvat  etc. 

Prin  discutarea  raportului  cu  specialiştii  (eventual  cu  clienţii)  se  obţin 
observaţii  şi  sugestii  utile  pentru  definitivarea  lui.  Acestea  se  pot  referi  la 
modul  în  care  sunt  interpretate  datele,  la  întemeierea  argumentelor,  dar 
şi  la  construcţia  textului  şi  calitatea  comunicării.  Prin  urmare,  etapa 
respectivă  este  cerută  de  logica  activităţii  ştiinţifice,  aşa  cum  pentru 
articole  şi  cărţi  funcţionează  sistemul  referatelor  de  apreciere  şi  recoman¬ 
darea  pentru  publicare. 

39.  Diseminarea  rezultatelor  cercetării.  Comunicarea  rezultatelor 
se  realizează  prin  rapoartele  de  cercetare,  comunicări  ştiinţifice,  pliante, 
buletine,  articole  în  reviste  de  specialitate,  cărţi.  Diseminarea  rezultatelor 
cercetării  reprezintă  o  obligaţie  faţă  de  participanţii  la  cercetare  şi  în 
primul  rând  faţă  de  public.  în  abţinerea  de  a  publica,  se  invocă  adesea 
interesele  celui  care  a  finanţat  cercetarea.  Se  pot  găsi  însă  întotdeauna 
modalităţi  de  publicare,  fie  şi  parţială,  a  rezultatelor.  Cu  atât  mai  mult, 
dacă  s-au  cules  informaţii  de  la  persoane,  fără  publicare  se  poate  consi¬ 
dera  că  cercetarea  nu  este  finalizată,  iar  responsabilitatea  le  revine  celor 
în  cauză,  pe  care  deontologia  profesională  îi  obligă  la  comunicarea 
rezultatelor  la  care  au  ajuns. 

Pentru  o  cât  mai  bună  cuprindere  se  impune  să  se  apeleze  la  un  număr 
cât  mai  mare  de  modalităţi  de  comunicare.  în  fapt,  în  afara  funcţiei 
primordiale  de  informare  a  publicului,  se  pot  identifica  şi  alte  funcţii  ale 
acestei  diseminări,  de  pildă  constituirea  bibliografiei  de  autor,  una  dintre 
condiţiile  de  angajare  şi  promovare  profesională  (de  aici  pot  apărea  însă 
şi  anumite  distorsiuni,  prin  fenomene  de  redundanţă,  respectiv  o  activi¬ 
tate  publicistică  exagerată  în  raport  cu  conţinutul  a  ceea  ce  se  comunică), 
în  plus,  statutul  ştiinţific  al  unei  persoane  se  judecă  şi  după  numărul  de 
citări.  Or,  pentru  a  fi  citat  trebuie  ca  în  prealabil  să  publici. 

40.  Arhivarea  datelor.  Practica  arhivării  unor  documente  adminis¬ 
trative  este  destul  de  veche.  Nu  acelaşi  lucru  se  poate  spune  despre 
arhivele  cercetărilor  sociale,  nici  dacă  le  raportăm  la  istoria,  evident  mai 
scurtă,  a  efectuării  de  astfel  de  cercetări.  Lipsa  arhivelor  se  poate  explica 
prin  dificultăţi  materiale  de  stocare  (spaţii,  condiţii  de  conservare  etc.), 
dar  şi  prin  neglijarea  unor  importante  surse  de  informare  de  care  s-ar 
putea  dispune. 

Noţiunea  de  arhivă  acoperă  o  gamă  de  modalităţi  de  conservare  a 
informaţiei.  Cea  mai  simplă  metodă  constă  în  păstrarea  tuturor  exempla¬ 
relor,  instrumentelor  de  cercetare.  O  dată  cu  dezvoltarea  tehnicilor 
electronice,  arhivarea  este  mult  mai  facilitată. 

O  fază  superioară  de  arhivare  o  reprezintă  constituirea  de  seturi  de 
date  şi  apoi  de  baze  de  date.  în  prezent  sunt  în  constituire  arhive  şi  baze 
de  date  locale  şi  naţionale,  precum  şi  asociaţii  şi  reţele  internaţionale  ale 
acestora. 

O  dată  constituite,  se  impune  organizarea  întreţinerii  accesului  la 
arhive  şi  baze  de  date.  Unele  date  de  cercetare  devin  accesibile  pe 
INTERNET,  prin  consultarea  site-urilor  institutelor  de  cercetare,  a  unor 
arhive  şi  baze  de  date,  pentru  altele  este  nevoie  de  o  aprobare  specială, 
eventual  de  o  plată.  Utilizarea  datelor  pentru  analizele  secundare  obligă 
la  respectarea  drepturilor  de  autor  şi  de  proprietate. 

41-43.  Discutarea  soluţiilor  la  problemele  sociale,  implementarea 
şi  evaluarea  efectelor.  Aceste  etape  ale  unei  cercetări  devin  de  interes 
din  momentul  în  care  identifică  un  beneficiar  interesat  de  implementarea 

unor  soluţii.  Pentru  unele  cercetări  acest  lucru  era  cunoscut  deja  anterior, 
o  dată  cu  efectuarea  comenzii  de  către  client,  situaţie  în  care  în  raportul 
de  cercetare  s-a  acordat  un  loc  aparte  prezentării  de  soluţii  la  problemele 
nominalizate.  Alteori,  din  proprie  iniţiativă,  cercetătorul  a  comunicat 
soluţiile  o  dată  cu  diseminarea  rezultatelor  şi  ulterior  a  apărut  un  client, 
după  cum  cererea  pentru  soluţii  la  o  problemă  poate  să  apară  de  sine 

A 

stătător.  In  această  ultimă  ipostază  cercetătorul  (institutul  de  cercetare  şi/ 
sau  de  consultanţă)  va  trebui  să  identifice  mai  întâi  soluţiile  pornind  de 
la  informaţiile  (cercetările)  de  care  dispune  şi/sau  le  procură  de  la  terţi. 

Discutarea  soluţiilor  se  realizează  deopotrivă  cu  clienţii,  cu  specia¬ 
liştii,  cu  cei  care  urmează  să  le  aplice  şi  cu  cei  vizaţi,  urmărind  evident 
de  fiecare  dată  obiective  specifice:  oportunitate,  fezabilitate,  costuri, 
efecte  scontate,  efecte  secundare,  acceptabilitate  etc. 

O  dată  cu  implementarea,  se  trece  efectiv  din  domeniul  cercetării  în 

A 

cel  al  acţiunii  practice.  In  unele  situaţii  de  cercetare  aplicativă,  cerce¬ 
tătorul  realizează  el  însuşi  această  activitate,  de  cele  mai  multe  ori  însă 
avem  de-a  face  cu  manageri,  administratori  etc.,  iar  cercetătorul  poate 
avea  rolul  de  consultant. 

Problematica  implementării  soluţiilor  este  foarte  diversă,  în  funcţie 
de  natura  acestora  şi  de  domeniul  implicat.  Pentru  succesul  implementării 
se  impune  utilizarea  unei  logistici  pe  măsură,  de  resurse  umane  şi 
financiare,  servicii  şi  programe  sociale  etc. 

La  rândul  său,  şi  evaluarea  rezultatelor  implementării  necesită  abor¬ 
dări  diverse.  Evaluarea  se  poate  realiza  ca  autoevaluare  (făcută  de  cei 
afectaţi  direct)  şi/sau  ca  evaluare  din  exterior  prin  apelul  la  experţi.  Cât 
priveşte  metodele  de  evaluare,  acestea  sunt  de  natură  calitativă  sau 
cantitativă,  normative  sau  de  impact  etc. 

*  * 

* 

La  finalul  prezentării  etapelor  unui  proiect  de  cercetare  standard, 
precizăm  încă  o  dată  că  multe  din  activităţile  invocate  şi  care  au  fost  doar 
parţial  dezvoltate  aici  vor  fi  reluate  în  teme  de  sine  stătătoare  (eşantio¬ 
nare,  construcţia  variabilelor,  măsurare,  tipuri  şi  metode  de  cercetare. 

respectiv  tehnici,  instrumente  şi  procedee  de  lucru).  De  asemenea,  o 
serie  de  alte  activităţi  au  fost  deja  dezvoltate  în  partea  de  metodologie 
generală  şi  acum  s-au  adus  doar  anumite  precizări  legate  de  înlănţuirea 
etapelor  proiectului,  iar  o  ultimă  grupă  de  activităţi  au  fost  tratate  la  un 
nivel  considerat  a  fi  suficient  pentru  însuşirea  problematicii  enunţate. 
Toate  aceste  activităţi  constituie  însă  elemente  de  referinţă  pentru  comple¬ 
tarea  imaginii  asupra  a  ceea  ce  este  metodologia  cercetării  sociale. 

Recomandări  pentru  studiu 

în  pregătire  se  va  insista  pe  dezvoltarea  cunoştinţelor  şi  pe  formarea 
deprinderilor  necesare  elaborării  proiectelor  de  cercetare,  în  funcţie  de 
domeniu  şi  de  strategia  de  lucru. 

Bibliografie  selectivă 

şi  tehnici ,  Editura  Destin,  Deva,  pp.  145-160. 

Vlăsceanu,  L.,  1982,  Metodologia  cercetării  sociologice.  Editura  Ştiinţifică 

4.  EŞANTIONAREA 
ÎN  CERCETAREA  SOCIALĂ 


4.1.  Definirea  eşantionării 

Prin  eşantionare  se  urmăreşte  realizarea  unei  cercetări  reprezentative 
prin  studierea  numai  a  unei  părţi  din  universul  cercetării,  care  alcătuieşte 
o  colecţie  statistică  de  unităţi  (elemente).  în  domeniul  social,  eşantionarea 
intervine  în  cercetări  realizate  prin  anchetă  de  tipul  sondajelor  de  opinie 
publică,  de  marketing,  de  audienţă,  de  consum  etc.,  dar  şi  în  studiul 
documentelor  sociale,  ca  şi  în  diverse  alte  cercetări  (de  exemplu,  se 
determină  numărul  de  vizite  necesare  în  observaţia  instantanee). 

Eşantionarea  constă  în  extragerea,  în  condiţii  specificate,  a  unui  număr 
de  unităţi  statistice  din  universul  cercetării.  în  consecinţă,  eşantionul 
este  un  model  la  scară  mică  al  universului  cercetării.  Datele  obţinute  din 
studierea  eşantionului  (statistică  „s”)  pot  fi  extinse  la  nivelul  colectivităţii 
totale  (parametru  „p”),  cu  anumite  limite  de  variaţie,  la  un  nivel  de 
probabilitate  (precizie)  stabilit. 

Eşantionarea  se  bazează  pe  două  teorii  statistice :  legea  numerelor 
mari  şi  calculul  probabilităţilor.  Legea  numerelor  mari  (Bemoulli,  Poisson) 
fundamentează  mărimea  eşantionului  (n),  iar  calculul  probabilităţilor 
reglementează  selecţia  subiecţilor  în  eşantion. 

Referindu-ne  la  reprezentativitate,  vom  avea  în  vedere  că  aceasta  este 
dependentă  de  mărimea  eşantionului  şi  de  schema  de  eşantionare  utilizată. 
Reprezentativitatea  (eficienţa)  este  cu  atât  mai  bună  cu  cât  avem  de-a 
face  cu  erori  de  eşantionare  mai  mici. 

Scopurile  cercetărilor  selective  sunt  acelea  de  estimare  a  parametrilor 
(media,  proporţia)  ce  caracterizează  o  anumită  caracteristică  a  populaţiei 
şi  de  testare  a  unor  ipoteze  statistice  despre  populaţie  (C.A.  Moser, 
Metode  de  anchetă  în  investigarea  fenomenelor  sociale.  1967).  în  cele  ce 

urmează,  nu  ne  propunem  să  înlocuim  tratarea  eşantionării  din  manualele 
de  statistică.  Sociologul  accentuează  aspectele  legate  de  proiectarea 
eşantionului  şi  culegerea  datelor.  Statisticianul  este  preocupat  mai  mult 
de  estimări  şi  informaţii.  Colaborarea  dintre  cele  două  specialităţi  (şi 
specialişti)  este  absolut  necesară. 

La  întrebarea  cât  de  mare  trebuie  să  fie  un  eşantion,  răspunsul  este 
doar  orientativ,  de  tipul :  „Suficient  de  mare  pentru  a  putea  fi  reprezen¬ 
tativ”.  Teoretic,  s-a  stabilit  că  mărimea  eşantionului  este  invers  propor¬ 
ţională  cu  pătratul  erorii  de  eşantionare.  Altfel  formulat,  eroarea  de 
eşantionare  este  invers  proporţională  cu  rădăcina  pătrată  din  mărimea 
eşantionului.  Pentru  a  reduce  eroarea  la  jumătate,  trebuie  să  crească  de 
patru  ori  volumul  eşantionului.  Calcularea  mărimii  eşantionului  presu¬ 
pune  cunoaşterea  caracteristicilor  distribuţiei  variabilelor  colectivităţii 
totale,  considerate  criterii  de  eşantionare.  La  o  colectivitate  relativ 
omogenă,  mărimea  cerută  pentru  eşantion  va  fi  mai  mică  decât  la  o 
colectivitate  mai  eterogenă,  la  un  nivel  dorit  de  reprezentativitate.  La 
rândul  său,  probabilitatea  exprimă  nivelul  la  care  se  fac  estimările  de  la 
eşantion  la  colectivitatea  totală,  iar  eroarea  de  eşantionare  defineşte 
spaţiul  de  variaţie  a  valorilor  estimate,  respectiv  eroarea  standard  a 
mediei  sau  a  procentului  (proporţiei). 

în  practica  cercetărilor  sociologice  s-a  convenit  că  nivelul  proba¬ 
bilităţii  cu  care  se  fac  estimările  să  nu  fie  mai  mic  de  0,95,  dar, 
evident,  poate  să  se  apropie  cât  mai  mult  de  1.  Este  cunoscut  faptul  că 
nivelurile  de  probabilitate  se  dispun  pe  spaţiul  0-1.  Cât  priveşte  valoarea 
1,  ea  are  sens  aici  doar  când  se  studiază  întreaga  populaţie,  când  de  fapt 
estimarea  nu  mai  este  necesară.  Un  nivel  de  probabilitate  de  0,95  ne 
asigură  că  valoarea  estimată  pentru  colectivitatea  totală  se  situează  în 
spaţiul  de  variaţie  în  95  de  cazuri  din  100  de  eşantioane  (în  19  cazuri  din 
20).  Se  utilizează  şi  noţiunea  de  prag  de  încredere  -  în  acest  caz,  el  este 
de  0,05.  Posibilitatea  erorii  este  de  5  cazuri  din  100  eşantioane  (sau  1  caz 
din  20).  Dacă  am  lucra  cu  o  probabilitate  de  0,99,  atunci  nivelul  de 
precizie  al  valorilor  estimate  pentru  aceeaşi  mărime  a  eşantionului  devine 
mai  mare,  dar  spaţiul  de  variaţie  (eroarea)  creşte.  Cât  priveşte  eroarea  de 
estimare  a  valorilor  eşantionului,  aceasta  este  acceptată  pe  intervalul  de 

la  ±  1  %  până  la  ±  5  % .  Prin  urmare,  o  valoare  determinată  la  nivel  de 
eşantion  şi  estimată  în  populaţia  totală  ia  valoarea  cuprinsă  în  spaţiul 
delimitat  de  valoarea  de  eşantion  ±  eroarea  de  estimare  pentru  o  pro¬ 
babilitate  dată.  Astfel,  o  valoare  relativă  de  50%,  cât  ar  reprezenta 
popularitatea  unui  partid,  de  exemplu,  conduce  la  o  valoare  estimată  în 
colectivitate  situată  în  spaţiul  49-51  %  ;  pentru  o  eroare  de  1  % ,  spaţiul  de 
estimare  devine  45-55  % ,  pentru  o  eroare  de  5  % . 

De  aici  rezultă  câteva  elemente  de  orientare  a  eşantionării : 

1.  Pentru  a  obţine  rezultate  acceptabile,  nu  este  necesar  să  studiem 
întreaga  colectivitate,  dacă  aceasta  este  relativ  mare.  La  colecti¬ 
vităţile  mici,  eşantionarea  este  neavenită.  în  acest  ultim  caz  trebuie 
să  se  studieze  întreaga  populaţie  sau  loturi  ale  populaţiei. 

2.  Mărimea  eşantionului  nu  se  determină  ca  proporţie  din  colectivi¬ 
tatea  totală.  în  fapt,  acest  raport  poate  fi  egal  cu  1  (chiar  mai  mare 
decât  1  atunci  când  universul  cercetării  este  foarte  mic)  sau  poate 
lua  valori  extrem  de  mici,  de  ordinul  a  milionimea  parte.  Mărimea 
colectivităţii  totale  este  luată  în  considerare  la  constituirea  unui 
coeficient  pentru  corecţia  finită,  cu  care  se  reduce  mărimea  eşantio¬ 
nului  atunci  când  acesta  reprezintă  mai  mult  de  10%  din  populaţia 
totală  (C.A.  Moser,  op.  cit.).  Când  acest  raport  scade,  coeficientul 
de  corecţie  se  apropie  de  1  şi  nu  mai  contează.  O  corecţie  a 
mărimii  eşantionului  se  realizează  şi  atunci  când  selecţia  este  fără 
înlocuire  (nerepetată),  ceea  ce  este  cazul  aproape  general  în  cerce¬ 
tarea  socială.  Şi  aici  se  obţine  însă  tot  o  reducere  nesemnificativă 
a  eşantionului ;  dar,  aşa  cum  vom  vedea,  cercetările  suferă  din 
cauza  unor  eşantioane  prea  mici.  Mai  importantă  decât  corecţia 
mărimii  eşantionului  este  determinarea  exactă  a  erorii  de  eşantionare. 

3.  Riscurile  de  eroare  sunt  importante,  având  în  vedere  că  se  studiază 
un  singur  eşantion,  comparativ  cu  numărul  practic  inabordabil  de 
mare  ce  s-ar  putea  constitui  pentru  colectivităţile  mari.  Un  exemplu 
ne  poate  edifica :  la  o  colectivitate  de  15  milioane  persoane  sunt 
posibile  10.000  de  eşantioane  de  câte  1.500  persoane,  fără  nici  o 
persoană  comună,  şi  10.000  la  puterea  1.500  eşantioane  dacă  se 

acceptă  intrarea  oricărei  persoane  în  mai  multe  eşantioane.  în 
primul  caz,  pentru  o  probabilitate  de  0,95,  rezultă  că  în  9.500  de 
eşantioane  din  10.000  este  de  aşteptat  ca  valoarea  estimată  să  fie  în 
limita  spaţiului  de  variaţie,  iar  în  500  de  cazuri  să  fie  în  afară. 
Eroarea  de  eşantionare  exprimă  variaţia  de  la  un  eşantion  la  altul. 
Media  valorilor  medii  pentru  toate  eşantioanele  ne  dă  valoarea 
medie  a  variabilei  în  populaţia  totală  (parametru).  Studiindu-se  un 
eşantion  fără  înlocuire  (o  unitate  o  dată  selectată  nu  se  mai  intro¬ 
duce  în  colecţia  statistică),  la  determinarea  erorii  standard  de 
estimare  a  parametrilor  ar  trebui  să  se  utilizeze,  de  asemenea, 
factori  de  corecţie.  Altfel,  în  cazul  inferenţelor  poate  să  apară 
eroare  de  tipul  II,  adică  să  se  accepte  ipoteza  nulă,  a  lipsei  de 
diferenţă  semnificativă  dintre  două  medii  sau  două  procente  - 
nij  =  m2,  pj  =  p2  deşi  cele  două  medii  (procente)  comparate 
pot  fi  diferite,  ca  urmare  a  faptului  că  eroarea  standard  este 
calculată  la  un  nivel  mai  mare  şi  deci  şi  spaţiul  de  variaţie  acceptat 
este  mai  mare.  în  acest  fel,  diferenţele  mai  mici,  dar  semnificative, 
sunt  ignorate.  De  exemplu,  o  diferenţă  de  0,2  între  două  medii 
comparate  sau  de  2  puncte  procentuale  între  două  procente  să  fie 
tratate  ca  nesemnificative,  deoarece  utilizând  o  valoare  necorectată 
a  erorii  standard,  rezultă  o  diferenţă  teoretică  semnificativă  de 
0,25  (2,5  puncte  procentuale)  pentru  un  nivel  de  probabilitate  de 
0,95.  Celălalt  risc,  eroarea  de  tipul  I,  ar  fi  respingerea  ipotezei 
nule  şi  acceptarea  ipotezei  existenţei  diferenţei,  ml  ^  m2,  *p2, 

deşi  ea  nu  este  semnificativă.  Acest  fapt  se  produce  şi  când  se 
utilizează  pragul  de  încredere  mai  puţin  riguros  (p  =  0,95).  Spori¬ 
rea  nivelului  de  rigurozitate,  p  >  0,99,  poate  atrage  însă  reapariţia 
erorii  de  tipul  II  (C.A.  Moser,  Metode  de  anchetă  în  investigarea 
fenomenelor  sociale,  1967). 

Cu  toate  acestea,  se  pot  obţine  estimări  acceptabile  ale  valorilor  în 
colectivitatea  totală  cu  un  singur  eşantion.  Probleme  mai  dificile  le 
ridică  studiile  de  predicţie  a  unei  evoluţii  viitoare  (anchetele  pre¬ 
electorale,  de  exemplu).  Aici  este  recomandabil  să  se  lucreze  cu  un 
nivel  înalt  de  probabilitate  (de  la  0,99  în  sus)  şi  cu  eroare  mică 
(sub  3%),  ceea  ce  înseamnă  eşantioane  relativ  mari. 


i III!  i IUI  iii 


EŞANTIONAREA  ÎN  CERCETAREA  SOCIALĂ 


145 


4.2.  Mărimea  eşantionului 

Determinarea  mărimii  optime  a  eşantionului  se  realizează  printr-un  proces 
de  analiză,  în  care  intră,  pe  lângă  elementele  statistice,  costurile  şi  alte 
aspecte  legate  de  posibilităţile  de  care  se  dispune  la  un  moment  dat. 

De  cele  mai  multe  ori  nu  se  cunosc  valorile  variabilelor  pentru  colecti¬ 
vitatea  totală,  iar  valorile  de  eşantionare  sunt  cunoscute  după  efectuarea 
cercetării.  Din  acest  motiv,  mărimea  eşantionului  este  abordată  la  nivel 
teoretic,  făcând  anumite  ipoteze  în  legătură  cu  valorile  variabilelor. 
Procedând  într-o  manieră  normativă,  mărimea  optimă  a  unui  eşantion  se 
stabileşte  prin  luarea  în  considerare  a  valorilor  adecvate  ale  nivelurilor 
probabilităţii  cu  care  se  face  estimarea  şi  a  mărimii  erorilor  de  estimare. 

Formulele  teoretice  de  determinare  a  mărimii  unui  eşantion  sunt 
valabile  pentru  eşantionare  simplă  aleatorie  şi  sunt  diferite  pentru  variabi¬ 
lele  cantitative,  respectiv  variabilele  calitative  (atribute) : 

a)  variabilele  cantitative,  când  se  poate  calcula  media  (m)  şi  abaterea 
standard  a  mediei  (a) : 

n  =  t2xa2/e2 

b)  variabile  calitative  (atribute),  sau  ori  de  câte  ori  valoarea  variabilei 
se  exprimă  în  procente  (respectiv  în  proporţii) : 

n  =  t2P(100  -  P)/e2; 
n  =  t2p(l  -  p)  /  e2, 

unde  t  este  valoarea  ce  corespunde  nivelului  de  probabilitate.  Ea 
se  determină  din  proprietatea  repartiţiei  normale  (Gauss),  mărimea 
suprafeţei  delimitată  simetric  la  dreapta  şi  la  stânga  mediei  prin 
unităţi  de  abatere  standard.  La  t  =  1  se  acoperă  68%  din  cazuri 
(deci  o  proporţie  şi,  totodată,  o  probabilitate  de  0,68).  Unei  pro¬ 
babilităţi  de  0,95  îi  corespunde  t  =  1,96 ;  la  P  =  0,99,  t  =  2,56 ; 
la  P  =  0,999,  t  =  3,3  (vezi  tabelul  cu  suprafeţele  sub  curba 
normală),  iar  a2  este  varianţa  mediei,  a  este  abaterea  standard, 
ct  =  j£(x0  -  ni  )2  /n  în  colectivitatea  totală.  Pentru  a  sublinia 

că  este  vorba  de  un  eşantion,  adesea  se  foloseşte  simbolul  s  pentru 
abaterea  standard;  e  este  eroarea  de  estimare  a  valorii  medii, 
respectiv  a  unui  procent  sau  proporţie  (se  mai  numeşte  eroare 
standard  sau  eroare  de  eşantionare) ;  P  este  probabilitatea,  iar 
100  -  P  complementul  lui  P ;  p  este  proporţia,  iar  1  -  p  com¬ 
plementul  lui  p. 

Valoarea  minimă  teoretică  a  lui  n  ar  rezulta  dacă  se  iau  în  consi¬ 
derare  valoarea  maximă  acceptată  pentru  eroare  (±  5%)  şi  pragul 
minim  de  probabilitate  (0,95),  pentru  estimarea  valorii  de  minim  5 
puncte  procentuale,  şi  când  n  ar  fi  de  76  persoane.  De  observat 
însă  că  estimarea  valorii  de  5  procente  din  eşantion,  pentru  colecti¬ 
vitatea  totală,  se  situează  în  intervalul  0-10%  (5%  ±5%). 


Valoarea  optimă  a  mărimii  eşantionului  se  determină  în  funcţie  de 
atingerea  unor  obiective  specifice,  la  costuri  abordabile. 

a)  Pentru  cercetări  descriptive  (probabilitate  minimă,  eroare  teore¬ 
tică  şi  dispersie  maxime). 

Dacă:  1)  P  =  50% 

2)  t  =  2 

3)  e  =  5% 

Rezultă :  n  =  400 

b)  Pentru  cercetări  care  presupun  analize  corelaţionale  pe  câteva 
subeşantioane  (cu  reducerea  mărimii  erorii  teoretice). 

Dacă:  1)  P  =  50% 

2)  t  =  2 

3)  e  =  3% 

Rezultă:  n  =  1.083 

Este  mărimea  eşantionului  cel  mai  des  utilizat  în  România  şi  nu 
numai,  în  studiile  de  marketing,  de  opinie  publică  etc.  Mărimea 
respectivă  este  totuşi  prea  mică  pentru  analizele  cu  variabile 
care  au  mai  multe  diviziuni,  pe  grupuri  multiple  etc. 

c)  Dacă  se  doreşte  reprezentativitate  pe  multe  subgrupuri,  mări¬ 
mea  eşantionului  trebuie  să  crească  în  mod  considerabil.  Tot 
astfel  şi  în  cazul  efectuării  de  predicţii. 

cv  Reprezentativitate  cu  probabilitate  şi  eroare  de  mărime 
medie. 

Dacă:  1)  P  =  50% 

2)  t  =  2,56 

3)  e  =  2% 

Rezultă :  n  =  4.093 

c2.  Reprezentativitate  cu  asigurare  doar  a  erorii  teoretice  de 
mărime  medie. 

Dacă:  1)  P  =  50% 

2)  t  =  2 

3)  e  =  2% 

Rezultă:  n  =  2.500 

Totodată  intervin  şi  alţi  factori  legaţi  de  împrăştierea  teritorială, 
mărimea  mică  a  unor  straturi  de  populaţie  pe  care  le  vrem 
reprezentate  etc. 

Eşantioanele  mai  mari  sunt  necesare  şi  pentru  faptul  că  în 
cercetările  naţionale  are  loc  o  îndepărtare  de  la  cerinţele  eşan¬ 
tionării  simplu  aleatorie,  pentru  care  sunt  valabile  formulele 
teoretice  enunţate. 

d)  Valoarea  lui  n  sporeşte  substanţial  la  nivelul  mediu  de  proba¬ 
bilitate  şi  eroare  teoretică  minimă. 

Dacă:  1)  P  =  50% 

2)  t  =  2,56 

3)  e  =  1% 

Rezultă:  n  =  16.384 

Soluţie  de  urmat  în  situaţii  foarte  fine  de  predicţie. 

e)  Când  se  ia  în  considerare  şi  un  nivel  foarte  înalt  pentru  t, 
n  creşte  pe  măsură. 

Dacă:  1)  P  =  50% 

2)  t  =  5  (Probabilitatea  =  0,99999) 

3)  e  =  1% 


Rezultă:  n  =  125.000 

Pentru  situaţiile  obişnuite,  acest  număr  pare  o  exagerare,  dar 
sunt  cercetări  care  necesită  astfel  de  eşantioane.  Raportat  la 
populaţia  adultă  a  României,  el  nu  reprezintă  decât  0,7%. 
Costurile  ar  fi  mult  mai  mici  decât  pentru  un  recensământ. 
Intr-un  mod  asemănător  se  lucrează  pentru  variabilele  cantita¬ 
tive.  în  condiţiile  necunoaşterii  valorilor  variabilelor  în  colecti¬ 
vitatea  totală,  se  fac  şi  aici  anumite  supoziţii.  De  exemplu,  se 
poate  presupune  că  abaterea  standard  (o)  are  o  anumită  valoare 
relativă  faţă  de  medie  (considerată  1).  Pentru  o  =  0,5,  mărimea 
eşantionului  este  similară  cazului  d,  prezentat  anterior. 

Dacă :  1)  a  =  0,5  •  1 

2)  t  =  2  (Probabilitatea  =  0,95) 

3)  e  =  2%  (P  =  0,02) 

Rezultă :  n  =  2.500 


Ipotezele  asupra  abaterii  standard  sunt  mai  dificil  de  stabilit,  existând 
riscul  atât  al  construirii  de  eşantioane  cu  reprezentativitate  slabă  (erori 
de  eşantioane  de  peste  5%  la  nivelul  minim  de  probabilitate),  cât  şi  al 
unor  eşantioane  exagerat  de  mari,  fără  o  creştere  substanţială  a  eficienţei, 
dar  cu  costuri  înalte  de  realizare. 


4.3.  Eroarea  de  eşantionare 


în  momentul  proiectării  eşantionului,  se  stabileşte  nivelul  dorit  al  erorii 
de  estimare  a  valorilor  populaţiei  totale  pe  intervalul  1-5%.  De  avut  în 
vedere  faptul  că,  în  studiile  de  predicţie,  această  valoare  trebuie  să  fie  de 
maxim  3,  de  dorit  2  sau  chiar  1,  iar  estimarea  se  face  cu  o  probabilitate 
de  0,97,  0,98,  0,99  şi  mai  mare. 

Raţionamentul  proiectării  eşantionului  începe  cu  analiza  de  estimare  a 
erorii  de  eşantionare  ce  ar  rezulta  la  o  anumită  mărime  a  lui  n. 


P(100-p) 
n 


corectat  e- 


P(100 - p)  N-n 


N-l 

corectat  e-  = 


N-n 
N-l  ’ 


Să  urmărim  un  asemenea  demers  de  încercare  şi  eroare.  Presupu¬ 
nem  că  am  studiat  10  persoane  în  legătură  cu  opţiunea  lor  politică 
(practică  întâlnită  în  documentarea  jurnalistică).  Am  găsit  că  2 
persoane  sunt  adepte  ale  partidului  A,  4  sunt  adepte  ale  partidului 
B,  iar  4  nu  preferă  nici  un  partid.  Se  pune  problema  să  estimăm 
popularitatea  partidelor.  Mai  întâi  am  vrea  să  ştim  care  este  pro¬ 
porţia,  în  populaţia  din  care  fac  parte  cele  10  persoane,  a  celor 
care  optează  pentru  un  partid  sau  altul. 

1)  p  =  0,6 

2)  t  =  2 

3)  n  =  10 

e-  =  0,31 

Pe  baza  acestui  „rezultat”,  putem  spune  că  audienţa  partidelor  se 
situează  în  spaţiul  0,6-0,31  şi  0,6  +  0,31,  ceea  ce  este  total 
nesatisfăcător  ca  nivel  de  cunoaştere :  audienţa  partidelor  este 
undeva  pe  spaţiul  29-91  %  şi  aceasta  doar  în  95  de  cazuri  din  100 
eşantioane,  iar  în  5  cazuri  parametrul  estimat  poate  fi  în  afara 
acestui  spaţiu  imens. 

Acelaşi  rezultat  al  erorii  standard  poate  fi  folosit  pentru  a  estima 
proporţia  celor  care  nu  au  afiliere  politică.  în  acest  caz,  am  spune 
că  proporţia  în  populaţie  a  celor  neafiliaţi  politic  este  undeva  pe 
spaţiul  de  0,4-0,31  şi  0,4  +  0,31  (adică  între  9%  şi  71%!). 
Lucrurile  se  complică  şi  mai  mult  (dacă  se  mai  acceptă  o  continuare 
a  demonstraţiei).  Rezultă  că  între  29  şi  91%  au  afiliere  politică, 
dar  între  9  şi  71%  nu  au  astfel  de  afiliere.  Similar,  s-ar  putea 
discuta  despre  popularitatea  partidului  B :  eroarea  standard  ar 
duce  la  un  parametru  în  populaţie  situat  pe  spaţiul  0-0,4  (de  la  0% 
la  40%).  Şi  mai  nostim  este  faptul  că,  în  cazul  expus,  pentru 
partidul  „A”,  eroarea  este  superioară  popularităţii  înregistrate. 
Singura  concluzie  ce  s-ar  putea  trage  studiind  cele  10  persoane  este 
că  rezultatele  sunt  valabile  doar  la  acest  nivel.  Dacă  efectuăm  un 
studiu  adâncit  privind  motivarea  opţiunilor,  schimbarea  lor  etc., 
putem  obţine,  evident,  rezultate  interesante. 

De  fapt,  tot  acest  exerciţiu  (care  du  este  totuşi  gratuit,  din  moment 
ce  unii  „analişti  politici"  mizează  pe  asemenea  „cercetări”)  conduce 
Ia  concluzia  implicată  în  punctul  de  pornire  al  demonstraţiei  (ştiam 
deja  câ  un  eşantion  trebuie  să  fie  suficient  de  mare,  iar  10  nu  este 
un  număr  mare).  Am  fi  putut  demara  raţionamentele  cu  eroarea 
standard.  Continuăm  însă  strategia  adoptată  şi  sporim  n  ia  100 ;  se 
obţine  eroarea  standard  a  proporţiei  de  0,6. 

e-  =2^0,6x0,4/100 


Parametrul  în  populaţie  se  situează  pe  spaţiul  0, 5-0,7  (adică  între 
50%  şi  70%),  ceea  ce  este  încă  inacceptabil  pentru  estimări.  Dacă 
sporim  pe  n  la  400,  ajungem  în  zona  acceptabilă  pentru  studiile 
descriptive. 

e-  —  0,05,  dar  spaţiul  de  estimare  este  încă  mare:  0,55-0,65 
(55-65%). 


Putem  să  analizam  toate  celelalte  ipoteze  privind  mărimea  eşantionului 
şi  eroarea  standard  dorită.  Ne  vom  îndrepta  însă  atenţia  asupra  unei  alte 
probleme.  Este  vorba  de  faptul  câ  eroarea  standard  poate  fi  corecE 
exprimată  doar  după  ce  am  efectuat  cercetarea  şi  cunoaştem  valorile 
variabilelor  în  eşantion  (avem  deja  statisticile).  Pentru  efectuarea  de 
inferenţe  şi  determinarea  semnificaţiei  statisticilor  pentru  colectivitatea 
totală,  se  impune  sa  se  cunoască  erorile  de  eşantionare  pentru  fiecare 
variabilă.  Analizele  pe  subeşantioane  mici  vor  releva  erori  standard  mai 
mari  decât  nivelul  teoretic  stabilit  iniţial.  Am  reţinut  deja  ca  diferitele 
scheme  de  eşantionare  reclamă  forme  specifice  de  calcul  al  erorilor  de 
eşantionare.  Dacă  rezultă  o  eroare  de  eşantionare  mai  mare  de  ±  5%,  nu 
se  mai  pot  efectua  inferenţe  cu  un  grad  acceptabil  de  precizie,  fie  că  este 
vorba  de  o  variabilă  Ia  nivelul  eşantionului  sau  pe  subeşantioane. 

O  regulă  de  comportament  preventiv  ar  fi  aceea  de  a  nu  se  proiecta 
eşantioane  la  limitele  minime  de  acceptabilitate  {Probabilitate  de  0,95, 
dar  mai  ales  erori  standard  de  5%). 

Pe  de  altă  parte,  este  de  reţinut  faptul  câ  cercetătorul  trebuie  să 
determine  mărimea  totală  a  erorilor  (E  ), 

Et  =  Xr  -  m, 

unde  Xr  este  valoarea  adevărată  a  mediei  în  populaţie,  iar  m  -  media 
eşantionului. 

Eroarea  totală  de  eşantionare  este  compusă  din  erorile  de  eşantionare, 
care,  la  rândul  lor,  pot  fi  de  selecţie  şi  de  estimare,  erori  datorate 
variabilităţii  şi  omogenităţii  eşantionului,  dar  şi  din  afara  eşantionului 
(incompletitudinea  listei,  non-răspunsurile  şi  erorile  de  măsurare) 
(G.  Henry,  Practicai  sampling,  1990). 

Sunt  necesare  calcule  speciale  pentru  determinarea  erorii  standard,  în 
funcţie  de  schema  de  eşantionare  utilizată.  La  eşantionarea  stratificată  se 
însumează  erorile  pe  strat;  va  rezulta  o  eroare  standard  inferioară 
eşantionării  simplu-aleatorii.  în  schimb,  la  eşantioanele  cluster  şi  multi- 
stadiale,  eroarea  standard  este  mai  mare  decât  în  cazul  eşantionării 
simplu-aleatorii  (L.  Kish,  A  Confidence  Intervals  for  Clusters,  1957). 
Astfel,  la  eşantionarea  stratificată  calculul  erorii  standard  se  realizează 
după  formula : 

E.-kkxM'7’. 

Eroarea  standard  pentru  fiecare  strat  este  ponderată  cu  mărimea 
stratului  (Wk  =  Nk  /  N),  ceea  ce  reduce  eroarea  standard  totală  (Em). 
în  schimb,  la  eşantionarea  cluster,  eroarea  standard  se  calculează 
după  formula : 

Era  =[(l-a/A)£(ma  - m)2/(a -l)a],/2 , 

unde  a  este  numărul  de  clustere  selectate,  A  este  numărul  total  de  clustere 
în  populaţie,  ma  este  media  eşantionului,  iar  m  este  media  totală 
(G.  Henry,  op.  cit.). 

Dacă  procentele  comparate  sunt  apropiate,  estimarea  diferenţelor 
dintre  ele  reclamă  eşantioane  mai  mari.  ESOMAR  (Societatea  Europeană 
pentru  Cercetarea  Opiniei  şi  Marketing),  în  Ghidul  său  (acceptat  de 
Comisia  Internaţională  de  Comerţ,  în  aprilie  1990),  recomandă  eşan¬ 
tioane  de  1.500-2.000  persoane,  pe  considerentul  că  o  eroare  standard  de 
3  %  ar  corespunde  unui  eşantion  de  1 .000  persoane  la  P  =  0,95 .  Diferenţa 

semnificativă  dintre  două  procente  este  de  5,7  puncte  procentuale.  Nevoia 
de  creştere  a  nivelului  de  precizie  a  predicţiei  conduce  la  mărirea  volu¬ 
mului  eşantionului  (ESOMAR,  ediţie  revăzută,  1993). 

în  cercetările  efectuate  la  ICCV,  ca  şi  în  alte  institute  de  cercetare 
a  opiniei  şi  de  marketing  se  utilizează  adesea  eşantioane  cu  peste 
2.000  de  subiecţi.  La  rândul  său,  Comisia  Naţională  pentru  Statistică 
realizează  câte  un  eşantion  lunar  de  3.000  persoane  în  ancheta 
întreprinsă  în  gospodării  privind  veniturile  (AIG)  -  anual  realizân- 
du-se  un  eşantion  de  36.000  persoane  -,  iar  în  ancheta  referitoare 
la  forţa  de  muncă  (AMIGO),  mărimea  eşantionului  trimestrial  este 
de  circa  18.000  persoane  (Comisia  Naţională  pentru  Statistică). 

La  eşantioanele  multistadiale  şi  cluster,  pe  lângă  determinările  erorilor 
de  eşantionare  pot  fi  necesare  şi  alte  calcule  pentru  estimări  cât  mai 
adecvate  ale  parametrilor  populaţiei  totale,  cum  ar  fi  ponderarea  pentru 
selecţia  cu  probabilităţi  inegale  (W=  Pc  /  Pe,  unde  Pc  este  proporţia  în 
colectivitate,  iar  Pe  proporţia  în  eşantion),  ca  şi  pentru  non-răspunsuri. 
Gary  Henry  recomandă  considerarea  celor  care  nu  răspund  ca  pe  un  strat 
şi  evaluarea  impactului  asupra  estimărilor  din  eşantion. 

4.4.  Tipuri  de  eşantionare 

Criteriul  principal  de  diferenţiere  a  eşantionării  este  legat  de  caracterul 
probabilist  (aleatoriu),  respectiv  neprobabilist.  în  eşantionarea  probabi- 
listă,  fiecare  element  (unitate  statistică)  din  universul  cercetării  are  şansa 
cunoscută  de  a  fi  selectat  pentru  cercetare,  probabilitate  diferită  de  zero, 
egală  sau  variabilă.  Datorită  acestui  fapt,  în  eşantionarea  probabilistă  se 
poate  calcula  eroarea  standard  de  estimare  a  nivelului  unei  valori  obţinute 
în  cercetare  şi,  prin  aceasta,  se  face  extinderea  rezultatelor  la  nivelul 
colectivităţii  totale.  în  eşantionarea  neprobabilistă  nu  este  posibilă  esti¬ 
marea  de  la  eşantion  la  colectivitatea  totală.  Nu  se  pot  efectua  inferenţe 
statistice,  deoarece  nu  se  poate  determina  eroarea  standard  a  unei  valori 
medii  sau  a  unui  procent  (proporţie). 

Eşantionarea  probabilistă  este  la  rândul  ei  de  două  tipuri : 
snplu-aleatorie  şi  stratificată.  în  eşantionarea  simplu-aleatorie,  uni¬ 
versul  cercetării  este  tratat  ca  un  tot  nediferenţiat.  Ea  este  aplicabilă  când 
colecţia  statistică  este  relativ  omogenă  în  privinţa  criteriului  (criteriilor) 
de  eşantionare.  Selecţia  unităţilor  statistice  se  efectuează  direct  din 
ansamblul  universului  cercetării,  iar  probabilitatea  unei  unităţi  statistice  de 
a  fi  aleasă  în  eşantion  este  egală  cu  fracţia  de  eşantionare  (p  =  f  =  n/N). 

La  eşantionarea  probabilist-stratificată  se  realizează  o  diviziune  a 
universului  cercetării  în  secţiuni  (straturi)  semnificative  determinate  de 
numărul  valorilor  variabilelor  folosite  drept  criteriu  de  clasificare.  Strati¬ 
ficarea  se  face  pentru  a  asigura  selecţia  proporţională  din  fiecare  strat. 
Acest  fapt  prezintă  o  importanţă  deosebită  când  straturile  sunt  de  dimen¬ 
siuni  diferite,  situaţie  în  care  populaţia  din  straturile  mici  nu  ar  fi  selectată 
prin  schema  simplu-aleatorie  sau  ar  fi  selectată  într-un  număr  insuficient, 
în  eşantionarea  stratificată  se  determină  câte  un  subeşantion  pentru 
fiecare  strat,  iar  eşantionul  total  este  suma  subeşantioanelor  pe  straturi. 

în  general,  mărimea  eşantioanelor  este  proporţională  cu  mărimea 
straturilor.  La  eşantionarea  stratificată  proporţională,  subiecţii  au  aceeaşi 
şansă  de  a  fi  selectaţi.  La  straturile  de  dimensiuni  mici,  se  poate  utiliza 
o  probabilitate  mai  mare  de  selecţie  a  subiecţilor.  Numărul  straturilor 
creşte  pe  măsura  creşterii  numărului  de  variabile  şi  a  numărului  de 
diviziuni  ale  acestora.  O  stratificare  după  sex  are  două  straturi,  una  după 
vârstă  poate  avea  5  sau  10  straturi,  caz  în  care  stratificarea  combinată, 
după  sex  şi  vârstă,  ar  avea  10,  respectiv  20  de  straturi. 


Să  exemplificăm  situaţia  pentru  populaţia  adultă  (vârsta  de  peste 
18  ani)  în  care  se  face  stratificarea  după  sex  şi  vârstă  (date  din 
Anuarul  Statistic  al  României,  1996). 


I.  Universul  cercetării 
(N  =  16,8  milioane) 
a)  Sex 

1.  Femei  =  51,6% 

2.  Bărbaţi  =  48,4% 


II.  Eşantion  (N  =  2.000) 
(valori  absolute) 
a)  Sex 

1.  Femei  =  1032 

2.  Bărbaţi  =  968 

b)  Vârstă  (în  ani) 

b)  Vârstă  (în  ani) 

1.  18-19  = 

4,6% 

1.  18-19 

=  92 

2.  20-24  = 

10,8% 

2.  20-24 

=  216 

3.  25-29  = 

11,0% 

3.  25-29 

=  220 

4.  30-34  = 

7,7% 

4.  30-34 

=  154 

5.  35-39  = 

10,2% 

5.  35-39 

=  204 

6.  40-44  = 

9,6% 

6.  40-44 

=  192 

7.  45-49  = 

8,1% 

7.  45-49 

=  162 

8.  50-54  = 

6,7% 

8.  50-54 

=  134 

9.  55-59  = 

7,9% 

9.  55-59 

=  158 

10.  60  şi  peste  =  23,4% 

10.  60  şi  peste  =  468 

Structură  combinată 

Vârstă/sex 

Femei 

Bărbaţi 

Vârstă/sex 

Femei 

Bărbaţi 

1.  18-19 

2,2 

2,4 

1.  18-19 

44 

48 

2.  20-24 

5,3 

5,5 

2.  20-24 

106 

110 

3.  25-29 

5,4 

5,6 

3.  25-29 

108 

112 

4.  30-34 

3,8 

3,9 

4.  30-34 

76 

78 

5.  35-39 

4,8 

5,4 

5.  35-39 

96 

108 

6.  40-44 

4,9 

4,7 

6.  40-44 

98 

94 

7.  45-49 

4,1 

4,0 

7.  45-49 

82 

80 

8.  50-54 

3,4 

3,3 

8.  50-54 

68 

66 

9.  55-59 

4,2 

3,7 

9.  55-59 

84 

74 

10.  60  şi  peste 

13,5 

9,9 

10.  60  şi  peste 

170 

198 

Dacă  se  doreşte  ca  fiecare  strat  să  aibă  reprezentativitate  relativ 
înaltă,  este  nevoie  de  utilizarea  unei  alocări  neproporţionale  pe 
straturi.  Se  acordă  şanse  mai  mari  pentru  straturile  mici.  La 
structurile  simple  considerate  ar  fi  cazul  reprezentării  tinerilor  de 
18-19  ani,  iar  la  structura  combinată,  cu  excepţia  stratului  60  ani 
şi  peste,  se  impune  o  creştere  a  subeşantioanelor,  mai  ales  dacă  se 
are  în  vedere  analize  pentru  fiecare  strat,  ceea  ce  ar  conduce  la  un 
eşantion  total  mai  mare. 

Dificultatea  practicării  eşantionării  probabiliste  se  referă  la  întocmirea 
listei,  într-o  ordine  întâmplătoare  (randomizare),  cu  toate  unităţile  (mem¬ 
brii)  din  universul  cercetării.  Mai  mult,  la  eşantionarea  probabilist-stra- 
lificată  sunt  necesare  listele  pentru  fiecare  strat  în  parte.  în  condiţiile 
unor  evidenţe  statistice  adecvate,  de  tipul  Registrului  general  al  popu¬ 
laţiei,  operaţia  de  elaborare  a  eşantioanelor  probabiliste  se  poate  realiza 
cu  uşurinţă.  în  multe  ţări,  Oficiile  de  statistică  furnizează  la  cerere  (şi 
contra  cost)  asemenea  eşantioane  probabiliste. 

O  altă  dificultate  a  acestor  tipuri  de  eşantioane,  având  în  vedere 
gradul  mare  de  răspândire  în  teritoriu  a  subiecţilor,  priveşte  costul  ridicat 
şi  timpul  necesar  realizării  cercetărilor. 

Procedurile  de  selecţie  probabilistă  sunt  cele  ale  numerelor  întâm¬ 
plătoare,  ale  loteriei  şi  ale  pasului  mecanic  (selecţie  sistematică). 

Procedura  numerelor  întâmplătoare  presupune  atribuirea  fiecărei 
unităţi  statistice  a  unui  număr,  generarea  unui  tabel  cu  numere  întâm¬ 
plătoare  (acestea  pot  fi  găsite  şi  în  cărţile  de  statistică).  Fiecare  număr 
întâmplător  are  un  număr  de  cifre  corespunzător  numărului  de  cifre  ale 
ultimei  unităţi  statistice  din  universul  cercetării.  Pentru  eşantionarea 
simplu-aleatorie  a  populaţiei  adulte  a  României,  ne-ar  trebui  un  tabel  cu 
numere  întâmplătoare  alcătuite  din  câte  8  cifre  (în  care  cel  mai  mic  este 
00000001,  iar  cel  mai  mare  se  situează  undeva  între  16  şi  17  milioane). 

La  eşantioanele  extrase  din  colectivităţi  mici,  situaţia  se  simplifică 
mult,  având  în  vedere  că  am  avea  de  ales  eşantionul  din  câteva  mii  sau 
chiar  sute  de  persoane,  cum  ar  fi  o  listă  a  unei  localităţi,  a  unei  secţii  de 
votare.  Aici  este  suficient  un  tabel  cu  numere  întâmplătoare  alcătuite  din 
câte  3  sau  4  cifre.  Primul  număr  întâmplător  din  tabel  indică  numărul 
primului  subiect  ales  şi  aşa  mai  departe.  Dacă  în  tabelul  de  numere 
întâmplătoare  există  un  număr  mai  mare  decât  în  universul  cercetării,  se 
trece  la  următorul  număr  întâmplător. 

Metoda  loteriei  (a  urnei)  se  utilizează  când  numărul  colecţiei  din  care 
se  face  extragerea  este  relativ  mic,  de  ordinul  câtorva  zeci.  Fiecare 
unitate  de  selecţie  este  introdusă  în  urnă  şi  se  extrag  atâtea  unităţi  câte 
sunt  repartizate  pentru  nivelul  respectiv  (asemănător  extragerii  numerelor 
câştigătoare  la  loto).  Când  colecţia  din  care  se  face  extracţia  este  mare, 
nu  se  mai  poate  respecta  principiul  şanselor  egale,  mai  ales  dacă  urmează 

să  se  extragă  un  număr  mic  de  unităţi.  Raportul  optim  N/n  este  în  funcţie 
şi  de  modalitatea  de  extragere,  dar  nu  ar  trebui  să  fie  mai  mare  de  100  ( ! ) 
(Nu  am  găsit  un  calcul  efectuat  pentru  această  problemă). 

In  practică,  se  utilizează  adesea  o  altă  procedură  de  selecţie  a  unităţilor 
statistice.  Este  vorba  de  selecţia  sistematică  (a  intervalelor  egale  şaua 
pasului).  Această  procedură  se  îndepărtează  într-o  anumită  măsură  de 
cerinţele  selecţiei  probabiliste.  Este  însă  în  general  acceptată  cel  puţin  ca 
selecţie  cvasialeatorie.  Pentru  H.  Blalock,  procedura  de  selecţie  siste¬ 
matică  (mecanică)  ar  reprezenta  un  tip  distinct  de  eşantionare  probabilişti 
pe  considerentul  că  se  îndepărtează  de  procedura  simplu-aleatorie.  Totuşi 
şi  el  consideră  că  atunci  când  lista  universului  cercetării  este  întocmită 
după  principiile  randomizării  (fără  o  ordine  anume,  nici  ca  importanţă  şi 
nici  eventuale  cicluri)  şi  este  completă,  eşantionarea  sistematică  se 
apropie  de  cea  simplu-aleatorie  (H.  Blalock  jr.  Social  Statistics ,  1972). 

O  dată  întocmită  lista  cu  unităţile  statistice,  se  determină  raportul  N/ 
n  (care  devine  pasul  de  selecţie).  Pentru  a  alege  10  unităţi  din  400,  se 
aplică  un  pas  de  40.  Se  alege  mai  întâi  un  număr  mai  mic  de  40,  şi  apoi 
se  aleg  următoarele  9  unităţi  din  40  în  40.  Dacă  există  un  dubiu  pentru 
includerea  unităţii  de  la  un  număr  selectat,  se  alege  numărul  imediat  mai 
mic  sau  mai  mare. 

La  selecţia  unităţilor  statistice  se  are  în  vedere  constituirea  şi  a  unor 
rezerve  (mai  ales  în  eşantionarea  persoanelor),  deoarece  este  posibil  ca 
unele  să  nu  fie  identificate,  altele  să  nu  fie  disponibile  etc.  Rezerva  se 
stabileşte  la  10-20%  din  eşantionul  de  studiat.  Nu  se  utilizează  însă 
rezervele  înainte  de  a  avea  certitudinea  posibilităţii  de  studiere  a  uneia 
sau  mai  multor  unităţi  selectate. 

Datorită  împrăştierii  mari  a  eşantioanelor  naţionale  şi  a  lipsei  cadrului 
general  de  eşantionare,  se  practică  adeseori  scheme  de  eşantionare  cu 
mai  multe  stadii.  Astfel,  cercetarea  empirică  se  va  concentra  pe  anumite 
zone,  iar  listele  cu  unităţile  statistice  din  care  se  face  selecţia  se  întocmesc 
numai  pentru  zonele  respective. 

Intr-o  eşantionare  bistadială  se  selectează  mai  întâi  zonele  (localităţi, 
zone  în  cadrul  localităţilor,  cum  ar  fi  secţiile  de  votare,  zona  de 
recensământ  etc.,  numite  clustere),  iar  în  stadiul  al  doilea  se  selectează 
subiecţii  de  pe  listele  zonelor  reţinute  pentru  studiu. 

Schema  bistadiaJă  este  în  general  acceptată  ca  fiind  apropiată  de 
eşantionarea  simplu-aleatorie.  Şi  eşantionarea  multistadială  este  însă 
tratată  de  către  unii  autori  ca  un  tip  specific,  cvasialeatorîu  de  eşantionare 
H.  Blaiock  jr,  op.  cit.).  Cert  este  că  eşantionarea  multistadială  măreşte 
nivelul  erorii  standard  de  estimare  a  valorilor  (a  erorilor  de  eşantionare) . 
La  rândul  său,  C.A.  Moser  tratează  eşantionarea  de  tip  cluster  ca  un  caz 
special  al  eşantionării  multistadiale  (C.A.  Moser,  op.  cit.). 

în  eşantionarea  cu  mai  multe  stadii  se  impune  sa  avem  informaţii 
despre  zonele  ce  constituie  obiect  de  slelecţie :  câte  sunt,  o  listă  a  lor, 
delimitarea  clară,  indicatori  sintetici  de  caracterizare,  posibilitatea  procu¬ 
rării  listelor  cu  unităţile  statistice  ce  vor  fi  supuse  selecţiei.  în  lipsa 
acestor  ultime  liste,  se  poate  trece  la  efectuarea  de  microrecensământuri 
în  zonele  de  referinţă.  Metoda  L.  Kish  (dezvoltată  în  deceniile  6-7  la 
Institutul  de  Cercetări  Sociale  din  Ann  Arbor,  Michigan,  SUA  pentru 
eşantionarea  la  nivel  local  şi  naţional)  presupune  decuparea  de  arii 
teritoriale  relativ  egale  pe  hartă.  Iară  nici  o  informaţie  despre  caracte¬ 
risticile  acestora.  Se  selectează  aleatoriu  un  număr  de  arii,  se  realizează 
un  microrecensământ  în  interiorul  acestora  şi  se  face  selecţia  unităţilor 
statistice  în  vederea  studierii  lor. 

O  variantă  de  alegere  sistematică  în  clusterul  final  este  aceea  a  grilei 
de  alegere  a  persoanelor  de  pe  o  listă  de  adrese. 

Unii  cercetători  introduc,  am  zice  nepermis,  în  rândul  schemelor 
probabiliste  şi  modalităţi  de  lucru  în  care  efectiv  nu  se  realizează  selecţii 
statistice.  Este  cazul  procedurii  numite  „rută  stradală”,  în  care  opera¬ 
torilor  li  se  cere  să  viziteze  un  număr  de  adrese  folosind  un  anumit 
interval  şi  eventual  o  grilă  de  stabilire  a  persoanelor.  Totuşi,  dacă  străzile 
nu  au  fost  iniţial  selectate  printr-o  anumită  procedură  probabilistă,  nu 
este  posibilă  estimarea  reprezentativităţii  la  nivel  naţional  sau  de  loca¬ 
litate.  De  fapt  nu  există  un  element  de  referinţă  de  tipul  unei  colecţii 
statistice,  pentru  care  să  se  efectueze  estimările  parametrilor.  Cel  mult 
poate  fi  vorba  de  populaţia  totală  care  locuieşte  pe  străzile  unde  se 
efectuează  studiul,  considerând  grila  de  alegere  a  persoanelor  studiate  o 
schemă  sistematică.  în  acest  fel,  s-ar  putea  acoperi  o  localitate  mică. 
Aplicarea  ei  pe  localităţi  mari  este  însă  hazardată. 

O  altă  clasificare  a  eşantioanelor  se  referă  la  caracterul  unităţii  statis¬ 
tice  finale  de  selecţie.  Aceasta  poate  fi  constituită  dintr-un  singur  element, 
caz  în  care  avem  eşantion  individual,  sau  din  mai  multe  elemente  - 
eşantion  de  grup  (cluster).  Pentru  evitarea  unor  confuzii,  ar  fi  de 
preferat  ca  denumirea  de  eşantionare  cluster  să  se  folosească  numai  în 
acest  ultim  caz.  Ea  semnifică  faptul  că  unitatea  statistică  finală  este  un 
grup  care  se  studiază  în  totalitate.  Aşa  apare  clară  şi  distincţia  faţă  de 
eşantionarea  multistadială,  unde  în  clusterul  final  se  face  o  selecţie 
aleatorie  a  subiecţilor  ce  vor  fi  studiaţi.  Mai  mult,  la  eşantionarea 
multistadială  sunt  utilizate  o  serie  de  diviziuni  care  de  fapt  nu  sunt 
grupuri.  Or,  în  eşantionarea  cluster  propriu-zisă,  populaţia  se  reparti¬ 
zează  sau  este  deja  constituită  în  grupuri,  alcătuind  structuri  ierarhizate : 
clase  de  elevi  într-o  şcoală,  echipe  de  lucru  într-o  fabrică  etc. 

H.  Blalock  se  referă  la  faptul  că,  dacă  straturile  trebuie  să  fie  cât  mai 
omogene  în  interior  şi  mai  diferite  unele  de  altele,  clusterii  trebuie  să  fie 
cât  mai  asemănători  între  ei  şi  cât  mai  diferenţiaţi  în  interior  (să  reproducă 
structura  colectivităţii  totale,  caz  în  care  ar  fi  suficientă  studierea  unuia 
singur).  în  astfel  de  cercetări  nu  suntem  interesaţi  doar  de  comporta¬ 
mentele  individuale,  ci  şi  de  cele  ale  grupului  luat  ca  întreg.  La  rândul 
său,  Gary  Henry,  enumerând  cinci  tehnici  de  eşantionare  probabilistă : 
simplu-aleatorie,  stratificată,  sistematică,  multistadială  şi  cluster,  face 
distincţie  între  ultimele  două,  în  funcţie  de  modul  cum  se  aleg  subiecţii. 
La  eşantionarea  multistadială,  din  clusterii  finali  se  selectează  aleatoriu 
subiecţii  în  eşantion  (se  pierde  însă  imaginea  despre  grup  ca  întreg),  pe 
când  la  eşantionarea  cluster  se  studiază  toţi  membrii  clusterilor  finali 
selectaţi  aleatoriu  (G.  Henry,  op .  cit.). 

Evident  că  nu  se  pune  problema  respingerii  denumirilor  folosite  de  un 
autor  sau  altul.  Un  cercetător  trebuie  să  fie  însă  foarte  atent  la  implicaţiile 
schemelor  de  eşantionare  pe  care  le  foloseşte. 


O  schemă  multistadială  de  eşantionare  probabilist-stratificată, 
utilizată  în  România  în  studiile  de  opinie  publică  şi  de  marketing, 
constă  în  considerarea  drept  criterii  de  stratificare  a  provinciilor 
istorice,  a  mediului  rezidenţial  şi  a  mărimii  localităţilor  urbane.  în 

primul  stadiu  se  selectează  localităţile,  în  al  doilea  stadiu  sunt 
selectate  secţiile  de  votare  din  localităţile  reţinute  anterior,  iar  în  al 
treilea  stadiu  sunt  selectaţi  subiecţii,  de  pe  listele  electorale. 

Un  eşantion  de  1.200  persoane,  considerând  10  persoane  pe  fiecare 
secţie  studiată,  conduce  la  selectarea  a  120  secţii  de  votare  (ideal  ar 
fi  considerarea  circumscripţiei  statistice  de  recensământ,  deoarece 
ar  exista  date  de  caracterizare  a  populaţiei,  însă  aceste  liste  nu  sunt 
disponibile),  distribuite  proporţional  pe  localităţi  şi  provincii.  In 
locul  provinciilor  istorice  se  pot  determina  diferite  arii  culturale 
(D.  Sandu,  Statistică  în  ştiinţele  sociale ,  1992). 

La  eşantionarea  neprobabilistă,  selecţia  persoanelor  urmează  o  proce¬ 
dură  preferenţială  (convenience)  sau  bazată  pe  experienţă  (judgment) 
(L.  Kazimier,  Statistical  Analysis  for  Business  and  Economy ,  1967). 

Cea  mai  cunoscută  schemă  de  eşantionare  neprobabilistă  este  cea  pe 
cote.  în  faza  de  proiectare,  această  schemă  se  aseamănă  cu  constituirea 
straturilor  în  eşantionarea  probabilistă.  Diferenţa  constă  în  faptul  că  la 
eşantionarea  probabilist-stratificată,  în  selecţia  persoanelor  se  umează  o 
procedură  aleatorie,  la  eşantionarea  pe  cote  se  repartizează  operatorilor 
doar  numărul  şi  structura  de  realizat,  urmând  ca  ei  să  facă  selecţia  cu  o 
procedură  neprobabilistă. 

Eşantionarea  pe  cote  are  caracter  ştiinţific.  Ea  permite  obţinerea  de 
rezultate  satisfăcătoare  şi  la  costuri  mult  mai  mici.  Fără  a  se  putea 
determina  eroarea  de  eşantionare  şi  a  se  face  inferenţe  de  la  eşantion  la 
colectivitatea  totală,  acest  tip  se  poate  dovedi  uneori  mai  relevant  decât 
unul  probabilist  inadecvat  realizat  (ceea  ce  conduce  la  distorsiuni  impor¬ 
tante  şi  abateri  de  la  reprezentativitate). 

într-adevăr,  în  cercetările  bazate  pe  eşantionarea  pe  cote,  stratificată 
după  criterii  semnificative,  se  obţin  date  pentru  descrierea  şi  explicaţia 
domeniului  studiat.  De  menţionat  că  eşecul  de  a  asigura  selecţia  probabi¬ 
listă,  într-o  schemă  astfel  definită  (cum  ar  fi  metoda  rutei  stradale),  ca  şi 
atunci  când  eroarea  este  inacceptabil  de  mare,  ne  aduce  de  fapt  în  situaţia 
unei  eşantionări  neprobabiliste. 

Gary  Henry  utilizează  denumirea  de  eşantionare  neprobabilistă  nu 
numai  pentru  eşantionarea  pe  cote,  ci  şi  pentru  diferite  proceduri  de 

constituire  a  colecţiilor  de  cazuri  de  care  aminteam  anterior :  cazurik 
tipice,  extreme,  similare,  esenţiale,  metoda  „bulgărelui  de  zăpadă5" 
(G.  Henry,  op.  cit.,  1990). 

Toate  aceste  abordări,  precum  şi  altele  asemănătoare  de  tipul  eşantio¬ 
nării  teoretice,  a  eşantionării  calitative,  a  eşantionării  de  oportunitate,  nu 
sunt  în  măsură  să  introducă  un  discurs  coerent  asupra  teoriei  eşantionării, 
procedeele  respective  având  cu  totul  altă  semnificaţie,  care  a  fost  deja 
analizată.  Or,  în  eşantionarea  neprobabilistă  se  respectă  una  dintre  cerin¬ 
ţele  eşantionării,  respectiv  mărimea  eşantionului,  de  unde  îndreptăţirea 
utilizării  termenului. 

Obiectivele  diferite  ale  cercetării,  urmărite  într-un  caz  sau  altul, 
conduc  la  adoptarea  unor  tipuri  diferite  de  eşantioane,  cum  ar  fi  cele 
unice  (utilizate  o  singură  dată)  şi  cele  panel  (utilizate  în  mai  multe 
cercetări),  respectiv  eşantioane  de  bază  şi  eşantioane  multifazice. 

Dacă  eşantionul  de  bază  reprezintă  o  reducere  la  o  anumită  scară  a 
universului  cercetării,  suficient  de  mare  pentru  a  servi  la  elaborarea 
ulterioară  de  eşantioane  reprezentative,  eşantionul  multifazic  (sau  ierar¬ 
hizat)  se  referă  la  faptul  că  dintr-un  eşantion  utilizat  la  un  moment  dat  se 
extrag  eşantioane  mai  mici  pentru  unele  studii  parţiale  (T.  Rotariu,  P.  Iluţ, 
Ancheta  sociologică  şi  sondajul  de  opinie ,  1997). 

La  rândul  său,  eşantionul  panel  (fix)  serveşte  la  măsurarea  schimbării 
şi  la  analiza  sensului  principal  al  determinării  în  cazul  variabilelor  ce  se 
influenţează  reciproc. 

Proiectarea,  construirea  şi  păstrarea  eşantioanelor  fixe  reprezentative 
ridică  o  serie  de  probleme,  însă  avantajele  studiului  panel  compensează 
eforturile  depuse.  în  plus,  eşantioanele  fixe  se  realizează  cu  costuri 
reduse,  comparativ  cu  determinarea  la  fiecare  anchetă  în  parte,  iar 
informaţiile  obţinute  -  cel  mai  adesea  -  sunt  mai  complete  şi  mai  sigure 
decât  cele  din  cadrul  anchetelor  sociologice  unice  (S .  Chelcea,  I.  Mărginean, 
I.  Cauc,  Cercetarea  sociologică.  Metode  şi  tehnici  de  cercetare ,  1998). 

Printre  problemele  critice  ale  eşantionului  panel  enumerăm :  partici¬ 
parea,  mortalitatea  şi  condiţionarea. 

Practica  studiilor  panel  arată  că  doar  8  din  10  persoane  solicitate 
consimt  să  fie  incluse  în  astfel  de  eşantioane.  Dacă  există  anumite 

diferenţe,  relevante  pentru  cercetare,  între  cei  care  acceptă  să  participe  şi 
cei  care  refuză,  reprezentativitatea  are  de  suferit. 

Apoi  s-a  constatat  că  numai  o  parte  din  persoanele  care  au  consimţit 
să  participe  în  panel  cooperează  în  continuare  cu  cercetătorii.  La  rândul 
lor,  schimbarea  adresei,  modificarea  statusului  persoanei,  decesul  pro¬ 
voacă  alte  pierderi  („mortalitatea”)  eşantionului  fix. 

Cât  priveşte  condiţionarea,  ea  se  referă  la  modificarea  comporta¬ 
mentului  celor  studiaţi  doar  pentru  faptul  că  au  intrat  în  eşantionul  panel. 

în  cercetarea  panel  asupra  calităţii  vieţii  organizată  la  ICCV 
(coordonator  I.  Mărginean),  pentru  3  ani  consecutivi  (1996,  1997, 
1998),  s-a  obţinut  o  recuperare  de  77%  în  anul  al  doilea  şi  de  58% 
în  anul  al  treilea  faţă  de  primul  an. 

în  practică  s-au  imaginat  diferite  modalităţi  de  corectare  a  eşantionului 
panel  şi  păstrarea  reprezentativităţii,  cum  ar  fi :  adăugarea  de  persoane 
selectate  aleatoriu  de  pe  o  listă  de  rezervă,  compararea  rezultatelor  cu 
cele  ale  unui  eşantion  alternativ  etc. 

Recomandări  pentru  studiu 

De  aprofundat  construcţia  schemelor  de  eşantionare  şi  de  analizat 
implicaţiie  acestora. 

5.  ANALIZA  Şl  OPERAŢIONALIZAREA 

concepteLor 


5.1.  Conceptele  sociologice 

Analiza  şi  operaţionalizarea  conceptelor  sunt  două  operaţii  de  mare 
complexitate,  aflate  în  strânsă  legătură,  care  intervin  în  procesul  de 
pregătire  a  cercetărilor  sociale  concrete  (empirice)  şi  nu  numai.  Tocmai 
de  aceea,  mai  înainte  de  a  lua  în  discuţie  conţinutul  acestor  operaţii,  ne  vom 
referi  pe  scurt  la  rolul  lor  în  cercetarea  socială.  Evident,  vom  începe  cu 
specificul  conceptelor  sociologice,  domeniu  de  analiză  şi  operaţionalizare. 

în  expunerile  anterioare  s-a  menţionat  faptul  că  avem  de-a  face  cu 
produse  ale  gândirii  umane,  cu  imagini  mentale  elaborate  în  legătură  cu 
diferite  domenii  ale  realului  şi  ale  ideilor.  Din  această  formulare  generală 
nu  trebuie  trase  concluzii  relativizante,  că  am  avea  de-a  face  cu  construcţii 
întâmplătoare.  Conceptele  sunt  cuvinte  cu  înţeles  bine  precizat.  în  acest 
fel,  prin  intermediul  conceptelor,  omul  cunoaşte  şi  îşi  explică  mediul  în 
care  trăieşte,  dar  şi  propria  sa  persoană,  îşi  formulează  şi  îşi  comunică, 
prin  expresii  lingvistice  specifice,  gândurile,  precum  şi  rezultatele  cunoaş¬ 
terii  la  care  a  ajuns. 

Se  poate  vorbi  de  concepte  numai  în  măsura  în  care  expresiei  lingvis¬ 
tice  (termenului)  i  se  precizează  extensiunea,  respectiv  se  determină 
mulţimea  obiectelor  sau  entităţilor  ideale  vizate,  şi  îi  este  asociat  un  anumit 
conţinut  informaţional,  intensitatea,  ca  totalitate  a  notelor  sau  însuşirilor 
ce  aparţin  referentului  (obiectelor  reale)  sau  sunt  atribuite  obiectelor 
ideale  la  care  se  face  trimitere  (C.  Popa,  Teoria  cunoaşterii,  1972). 

Expresia  lingvistică  este  semn  -  vehicul  purtător  de  semnificaţii 
(semnificant).  Orice  termen  are  un  designat  -  entitatea  vizată  de  semn  -, 
dar  poate  avea  sau  nu  un  referent  (denotat),  în  funcţie  de  natura  reală  sau 
ideală  a  obiectului  desemnat.  Procesul  de  designare  nu  presupune  deci 

existenţa  ontologică  a  obiectului,  ci  doar  existenţa  lui  ca  obiect  al 
reflectării  sau  al  gândirii,  o  reprezentare  cu  un  anumit  conţinut  infor¬ 
maţional,  semnificaţii  precizate  prin  definiţii. 

Dacă  ne  referim  la  cercetarea  socială,  conceptele  reflectă  caracteristici 
ale  fenomenelor,  proceselor,  relaţiilor  şi  activităţilor  care  se  desfăşoară 
în  societate,  precum  şi  o  serie  de  elemente  de  natură  ideală.  Prin  urmare, 
conceptele  ne  apar  ca  fiind  depozitare  ale  rezultatelor  întregului  efort  de 
cunoaştere  şi  de  gândire  în  legătură  cu  viaţa  socială,  ceea  ce  face  posibili 
înţelegerea  şi  explicarea  acesteia  prin  elaborarea  de  teorii. 

Fără  a  se  reduce  la  concepte  (deoarece  teoriile  nu  sunt  pur  şi  simpla 
ansambluri  mai  mult  sau  mai  puţin  complexe  de  concepte),  teoriile  nu 
pot  fi  elaborate  în  afara  acestora,  de  fapt  în  afara  unor  sisteme  conceptuale 
bine  articulate  (congruente)  şi  cu  mare  putere  de  acoperire  a  întregului 
spectru  al  socialului,  atâta  timp  cât  ele  reprezintă  elemente  constitutive 
de  conţinut  ale  oricărei  construcţii  teoretice,  fie  ele  oricât  de  simple. 

Dificultatea  majoră  căreia  trebuie  să  i  se  facă  faţă  în  procesul  de 
cercetare  socială  provine  din  faptul  că  nu  se  dispune  de  concepte  care  să 
satisfacă  într-o  manieră  acceptabilă  cerinţele  limbajului  ştiinţific.  Pe  de 
altă  parte,  multe  dintre  conceptele  la  care  se  face  apel  în  cercetarea 
socială  nu  au  un  înţeles  foarte  bine  precizat,  nu  este  identic  pentru  toţi 
agenţii  cunoscători  şi  nici  pentru  toţi  cercetătorii.  Acesta  provine  din 
faptul  că  se  preiau  expresii  din  limbajul  comun,  cercetători  diferiţi 
atribuie  înţelesuri  diferite  unuia  şi  aceluiaşi  termen. 

într-adevăr,  caracteristic  ştiinţelor  sociale  este  marea  varietate  a  sem¬ 
nificaţiilor  atribuite,  inclusiv  pentru  conceptele  destinate  să  reflecte 
domenii  dintre  cele  mai  importante,  cum  ar  fi  cele  de  societate,  cultură, 
structură  socială  etc.  O  parte  a  acestei  diversităţi  se  datorează  şi  nivelu¬ 
rilor  diferite  de  cunoaştere  atinse  la  un  moment  dat,  opţiunilor  teoretice, 
filosofice  şi  politice,  orientărilor  metodologice  şi  chiar  preferinţelor 
unui  cercetător  sau  altul.  Mai  mult,  în  lipsa  unor  determinări  cât  mai 
precise,  acelaşi  cercetător  utilizează  un  termen  cu  înţelesuri  diferite  de  la 
un  context  la  altul.  Pe  de  altă  parte,  rămân  multe  zone  ale  socialului  fără 
corespondent  în  plan  conceptual. 

In  aceste  situaţii,  cercetătorul  poate  alege  o  cale  facilă,  fie  de  a  face 
apel  la  concepte  existente,  dar  neadecvate,  fie  de  a  prelua  înţelesuri  din 

limbajul  comun.  în  ambele  situaţii,  problema  nu  este  însă  tratată  corect, 
iar  consecinţele  pot  fi  dintre  cele  mai  nefavorabile  pentru  cercetarea 
efectuată.  De  aici  importanţa  analizei  conceptuale  pentru  precizarea 
prin  definiţii  a  înţelesului  termenilor  utilizaţi  în  cercetare  şi  construcţia 
de  sisteme  conceptuale  pentru  domeniile  avute  în  atenţie.  Ar  mai  trebui 
făcută  avertizarea  de  a  nu  se  trece  de  la  omonimie  la  sinonimie  (de  la 
identitatea  formei  la  identitatea  de  semnificaţie)  sau,  dimpotrivă,  să  se 
atribuie  semnificaţii  diferite  numai  pentru  faptul  că  avem  forme  diferite, 
după  cum  se  cere  evitată  eroarea  de  a  confunda  speciile  unei  noţiuni 
şi  semnificaţiile  termenului  corespunzător  (Gh.  Enescu,  Dicţionar  de 
logică ,  1985). 

Chiar  şi  atunci  când  se  ajunge  la  conceptele  cu  proprietăţile  necesare, 
în  procesul  cercetării  apare  adeseori  necesitatea  unor  operaţii  suplimen¬ 
tare  de  apropiere  de  datul  concret,  de  nivelul  empiric.  Trecerea  de  la 
concepte  generale  la  cele  apropiate  de  concretul  social,  la  semne  observa¬ 
bile,  se  realizează  prin  operaţionalizare.  în  fapt,  este  necesară  elaborarea 
unei  scheme  operaţionale  de  cercetare  care  să  permită,  ulterior,  obţi¬ 
nerea  de  informaţii  relevante  despre  domeniul  studiat  şi  prin  care  să  se 
asigure  progresul  cunoaşterii  în  urma  dezvoltării  de  teorii  pertinente. 

Operaţiile  de  analiză  şi  operaţionalizare  se  află  într-o  strânsă  legătură. 
Cea  de-a  doua  se  fundamentează  pe  prima,  dar  îi  trimite  semnale  în 
legătură  cu  performanţa  sistemului  conceptual. 

5.2.  Analiza  conceptelor  în  cercetarea  socială 

Situată  în  zona  pregătitoare  a  oricărei  cercetări,  fie  ea  teoretică  sau 
empirică,  analiza  conceptuală  este  indispensabilă.  Ea  devine  cu  atât  mai 
necesară  cu  cât  avem  de-a  face  cu  domenii  mai  puţin  cunoscute,  precum 
şi  atunci  când  se  constată  existenţa  unor  accepţii  diferite  pentru  unul  şi 
acelaşi  termen. 

Introducerea  semnificaţiei  conceptelor  se  realizează  pe  calea  definiţiilor : 

A  =  df  B  (A  este  identic  cu  B  prin  definiţie).  A  este  termenul  definit 
(de  definit,  definitul)  şi  poartă  denumirea  de  defîniendum,  B  este  expre¬ 
sia  cu  ajutorul  căreia  se  defineşte,  definitorul,  respectiv  defîniens-ul. 

O  bună  definiţie  trebuie  să  fie  adecvată,  extensia  definitului  să  fie 
identică  cu  a  definitorului,  să  nu  fie  circulară  (ea  nu  poate  deveni 
B  =  df  A) ;  să  nu  fie  negativă  dacă  poate  fi  afirmativă ;  să  fie  clari 
(Dicţionar  de  filozofie,  1978;  Gh.  Enescu,  Dicţionar  de  logică,  1985). 

între  definiţie  şi  cunoaştere  există  o  puternică  legătură  de  dependenţi 
reciprocă.  Cunoaşterea  depinde  într-o  măsură  importantă  de  definiţia 
domeniului  şi  a  termenilor,  aceste  definiţii  devin  mai  semnificative  în 
funcţie  de  adecvarea  cunoaşterii  şi  profunzimea  acesteia. 

în  continuare,  vom  lua  în  discuţie  tipurile  de  definiţie  şi  formele 
explicite  şi  directe  de  realizare  (Dicţionar  de  filozofie,  1978). 

Tipul  de  definiţie  se  constituie  în  funcţie  de  subiectul  la  care  se  referă. 
Din  această  perspectivă,  distingem  între  definiţiile  nominale  şi  cele  reale. 

Primele  se  referă  la  cuvinte,  sunt  definiţii  intralingvistice,  indică 
semnificaţia  cuvintelor,  celelalte  se  referă  la  obiecte,  clase  de  obiecte  şi 
arată  ce  sunt  ele,  se  dă  noţiunea  adecvată  obiectului. 

Definiţia  nominală  constă  în  explicitarea  semnificaţiei  unui  termen 
prin  apelul  la  termeni  cunoscuţi,  a  căror  semnificaţie  este  general  accep¬ 
tată.  Ea  are  ca  scop  fie  introducerea^ fie  explicarea,  fie  precizarea 
semnificaţiei  termenilor.  într-adevăr,  notează  Gh.  Enescu,  ne  putem  afla 
în  situaţia  de  a  introduce  o  nouă  formă  lingvistică,  de  a  explica,  pentru 
o  comunicare  adecvată,  semnificaţia  termenilor  folosiţi  sau  de  a  preciza 
această  semnificaţie  pentru  termeni  existenţi  care  nu  au  o  definiţie  sau 
definiţia  este  inacceptabilă. 

Definiţia  reală  este  raportată  la  obiect  (sau  la  noţiunea,  numele 
obiectului),  dar  aceste  raportări  sunt  echivalente.  A  determina  obiectul 
înseamnă  a  constitui  notele  noţiunii  obiectului.  Definiţiile  reale  reflectă 
rezultatele  cunoaşterii  domeniului  de  referinţă  (Gh.  Enescu,  op.  cit.). 

Definiţiile  sunt  operaţii  logice,  dar  cu  o  puternică  încărcătură  de 
ordin  metodologic.  în  elaborarea  lor  pot  interveni  şi  anumite  convenţii, 
mai  ales  când  este  vorba  de  introducerea  unei  expresii  lingvistice  noi  (în 
cazul  definiţiilor  nominale)  sau  a  unui  nume  pentru  obiecte,  relaţii, 
activităţi  (în  cazul  definiţiilor  reale).  O  dată  stabilite  semnificaţiile 
termenilor  şi/sau  determinate  caracteristicile  obiectelor  (notele  specifice 
noţiunilor),  ele  trebuie  urmate  întocmai,  cel  puţin  până  la  o  nouă  definire, 

pe  care  o  considerăm  a  fi  mai  adecvată,  are  un  rezultat  mai  bun  în  ceea 
ce  priveşte  semnificaţia  cuvintelor  şi  a  noţiunilor  care  desemnează  pro¬ 
prietăţile  lucrurilor. 

Cât  priveşte  formele  de  realizare,  se  poate  face  apel  la  o  gamă  variată : 
prin  gen  proxim  şi  diferenţa  specifică,  genetică  (originea  obiectului 
definiţiei  şi  procesul  prin  care  a  luat  naştere) ;  constructive  (arată  cum  se 
poate  construi  un  obiect  şi  din  ce) ;  operaţionale  (indică  operaţiile  sau 
experimentele  necesare  identificării  obiectului) ;  enumerative ;  ostensive 
(specifică  anumite  elemente  ce  aparţin  definitului) ;  de  precizare  (arată 
ce  sens  se  reţine  din  totalitatea  sensului) ;  abreviative  (introducerea  unei 
expresii  prescurtate) ;  prin  sinonimie.  Apelul  la  o  modalitate  sau  alta  de 
definire  se  face  în  funcţie  de  obiectivul  urmărit,  dar  şi  ţinând  cont  că  nu 
toate  aceste  forme  sunt  general  aplicabile. 

Evident  însă  că  aceste  forme  de  realizare  a  definiţiilor  nu  sunt  echiva¬ 
lente  ca  valoare  şi  nici  ca  rol  deţinut  în  procesul  cunoaşterii.  Pe  de  altă 
parte  se  mai  face  apel,  în  mare  parte  nelegitim,  cu  rezultate  incerte,  la 
alte  modalităţi  de  „definire”,  cum  ar  fi  cele  implicite  (deducerea  din 
context)  şi  indirecte  (realizate  pe  căi  ocolite),  persuasive  (prin  evaluări  şi 
metafore),  sau  se  înlocuieşte  definiţia  cu  indicarea,  descrierea,  caracteri¬ 
zarea,  comparaţia,  deosebirea  {Dicţionar  de  filozofie,  1978). 

Definiţiile  nominale  şi  cele  reale,  deşi  se  opun  prin  obiectul  lor 
(cuvinte  sau  lucruri),  nu  sunt  totuşi  total  diferite  în  ceea  ce  priveşte 
modalităţile  de  realizare.  Dintre  formele  legitime  de  definire,  ne  vom 
referi  aici  la  definiţiile  prin  gen  proxim  şi  diferenţa  specifică ;  opera¬ 
ţionale  şi  ostensive. 

Definiţia  prin  gen  proxim  şi  diferenţă  specifică  (per  essentium )  este 
posibilă  când  definitul  este  o  specie  a  unei  clase  (gen  proxim)  în  interiorul 
căreia  se  poate  distinge  printr-o  anumită  particularitate.  Fără  a  fi  foarte 
rare,  asemenea  situaţii  sunt  departe  de  a  avea  caracter  general. 

Acest  tip  de  definiţie  distinge  două  părţi  ale  definitorului  (A  =  dfBC), 
ynHp  B  este  genul  proxim  din  care  face  parte  A,  iar  C  este  diferenţa 
specifică,  proprietatea  care  diferenţiază  pe  A  în  B.  Aşa  cum  notează 
Gh.  Enescu  şi  alţi  autori,  şi  se  poate  constata  în  practică,  în  multe  cazuri 
nu  se  indică  genul  proxim  (genul  cel  mai  apropiat),  ci  pur  şi  simplu  un 

gen  apropiat.  Când  se  introduc  sau  se  precizează  semnificaţia  unor 
termeni,  noţiuni  care  sunt  numai  de  obiecte  (fenomene),  acest  tip  de 
definiţie  este  mai  frecvent  posibil,  şi  este,  totodată,  preferabil,  deoarece 
priveşte  esenţa  obiectului  (fenomenului).  Alteori  însă,  definiţia  respectivă 
este  inabordabilă,  impunându-se  utilizarea  altor  tipuri. 

Definim  familia  ca  o  comunitate  umană  (tip  de  convieţuire  uman) 
în  care  membrii  săi  se  află  în  relaţii  de  rudenie  apropiate  (filiaţie), 
adopţie  sau  asociere  prin  căsătorie  (coabitare  consensuală).  Pe  de 
o  parte  observăm  că  genul  ales  pentru  definire  este  adecvat.  Familia  | 
este  o  specie  a  comunităţilor  umane  (altele  semnificative  ar  fi 
colectivităţile  teritoriale,  naţiunea).  în  acelaşi  timp  însă,  s-ar  fi 
putut  utiliza,  aşa  cum  procedează  mulţi  autori,  genul  grup  social. 
Acesta  este  însă  mult  mai  general,  în  care  comunitatea  umană  este 
ca  o  specie,  ca  formă  de  grup  social  de  convieţuire,  comparativ  cu 
alte  specii  foarte  diverse  de  grupuri  sociale :  clase  sociale,  grupuri 
de  muncă,  de  studiu,  de  joacă.  Din  acest  motiv,  definiţia  dată  este 
mai  adecvată.  Dar,  evident,  se  poate  spune  că  familia  este  un  grup 
social.  Este  mai  dificil  să  se  stabilească  însă  diferenţa  specifică 
într-un  mod  acceptabil. 

Definiţia  operaţională  are  rolul  de  a  face  trecerea  de  la  nivelul 
teoretic  la  cel  empiric,  prin  prescrierea  unor  operaţii  care  ajută  la 
determinarea  semnificaţiei  conceptului.  în  mod  logic,  ea  urmează  defi¬ 
niţiei  nominale,  se  bazează  pe  aceasta,  dar  unul  şi  acelaşi  concept  poate 
avea  mai  multe  definiţii  operaţionale.  în  cercetarea  socială  se  impune  să 
se  precizeze  relaţia  dintre  definiţia  nominală  şi  cea  operaţională.  Aceasta 
din  urmă  poate  coincide  cu  sfera  definiţiei  nominale,  poate  reflecta  doar 
o  parte  a  ei  sau  poate  fi  în  afară  (caz  în  care  nu  se  mai  ştie  de  fapt  ce  se 
cercetează  efectiv). 

în  cercetarea  socială  se  face  o  extensie  a  definiţiei  operaţionale,  în 
sensul  că  ea  nu  priveşte  întotdeauna  o  operaţie  empirică  şi,  cu  atât  mai 
puţin,  un  experiment.  Nu  numai  că  nu  se  rămâne  la  contextul  general 
pozitivist  al  fizicii  în  care  a  apărut  definiţia  operaţională  (P.  Bridgman, 
Analiza  dimensională ,  1922  şi  Logica  fizicii  contemporane,  1927)  şi  al 
aplicaţiilor  în  sociologie  ale  unui  G.  Lundberg,  ci  mai  degrabă  este  vorba 

de  specificarea  semnelor  observabile  care  contribuie  la  întregirea 
semnificaţiei,  un  procedeu  „de  a  decide  dacă  o  calitate  poate  fi  atribuită 
unei  unităţi  sociale”  (S.  Chelcea,  I.  Mărginean,  I.  Cauc,  op.  cit.). 

Definiţia  ostensivă  (de  la  ostende,  ostendere  =  a  arăta)  este  una  de 
învăţare,  de  însuşire  a  semnificaţiei  (numelui)  prin  indicarea  obiectului 
în  prezenţa  celui  care  se  instruieşte.  C.  Popa  enumeră  5  condiţii  ale  defi¬ 
niţiei  ostensive :  lingvistică  (reguli  de  asociere  a  semnului  cu  obiectul), 
ontologică  (prezenţa  obiectului,  producerea  fenomenului  în  timpul  instru¬ 
irii),  operaţională  (producerea  fenomenului  şi  a  semnului  să  fie  obser¬ 
vabilă),  psihologică  (subiectul  cunoscător  să  aibă  atenţie  asupra  semnului 
şi  a  fenomenului),  pedagogică  (repetarea  definiţiei  până  la  asocierea 
biunivocă  a  seninului  şi  a  obiectului  în  intelectul  agentului  cunoscător). 

La  o  primă  vedere,  s-ar  putea  spune  că  definiţia  ostensivă  are  rol 
semnificativ  în  însuşirea  noţiunilor,  dar  mai  puţin  în  cercetarea  ca  atare. 
Cu  toate  acestea,  calea  ostensivă  de  definire  şi  cunoaştere  se  dovedeşte  a 
fi  rodnică,  mai  ales  dacă  o  privim  ca  ilustrare,  exemplificare.  Dar  ea  nu 
se  dovedeşte  suficientă  pentru  a  parcurge  toate  etapele  procesului  de 
cunoaştere.  Reprezintă  însă  un  prim  pas  important. 

în  orice  caz,  ea  este  o  modalitate  de  lucru  adoptată  de  cercetători,  cu 
precădere  de  către  adepţii  etnometodologiei  (aici  se  situează  de  fapt  şi 
deficienţa  majoră  a  acestei  orientări  metodologice :  rămâne  la  descrieri, 
exemplificări). 

Sunt  posibile  două  situaţii : 

a)  cel  care  se  instruieşte  este  cercetătorul  însuşi,  iar  subiectul  are 
rolul  de  a  specifica  semnificaţiile  ; 

b)  cel  care  se  instruieşte  este  publicul,  iar  cercetătorul  prezintă 
semnificaţiile. 


Subiectul-instructor  apare  atunci  când  se  solicită  de  la  populaţie 
definiţii  ale  unor  fenomene,  evenimente  etc. 
într-o  cercetare  asupra  democraţiei,  s-a  solicitat  subiecţilor  să 
definească  democraţia.  A  rezultat  un  evantai  de  definiţii,  asocieri 
ale  democraţiei  (semnului)  cu  idei,  organizaţii,  partide,  persoane 
şi  acţiuni  specifice. 

Cercetătorul-instructor  este  specific  procedeelor  de  înregistrare 
audiovizuală  a  unor  acţiuni,  evenimente,  ritualuri  etc.  Acum  ne 
situăm  şi  mai  aproape  de  accepţiunea  clasică  a  definiţiei  ostensive. 
în  loc  de  a  se  defini  nominal  (real)  ce  este  democraţia,  se  vizuali¬ 
zează  activităţi  specifice  practicii  democratice.  în  continuare,  se 
pune  problema  analizei  şi  interpretării  informaţiilor. 


5.3.  Operaţionalizarea  conceptelor 

Operaţionalizarea  conceptelor  şi  elaborarea  schemei  operaţionale  de 
cercetare  sociologică  concretă  sunt  rezultatul  definirii  conceptelor  cu 
mijloace  diferite.  Această  schemă  trebuie  să  cuprindă,  în  fapt,  totalitatea 
elementelor  de  conţinut  ce  intervin  în  pregătirea  cercetărilor  sociologice 
concrete.  Este  mai  mult  decât  s-ar  putea  deduce  din  expresia  larg  utilizată 
şi  anume  aceea  de  „operaţionalizare  a  conceptelor”. 

Abordarea  clasică  a  problematicii  aflate  în  discuţie  o  regăsim  la  Paul 
Lazarsfeld  et  al. ,  definită  ca  o  activitate  de  construcţie  a  variabilelor 
sau  a  spaţiului  de  atribute.  Este  vorba  de  schema  deja  amintită  cu  patru 
componente :  reprezentarea  imagistică  a  conceptului,  specificarea  dimen¬ 
siunilor,  selectarea  indicatorilor  şi  elaborarea  indicilor  empirici. 

La  pregătirea  cercetării  se  realizează  o  substracţie  a  spaţiului  de 
atribute  prin  definirea  conceptelor,  identificarea  dimensiunilor  şi  a  indica¬ 
torilor,  iar  după  efectuarea  acestuia  are  loc  un  proces  de  reducere  a 
spaţiului  de  atribute  prin  construcţia  indicilor  empirici,  a  tipologiilor  etc. 
(P.F.  Lazarsfeld,  M.  Rosenberg,  The  Language  of  Social  Research,  1955). 

în  acest  context,  termenului  de  variabilă  i  se  atribuie  o  semnificaţie, 
generală.  Dacă  în  sens  restrâns  prin  variabilă  se  desemnează  cantitatea 
(a  se  vedea  Măsurarea  socială),  în  sens  general  termenul  de  variabilă 
priveşte  indicarea  proprietăţii  fenomenelor  şi  proceselor  sociale  de  a  se 
schimba,  de  a  lua  valori  diferite  de  la  un  moment  la  altul,  de  la  un 
individ  la  altul,  de  la  o  colectivitate  la  alta,  indiferent  de  natura  fenome¬ 
nului  respectiv  (variabilă  propriu-zisă  sau  atribut).  în  această  accepţie, 
termenul  de  variabilă  este  pus  în  relaţie  cu  cel  de  criteriu.  R.  Boudon 
consideră  că  variabila  este  „rezultatul  împărţirii  colectivităţii  după  unul 

sau  mai  multe  criterii”  (R.  Boudon,  „Metodele  sociologiei”,  în  Metode 
şi  tehnici  de  cercetare  în  ştiinţele  sociale,  CIDSP,  Bucureşti,  1-2,  1972). 
Sexul,  nivelul  de  calificare  sau  vârsta  populaţiei  studiate  sunt  tot  atâtea 
variabile,  conform  definiţiei  enunţate. 

Practic,  nu  există  fenomen  social  care  să  nu  cunoască  o  anumită 
evoluţie  şi  care  deci  să  nu-şi  modifice  starea  avută  la  un  moment  dat.  în 
acest  fel  termenul  de  variabilă  este  general,  caracterizează  toate  fenome¬ 
nele  sociale.  Totuşi,  considerăm  că  distincţia  relativă  dintre  variabile  şi 
atribute  îndeplineşte  un  anumit  rol  practic.  Ea  reflectă  natura  diferitelor 
fenomene  sociale  şi,  totodată,  serveşte  la  elaborarea  mijloacelor  adecvate 
de  cercetare  şi  analiză  a  lor.  Astfel,  dacă  variabilele  vor  putea  fi  supuse 
unui  tratament  statistico-matematic  de  natură  strict  cantitativă,  atributele 
sociale  reclamă  o  abordare  diferenţiată. 

Dacă  avem  în  vedere  traseul  concepte  -  dimensiuni  -  indicatori, 
termenul  de  variabilă  le  caracterizează  pe  fiecare,  în  măsura  în  care  ele 
au  proprietăţi  ce  pot  lua  valori  diferite  (implică  o  variaţie  în  timp  sau  de 
la  o  colectivitate  la  alta).  Variabilele  se  definesc  tocmai  prin  operaţiile  de 
cuantificare  şi  se  analizează  pe  măsura  parcurgerii  etapelor  cercetării  sociale. 

Cât  despre  natura  variabilelor,  se  poate  consemna  faptul  că  acestea 
sunt  privite  atât  ca  realităţi  manifeste  (observabile  în  mod  nemijlocit),  cât 
şi  ca  stări  latente,  care  nu  pot  fi  direct  observabile  (măsurabile),  dar  care 
pot  fi  cercetate  prin  indicatori  direct  observabili.  Conceptul  de  variabilă 
latentă  are  un  rol  important  în  toate  tehnicile  de  scalare,  în  analiza  de 
corelaţie  etc.  Variabila  latentă  este  considerată  ca  fiind  răspunzătoare 
(explicativă)  de  legăturile  observate  (manifeste)  dintre  indicatorii  analizaţi. 

Specificul  variabilelor  se  raportează  direct  la  natura  fenomenelor 
cercetate  şi  la  nivelul  de  abstractizare  atins  în  procesul  cunoaşterii.  în 
cazul  variabilelor  manifeste,  sunt  avute  în  vedere  elemente  care  au  o 
reprezentare  directă  în  lumea  concretului  empiric.  Ele  reprezintă  primele 
niveluri  de  generalizare  teoretică  parcurse  în  procesul  cunoaşterii.  Varia¬ 
bilele  latente  ating  un  nivel  mai  înalt  de  abstractizare. 

Revenind  la  schema  de  lucru  propusă  de  Lazarsfeld  (privită  uneori  cu 
reticenţă,  pentru  că,  pe  de  o  parte,  solicită  un  efort  considerabil  de 
pregătire  a  cercetării,  ceea  ce  este  adevărat,  iar  pe  de  altă  parte,  ar 

impune  o  procedură  de  lucru  ignorând  altele,  care  pot  avea  un  rol 
comparabil  în  pregătirea  unei  cercetări),  o  considerăm  a  fi  cea  mai 
analitică  dintre  cele  avansate  până  acum.  Nu  putem  fi  totuşi  de  acord  cu 
formularea  potrivit  căreia  prima  etapă  a  pregătirii  cercetării  ar  fi  doar  o 
reprezentare  imagistică  a  conceptului.  în  fapt,  este  vorba  de  mult  mai 
mult,  dar  expresia  respectivă  ar  putea  fi  interpretată  -  şi  chiar  este 
interpretată  astfel  uneori  -  ca  fiind  în  acord  cu  ignorarea  teoriei  de  către 
renumitul  „empirist”,  analizat  într-o  manieră  caustică  de  nu  mai  puţin 
renumitul  C.W.  Mills  (a  se  vedea  lucrarea  Imaginaţia  sociologică).  în 
realitate,  afirmaţia  este  valabilă  când  cercetătorul  se  află  în  stadiu  de 
pregătire  într-un  domeniu  despre  care  nu  există  cunoştinţe  şi,  cu  atât  mai 
puţin,  teorii  elaborate.  Or,  şi  în  acest  caz,  se  impune  să  se  definească 
ceea  ce  urmează  a  se  cerceta,  avem  de-a  face  cu  o  teoretizare  bazată  pe 
intuiţii  şi  imagini  fragmentare,  dar  în  afara  cărora  este  dificil  să  se 
desfăşoare  o  cercetare  concretă  fructuoasă.  Desigur,  elaboratul  teoretic 
implicat  are  un  statut  provizoriu,  urmând  a  fi  mai  bine  clarificat,  pe  baza 
rezultatelor  obţinute  în  cercetare.  Este  evident  însă  că  nu  întotdeauna 
cercetătorul  se  regăseşte  în  asemenea  situaţii  de  cercetare.  Adeseori  el 
abordează  domenii  despre  care  există  o  literatură  abundentă,  cu  explicaţii 
şi  teorii  contradictorii.  De  această  dată,  definirea  conceptului  devine  o 
operaţie  mult  mai  laborioasă,  dar  cu  efect  benefic  pentru  cercetarea  ce  se 
va  realiza.  Cercetătorul  va  trebui  să  delimiteze  cu  cât  mai  multă  precizie 
cunoştinţele  despre  domeniul  studiat  din  noianul  de  informaţii  existent, 
şi  să  constituie  un  cadru  teoretic  relevant  pentru  domeniul  de  interes. 

în  continuare  apare  necesitatea  obţinerii  unei  relaţii  de  corespondenţă 
între  definiţia  nominală  şi  cea  operaţională,  pentru  a  se  ajunge  să  se 
studieze  efectiv  ceea  ce  se  presupune  că  se  studiază.  Nu  trebuie  pierdut  din 
vedere  faptul  că  pentru  aceeaşi  definiţie  nominală  se  pot  imagina  o  multi¬ 
tudine  de  perscripţii  operaţionale.  Alegerea  operaţionalizării  optime  ţine 
de  sesizarea  cât  mai  adecvată  a  specificului  fenomenelor  studiate  şi  rapor¬ 
tarea  la  obiectivele  urmărite  la  un  moment  dat.  Deci,  în  orice  împrejurare, 
cercetătorul  trebuie  să  se  documenteze  în  prealabil  pentru  a  avea  cunoştinţe 
despre  realitatea  pe  care  tocmai  se  pregăteşte  să  o  studieze  în  mod  siste¬ 
matic  cu  instrumente  ştiinţifice,  pentru  a  obţine  date  cât  mai  pertinente, 
iar  pe  această  bază  să  elaboreze  explicaţii,  interpretări  şi  teorii  valide. 

Un  alt  aspect  al  operaţionalizării  se  referă  la  zona  sa  de  aplicabilitate. 
Cu  alte  cuvinte,  ce  fel  de  concepte  comportă  o  astfel  de  tratare  ?  într-o 
abordare  restrânsă,  definiţia  operaţională  ar  fi  specifică  numai  concep¬ 
telor  apropiate  de  concretul  nemijlocit  -  variabilele  manifeste.  Prin 
operaţionalizare  nu  se  are  în  vedere  numai  prescripţia  unei  operaţii 
nemijlocit  empirice,  şi  cu  atât  mai  puţin  una  de  tip  experimental,  ci  un 
ansamblu  de  specificări  şi  determinări  prin  care  se  poate  ajunge  de  la 
teorie  (concepte  generale)  la  cercetarea  concretă. 

între  conceptele  generale  şi  realitatea  empirică  se  stabileşte  astfel  o 
relaţie  mediată  de  „operaţionalizări  verticale  şi  orizontale”  (O.  Hoffman, 
Sisteme  conceptuale  operaţionale  în  sociologie ,  1977). 

Din  perspectiva  generală  a  cunoaşterii,  este  impropriu  să  vorbim  de 
concepte  neoperaţionale.  Aceasta  echivalează  cu  recunoaşterea  faptului 
că  se  fac  referiri  la  ceva  ce  nu  poate  fi  cunoscut,  definit,  recunoscut, 
precizat,  într-un  fel  sau  altul,  dar  despre  care  vorbim.  Pe  de  altă  parte, 
întărirea  imaginii  potrivit  căreia  doar  unele  concepte  pot  fi  operaţio- 
nalizate  are  consecinţe  dintre  cele  mai  severe  privind  la  îngustarea 
orizontului  cunoaşterii  ştiinţifice,  iar  in  extremis,  conduce  la  susţinerea 
operaţionalismului  ca  singura  orientare  metodologică  pertinentă.  Or, 
disputa  în  jurul  operaţionalismului  s-a  încheiat  în  defavoarea  sa,  dată 
fiind  lipsa  oricărui  progres  în  cunoaşterea  pe  această  cale  (H.M.  Blalock, 
A.B.  Blalock,  Methodology  in  Social  Research ,  1968). 

Respingerea  tuturor  termenilor  care  nu  au  un  corespondent  nemijlocit 
în  realitatea  empirică  duce  la  eşecul  înseşi  activităţii  de  cunoaştere, 
înţelegere  şi  explicare  a  vieţii  sociale. 

Dimensiunile.  Cu  denumirea  de  dimensiune  sunt  vizate  elementele 
(aspectele)  care  prezintă  un  anumit  grad  de  generalitate  ale  domeniului 
cercetat  la  un  moment  dat  şi  care  sunt  subordonate  unui  concept.  Din 
punct  de  vedere  teoretic,  dimensiunile,  ca  şi  indicatorii,  sunt  tot  concepte, 
dar  cu  un  grad  mai  redus  de  generalitate  comparativ  cu  conceptul  de 
referinţă.  Ceea  ce  într-un  context  ne  apare  ca  dimensiune  a  unui  concept 
mai  general,  într-un  alt  context  devine  concept  de  referinţă  pentru  alte 
delimitări  mai  particulare.  în  raport  cu  conceptul  specificat,  dimensiunile 
sunt  indicatori  cu  o  anumită  structură. 

Deşi  termenul  de  dimensiune  este  inclus  în  schema  clasică  de 
operaţionalizare,  el  prezintă  totuşi  un  grad  înalt  de  relativism.  Am  putea 
foarte  bine  să  constituim  procesul  operaţionalizării  conceptelor  fără 
apelul  la  termenul  de  dimensiune.  Considerând,  în  schimb,  că  avem  de-a 
face  cu  niveluri  diferite  la  care  se  situează  indicatorii :  de  la  indicatori 
generali  (teoretici,  definiţionali),  la  indicatori  empirici. 

Elaborarea  celor  mai  relevante  dimensiuni  ale  unui  anumit  fenomen 
social  reclamă  o  aprofundare  a  cunoaşterii  domeniului,  acumularea  unei 
bogate  experienţe  teoretice  şi  empirice.  în  funcţie  de  structurarea  dome¬ 
niului  studiat,  de  gradul  de  generalitate  al  conceptului,  dimensiunile  pot 
fi  concepute  ca  reprezentând  un  singur  nivel  între  concept  şi  indicatorii 
empirici  (operaţionalizare  orizontală)  sau  se  dispun  ca  structuri  ierar¬ 
hizate  (operaţionalizare  verticală).  în  situaţiile  cele  mai  simple,  conceptul 
de  referinţă  este  operaţionalizat  direct  prin  indicatori  empirici. 

Indicatorii  sunt  elaborate  conceptuale  derivate.  Semnificaţia  lor  reală 
se  obţine  prin  raportarea  la  indicat  (concept,  dimensiune)  şi  reprezintă  o 
etapă  esenţială  a  definirii  variabilelor  sociale. 

St.  Nowak  analizează  trei  tipuri  de  indicatori :  definiţionali,  empirici 
şi  de  inferenţă  (St.  Nowak,  „Concepte  şi  indicatori.  Teorie  şi  metodă  în 
ştiinţele  sociale”,  1972). 

Putem  considera  că  acestea  reprezintă  şi  trei  funcţii  ale  indicatorilor 
în  cercetarea  socială,  unul  şi  acelaşi  indicator  putând  îndeplini  mai  mult 
de  o  singură  funcţie. 

Indicatorii  definiţionali  sunt  selectaţi  pe  baza  analizei  taxonomice  (de 
clasificare)  şi  de  regulă  trimit  la  o  teorie.  Dimensiunile  unui  concept 
general  alcătuiesc  primul  nivel  de  taxonomii.  într-o  operaţionalizare 
verticală  sunt  mai  multe  niveluri  taxonomice,  deci  se  constituie  un  sistem 
ierarhizat.  La  rândul  lor,  indicatorii  de  inferenţă  se  definesc  prin  puterea 
predictivă  în  raport  cu  indicatul. 

Efectuarea  de  cercetări  concrete  impune  elaborarea  de  indicatori 
empirici,  semne  observabile  direct  măsurabile.  La  acest  nivel,  analiza 
conceptuală  se  apropie  cel  mai  mult  de  datul  concret.  Conceptele  şi 
dimensiunile  prin  care  a  fost  analizat  un  anumit  domeniu  de  interes  sunt 
transpuse  în  termeni  operaţionali  de  cercetare  o  dată  cu  elaborarea 

indicatorilor  ce  le  corespund.  Indicatorii  servesc  în  mod  nemijlocit  la 
întocmirea  instrumentelor  de  cercetare  pe  baza  cărora  se  culege  informaţia. 

Ansamblul  indicatorilor  prin  care  se  cercetează  un  anumit  fenomen 
alcătuiesc  un  sistem,  în  sensul  că,  reflectând  proprietăţile  acestuia  ca 
întreg,  se  află  în  interdependenţă. 

Reunirea  indicatorilor  care  desemnează  un  anumit  fenomen  sau  o 
dimensiune  a  acestuia  conduce  la  elaborarea  indicatorilor  generali 
(sintetici)  sau  a  indicilor  empirici.  Se  constituie  astfel  o  măsură  compo¬ 
zită,  alcătuită  din  mai  multe  caracteristici  elementare.  Atragem  atenţia 
asupra  diferenţei  dintre  indicatorii  sociologici  şi  indicii  empirici,  pe  de 
o  parte,  şi  indicatorii  şi  indicii  statistici,  pe  de  altă  parte.  în  termeni 
statistici,  indicatorul  este  „o  caracteristică,  exprimată  numeric,  a  unei 
categorii  economice,  sociale,  fiind  noţiunea  pentru  o  expresie  numerică 
determinată  pe  bază  de  observaţii  statistice”,  iar  indicele  (numărul 
indice  =  indice  number)  este  „un  raport  între  mărimea  unui  indicator  la 
momentul  tj  şi  mărimea  lui  la  momentul  îq  sau  un  raport  între  două 
mărimi  coexistente”  (V.  Trebici,  Mică  enciclopedie  de  demografie,  1975). 

Alţi  autori  consideră  numărul  propriu-zis  ca  fiind  o  statistică,  iar 
raportul  este  definit  drept  indicator  statistic  (social,  economic  etc.). 
Evident,  sociologul  operează  adesea  şi  cu  mărimi  statistice  pentru  analiza 
şi  interpretarea  fenomenelor  şi  proceselor  sociale,  fără  a  reduce  proble¬ 
matica  indicatorilor  la  acestea.  Se  subliniază  astfel  faptul  că  indicatorii 
sociologici,  fiind  elemente  ale  realităţii  sociale,  reprezintă  o  unitate  a 
determinărilor  calitative  şi  a  celor  cantitative  prin  care  se  studiază 
un  anumit  domeniu  al  vieţii  sociale.  Ei  intervin  în  analiza  oricărui 
fenomen,  fie  el  cât  de  simplu.  Cu  deosebirea  că  în  cazul  cercetării 
fenomenelor  relativ  simple  este  suficient  un  singur  indicator,  pe  când  în 
studiul  fenomenelor  complexe  sunt  necesari  mai  mulţi  indicatori,  pentru 
a  le  surprinde  în  mod  adecvat. 

Indicatorul  general  (indicele  empiric),  în  calitate  de  sinteză  specifică 
a  indicatorilor  elementari  (prin  care  s-a  operaţionalizat  un  anumit  concept 
sau  dimensiune  a  sa),  reprezintă  primul  nivel  al  activităţii  de  integrare 
conceptuală  a  rezultatelor  cercetării  concrete,  primul  nivel  al  con¬ 
strucţiei  teoretice,  de  generalizare  şi  abstractizare. 

Cât  priveşte  sturctura  indicatorului  general  (a  indicelui  empiric),  ea 
poate  fi  o  măsură  compozită  unidimensională,  obţinută  pe  baza  unui  set 
de  indicatori  omogeni,  sau  o  măsură  sintetică  multidimensională  dedusă 
prin  reunirea  indicatorilor  aparţinând  unor  dimensiuni  diferite. 

Este  cunoscut  faptul  că  oricât  de  minuţios  se  realizează  construcţia 
variabilelor,  numai  după  efectuarea  cercetării,  după  culegerea  datelor 
(fie  prin  studiul  pilot,  fie  prin  studiul  de  bază)  avem  posibilitatea  verifi¬ 
cării  temeiniciei  operaţionalizărilor.  Putem,  de  asemenea,  constata  dacă 
suntem  îndreptăţiţi  să  reunim  indicatorii  intr-o  măsură  unidimensională 
compozită  sau  avem  de-a  face  cu  un  domeniu  multidimensional,  pentru  a 
trece  de  la  cercetarea  empirică  la  elaborări  teoretice. 


Problematica  indicatorilor  nu  se  referă  numai  la  nivelul  cercetării  - 
fie  ea  teoretică  sau  empirică  -,  ci  şi  la  nivelul  acţiunii  sociale. 
Astfel,  o  serie  de  indicatori,  reflectând  anumite  trăsături  ale  feno¬ 
menelor  şi  proceselor  sociale,  devin  elemente  ale  acţiunii  în  calitate 
de  indicatori  sociali.  Ei  măsoară  atât  starea  obiectivă  a  sistemelor 
sociale  (structura),  cât  şi  funcţionalitatea  şi  performanţa  sistemelor 
respective  (dinamica).  De  asemenea,  indicatorii  sociali  măsoară 
starea  de  satisfacţie  a  colectivităţii  şi  grupurilor  umane. 

Eficienţa  indicatorilor  sociali  se  referă  la  îndeplinirea  cu  succes  a 
diferitelor  funcţionalităţi  (atribuţii)  ce  le  revin.  Pentru  aceste  func¬ 
ţionalităţi,  considerăm  că  nu  pot  lipsi  următoarele  :  mijloc  de  infor¬ 
mare  privind  starea  unui  anumit  mediu  social  de  interes  pentru 
acţiunea  practică ;  mijloc  de  diagnoză  socială ;  mijloc  de  concreti¬ 
zare  a  obiectivelor  de  dezvoltare  într-un  domeniu  sau  altul,  pentru 
un  anumit  nivel  de  organizare  socială ;  mijloc  de  analiză,  evaluare 
şi  interpretare  a  diferitelor  fenomene,  relaţii,  procese  sociale  şi 
acţiuni  sociale  ;  instrument  al  planificării  şi  prognozei  dezvoltării 
sociale;  mijloc  de  urmărire  (măsurare)  a  schimbărilor  interve¬ 
nite  în  evoluţia  fenomenelor  respective  (schimbări  „naturale”  sau 
provocate) ;  evidenţierea  tendinţei  şi  a  efectelor  unei  anumite 
acţiuni  întreprinse. 

După  apariţia  unor  lucrări  fundamentale  (R.  Bauer,  Indicatorii 
sociali ,  1966),  se  constituie  o  adevărată  „mişcare  internaţională  a 
indicatorilor  sociali”  şi  se  dezvoltă  studiile  de  calitate  a  vieţii.  Din 

obţinerea  informaţiilor  în  dinamică  pentru  domeniile  vizate ;  posi¬ 
bilitatea  asamblării  indicatorilor  selectaţi  într-un  sistem  coerent, 
constituind  modelul  descriptiv  şi,  totodată,  explicativ  al  domeniului 
pe  care  îl  reprezintă. 

După  cum  se  observă,  o  parte  a  acestor  criterii  vizează  planul 
cunoaşterii  propriu-zise,  o  altă  parte  se  referă  eu  precădere  Ia 
domeniul  acţiunii  practice  şi  al  deciziei,  iar  restul  se  adresează  mai 
ales  mijloacelor  tehnice  (echipamentului),  resurselor  materiale  şi 
umane  disponibile  pentru  realizarea  şi  întreţinerea  unui  sistem 
informaţi  o  nai  corespunzător. 


Dacă  elaborarea  indicatorilor  sociologici  se  realizează  printr-o  tratare 
mai  mult  sau  mai  puţin  standardizată,  în  ceea  ce  priveşte  aspectul  tehnic 
(latura  formală),  nu  se  poate  spune  acelaşi  lucru  despre  dimensiunea 
teoretică  a  procesului  respectiv  (elementele  de  conţinut),  care  îşi  pune 
amprenta  asupra  demersului  tehnic  însuşi.  Ne  putem  da  seama  despre 
acest  fapt  de  îndată  ce  vom  compara  diferitele  definiţii  ale  conceptelor, 
diferitele  seturi  de  indicatori  sau  diferitele  modalităţi  de  măsurare  adop¬ 
tate,  pentru  acelaşi  domeniu  al  realităţii  sociale,  de  un  cercetător  sau  altul. 
Datorită  acestor  elemente,  criteriile  de  alegere  a  indicatorilor  cuprind 
atât  indicaţii  teoretice,  cât  şi  indicaţii  empirice  şi  formale.  Desigur, 
indicatorii  sociologici  au  o  întemeiere  izvorâtă  din  natura  obiectului 
cercetat;  totuşi,  aceştia  nu  se  impun  de  la  sine,  ci  sunt  rezultatul  une: 
analize  laborioase  a  fenomenelor  şi  proceselor  sociale.  în  elaborarea 
indicatorilor  sociologici,  este  necesară  o  sinteză  Între  demersul  deductiv 
şi  cei  inductiv,  pentru  a  putea  reţine  cei  mai  relevanţi  indicatori  ai  umn 
anumit  domeniu  social,  L  Krasemann  formulează  o  cerinţă  de  principiu, 
potrivit  căreia  „ înainte  de  a  se  stabili  definitiv  indicatorii  pentru  un 
anumit  obiect  de  cercetare,  se  efectuează  o  temeinică  analiză  a  obiectului 
cercetat,  pentru  a  se  stabili  toţi  indicatorii  care  redau  fizionomia  esenţială 
a  obiectului”  (I.  Krasemann,  „Unele  observaţii  cu  privire  la  cuantificarea 
fenomenelor  sociale”,  în  Teorie  şi  metodă  în  ştiinţele  sociale ,  1966), 
Numai  printr-o  astfel  de  analiză  temeinică  se  evită  subiectivismul  în 
elaborarea  indicatorilor. 

Ca  urmare  a  importanţei  aspectelor  de  conţinut,  se  poate  aprecia 
că  prima  regulă  a  elaborării  indicatorilor  sociologici  constă  în  acoperirea 
integrală  a  domeniului  cercetat  cu  indicatorii  relevanţi,  esenţiali.  Cât 
priveşte  criteriile  formale  de  selectare,  notăm  că  ele  se  referă  la  numărul, 
neechivocitatea,  signifianţa,  perfectibilitatea,  actualitatea  şi  interşanja- 
bilitatea  indicatorilor. 

Numărul  indicatorilor  necesari  pentru  abordarea  unui  fenomen  social 
nu  este  riguros  stabilit ;  totuşi,  ca  regulă  generală,  se  formulează  cerinţe 
ca  în  studiile  exploratorii  să  se  utilizeze  un  număr  aproximativ  egal,  dar 
nu  mai  mic  de  5  pentru  fiecare  aspect  vizat  (dimensiune  sau  factor).  în 
condiţiile  în  care  o  dimensiune  este  suprasaturată  cu  indicatori,  în  timp 
ce  alte  dimensiuni  sunt  subsaturate,  analiza  statistică  duce  la  erori  de 
interpretare  privind  importanţa  unei  dimensiuni  sau  a  alteia  în  ansamblul 
datelor  observate.  în  acest  fel,  o  variabilă  poate  apărea  ca  fiind  importantă 
numai  în  virtutea  faptului  că  a  fost  cercetată  printr-un  set  mare  de 
indicatori,  şi  invers.  De  regulă,  în  studiile  exploratorii  se  porneşte  de  la 
un  număr  mai  mare  de  indicatori,  iar  pe  parcurs  sunt  eliminaţi  indicatorii 
nesemnificativi  şi  sunt  reţinuţi  doar  cei  care  se  dovedesc  relevanţi  în 
raport  cu  obiectul  analizat  şi  obiectivele  urmărite. 

Importanţa  indicatorilor  se  poate  estima  atât  pe  calea  analizelor  teo¬ 
retice  şi  semnificaţiei  datelor  ce  se  obţin,  cât  şi  pe  cale  tehnică,  a  analizei 
puterii  de  discriminare,  respectiv  puterea  de  conţinere  şi  puterea  de 
respingere  a  unui  indicator  în  raport  cu  indicatorul  său  (St.  Nowak,  op.  cit.). 

Cerinţa  care  călăuzeşte  elaborarea  indicatorilor  definiţionali  este  aceea 
de  a  avea  indicatori  cu  putere  mare  de  discriminare.  Or,  cele  două 
proprietăţi  expuse  anterior  nu  pot  fi  întâlnite  la  nivel  maxim  în  cazul 
unuia  şi  aceluiaşi  indicator.  Prin  urmare,  pentru  a  mări  probabilitatea 
care  leagă  indicatorii  de  indicat,  trebuie  ca  aceştia  să  posede  un  nivel  cât 
mai  înalt  cel  puţin  pentru  una  dintre  cele  două  funcţii.  Pentru  un  singur 
indicator,  corelaţia  poate  deveni  egală  cu  1  când  indicatorul  ar  conţine  în 
totalitate  indicatul  şi  numai  indicatul,  ceea  ce  este  posibil  doar  dacă  am 
avea  de-a  face  de  fapt  cu  doi  indicatori  echivalenţi.  Or,  relaţia  discutată 
aici  se  urmăreşte  pentru  indicatori  semnificativi  pentru  cunoaşterea  unui 
indicat  mai  complex  decât  pentru  domenii  echivalente  (identice). 

Puterea  de  conţinere  se  referă  la  distingerea  de  către  indicator  a 
tuturor  obiectelor  care  posedă  proprietatea  specificată,  chiar  dacă  ar 
reţine  şi  obiecte  care  nu  au  acea  proprietate. 

Puterea  de  respingere  se  referă  la  distingerea  tututor  obiectelor  care 
nu  posedă  proprietatea  respectivă,  chiar  dacă  resping  şi  obiecte  care  o 
au,  astfel  încât  să  rămână  doar  obiectele  care  au  acea  proprietate. 


Ilustrăm  analiza  puterii  de  discriminare  pentru  doi  indicatori 
utilizaţi  în  cercetarea  participării  politice :  „participarea  la  vot” 
şi  „simpatia  pentru  un  partid  politic”.  Este  de  aşteptat  ca  respectivii 
indicatori  să  se  intercoreleze :  votul  se  dă  pentru  partidul  simpatizat. 
Primul  indicator,  participarea  la  vot,  are  o  putere  mare  de  conţi¬ 
nere  :  poate  reţine  cvasitotalitatea  celor  care  au  participare  politică. 
Al  doilea  indicator,  simpatia  pentru  un  partid,  are  putere  mare 
de  respingere :  îi  respinge  pe  cei  care  nu  au  participare  politică. 
Dacă  dorim  să  construim  grupuri  omogene  de  populaţie  din  per¬ 
spectiva  participării  politice,  pe  baza  celor  doi  indicatori,  fiecare  cu 
câte  două  valori  (Prezenţă/ Absenţă),  rezultă  următoarea  situaţie: 

1.  persoane  care  nu  au  participare  politică  (nu  merg  la  vot,  nu  au 
simpatie  pentru  un  partid) ; 

2.  persoane  care  au  participare  politică  (merg  la  vot  şi  au  simpatie 
pentru  un  partid  politic). 

Din  datele  de  cercetare,  vom  fi  în  măsură  să  precizăm  dimensiunea 
fiecărei  grupări.  Este  de  aşteptat  ca  valorile  pentru  cei  doi  indica¬ 
tori  să  nu  coincidă.  In  acest  caz,  Nowak  arată  că  apare  un  spaţiu  de 
nedeterminare.  Nu  putem  spune  nici  că  persoanele  în  discuţie  au 
participare  politică,  nici  că  nu  au.  Este  posibil  însă  să  indicăm 
conţinutul  acestui  spaţiu  „nedeterminat”  prin  categorii  incongru¬ 
ente.  El  poate  consta  din  persoane  care  merg  la  vot,  dar  nu  au 
simpatie  pentru  un  partid  şi/sau  din  persoane  care  au  simpatie 
politică,  dar  nu  merg  la  vot. 

Dacă  dorim  să  trecem  la  cercetarea  participării  politice,  evident  că 
cei  doi  indicatori  prezentaţi  anterior  nu  sunt  suficienţi  pentru 
operaţionalizarea  conceptului. 

Mai  întâi  observăm  dacă  participarea  politică  permite  o  definiţie 
prin  gen  proxim  şi  diferenţa  specifică.  Participarea  politică  este  o 
specie  a  acţiunii  sociale,  şi  care  se  diferenţiază  prin  intervenţia  în 

viaţa  politică  în  scopul  de  a  influenţa  luarea  deciziilor  din  acest 
domeniu.  Participarea  politică  este  activitatea  umană  îndreptată 
spre  influenţarea  deciziilor  politice  (I.  Mărginean,  „Suportul 
social  pentru  democraţie”,  1999). 

în  al  doilea  rând,  pentru  operaţionalizarea  conceptului  se  între¬ 
prinde  o  analiză  detaliată  şi  care  ne  conduce  la  evidenţierea  mai 
multor  dimensiuni  (subdimensiuni)  ale  participării  politice,  cărora 
le  corespunde  câte  un  set  de  indicatori :  cognitivă  -  cunoaşterea 
mecanismelor  vieţii  politice  democratice  (cultură  politică),  a  drep¬ 
turilor,  libertăţilor  şi  responsabilităţilor  cetăţeneşti ;  acţionată  - 
informare  pe  teme  politice,  discuţii  pe  teme  politice  cu  alte 
persoane  (participare  implicită),  participare  la  rezolvarea  unor  j 
probleme  în  plan  local,  naţional,  activitate  în  favoarea  unui  partid, 
participare  la  interviuri  politice,  membru  al  unui  partid,  participare 
la  vot  (participare  convenţională),  participare  la  acţiuni  de  protest 
(înmânarea  de  petiţii,  mitinguri  şi  greve  legale,  ilegale) ;  atitudi- 
nală  -  suportul  pentru  democraţie,  pentru  instituţiile  democratice, 
încrederea  în  instituţiile  democratice ;  evaluativă  -  aprecierea 
funcţionării  sistemului  democratic,  a  instituţiilor  şi  acţiunilor  poli¬ 
tice,  performanţa  sistemului ;  de  satisfacţie  -  stare  de  mulţumire, 
nemulţumire  în  legătură  cu  sistemul  democratic,  funcţionarea  şi 
performanţa  lui,  cu  posibilităţile  individuale  de  participare, 
în  al  treilea  rând,  vom  avea  în  vedere  faptul  că  participarea  politică 
este  ea  însăşi  o  dimensiune  a  unui  domeniu  mai  general,  care  ţine 
de  regimul  politic  democrat,  în  afara  căruia  nu  poate  fi  studiată  şi 
înţeleasă  corespunzător.  Se  ajunge  astfel  la  elaborarea  unei  scheme 
operaţionale  de  cercetare  a  participării  politice. 

în  selectarea  indicatorilor,  o  importanţă  deosebită  o  are  şi  criteriul 
interşanj abilităţii.  El  nu  poate  fi  însă  privit  ca  un  principiu  general, 
potrivit  căruia  orice  indicator,  în  momentul  elaborării  sale  (al  includerii 
în  cercetare),  ar  avea  o  putere  egală  de  a  reprezenta  un  anumit  concept  şi, 
prin  urmare,  pot  fi  schimbaţi  între  ei.  în  ultimă  instanţă,  nici  nu  ar  mai 
conta  ce  indicatori  folosim.  Este  însă  important  de  reţinut  că  la  acest 
nivel,  al  cercetării  conţinutului,  nu  apare  posibilitatea  de  intersubstituţie 
(de  schimbare  reciprocă)  a  indicatorilor.  în  analiză  sunt  introduşi  de  fapt 

numai  acei  indicatori  pentru  care  există  suficient  temei  să  se  admită  că  au 
un  grad  corespunzător  de  relevanţă  în  raport  cu  domeniul  cercetat  şi  de 
independenţă,  totodată,  faţă  de  ceilalţi  indicatori  (de  unicitate),  ceea  ce 
poate  fi  atestat  pe  deplin  doar  după  culegerea  datelor  şi  analiza  relaţiilor 
dintre  ei.  Dacă  doi  sau  mai  mulţi  indicatori  se  dovedesc  interşanjabili, 
atunci,  în  funcţie  de  obiectivele  cercetării,  se  poate  reţine  un  singur 
indicator  din  setul  respectiv.  Analizând  complementaritatea,  suplimen- 
taritatea  şi  intersubstituţia  indicatorilor,  O.  Hoffman  consideră  că  operaţia 
ultimă  este  posibilă  „dacă  şi  numai  dacă  aceştia  determină  independent 
şi  exclusiv  aceeaşi  realitate.  Se  asigură  sinonimia  epistemologică  cu 
„condiţia  necesară  şi  suficientă”  ca  indicatorii  să  poată  fi  luaţi  separat. 
Astfel  pot  fi  intersubstituiţi  indicatorii  aflaţi  în  relaţie  de  conjuncţie  şi 
echivalenţă  (O.  Hoffman,  „Sistemul  conceptual  operaţional  şi  regulile 
relaţiilor  dintre  indicatori”,  în  Viitorul  social,  nr.  1,  1976). 

Intr-adevăr,  în  condiţiile  în  care  nu  avem  tautologii  (duplicări  de 
indicatori  care,  deşi  formulaţi  diferit,  au  aceeaşi  semnificaţie,  acelaşi 
conţinut  informaţional),  principiul  interşanjabilităţii  nu  poate  fi  general. 
El  acţionează  numai  în  legătură  cu  un  anumit  obiectiv,  cu  un  anumit 
criteriu.  De  cele  mai  multe  ori,  interşanj abilitatea  indicatorilor  este 
implicată  în  actele  de  predicţie,  în  asocierea  indicatorilor  cu  o  variabilă 
exterioară.  în  măsura  în  care  relaţia  cu  variabila  exterioară  este  aceeaşi 
pentru  diferiţi  indicatori,  se  poate  accepta  principiul  interşanjabilităţii 
indicatorilor  în  raport  cu  respectiva  variabilă.  în  acest  temei,  sunt  reţinuţi 
pentru  nevoile  predicţiei  numai  indicatorii  care  nu  sunt  interşanjabili,  nu 
produc  acelaşi  rezultat  atunci  când  sunt  comparaţi  cu  una  sau  mai  multe 
variabile  exterioare.  Ceea  ce  rezultă  din  cele  de  mai  sus  este  faptul  că 
interşanjabilitatea  indicatorilor  se  aplică  în  funcţie  de  o  variabilă  exte¬ 
rioară  (sau  mai  multe),  pentru  care  s-a  testat  relaţia  cu  indicatorii  de 
cercetare  şi  s-a  obţinut  aproximativ  acelaşi  rezultat  în  predicţia  respectivă 
(respectivelor)  variabile.  Nu  se  poate  accepta  ideea  potrivit  căreia  există 
o  interşanjabilitate  generală  a  indicatorilor,  pornind  de  la  aceste  studii  de 
predicţie,  indiferent  de  numărul  variabilelor  pentru  care  se  testează 
relaţia.  Cu  atât  mai  puţin  se  poate  accepta  o  interşanjabilitate  a  indica¬ 
torilor  pe  linia  conţinutului  fenomenului  studiat.  Ori  de  câte  ori  se 

renunţă  la  indicatorii  relevanţi  ai  unui  fenomen,  care  nu  sunt  tautologici, 
se  renunţă  şi  la  o  parte  din  „conţinutul  fenomenului”.  Interşanj abilitatea 
nu  poate  fi  aplicată  în  studiul  descriptiv,  de  diagnoză  socială,  ci 
numai  în  studiul  predictiv,  când  mai  mulţi  indicatori  pot  îndeplini 
aceeaşi  funcţie  de  predicţie  în  raport  cu  o  variabilă  exterioară. 

De  fapt,  în  acord  cu  cei  care  l-au  dezvoltat  în  sociologie  (P.  Lazarsfeld 
et  al.),  principiul  interşanj  abilităţii  (substituţiei)  indicatorilor  priveşte  în 
special  problematica  indicatorilor  generali,  a  măsurilor  sintetice  elaborate. 

Interşanjabilitatea  se  referă  la  posibilitatea  aplicării  sale  în  condiţiile 
în  care  pentru  aceeaşi  dimensiune  se  construiesc  mai  mulţi  indicatori 
generali  (indici  empirici).  De-abia  acum,  la  construcţia  indicatorilor 
generali,  se  poate  urmări  mai  îndeaproape  comportamentul  diferiţilor 
indicatori  şi  reţinerea  pentru  măsura  compozită  a  dimensiunii  cercetate  a 
celor  mai  relevanţi  indicatori,  care  alcătuiesc  împreună  o  expresie  canti¬ 
tativă  a  dimensiunii  respective.  Totuşi,  şi  de  această  dată,  ca  şi  în  cazul 
indicatorilor  simpli,  interşanjabilitatea  trebuie  aplicată  în  funcţie  de  un 
anumit  criteriu  şi  nu  în  general.  Dacă  indicii  sunt  măsuri  alternative, 
construiţi  pe  baza  unor  indicatori  duplicaţi,  interşanjabilitatea  lor  este 
evidentă.  în  celelalte  situaţii,  ea  se  aplică  în  funcţie  de  un  anumit  criteriu 
sau  semn  exterior,  pentru  care  există  dovada  interşanj  abilităţii.  Este 
vorba  deci  de  o  interşanjabilitate  cu  valoare  predictivă  şi  nu  de  una  pe 
linia  conţinutului.  în  caz  contrar,  se  poate  ajunge  la  substituirea  unei 
măsurători  printr-o  altă  măsurătoare,  cu  valoare  mai  redusă  decât  prima. 

Schema  operaţională  de  cercetare  este  un  instrument  pregătitor  al 
culegerii  informaţiilor.  Prin  această  schemă,  domeniul  cercetat  este  pus 
în  relaţie  cu  toate  componentele  considerate  a  avea  semnificaţie  pentru 
cercetarea  şi  analiza  domeniului  respectiv.  Se  includ :  colectivitatea 
umană  (populaţia)  şi  caracteristicile  de  interes,  conceptele,  dimensiunile, 
indicatorii  şi  indicii  domeniului  studiat,  legăturile  cu  alte  domenii, 
factorii  de  influenţă  etc. 

La  validarea  schemei  operaţionale  de  cercetare  este  de  aşteptat  ca 
indicatorii  ce  operaţionalizează  un  domeniu  (dimensiunea)  să  coreleze 
între  ei  (indicatori  corelativi  interni),  alcătuind  o  măsură  a  consistenţei 
interne  a  domeniului  operaţionalizat.  Corelaţii  semnificative  au  loc  şi 

între  unii  indicatori  aparţinând  la  domenii  diferite  (indicatori  corelativi 
externi),  ca  urmare  a  existenţei  unor  relaţii  funcţionale,  de  determinare 
etc.  Deci,  existenţa  corelaţiei  ca  atare  nu  poate  fi  dovada  că  indicatorii 
respectivi  ar  avea  acelaşi  indicat.  Aşa  cum  am  menţionat,  consistenţa 
internă  se  cercetează  pentru  domenii  dinainte  definite.  Dacă  totuşi  indica¬ 
torii  selectaţi  astfel  nu  corelează,  înseamnă  fie  că  ei  nu  se  referă  la  acelaşi 
indicat,  fie  că  domeniul  operaţionalizat  este  multidimensional,  iar  setul 
iniţial  se  „sparge”  în  dimensiuni  cu  un  nivel  de  generalitate  mai  redus. 

într-o  cercetare  anterioară  consacrată  studierii  întreprinderilor 
industriale  (C.  Zamfir  [coord.],  Dezvoltarea  umană  a  întreprin¬ 
derii,  1980),  s-a  elaborat  o  Schemă  operaţională  de  cercetare  a 
sistemului  social  al  întreprinderii  cu  cinci  domenii :  climat  orga- 
nizaţional,  stilul  de  conducere  al  şefului  direct,  stilul  de  muncă  al 
grupului,  procesele  de  grup,  satisfacţia  faţă  de  muncă ;  mai  multe 
dimensiuni,  condiţii  sociale,  tehnologice,  motivaţia  în  muncă, 
participarea  la  decizie,  controlul  în  organizaţii,  suportul  în  muncă, 
practici  democratice  etc.  -  peste  100  indicatori. 

Analiza  validităţii  şi  fidelităţii  schemei  operaţionale  de  cercetare  a 
sistemului  social  al  întreprinderii  a  confirmat  în  bună  măsură 
proiectarea  (adaptată  de  altfel  din  Şcoala  relaţiilor  umane,  mai 
exact,  dintr-o  cercetare  desfăşurată  la  Institutul  de  Cercetări 
Sociale  din  Ann  Arbor,  Michigan,  SUA).  Totodată,  au  fost  necesare 
anumite  regrupări  de  indicatori.  Astfel,  pentru  climatul  organi- 
zaţional  din  7  dimensiuni,  numai  5  s-au  confirmat  ca  structuri 
distincte,  dintre  care  una,  controlul,  are  de  fapt  o  structură 
complexă  alcătuită  din  trei  dimensiuni:  influenţa  cadrelor  de 
conducere,  influenţa  muncitorilor,  influenţa  organismelor  de  con¬ 
ducere  colectivă  care  funcţionau  la  acea  vreme.  De  asemenea, 
pentru  domeniile  stil  de  conducere  şi  stil  de  muncă  ăl  grupurilor 
apar  şi  două  substructuri,  pe  lângă  confirmarea  domeniilor  ca 
atare,  stilul  de  muncă  şi  practicile  democratice.  Procesele  de  grup 
au  şi  ele  2  dimensiuni:  comunicarea  şi  coeziunea,  iar  pentru 
satisfacţie  au  rezultat  trei  grupuri  de  ordinul  doi  de  indicatori. 

Pentru  toate  domeniile,  subdomeniile  şi  dimensiunile  confirmate 
se  pot  contura  indici,  măsurători  compozite. 

O  situaţie  diferită  este  întâlnită  în  cercetarea  calităţii  vieţii,  de 
exemplu,  la  care  ne-am  referit  anterior.  Şi  în  acest  caz,  schema 
operaţională  de  cercetare  elaborată  a  cuprins  un  număr  mare 
de  domenii  şi  indicatori :  populaţia,  persoane,  mediul  natural, 
aşezările  umane,  locuinţa,  mediul  social,  familia,  ocuparea,  cali¬ 
tatea  vieţii  de  muncă,  resursele  macroeconomice  pentru  nivelul  de 
trai,  veniturile  populaţiei,  consumul,  serviciile  pentru  populaţie, 
înzestrarea  gospodăriei,  învăţământul,  asistenţa  sanitară,  cultura, 
asigurările  sociale,  asistenţa  socială,  timpul  liber,  mediul  politic, 
ordinea  publică,  administraţia  şi  o  caracteristică  importantă  a 
acestor  domenii  ale  calităţii  vieţii  este  gradul  lor  relativ  înalt  de 
independenţă.  Nu  mai  avem  însă  de-a  face  cu  un  sistem  de  elemente 
coordonate  şi  ale  căror  valori  să  depindă  unele  de  altele,  ca  în 
exemplul  anterior,  ci  mai  degrabă  cu  elemenete  care  concură  în 
mod  diferit,  fiecare  cu  o  semnificaţie  aparte,  de  nesuplinit  de  către 
altele,  pentru  a  caracteriza  calitatea  vieţii  populaţiei  (C.  Zamfir 
[coord.],  Indicatori  şi  surse  de  variaţie  a  calităţii  vieţii ,  1984; 
I.  Mărginean,  „Schiţă  de  indicatori  ai  calităţii  vieţii”,  1991). 


Recomandări  pentru  studiu 

Aprofundarea  cunoştinţelor  şi  efectuarea  de  analize  conceptuale  şi  de 

operaţionalizare  pentru  diferite  domenii  sociale. 

6.  MĂSURAREA  ÎN  SOCIOLOGIE 


6.1.  Definirea  măsurării 

Prin  măsurare  în  sociologie  se  desemnează  determinările  cantitative 
ale  fenomenelor  sociale.  în  mod  explicit,  spunem  că  măsurarea  este  o 
operaţie  prin  care  se  atribuie  o  serie  de  valori  în  acord  cu  proprietăţile 
obiectului  studiat,  pentru  a  surprinde  manifestările  fenomenelor  şi  a 
stabili  anumite  ordini  de  mărime :  frecvenţe,  grade,  intensităţi,  probabi¬ 
lităţi  etc.  (I.  Mărginean,  „Măsurarea  socială”,  în  Dicţionar  de  Sociologie, 
coord.  C.  Zamfir  şi  L.F.  Vlăsceanu,  1993).  Operaţia  respectivă  are 
caracter  de  generalitate,  în  sensul  că  este  specifică  oricărei  activităţi  de 
cunoaştere.  Elaborarea  unui  simplu  enunţ  constatativ  de  tipul  X  este  un 
om  progresist/conservator  reclamă,  pe  lângă  definirea  corespunzătoare 
a  noţiunilor  de  progres  şi  conservatorism,  specificarea  unor  criterii 
(indicatori)  pe  baza  cărora  efectuăm  aprecierea.  în  fapt,  sunt  implicate 
două  tipuri  de  determinări : 

a)  dacă  persoana  în  discuţie  este  progresistă  sau  conservatoare,  even¬ 
tual  cât  de  progresistă  (conservatoare)  este ; 

b)  frecvenţele  acestor  categorii  de  persoane  într-o  anumită  colec¬ 
tivitate. 

Determinările  cantitative  se  realizează  printr-un  demers  ştiinţific 
unitar,  teoretic  şi  metodologic  de  cercetare.  Există  o  interdependenţă  a 
determinărilor  calitative  şi  a  celor  cantitative.  Diferite  calităţi  ale 
fenomenelor  au  semnificaţie  dacă  ajungem  să  identificăm  manifestările 
lor,  după  cum  determinările  cantitative  au  semnificaţie  numai  dacă  se 
referă  la  proprietăţi  (calităţi)  relevante  pentru  cunoaştere. 

Măsurarea  îndeplineşte  anumite  funcţii  în  activitatea  de  cunoaştere, 
dintre  care  menţionăm : 

a)  constituie  elementul  principal  de  sudură  dintre  teorie  şi  cerce¬ 
tarea  concretă ; 

b)  realizează  descrierea  sistematică  şi  riguroasă  a  proprietăţilor 
cantitative  ale  domeniului  cercetat  la  un  moment  dat ; 

c)  permite  condensarea  informaţiei  prin  utilizarea  expresiilor  mate¬ 
matice  ; 

d)  facilitează  compararea  rezultatelor,  generalizarea  şi  teoretizarea ; 

e)  este  indispensabilă  în  formularea  legilor  şi  efectuarea  predicţiilor. 

Definirea  cât  mai  precisă  a  măsurării  fenomenelor  sociale  şi  dezvol¬ 
tarea  unor  procedee  tot  mai  adecvate  specificului  fiecărui  fenomen  sau 
grupuri  de  fenomene  constituie  un  domeniu  important  al  perfecţionării 
instrumentelor  cercetării  ştiinţifice  şi,  prin  aceasta,  a  înseşi  calităţii 
cunoaşterii  respective.  In  cele  ce  urmează,  vom  aborda  problematica 
teoretică,  epistemologică  şi  metodologică  a  măsurării  în  sociologie  din 
perspectiva  aportului  acesteia  la  perfecţionarea  demersului  cercetării. 

In  cadrul  literaturii  de  specialitate  sunt  analizate  două  accepţii  prin¬ 
cipale  ale  măsurării,  în  funcţie  de  caracteristicile  elementelor  com¬ 
ponente  :  obiectul  de  măsurat,  etalonul  de  măsură  şi  regulile  de 
atribuire  a  valorilor. 

1 .  Definiţia  în  sens  restrâns  -  în  care  măsurarea  este  concepută  ca  o 
operaţie  de  natură  experimentală,  ce  se  aplică  în  cazul  unor  mărimi 
propriu-zis  cantitative ;  etalonul  de  măsură  are  o  semnificaţie 
empirică  reală,  de  aceeaşi  natură  cu  a  obiectului  măsurat  (sau  este 
definit  pe  baza  unor  relaţii  intermediare) ;  valorile  atribuite  sunt 
numere  de  un  anumit  fel :  întregi,  raţionale  etc. ;  se  realizează  o 
relaţie  biunivocă  între  numere  şi  proprietăţile  cantitative  studiate, 
ceea  ce  permite  să  se  opereze  cu  numerele  respective  în  locul 
cantităţilor  pe  care  le  reprezintă.  Precizăm  că  definiţia  în  sens 
restrâns  teoretizează,  de  fapt,  modelul  măsurării  mărimilor  fizice. 

2.  Definiţia  dezvoltată  -  ia  în  considerare  toate  operaţiile  prin  care 
are  loc  o  anumită  determinare  cantitativă,  începând  cu  operaţiile 
de  clasificare  şi  ordonare,  chiar  dacă  aceste  operaţii  nu  conduc 
întotdeauna  la  un  şir  numeric. 

Otis  Dudley  Duncan  (Notes  on  Social  Measurement ,  1984)  aduce  o 
serie  de  argumente  în  favoarea  inventării  măsurării  sociale  în  legătură  cu 
diferite  probleme  de  rezolvat  din  societate,  cum  ar  fi :  votul,  recensământul. 

banii,  ierarhia  socială,  competiţia,  recompensa,  pedeapsa  etc.  Totodată, 
el  atenţionează  asupra  pericolului  împrumuturilor  de  metode  din  alte 
ştiinţe,  dar  consideră  că,  dacă  vrei  să  te  ocupi  de  măsurarea  fenomenelor 
sociale,  trebuie  să  ştii  ce  este  măsurarea  în  fizică,  pentru  a  putea  dife¬ 
renţia.  Apoi,  este  deosebit  de  important  să  se  aibă  în  vedere  specificitatea 
fenomenelor  sociale,  pentru  a  utiliza  metode  adecvate  de  măsurare  a  lor. 

Intr-adevăr,  dezvoltarea  teoriei  măsurării  a  fost  impusă  de  particu¬ 
larităţile  domeniilor  de  care  se  ocupă,  de  faptul  că  nu  întotdeauna  avem 
de-a  face  cu  proprietăţi  cantitative  care  să  se  conformeze  modelului 
mărimilor  fizice,  cum  este  şi  cazul  fenomenelor  şi  proceselor  sociale.  în 
fapt,  „există  mai  multe  feluri  de  a  măsura”  (Mircea  Maliţa,  Sisteme  în 
ştiinţele  sociale ,  1977). 

O  primă  direcţie  a  dezvoltării  teoriei  măsurării  sociale  se  referă  la 
extinderea  noţiunii  respective  la  toate  operaţiile  care  vizează  stabilirea 
unei  ordini.  Aşa  de  exemplu,  I.A.  Patrughin  consideră  că  măsurarea  se 
poate  realiza  pentru  toate  obiectele  şi  fenomenele  ale  căror  proprietăţi 
sunt  ordonate,  fie  că  aceste  proprietăţi  sunt  discrete  sau  continui.  „Pro¬ 
blema  măsurării  constă  în  găsirea  celei  mai  adecvate  aplicaţii  mulţimii 
ordonate  de  manifestări  ale  caracteristicii,  pe  o  mulţime  ordonată  de 
simboluri”  (I.A.  Patrughin,  „Măsurarea  caracteristicilor  calitative”,  în 
Modelarea  proceselor  sociale ,  Editura  Politică,  Bucureşti,  1973). 

F.N.  Kerlinger  a  exprimat  această  operaţie  sub  forma  unei  ecuaţii 
preluate  din  teoria  mulţimilor  (F.N.  Kerlinger,  Foundations  ofBehavioral 
Research ,  1973). 

f  =  (x,y)  unde  x  =  orice  obiect ;  y  =  un  numeral 

Funcţia  (sau  regula  de  corespondenţă)  este  egală  cu  setul  perechilor 
ordonate  (x,  y),  unde  x  este  un  obiect  şi  orice  y  care  îi  corespunde 
este  un  numeral. 

Această  accepţie  a  măsurării  se  întâlneşte  şi  în  cadrul  cercetării 
sociale.  „Sociologul  -  notează  Lazarsfeld  -  vorbeşte  de  măsurare  într-un 
sens  mai  larg  decât  fizicianul  sau  biologul.  Constatarea  unei  diferenţe  în 
privinţa  gradului  de  satisfacţie  a  diferitelor  colectivităţi  constituie  realiza¬ 
rea  unei  măsurări,  deşi  ea  nu  a  fost  exprimată  numeric”  (P.F.  Lazarsfeld, 

„De  la  concepte  la  indici  empirici”,  în  Metode  şi  tehnici  de  cercetare  în 
ştiinţele  sociale,  1972). 

în  fine,  cea  mai  dezvoltată  accepţie  a  măsurării  a  fost  introdusă  de 
S.S.  Stevens  (1946).  Conform  concepţiei  sale  -  adoptată  ulterior  de 
marea  majoritate  a  cercetătorilor  din  domeniul  social  şi  psihosocial  -, 
sunt  tratate  la  capitolul  măsurare  toate  operaţiile  de  atribuire  de  valori 
diferitelor  obiecte  şi  fenomene,  în  funcţie  de  proprietăţile  lor  şi  m 
acord  cu  o  serie  de  reguli  de  atribuire.  Rezultă  astfel  că  regulile 
formează  conţinutul  procedeelor  de  măsurare.  Un  anumit  procedeu  de 
măsurare  nu  poate  fi  mai  bun  decât  regulile  sale.  Analiza  specificului 
acestor  reguli,  urmărirea  adecvării  lor  la  realitatea  studiată  reclamă  ub 
studiu  sistematic  şi  unitar  al  tuturor  modalităţilor  de  atribuire  a  valorilor. 
S.S.  Stevens  consideră  că  numerele  sunt  doar  un  tip  de  valori  ce  pot  fi 
atribuite.  în  afara  acestora,  în  acţiunea  de  determinare  cantitativă  se  mai 
pot  atribui  şi  valori  simbolice.  în  forma  sa  cea  mai  elementară,  măsura 
constă  în  a  substitui  obiectelor  reale  simboluri  sau  nume. 

Pentru  cunoaşterea  adecvată  a  diferitelor  fenomene  şi  procese  dio 
natură  şi  societate,  se  impune  să  evidenţiem  multitudinea  proprietăţilor 
calitative,  care  le  dau  identitatea,  precum  şi  a  celor  cantitative,  care 
surprind  manifestările  calităţilor  respective. 

Prin  urmare,  definiţia  în  sens  larg  a  măsurării  cuprinde  totalitatea 
operaţiilor  prin  care  se  realizează  o  atribuire  de  valori,  pentru  a 
determina  dimensiunea  cantitativă  a  diferitelor  fenomene  cercetate. 
Se  recunoaşte  astfel  caracterul  universal  al  acestor  operaţii  (definiţia 
respectivă  având  meritul  de  a  nu  fi  restrictivă)  şi  se  acceptă  în  principia 
posibilitatea  măsurării  oricărui  obiect  al  cunoaşterii,  indiferent  de  natura 
sa,  atât  timp  cât  se  pot  stabili  reguli  pentru  atribuirea  de  valori,  fie  ele 
numerice  sau  simbolice.  în  fapt,  nu  poate  exista  cercetare  fără  măsurare, 
iar  problema  constă  în  adecvarea  măsurării  respective  la  specificul 
fenomenului  studiat  la  un  moment  dat. 

într-adevăr,  prin  accepţia  dezvoltată  a  măsurării  se  permite  o  tratare 
sistematică  a  tuturor  modalităţilor  de  determinare  cantitativă,  luându-se 
în  considerare  gradul  lor  de  complexitate  şi  specificitate.  Cerinţa  funda¬ 
mentală,  de  ordin  epistemologic  şi  metodologic,  a  oricărei  cercetări  este 

elaborarea  expresiilor  cantitative  adecvate  naturii  domeniului  ce 
constituie  obiectul  cercetării  respective. 

Realizarea  în  bune  condiţii  a  obiectivelor  ce  revin  măsurării  în  cadrul 
cercetării  ştiinţifice  presupune  fundamentarea  sa  teoretică  şi  epistemo¬ 
logică.  Presupune,  de  asemenea,  conducerea  metodică  a  activităţii  de 
măsurare  şi  posibilitatea  controlării  ei,  după  cum  reclamă  (deşi  ar  părea 
paradoxal)  o  cunoaştere  cât  mai  bună  a  însuşi  domeniului  supus  cercetării. 
Orice  rezultat  obţinut  la  un  moment  dat  nu  este  decât  o  etapă  a  procesului 
continuu  de  cunoaştere. 

Datorită  dificultăţilor  şi  implicaţiilor  sale,  măsurarea  constituie  unul 
dintre  cele  mai  controversate  aspecte  ale  cercetării  sociale.  Diversitatea 
punctelor  de  vedere  exprimate  este  favorizată  de  faptul  că  la  elaborarea 
unui  anumit  procedeu  de  măsurare  concură  o  serie  de  elemente  de  natură 
teoretică,  metodologică,  empirică  şi  personală,  ceea  ce  imprimă 
întregii  activităţi  un  caracter  deosebit  de  complex.  Dependenţa  măsurării 
de  concepţia  teoretico-metodologică  promovată  în  cercetare  explică  în 
parte  existenţa  unor  procedee  diferite  de  surprindere  a  determinărilor 
cantitative.  O  anumită  concepţie  teoretico-metodologică  se  concretizează 
într-o  strategie  specifică  de  cercetare,  şi,  prin  aceasta,  intr-o  strategie 
specifică  de  măsurare. 

în  viziunea  specific  empiristă,  problematica  măsurării  sociale  s-ar 
reduce  la  aplicarea  unui  tratament  matematic  corespunzător  (de  factură 
parametrică  sau  non-parametrică)  informaţiei  recoltate  în  cercetare.  Fără 
îndoială,  perfecţionarea  metodelor  statistico-matematice  de  analiză  şi 
prelucrare  a  informaţiei  este  o  cerinţă  importantă.  Considerarea  calcu¬ 
lului  statistic  ca  fiind  singurul  remediu  posibil  al  perfecţionării  măsurării 
sociale  conduce  însă  la  ignorarea  celorlalte  elemente  ale  acestei  activi¬ 
tăţii,  şi  în  primul  rând  a  celor  teoretice.  Soluţia  constă  în  dezvoltarea 
unei  teorii  a  măsurării  fenomenelor  sociale  care  să  ia  în  considerare 
specificul  acestora  şi  care  să  fie  totodată  o  parte  integrantă  a  teoriei 
generale  a  măsurării,  în  acord  cu  principiile  admise,  potrivit  cărora 
cunoaşterea  socialului,  deşi  îşi  are  legităţile  sale  proprii,  se  înscrie  totuşi 
în  teoria  generală  a  cunoaşterii,  ca  parte  integrantă  a  ei.  Diferenţierea  în 
planul  cunoaşterii  dintre  ştiinţele  sociale  şi  cele  ale  naturii  urmează 

de  fapt  diferenţierea  ontologică,  dintre  obiectul  cunoaşterii  de  care  se 
ocupă  fiecare  disciplină. 

încă  de  la  începuturile  preocupărilor  sistematice  de  a  defini  măsurarea 
socială,  s-a  remarcat  interesul  pentru  a  se  determina  specificitatea  ei. 
Aşa  de  exemplu,  L.  Thurstone  ( Attitudes  Cart  Be  Measured,  1928) 
considera  că  nu  trebuie  să  fie  implicate  postulate  ale  măsurătorilor  fizice 
sau  psihofizice,  deoarece  în  acest  domeniu  lipseşte  orice  stimul  fizic. 
Anterior,  existaseră  mai  multe  încercări  de  a  asimila  măsurarea  socială 
(atitudini,  valori)  celei  psihofizice.  Or,  argumentează  Thurstone,  dacă  în 
măsurătorile  psihofizice  se  cunoaşte  deja  intensitatea  stimulului  fizic  şi 
se  urmăreşte,  pe  cale  experimentală,  proporţia  judecăţilor  corecte  pentru 
diferite  variaţii  ale  acestui  stimul  (modul  de  percepere  a  variaţiilor),  în 
măsurarea  socială  problema  este  diferită :  aici  se  caută  să  se  determine  însăşi 
intensitatea  variabilei  sociale  supuse  măsurării. 

Desigur,  cercetătorul  social  va  trebui  să  elaboreze  cele  mai  potrivite 
modele  de  măsurare  în  studierea  diferitelor  fenomene  şi  procese  din 
societate.  Uneori  are  de-a  face  cu  variabile  manifeste  (acţiuni,  compor¬ 
tamente  umane),  alteori  cu  variabile  latente,  ce  pot  fi  cunoscute  doar 
prin  intermediul  unor  simptome  (O.D.  Duncan,  op,  cit.). 

6,1,2 ,  Elementele  componente  ale  măsurării  sociale 

Teoria  măsurării  în  sociologie  se  constituie  din  modul  în  care  sunt  definite 
elementele  sale  componente :  obiectul  de  măsurat,  etalonul  de  măsură 
şi  regulile  de  atribuire  a  valorilor,  fenomenelor  şi  proceselor  sociale  în 
acord  cu  proprietăţile  lor. 

Obiectul.  Aspectul  fundamental  în  definirea  obiectului  de  măsurat  se 
referă  la  natura  specifică  a  socialului.  Totodată,  avem  de-a  face  cu  o 
multitudine  de  fapte,  fenomene  şi  procese  sociale,  începând  cu  cele  de 
natură  macrosocială,  de  la  nivelul  societăţii  globale,  şi  până  la  cele  de 
natură  microsocială,  referitoare  la  acţiuni,  comportamente,  relaţii  indivi¬ 
duale  şi  de  grup. 

Efectuarea  măsurătorilor  într-o  situaţie  sau  alta  reclamă  definirea 
riguroasă  a  obiectului  cercetat,  strategia  de  măsurare  urmând  să  fie 
adaptată  specificului  obiectului  respectiv. 

O  altă  caracteristică  a  măsurării  sociale  decurge  din  faptul  că  în  acest 
domeniu  întâlnim  mai  multe  tipuri  de  măsurători,  în  funcţie  de  conţinutul 
activităţilor.  Distingem,  pe  de  o  parte,  măsurarea  caracteristicilor 
cantitative  ale  diferitelor  fenomene  şi  procese  sociale,  iar  pe  de  altă 
parte,  o  serie  de  operaţii  de  evaluare. 

Relaţia  măsurare  -  evaluare  constituie  un  obiect  de  dispută  între 
sociologi.  Astfel,  pentru  unii  (C.A.  Moser),  evaluarea  este  termenul 
adecvat  pentru  a  desemna  totalitatea  operaţiilor  de  măsurare  socială, 
distingându-le  astfel  de  măsurarea  din  alte  domenii. 

Analiza  modalităţilor  de  utilizare  a  celor  doi  termeni  evidenţiază  însă 
atât  echivalenţa  dintre  măsurare  şi  evaluare,  cât  şi  desemnarea  unor 
activităţi  specifice.  Dacă  prin  măsurarea  socială  se  are  în  vedere  eviden¬ 
ţierea  nemijlocită  a  conţinutului  fenomenelor  şi  proceselor  sociale,  prin 
evaluare  se  realizează  o  anumită  determinare  valorică,  se  atribuie  o  sem¬ 
nificaţie  obiectului  cercetat.  Astfel,  se  evaluează  în  bani  valoarea  activelor 
unei  întreprinderi ;  se  evaluează  în  note  răspunsurile  elevilor  etc.  Măsu¬ 
rarea  socială  în  întregul  său  nu  se  reduce  însă  la  evaluare,  la  notare.  Ea  se 
interesează,  în  primul  rând,  de  conţinutul  concret  al  fenomenelor  şi  pro¬ 
ceselor  studiate.  în  afara  acestei  determinări  de  conţinut,  însăşi  evaluarea 
este  imposibilă.  Aşa  de  exemplu,  în  determinarea  eficienţei  unei  acţiuni 
de  influenţare  a  publicului,  obiectul  de  studiu  nu  este  acţiunea  ca  atare, 
ci  rezultatele  obţinute  prin  acţiunea  respectivă.  Totuşi,  evaluarea  rezulta¬ 
telor  nu  se  poate  efectua  decât  în  strânsă  corelaţie  cu  căile  şi  mijloacele 
folosite  în  măsurare,  ceea  ce  presupune  studiul  acestora  şi  reţinerea  celor 
mai  eficiente.  De  asemenea,  dacă  pentru  determinarea  coeziunii  grupului 
de  muncă  se  cercetează  amploarea  şi  intensitatea  relaţiilor  sociale,  psiho¬ 
sociale  şi  de  muncă  în  cadrul  grupului,  prin  evaluare  se  determină  dacă 
avem  de-a  face  cu  un  grup  cu  o  coeziune  înaltă  sau  nu. 

Evaluarea  este  deosebit  de  răspândită  în  viaţa  de  zi  cu  zi,  implicând 
diverse  operaţii  de  apreciere,  fie  că  este  vorba  de  convertirea  rezultatelor 
obţinute  la  diverse  probe  (examene)  la  care  sunt  supuse  persoanele  studiate 
(docimologia),  fie  că  este  vorba  de  analiza  rezultatelor  obţinute  în  activita¬ 
tea  profesională,  sportivă  etc.  de  către  anumite  persoane  sau  colectivităţi. 
Măsurarea  este  la  rândul  ei  evaluată,  pentru  a  i  se  determina  calităţile. 

Observăm  deci  că  între  măsurare  şi  evaluare  există  intr-adevăr 
deosebiri,  în  funcţie  de  perspectiva  din  care  este  studiat  un  aumit  obiect 
de  cercetare.  în  practica  curentă,  se  întâlneşte  însă  destul  de  frecvent 
utilizarea  inter şanj  abilă  a  termenilor  pentru  a  desemna  determinarea 
cantitativă  a  obiectului  cercetat,  fie  că  este  vorba  de  caracteristici  intern 
ale  acestuia,  fie  că  este  vorba  de  raportarea  lui  la  un  alt  sistem  de 
referinţă :  eficienţă,  semnificaţie  etc. 

Etalonul.  Cât  priveşte  cel  de-al  doilea  element  al  măsurării,  este  de 
consemat  faptul  că  în  multe  cercetări  sociale  avem  de-a  face  cu  utilizarea 
de  criterii,  indicatori,  standarde,  şi  nu  cu  etaloane  de  măsură  propriu- 
-zise,  cu  semnificaţia  de  „unitate”  de  măsurare.  Aceste  criterii,  standarde 
se  constituie  pe  baza  analizei  comparative  a  fenomenelor  şi  proceselor 
cercetate.  Operaţia  de  comparare  permite  să  se  realizeze  descrieri  canti¬ 
tative  (cuantificări)  cu  un  grad  relativ  înalt  de  precizie.  Chiar  şi  atunci 
când  se  elaborează  un  etalon,  el  nu  are  o  semnificaţie  absolută,  de  tipul 
celor  utilizate  în  măsurarea  mărimilor  fizice.  în  domeniul  social,  cel  mai 
adesea  etaloanele  sunt  nişte  elaborate  conceptuale,  mai  mult  sau  mai 
puţin  precise,  care  urmează  să  fie  confruntate  cu  realitatea  empirică, 
unde  introduc  o  anumită  semnificaţie.  Din  aceste  motive,  este  impropriu 
să  se  vorbească  de  o  măsurare  metrică  a  fenomenelor  sociale,  lipsind 
suportul  material  (fizic).  Expresiile  adecvate  măsurării  sociale  sunt  acelea 
de  măsurare  numerică  (atunci  când  există  unitate  de  măsură  în  atribuirea 
miorilor),  respectiv  nenumerică  (atunci  când  nu  există  unitate  de  măsură). 

Elaborarea  etalonului  se  poate  realiza  prin  determinarea  semnifica¬ 
ţiilor  pe  care  oamenii  le  atribuie  diferitelor  evenimente.  Alteori,  etalonul 
se  introduce  pe  cale  normativă.  De  asemenea,  el  poate  fi  determinat  pe 
baza  unor  calcule  :  media  sau  mediana  răspunsurilor,  abaterea  standard, 
decilele  sau  centilele  distribuţiei  etc. 

Regulile  de  atribuire  a  valorilor.  Atribuirea  valorilor  (simbolice  sau 
numerice)  în  cadrul  operaţiei  de  măsurare  urmează  specificul  fenome¬ 
nelor  şi  proceselor  sociale  studiate  la  un  moment  dat.  Modalităţile 
concrete  de  lucru  conduc  la  constituirea  unor  niveluri  de  măsură  sau 
tipuri  de  scală :  nominal  (categorial),  ordinal,  de  interval  (distanţă),  de 
raport  (proporţii).  Aceste  niveluri  de  măsură  se  definesc  în  funcţie  de 
transformările  permise,  pentru  a  se  păstra  relaţiile  dintre  valorile  atribuite 

şi  caracteristicile  măsurate.  Termenul  de  scală  este  folosit  pentru  a 
desemna  atât  un  instrument  specific  de  măsurare  utilizat  în  procedeele  de 
scalare,  cât  şi  rezultatul  măsurării  -  nivelul  de  măsurare. 

Postulatele  măsurării.  Constituirea  regulilor  de  atribuire  a  valorilor 
în  cadrul  operaţiei  de  măsurare  este  reglementată  printr-o  serie  de 
postulate.  Acestea  se  diferenţiază  pe  niveluri  de  măsurare. 

6.1.3.  Nivelurile  de  măsurare 

Primele  două  niveluri  din  cele  enumerate  (nominal  şi  ordinal)  alcătuiesc 
măsurarea  nenumerică  (non-parametrică),  iar  ultimele  două  (de  interval 
şi  de  raport)  alcătuiesc  măsurarea  numerică  (parametrică).  Nivelurile  de 
măsură  respective  sunt  listate  în  ordinea  crescătoare  a  complexităţii  lor, 
proprietăţile  nivelurilor  inferioare  fiind  cuprinse  în  cele  ale  nivelurilor 
superioare. 

Cunoaşterea  proprietăţilor  nivelurilor  de  măsurare  prezintă  importanţă 
deoarece  s-a  dovedit  că  o  anumită  proprietate  permite  în  mod  legitim  să 
se  adopte  un  anumit  nivel  de  măsură  sau  un  tip  de  scală  (luat  în  ordi¬ 
nea  complexităţii),  şi  nu  altul.  în  acest  fel,  atribuirea  valorilor  trebuie  să 
se  conformeze  cerinţelor  nivelului  de  măsură  corespunzător  domeniului 
cercetat.  Totodată,  se  impune  să  consemnăm  faptul  că  nivelurile  de 
măsură  influenţează  operaţiile  de  calcul  în  cadrul  analizei  şi  prelucrării 
rezultatelor  obţinute. 

Nivelul  nominal  sau  categorial.  Se  compune  dintr-un  set  de  categorii 
prin  care  a  fost  operaţionalizat  domeniul  cercetat.  Este  cea  mai  liberă  (cu 
cele  mai  puţine  constrângeri)  modalitate  de  măsurare. 

Conform  accepţiei  iniţiate  de  S.S.  Stevens,  şi  nivelul  nominal  (cate¬ 
gorial),  care  se  află  la  confluenţa  determinărilor  calitative  şi  a  celor 
cantitative,  trebuie  şi  poate  fi  analizat  din  perspectiva  teoriei  măsurării, 
cu  atât  mai  mult  cu  cât  el  se  constituie  ca  proprietate  fundamentală  a 
tuturor  celorlalte  niveluri.  Cea  mai  simplă  clasificare  nu  poate  fi  realizată 
independent  de  dimensiunea  cantitativă,  nivelurile  de  variaţie  ale  canti¬ 
tăţii  dau  posibilitatea  obţinerii  tipologiilor.  La  un  moment  dat,  acest 
nivel  categorial  poate  fi  singurul  posibil.  El  reprezintă  totuşi  o  achiziţie 
cognitivă  considerabilă. 

în  cazul  nivelului  nominal  de  măsurare,  atribuirea  valorilor  se  ix» 
prin  analiza  relaţiilor  de  egalitate  şi  de  neegalitate  (de  diferenţă)  inrr 
categoriile  prin  care  se  reprezintă  domeniul  investigat.  Relaţia  de  egalii» 
este  simetrică  (dacă  A  =  B,  atunci  şi  B  =  A)  şi  tranzitivă  (dacă  A  =  ft 
şi  B  =  C,  atunci  A  =  C). 

Deşi  în  practica  curentă  în  atribuirea  valorilor  se  utilizează  caractere 
numerice,  aceste  valori  sunt  nume  (simboluri),  nu  au  semnificaţia  de 
număr.  De  exemplu,  în  elaborarea  tipologiei  categoriilor  socio-ocupaţio- 
nale  se  atribuie  valoarea  1  -  ţăranilor,  2  -  muncitorilor,  3  -  intelectualilor 
etc.  Valorile  atribuite  pot  fi  modificate  cu  respectarea  cerinţelor  identităţz 
şi  exclusivităţii  specifice  unei  clasificări :  proprietăţile  identice  primesc 
aceeaşi  valoare,  una  şi  aceeaşi  valoare  nu  se  poate  atribui  la  proprietăţi 
diferite ;  unul  şi  acelaşi  obiect  primeşte  o  singură  valoare. 

Datorită  proprietăţilor  pe  care  Ie  au  valorile  atribuite,  calculele  legi¬ 
time  sunt  determinarea  frecvenţelor  absolute  şi  relative,  evidenţierea 
modului  distribuţiei,  calculul  coeficienţilor  de  contingenţă  (de  asociere) 
Nivelul  ordinal  corespunde  situaţiilor  în  care  proprietăţile  studiate  se 
pot  ierarhiza  în  funcţie  de  intensitatea  lor.  Valorile  atribuite  sunt  nume¬ 
rale,  ele  reflectă  relaţia  de  ordine  „mai  mare"  sau  „mai  mic",  „mai 
bun  ,  „mai  puţin  bun  etc.  Nivelul  ordinal  indică  rangul  diferitelor 
poziţii,  fără  a  preciza  cu  cât  este  mai  mare  sau  mai  mică  una  în  raport  cu 
alta.  Relaţia  de  ordine  este  asimetrică  (dacă  A  >  B,  atunci  B  <  A)  şi 
tranzitivă  (dacă  A  >  B  şi  B  >  C,  atunci  A  >  C). 

Modificările  din  sistemul  de  valori  atribuite  trebuie  să  conserve  relaţia 
de  ordine.  Acest  fapt  este  realizat  prin  toate  cele  4  operaţii  aritmetice. 

Pe  lângă  calculele  anterioare,  pentru  valorile  ordinale  se  mai  pot  deter¬ 
mina  ;  mediana  şi  elementele  înrudite :  centile,  decile,  quartiie,  devianţa 
interquartilă  etc.,  precum  şi  coeficienţii  de  corelaţie  a  rangurilor. 

Nivelul  ordinal  de  măsură  se  divizează  în  funcţie  de  satisfacerea  sau 
nesatisfacerea  relaţiei  de  tranzitivitate.  S-a  constatat  faptul  că  în  multe 
situaţii  empirice,  tranzitivitatea  nu  este  satisfăcută.  Pe  această  bază, 
C.H.  Coomb  distinge  între  nivelul  parţial  ordonat  (de  exemplu,  clasa¬ 
mentul  echipelor  de  fotbal :  nu  întotdeauna  echipa  care  se  află  pe  o 
poziţie  mai  înaltă  Ie-a  învins  pe  cele  listate  după  ea)  şi  ordonat  (de 

exemplu,  înşirarea  unui  grup  de  copii  după  înălţime).  Numai  ultimul 
satisface  în  totalitate  cerinţele  tranzitivităţii. 

Din  ansamblul  fenomenelor  şi  proceselor  sociale,  o  parte  însemnată 
permite  cel  mult  un  nivel  ordinal  de  măsură,  prin  indicarea  rangului  pe 
care  îl  ocupă  pe  o  anumită  scală  de  intensităţi  variabile.  Relaţia  „mai 
mare”  sau  „mai  mic”  este  totuşi  foarte  frecvent  întâlnită  în  analiza 
relaţiilor  dintre  diferitele  fenomene  sociale,  fiind  un  element  esenţial  al 
analizei  comparative  în  sociologie.  Relaţia  respectivă  poate  lua  şi  formele 
„mai  favorabil”,  „mai  puţin  favorabil”,  „mai  bun”,  „mai  puţin  bun”  etc. 

Nivelul  de  interval  (cardinal).  Corespunde  situaţiilor  de  cercetare  în 
care  obiectul  măsurat  poate  fi  descris  cantitativ  (cuantificat)  prin  utilizarea 
valorilor  numerice.  Avem  de-a  face  cu  distanţe,  etaloane  cu  semnificaţie 
de  unitate  de  măsură,  fără  însă  a  exista  un  punct  natural  de  pornire  în 
atribuirea  valorilor.  într-adevăr,  existând  o  unitate  de  măsură  reală,  se 
obţine  un  şir  de  valori  egal  distanţate  pe  o  scală  de  intensităţi.  Un 
exemplu  clasic  pentru  acest  nivel  de  măsură  îl  constituie  scalele  tempera¬ 
turilor  (unde  există  distanţe  egale  între  gradele  termometrului,  punctul  0 
fiind  stabilit  convenţional :  la  scala  Celsius,  valoarea  zero  corespunde 
punctului  de  îngheţ  al  apei ;  dar  echivalentul  pentru  scala  Fahrenheit  este 
+32  grade).  în  cercetarea  socială,  scalele  grafice  (intensităţi  de  tipul: 
foarte  bine,  bine,  satisfăcător,  rău,  foarte  rău  etc.)  sunt  considerate  ca 
reprezentând  un  nivel  de  interval.  De  asemenea,  L.  Thurstone,  ca  şi 
Bohrnstedt  şi  Borgata,  tratează  variabilele  latente  ca  măsurători  la  nivelul 
de  interval,  fiind  vorba  de  continuitatea  valorilor.  Cerinţa  este  să  se 
asigure  ca  între  scala  manifestă  şi  constructul  latent  să  existe  o  relaţie 
monotonică  (o  diferenţă  pozitivă  dintre  două  puncte  pe  scala  manifestă 
să  reflecte  o  diferenţă  pozitivă  pe  scala  latentă,  chiar  dacă  intervalele  pe 
scala  manifestă  pot  să  nu  fie  aceleaşi  ca  pe  continuumul  latent,  să  nu  fie 
izomorfe)  (G.  Bohrnstedt,  E.  Borgata  [ed.].  Social  Measuremenî,  1981). 

Datorită  faptului  că  valorile  atribuite  sunt  numere,  la  acest  nivel 
de  măsurare  se  poate  indica  cu  cât  este  mai  mare  o  valoare  decât  alta  şi, 
în  consecinţă,  se  pot  efectua  numai  operaţii  de  adunare  şi  scădere  cu 
o  constantă,^  păstrându-se  astfel  neschimbată  mărimea  intervalelor 
(distanţelor)  dintre  valori. 

Valorile  ce  alcătuiesc  un  nivel  cardinal  de  măsurare  permit  să  se 
efectueze,  în  plus  faţă  de  celelalte  două  niveluri pSjşi  calculul  mediei 
distribuţiei,  precum  şi  calculele  legate  de  ea :  abaterea  medie,  coefi¬ 
cienţii  de  corelaţie  şi  de  regresie  etc. 

Nivelul  de  proporţii  (de  raport).  Reprezintă  nivelul  de  măsurare  în 
care  atribuirea  numerelor  se  efectuează  luându-se  în  considerare  zero 
natural  ca  punct  de  pornire.  Datorită  acestui  fapt,  sunt  admise  toate 
calculele  cerute  de  logica  analizei  (D.  Sandu,  Statistica  în  ştiinţele 
sociale ,  1992).  Nivelul  respectiv  caracterizează  atât  mărimile  fizice  (lun¬ 
gime,  volum,  masă  etc.),  cât  şi  alte  domenii.  în  cercetarea  socială,  cu 
excepţia  operaţiilor  de  numărare  a  indivizilor,  grupurilor,  faptelor  şi 
proceselor  sociale,  precum  şi  a  modelului  probabilist,  sunt  relativ  puţine 
situaţii  care  să  permită  realizarea  unui  asemenea  nivel  de  măsură.  O  carac¬ 
teristică  importantă  a  multor  fenomene  şi  procese  sociale  este  intensitatea 
diferitelor  proprietăţi  distribuite  de-a  lungul  unui  continuum,  de  la  extrema 
favorabilă  la  extrema  nefavorabilă,  în  care  punctul  zero  separă  sensurile, 
fără  a  fi  punct  natural  de  pornire.  Totuşi,  cum  menţionam  anterior,  şi 
sociologul  operează  cu  o  serie  de  fenomene  demografice,  economice  etc. 
care  au  proprietăţile  unei  scale  de  proporţii.  La  rândul  lor,  probabilităţile 
constituie  o  modalitate  de  exprimare  a  nivelului  de  raport. 

De  această  dată,  valorile  de  scală  pot  fi  doar  înmulţite  sau  împărţite 
cu  o  constantă  (ceea  ce  conservă  mărimea  raportului  dintre  valori). 

De  reţinut  faptul  că  între  aceste  niveluri  de  măsurare  există  însă  o 
puternică  intercondiţionare,  ele  nefiind  zone  închise.  Putem  demonstra 
cele  de  mai  sus  printr-un  exemplu  care  să  permită  o  tratare  la  toate  cele 
4  niveluri. 


Deteminarea  cantitativă  a  vârstei 

nominal  -  clasificarea  populaţiei  după  categoriile :  copilărie,  adoles¬ 
cenţă,  maturitate,  bătrâneţe.  Fiecărei  categorii  i  se  asociază 
o  valoare.  Atribuirea  valorilor  se  realizează  prin  compa¬ 
raţie,  fără  a  avea  o  unitate  de  măsură  fk  a 

ordinal  -  ordonarea  populaţiei  pe  baza  categoriilor  anterioare,  dar 
fără  a  cunoaşte  valoarea  reală  a  vârstei.  Şirul  de  valori 
atribuit  trebuie  să  reflecte  ierarhia  categoriilor ; 

interval  -  ordonarea  populaţiei  după  vârstă.  Aici  anul  este  unitatea  de 
măsură,  dar  persoanei  cu  vârsta  cea  mai  mică  i  se  acordă 
valoarea  1  şi  aşa  mai  departe,  până  la  n  -  persoana  cu 
vârsta  cea  mai  mare  din  cadrul  colectivităţii  respective  ; 

proporţii  -  aceeaşi  ordonare  ca  la  nivelul  de  interval  în  care  se  ia  în 
calcul  punctul  natural  de  pornire,  respectiv  zero  ani.  Valo- 
rile  atribuite  sunt  în  funcţie  de  vârsta  reală. 

Datorită  faptului  că  vârsta  este  efectiv  o  variabilă,  având  o  semnificaţie 
cantitativă  absolută,  nivelul  de  măsurare  adecvat  este  cel  de  raport.  Cu 
toate  acestea,  deja  la  nivelul  nominal  este  implicată  şi  dimensiunea 
cantitativă  care  permite,  de  fapt,  determinarea  categoriilor  de  vârstă. 
Tocmai  din  acest  motiv,  în  cercetarea  socială  este  frecventă  situaţia  în 
care  suntem  interesaţi  nu  de  vârsta  cronologică,  ci  de  stabilirea  unor 
categorii  relevante  în  raport  cu  un  anumit  fenomen,  cum  ar  fi  acela  al 
integrării  sociale.  Aceasta  din  urmă  nu  mai  permite  însă  tratarea  cores¬ 
punzător  proprietăţilor  tuturor  nivelurilor  de  măsurare.  Dacă  la  nivelul 
categorial  integrarea  se  poate  studia  prin  elaborarea  unei  tipologii : 
integrat,  neintegrat,  dezintegrat,  iar  la  nivel  ordinal  prin  listarea  persoa¬ 
nelor  în  funcţie  de  gradul  de  integrare,  celelalte  niveluri  de  măsurare 
devin  problematice. 

Acelaşi  Duncan  are  rezerve  importante  faţă  de  generalizarea  ideii  de 
nivel  de  măsurare  (tip  de  scală)  iniţiate  de  Stevens.  Pe  de  o  parte,  se 
consideră  că  este  impropriu  să  se  trateze  clasificarea  ca  o  operaţie  de 
măsurare  nominală.  Ea  este  în  fond  mult  mai  complexă.  Pentru  elaborarea 
tipologiei,  ai  nevoie  de  diferite  măsurători.  Deci,  afirmă  Duncan,  în 
clasificare  avem  de-a  face  cu  măsurători,  dar  clasificarea  nu  ar  fi  o  scală 
nominală.  Ca  mulţi  alţii,  şi  Duncan  este  împotriva  acceptării  scalei 
nominale.  Totuşi,  sunt  situaţii  în  care  nu  se  pot  face  alte  determinări 
decât  cele  de  diferenţiere  a  calităţilor,  ceea  ce  reprezintă  un  nivel  nominal 
de  măsurare.  Alteori  însă,  se  pot  efectua  şi  distincţii  de  grad,  de  inten¬ 
sitate.  Nivelul  nominal,  deşi  este  depăşit,  rămâne  implicat  şi  pentru 
determinările  cantitative  mai  complexe. 

Dorinţa  de  a  obţine  niveluri  superioare  de  măsurare  se  poate  solda 
cu  denaturarea  realităţii  existente,  prin  constrângerea  acesteia  de  a  se 

„conforma”  unor  scheme  neadecvate.  Atâta  timp  cât  s-a  realizat  cel  mai 
înalt  nivel  de  măsurare  permis  de  o  anumită  caracteristică,  s-a  realizat  în 
fapt  cea  mai  corectă  determinare  a  ei.  în  exemplul  prezentat,  deter¬ 
minarea  ideală  constă  în  evidenţierea  unor  grade  semnificative  de 
integrare  socială. 

Alteori  se  apelează  la  o  serie  de  transformări  pentru  obţinerea  pe  cale 
artificială  a  unor  niveluri  superioare  de  măsurare  (transformarea  seriei 
ordonate  într-o  scală  de  interval  J.P.  Guilford).  Cu  toate  acestea,  se 
impune  să  nu  fie  depăşit  nivelul  de  măsurare  pe  care  o  anumită  caracte¬ 
ristică  îl  permite  în  mod  natural.  în  fond,  şi  problemele  care  nu  comportă 
o  soluţie  numerică  pot  fi  supuse  unei  tratări  riguroase. 

O  altă  obiecţie  ce  se  aduce  modelului  „clasic”  se  referă  la  necesitatea 
diversificării  tipurilor  de  scală.  M.  Lawrence  (1974)  a  introdus  8  niveluri 
de  măsurare.  în  afara  scalei  nominale,  pe  baza  formulei  de  transformare 

X1  =  (a  +  1)  X(b+1)  +  c, 

în  care  cele  trei  constante  (a,  b,  c)  sunt  fie  pozitive,  fie  zero :  ordinal, 
hiperordinal,  interval,  log-interval,  diferenţă,  putere,  raport,  absolut 
( apud  O.D.  Duncan,  op.  cit.). 

Se  constată  că  regula  de  transformare  este  în  acest  caz  una  mai  res¬ 
trictivă,  în  raport  cu  cea  acceptată  de  Stevens  {X1  =  f(x)}.  Probabil  din 
acest  motiv  nici  modelul  respectiv  nu  are,  deocamdată,  o  largă  acceptare. 

Pe  de  altă  parte,  trebuie  reţinut  că  ideea  corespondenţei  dintre  nivelul 
de  măsurare  şi  calculul  matematic  are  sens  doar  pentru  măsurarea 
reprezentativă  (când  se  urmăreşte  să  se  menţină  corespondenţa  cu 
proprietăţile  empirice,  izomorfismul).  Practica  cercetărilor  sociale  evi¬ 
denţiază  şi  utilitatea,  mai  ales  predicţia  diferiţilor  indici  determinaţi 
într-o  manieră  mai  mult  sau  mai  puţin  arbitrară.  Definiţia  restrictivă  a 
măsurii  nu  poate  satisface  nevoia  de  cunoaştere.  Pentru  H.  Blalock,  de 
exemplu,  măsurarea  este  procesul  prin  care  se  atribuie  numere  obiec¬ 
tivelor,  astfel  că  se  înţelege  şi  ce  fel  de  operaţii  matematice  sunt  legitim  de 
utilizat,  deoarece  atribuirea  de  numere  se  justifică  prin  natura  operaţiilor 
fizice  (Hubert  Blalock  jr,  Conceptualisation  and  Measurement  in  the 
Social  Sciences,  1982).  Dar  în  cercetarea  empirică  nu  avem  întotdeauna 
de-a  face  cu  operaţii  fizice.  Calculul  statistic,  oricât  de  important  ar  fi. 

rămâne  un  instrument  de  lucru  ce  nu  poate  suplini  celelalte  elemente  ce 
intervin  în  cunoaştere.  Mai  mult,  se  constată  că  anumite  tehnici  non-para- 
metrice  sunt  totuşi  distorsionante :  coeficientul  de  corelaţie  a  rangurilor 
alterează  elementele  de  distanţă  implicate  în  ordonări.  Din  acest  motiv, 
Bohrnstedt  şi  Borgata  recomandă  o  mai  mare  încredere  în  calculul 
statistic  clasic.  în  acelaşi  timp,  ei  tratează  estimările  fidelităţii  şi  ale 
validităţii  prin  analizele  factoriale.  Pe  de  altă  parte,  demersul  lui  Blalock 
de  separare  a  relaţiei  cauză  -  efect  în  măsurătorile  indirecte  are,  fără 
îndoială,  valoare  pentru  situaţiile  ce  corespund  modelului. 

6.2.  Locul  măsurării  în  cadrul  procesului 
de  cercetare  sociologică 

Măsurarea  poate  fi  înţeleasă  în  mod  corespunzător  numai  dacă  o  analizăm 
din  perspectiva  întregului  proces  de  cercetare  ştiinţifică.  Aceasta  deoa¬ 
rece,  ocupând  o  poziţie-cheie  în  cadrul  cunoaşterii,  ea  se  află  în  strânsă 
legătură  cu  o  serie  de  alte  componente  ale  procesului  cognitiv. 

într-adevăr,  măsurarea  constituie  o  etapă  distinctă  a  cunoaşterii,  şi 
anume  determinările  cantitative  -  dar,  în  acelaşi  timp,  este  şi  un  sub- 
proces  al  acesteia.  Măsurarea  este  liantul  principal  al  diferitelor  activităţi 
de  cercetare.  Ea  se  află  în  strânsă  interdependenţă  cu  celelalte  elemente 
ale  procesului  cognitiv,  influenţându-le  şi  fiind  influenţată  la  rândul  său 
de  acestea.  Fără  a  epuiza  problematica  cunoaşterii,  măsurarea  îndepli¬ 
neşte  o  serie  de  funcţii  importante  în  cadrul  cercetării,  prelungindu-şi 
efectele  dincolo  de  etapele  în  care  intervine  în  mod  efectiv,  imprimându-i 
o  serie  de  caracteristici  specifice.  Totodată,  procesul  cunoaşterii  presu¬ 
pune  depăşirea  „momentului”  pe  care  îl  reprezintă  măsurarea,  trecerea 
dincolo  de  surprinderea  manifestării  fenomenelor  şi  proceselor  sociale 
printr-o  analiză  explicativă  care  să  conducă  la  evidenţierea  legităţilor 
sociale,  să  servească  deopotrivă  nevoile  de  cunoaştere  şi  de  acţiune 
practică.  Efectuarea  de  măsurători  asupra  unui  domeniu  oarecare  presu¬ 
pune  ca,  în  prealabil,  să  existe  o  definire  corespunzătoare  a  domeniului 
cercetat,  stabilirea  naturii  sale  etc.  Numai  în  urma  operaţiilor  pregătitoare 

se  pot  dezvolta  procedee  de  lucru  adecvate  şi  elabora  expresiile  cantitative 
ale  fenomenelor  respective.  După  cum  activitatea  de  măsurare  îşi  pune 
amprenta  asupra  altor  activităţi  specifice  actului  cunoaşterii,  intervenind 
atât  pe  traseul  teoretic-empiric,  proces  prin  care  are  loc  o  „transpunere”  a 
conceptelor  sociologice  în  termenii  cercetării  empirice  (construcţia  varia¬ 
bilelor  -  P.  Lazarsfeld,  E.  Boudon ;  schema  descriptivă  -  H.  Zetterberg ; 
operaţionalizarea  conceptelor  -  H.  Blalock ;  elaborarea  nomenclaturilor  - 
H.H.  Sthal),  cât  şi  pe  traseul  empiric -teoretic,  în  care  datele  de 
observaţie  sunt  clasificate,  interpretate  şi  integrate  în  sisteme  conceptuale 
(construcţia  teoretică). 

La  nivel  teoretic,  activitatea  de  măsurare  este  prezentă  prin  operaţiile 
de  determinare  a  criteriilor  de  definire  a  conceptelor,  a  indicatorilor 
definiţionali  şi  utilizarea  lor  în  procesul  analizei  conceptuale. 

Problematica  măsurării  fenomenelor  şi  proceselor  sociale  interesează 
în  mod  deosebit  nivelul  cercetărilor  concrete,  atât  a  celor  experimentale, 
cât  şi  a  celor  neexperimentale.  Ceea  ce  diferă  de  la  un  tip  la  altul  sunt 
procedeele  de  măsurare  angajate  în  obţinerea  determinărilor  cantitative 
ale  fenomenelor  sociale,  gradul  de  control  asupra  variabilelor  măsurate, 
definirea  etaloanelor  de  măsură  a  nivelului  de  precizie  al  măsurărilor 
respective  etc. 

In  studiile  experimentale,  măsurarea  vizează  determinarea 
efectului  pe  care  îl  produc  unele  fenomene  asupra  altora,  fie  prin 
intermediul  controlării  directe  şi  a  dozării  acţiunii  variabilelor  deter¬ 
minate,  în  condiţii  de  laborator  sau  de  teren,  fie  prin  observaţii  controlate 
de  tip  experimental  asupra  unor  evenimente  în  curs  de  desfăşurare 
(cvasiexperimentale),  fie  prin  utilizarea  raţionamentului  experimental  de 
tip  ex  post  facto. 

Măsurarea  intervine  însă  şi  în  studiile  neexperimentale.  în  cadrul 
anchetelor  sociologice,  cercetătorul  este  interesat  să  măsoare  amploa¬ 
rea  şi  intensitatea  fenomenelor  sociale,  ca  şi  interrelaţiile  dintre  ele. 
în  analiza  documentară,  interesul  cercetătorului  se  concentrează  asupra 
determinării  structurilor  şi  semnificaţiilor  adiacente  (subsidiare, 
latente)  ce  caracterizează  mesajele  conţinute  în  documente,  precum  şi 
determinarea  efectelor  diferitelor  mesaje  transmise  etc. 

Locul  şi  importanţa  măsurării  pot  fi  puse  mai  bine  în  evidenţă  prin 
descompunerea  procesului  de  cercetare  sociologică  în  principalele  sale 
elemente  componente.  Vom  constata  cu  acest  prilej  că  unele  dintre  aceste 
elemente  au  rolul  de  a  pregăti  activitatea  de  măsurare,  altele  sunt  efectiv 
operaţii  de  măsurare,  iar  altele  sunt  condiţionate  de  acestea. 


Pregătirea  măsurării  (analiza  calitativă) : 

-  Analiza  conceptuală  şi  dimensională 

-  Elaborarea  ipotezelor  şi  a  indicatorilor  de  cercetare 

nivel 

Operaţii  de  măsurare : 

-  Cuantificare  (descrierea  cantitativă) 

-  Elaborarea  şi  definitivarea  instrumentelor  de  lucru 

teoretic 

-  Măsurarea  propriu-zisă  (culegerea  informaţiilor) 

Activităţi  de  cunoaştere  sociologică  influenţate 
de  măsurare : 

nivel 

empiric 

-  Prelucrarea  şi  analiza  informaţiei 

-  Interpretarea  şi  explicarea  rezultatelor 

nivel 

-  Teoretizarea 

teoretic 

Schema  de  mai  sus  sugerează  inserţia  măsurării  în  ansamblul  cercetării 
sociologice,  evidenţiind  rolul  de  sudură  între  nivelul  teoretic  şi  cel 
empiric  al  cunoaşterii. 

6.3.  Determinarea  cantitativă  a  fenomenelor 
şi  proceselor  sociale 

Realizarea  efectivă  a  cercetării  concrete  conduce  la  determinarea 
modalităţilor  de  manifestare  a  obiectelor,  fenomenelor  şi  proceselor 
respective,  evidenţierea  aspectelor  lor  cantitative.  Cea  mai  simplă  ope¬ 
raţie  de  determinare  cantitativă  este  numărarea,  numărul  fiind  expresia 
directă  în  care  se  înfăţişează  o  cantitate  oarecare.  Pentru  a  o  putea 
înfăptui  în  cadrul  cercetării  concrete  se  impune  definirea  unităţii  de 

numărare.  Distingem  mai  întâi  operaţia  de  numărare  a  entităţilor  îa 
întregul  lor.  In  sociologie,  această  activitate  constă  în  determinarea 
mărimii  diferitelor  grupuri  şi  colectivităţi  umane,  determinarea  agenţilor 
sociali  participanţi  la  diferite  acţiuni  studiate,  precum  şi  determinarea 
frecvenţelor  diferitelor  fapte  (evenimente),  fenomene,  procese  şi  relaţii 
sociale  prin  raportare  la  unitate  şi  la  şirul  natural  al  numerelor.  Numă¬ 
rarea  entităţilor  (obiecte,  indivizi,  fapte  etc.)  nu  epuizează  nici  pe  departe 
problematica  cunoaşterii  sociale.  Ea  surprinde  însă  un  aspect  cantitativ  - 
frecvenţa.  Inventarierea  este  de-abia  începutul  operaţiilor  de  determinare 
cantitativă  în  vederea  cunoaşterii  caracteristicilor  structurale  şi  dina¬ 
mice  ale  entităţilor  respective  devenite  obiect  de  cunoaştere.  Numărul 
îndeplineşte  un  rol  central  în  cadrul  acestor  operaţii  de  măsurare,  alcă¬ 
tuind  mijlocul  de  realizare  a  judecăţilor  comparative  pentru  toate  modelele 
numerice,  fiind  folosit  şi  în  sens  simbolic  în  cadrul  modelelor  numerice. 

Măsurarea  caracteristicilor  interne  ale  fenomenelor  şi  proceselor 
sociale  presupune  elaborarea  unei  descrieri  cantative  adecvate,  care  să 
faciliteze  numărarea.  Operaţia  prin  care  are  loc  această  descriere  se 
numeşte  cuantificare.  în  sensul  propriu  al  cuvântului,  cuantificarea 
vizează  „introducerea  conceptelor  cantitative  în  limbajul  ştiinţific,  tre¬ 
cerea  în  studiul  unui  fenomen  de  la  conceptele  calitative  la  conceptele 
cantitative”  ( Dicţionar  de  filozofie ,  Editura  Ştiinţifică  şi  Enciclopedică, 
Bucureşti,  1978).  Este  un  proces  de  definire  a  variabilelor. 

Având  în  vedere  sensul  originar  al  termenului,  pare  cu  atât  mai 
neadecvată  preferinţa  unor  sociologi  de  a  utiliza  conceptul  de  cuantificare 
pentru  a-1  suplini  pe  cel  de  măsurare  socială  (M.  Duverger  şi  alţii).  Spre 
deosebire  de  măsurare,  cuantificarea  ar  viza  procedeele  de  determinare  a 
caracteristicilor  cantitative  ale  fenomenelor  sociale  calitative. 

Utilizarea  unui  termen  sau  a  altuia  nu  poate  conduce  la  rezolvarea 
problemelor  de  fond  cărora  trebuie  să  le  facă  faţă  cercetătorul,  în  acţiunea 
de  determinare  cantitativă  a  obiectului  cunoaşterii  sale.  De  fapt,  aşa  cum 
se  poate  constata,  spre  deosebire  de  măsurare,  care  include  şi  operaţii 
empirice,  cuantificarea  este  strict  conceptuală.  Ea  constă  în  realizarea 
unei  descrieri  numerice  a  diferitelor  proprietăţi  ale  obiectului  cercetat, 
prin  definirea  unor  valori  semnificative,  standarde,  etaloane  sau  unităţi 

de  măsură.  Astfel  se  facilitează  operaţia  de  măsurare  propriu-zisă : 
atribuirea  de  valori  obiectului  cercetat  în  acord  cu  proprietăţile  sale, 
utilizându-se  în  acest  scop  o  unitate  de  măsură  specifică.  Or,  dacă  cuanti¬ 
ficarea  nu  vizează  efectuarea  de  operaţii  empirice,  atunci  cum  se  va 
putea  determina  valorile  concrete  ale  diferitelor  caracteristici  studiate  ? 
Aceasta  este  obiecţia  cea  mai  severă  referitoare  la  substituirea  termenului 
de  măsurare  prin  cel  de  cuantificare.  Cuantificarea  nu  exclude  măsurarea, 
ci  o  face  posibilă,  o  pregăteşte. 

Totodată,  trebuie  menţionat  faptul  că  prin  preferinţa  terminologică 
respectivă  nu  se  rezolvă  nici  un  alt  obiectiv  urmărit  de  către  aceşti 
autori,  şi  anume  diferenţierea  operaţiilor  de  determinare  cantitativă  în 
domeniul  socialului  în  raport  cu  alte  domenii  ale  realului,  întrucât 
cuantificarea  este  prezentă  în  toate  situaţiile,  având  rolul  de  a  pregăti 
măsurarea.  Mai  mult,  aşa  cum  măsurarea  socială  nu  urmează  întocmai 
măsurarea  din  domeniul  ştiinţelor  naturii,  nici  cuantificarea  socială  nu 
este  identică  cu  cuantificarea  din  ştiinţele  naturii.  în  sociologie,  nu  orice 
cuantificare  conduce  la  descrieri  numerice.  Posibilitatea  descrierilor 
numerice  în  cercetarea  socială  depinde  de  natura  proprietăţilor  cantitative 
ale  fenomenelor  sociale.  Or,  multe  dintre  acestea  nu  permit  descrieri 
numerice  propriu-zise. 

Ţinând  cont  de  cele  expuse,  în  locul  disputei  pentru  cuvinte  pare  mai 
îndreptăţită  poziţia  (larg  răspândită  de  altfel)  potrivit  căreia,  deşi  în 
sociologie  se  utilizează  o  serie  de  concepte  elaborate  de  alte  discipline, 
li  se  conferă  acestora  o  semnificaţie  proprie.  Marea  majoritate  a  cerce¬ 
tătorilor  folosesc  termenul  cu  referire  la  determinarea  cantitativă  a 
fenomenelor  sociale,  deşi  nu  au  în  vedere  modelul  măsurării  mărimilor 
fizice.  Totodată,  nu  se  exclude  nici  utilizarea  termenului  de  cuantificare, 
dar  nu  pentru  înlocuirea  celui  de  măsurare,  ci  pentru  a  desemna  o 
activitate  conceptuală  pregătitoare  operaţiei  empirice  de  măsurare.  în 
ultimă  instanţă,  măsurarea  depinde  de  gradul  de  adecvare  a  activităţii 
conceptuale,  inclusiv  a  celei  de  cuantificare,  la  ceea  ce  urmează  să  se 
măsoare.  întreaga  activitate  conceptuală  şi  empirică  ce  vizează  măsurarea 
trebuie  tratată  ca  reprezentând  un  tot  unitar,  fără  a  se  neglija  deosebirile 
dintre  diferitele  operaţii  implicate  în  acest  amplu  proces,  fie  că  este 

vorba  de  analiza  şi  operaţionalizarea  conceptelor,  de  cuantificare,  fie  că 
este  vorba  de  măsurare  efectivă  -  de  obţinere  a  valorilor  ce  caracte¬ 
rizează  manifestarea  unui  fenomen  sau  proces  social. 

în  cadrul  acestei  viziuni  unitare,  se  recunoaşte  aportul  specific  al 
fiecărei  activităţi  implicate  în  cunoaştere.  Desfăşurându-se  exclusiv  la 
nivel  teoretic,  cuantificarea  se  referă  la  determinarea,  pe  baza  caracte¬ 
risticilor  fenomenului  cercetat,  a  celei  mai  bune  descrieri  cantitative, 
pe  când  măsurarea  implică  trecerea  de  la  nivelul  empiric,  determinarea 
modalităţii  de  manifestare  a  fenomenului  respectiv.  Dacă  studiem,  de 
exemplu,  „Participarea  politică  a  populaţiei”,  din  analiza  caracteristicilor 
participării  constatăm  că  ea  poate  fi  descrisă  cantitativ  dacă  vom  consi¬ 
dera  o  anumită  intensitate.  Indicatorii  de  cercetare  sunt  ordonaţi  pentru 
a  sugera  intensitatea  respectivă :  dezinteres  pentru  participare,  participare 
obişnuită  (convenţională),  participare  novatoare.  în  continuare,  vom 
atribui  fiecărei  categorii  câte  o  valoare,  astfel  încât  să  păstrăm  relaţiile 
dintre  ele  în  privinţa  intensităţii  participării.  Atribuim  categoriei  „dez¬ 
interes  pentru  participare”  valoarea  1 ;  categoriei  „participare  obişnuită” 
(informare,  discuţie,  participare  la  vot  etc.)  valoarea  2;  şi  categoriei 
„participare  novatoare”  (efectuarea  de  propuneri,  sesizări,  candidatură) 
valoarea  3.  De  asemenea,  atribuim  câte  o  valoare  şi  diferitelor  caracte¬ 
ristici  ale  indicatorilor.  De  exemplu,  pentru  indicatorul  „informare”, 
atribuim  valoarea  zero  pentru  lipsă  de  informare,  valoarea  1  pentru 
informări  sporadice,  valoarea  2  pentru  informări  cu  regularitate  etc. 
Realizăm  astfel  o  cuantificare,  o  descriere  cantitativă  elementară  a 
fenomenului  de  participare.  Măsurarea  gradului  de  participare  într-o 
colectivitate  anumită  presupune  efectuarea  unei  cercetări  şi  culegerea 
informaţiei  privind  modul  în  care  se  participă.  Pentru  aceasta  vom  utiliza 
modelul  descrierii  cantitative  elaborat  prin  operaţia  de  cuantificare  a 
fenomenului  cercetat. 

Problema  de  fond  în  legătură  cu  operaţiile  de  cuantificare  constă  în 
gradul  foarte  înalt  de  dificultate.  Din  această  cauză,  ea  este  şi  terenul 
propice  apariţiei  convenţionalismului  şi  arbitrarului,  dacă  nu  este  inte¬ 
grată  într-un  demers  teoretic  şi  metodologic  unitar  care  să  includă  şi 
verificarea  cuantificării  realizate,  determinarea  validităţii  sale. 

Dificultatea  respectivă  se  datorează  particularităţii  proprietăţilor  canti¬ 
tative  ale  fenomenelor  sociale.  Din  acest  punct  de  vedere  se  disting  două 
mari  clase  de  fenomene.  Avem  în  vedere,  în  primul  rând,  acele  fenomene 
cărora  le  este  proprie  în  mod  explicit  o  expresie  cantitativă  -  variabilele  -, 
începând  cu  relaţia  de  ordine.  Unele  dintre  aceste  fenomene  se  caracte¬ 
rizează  prin  proprietăţi  cantitative  dispuse  pe  un  continuum  de  intensităţi, 
sunt  fenomene  continue.  Spre  deosebire  de  acestea,  la  fenomenele  dis¬ 
continue  (discrete),  proprietăţile  cantitative  nu  mai  sunt  dispuse  pe  un 
continuum  de  intensităţi,  ci  reprezintă  entităţi  relativ  izolate. 

în  al  doilea  rând,  o  serie  de  fenomene  studiate  de  către  sociolog  nu  au 
o  expresie  cantitativă  explicită.  Ele  alcătuiesc  atributele  sociale.  Prin 
intermediul  cuantificării  trebuie  elaborate  în  fiecare  caz  cele  mai  bune 
descrieri  cantitative,  descrieri  care  să  reflecte  natura  fenomenelor  respec¬ 
tive.  în  cazul  atributelor  sociale  numărarea  entităţilor  se  dovedeşte  a  fi  de 
cele  mai  multe  ori  singura  operaţie  de  măsurare  realizabilă. 

Cu  toate  acestea,  restrângerea  domeniului  măsurării  numai  la  aşa- 
-numitele  fenomene  cantitative  şi  negarea  posibilităţii  de  a  surprinde 
determinările  cantitative  ale  tuturor  fenomenelor  şi  proceselor  sociale  nu 
constituie  o  poziţie  care  să  soluţioneze  nevoia  de  cunoaştere  cât  mai 
adecvată  a  realităţii  sociale  în  multitudinea  formelor  sale  concrete  de 
manifestare.  în  fapt,  negarea  posibilităţilor  de  evidenţiere  a  unor  deter¬ 
minări  cantitative  pentru  marea  majoritate  a  faptelor  şi  fenomenelor 
sociale  se  „realizează”  prin  statuarea  mai  întâi  a  naturii  exclusiv  calitative 
a  domeniului  social  şi  ignorarea  dimensiunii  lui  cantitative,  care  poate 
lua  o  diversitate  de  manifestări,  iar  apoi,  pe  baza  definiţiei  în  sens 
restrâns  a  măsurării,  se  conchide  imposibilitatea  efectuării  operaţiei 
respective.  Pornind  de  la  această  „constatare”,  în  cadrul  cercetării  sociale 
este  destul  de  răspândită  poziţia  potrivit  căreia  „măsurarea”  fenomenelor 
sociale  este  o  simplă  codificare  a  informaţiei  calitative.  Or,  însăşi  codifi¬ 
carea  trebuie  să  se  desfăşoare  în  acord  cu  un  anumit  model  de  măsurare. 

în  fond,  orice  fenomen  social,  fie  el  cât  de  simplu,  reprezintă  o 
unitate  a  caracteristicilor  calitative  şi  cantitative.  Tratarea  dialectică  a 
cuplului  categorial  calitate  -  cantitate  presupune  sesizarea  unităţii  lor 
organice,  presupune,  de  asemenea,  evidenţierea  interrelaţiilor  lor  şi  a 

transformărilor  reciproce,  de  trecere  a  uneia  în  alta.  Prin  urmare, 
distincţia  dintre  fenomenele  cantitative  şi  cele  calitative  este  relativă. 

Din  cele  de  mai  sus  rezultă  că  fixarea  cadrului  teoretico-episte- 
mologic  şi  metodologic  al  măsurării  sociale  nu  constă  în  căutarea  de 
fapte  sociale  cantitative  şi  apoi  în  măsurarea  lor  -  aceasta  fiind  o  falsă 
problemă  ci  în  a  evidenţia  multitudinea  aspectelor  cantitative  ale 
oricărui  fapt  social :  frecvenţa,  ordinea,  ritmul  de  dezvoltare,  intensi¬ 
tatea,  probabilitatea  de  evoluţie  etc.,  ţinând  cont  de  natura  specifică  a 
fiecărui  fapt  social,  de  raportul  concret  dintre  determinările  sale  canti¬ 
tative  şi  calitative,  existent  la  un  moment  dat. 

Pe  lângă  faptele  şi  fenomenele  cantitative  de  natură  exclusiv  socială, 
sociologul  mai  operează  şi  cu  alte  variabile :  unele  de  natură  temporală 
(vârsta,  vechimea),  altele  economice  (venitul,  retribuţia,  productivi¬ 
tatea)  etc.,  pentru  care,  de  regulă,  el  preia  expresiile  cantitative  deja 
elaborate.  Uneori  însă  este  necesar  ca  unei  anumite  variabile  să  i  se 
determine  o  expresie  cantitativă  adecvată  interrelaţiilor  în  care  aceasta 
intră  împreună  cu  o  serie  de  fapte  şi  fenomene  sociale. 

De  exemplu,  dacă  se  doreşte  să  se  raporteze  integrarea  socială  la 
vârstă  (relaţie  frecvent  analizată  de  sociologi),  se  constată  că  distribuţia 
cronologică  a  vârstei  nu  este  suficientă  pentru  elucidarea  relaţiei  respec¬ 
tive.  Mai  degrabă  sunt  relevante  anumite  grupări  de  vârstă  pe  cicluri  de 
viaţă,  delimitate  ca  etape  ale  dinamicii  personalităţii  umane. 

6.4.  Modele  de  măsurare 

Din  cele  prezentate  până  acum  s-au  evidenţiat  deja  diferite  modele  de 
măsurare  utilizate  în  cercetarea  socială.  Ele  se  construiesc  în  funcţie  de 
schemele  de  operaţionalizare  şi  cuantificare  adoptate  şi,  practic,  sunt 
deosebit  de  diverse.  Din  acest  motiv  este  imposibilă  prezentarea  exhaustivă  a 
modelelor  de  măsurare  ce  se  întâlnesc  în  cercetarea  socială.  Totodată  este 
de  aşteptat  ca  în  viitor  să  apară  alte  modalităţi  de  măsurare,  unele  formu¬ 
late  explicit,  altele  doar  implicate  în  strategia  de  lucru.  în  cele  ce  urmează 
vom  încerca  o  clasificare  a  modelelor  de  măsurare  în  funcţie  de  trei  cri¬ 
terii  :  natura  variabilelor  măsurate,  dimensionalitatea  măsurătorilor 

şi  nivelul  de  măsurare,  pe  care  le  considerăm  a  fi  răspunzătoare  în  mare 
parte  de  strategia  de  lucru  practicată  la  un  moment  dat. 

Prin  clasificarea  modelelor  de  măsurare  în  funcţie  de  natura  varia¬ 
bilelor,  de  fapt  a  fenomenelor  sociale  studiate,  se  stabileşte  dacă  obiectul 
măsurării  îl  reprezintă  una  sau  mai  multe  variabile  manifeste  sau  dacă 
interesul  se  îndreaptă  spre  variabilele  latente.  în  primul  caz,  măsurarea 
priveşte  evidenţierea  ordinelor  de  mărime  specifice  manifestării  fenome¬ 
nului  studiat,  statistici  referitoare  la  numărul  entităţilor  -  persoane, 
grupuri,  comunităţi  -,  precum  şi  la  caracteristicile  fenomenului  - 
religiozitate,  democraţie,  integrare  socială  etc. 

Pe  baza  statisticilor  se  pot  determina  o  serie  de  alte  valori  prin  care  să 
se  exprime  manifestările  fenomenului  studiat,  cum  ar  fi  specificul  distri¬ 
buţiilor  de  frecvenţă,  densitatea,  amplitudinea  şi  intensitatea  unor 
parametri,  probabilităţile  de  apariţie.  De  asemenea,  se  poate  trece  la 
analize  comparative  (similaritate/disimilaritate,  ordonare),  la  cercetarea 
relaţiilor  dintre  variabile  (asociere,  covariaţie,  determinare),  precum  şi 
la  elaborarea  de  măsurători  compozite  (indici),  identificarea  de 
grupări  (cluster,  factori)  etc.  Un  principiu  metodologic  de  care  trebuie 
să  se  ţină  seama,  pe  cât  posibil,  este  ca  în  faza  proiectării  cercetării  să  se 
aibă  în  vedere  deja  toate  aceste  măsurători  derivate  ce  urmează  să  fie 
realizate,  astfel  încât  datele  primare  să  permită  calculele  necesare.  Se 
observă  că,  într-adevăr,  măsurarea  nu  poate  fi  redusă  la  calcule  statistice 
ulterioare  culegerii  datelor,  ea  este  mai  întâi  o  operaţie  empirică,  evident 
una  realizată  într-un  context  teoretic  şi  metodologic  specific. 

în  cel  de-al  doilea  caz,  acela  al  măsurării  variabilelor  latente,  indica¬ 
torii  manifeşti  sunt  semne  observabile  ale  variabilei  respective  incluse  în 
ipoteză  şi  care  nu  este  accesibilă  direct.  De  această  dată,  problematica 
măsurării  include  şi  tratarea  relaţiei  dintre  indicatorii  observaţi  şi  variabila 
latentă.  Acum  aspectele  legate  de  validitatea  şi  fidelitatea  măsurătorilor 
sunt  mult  mai  acute.  Fără  proceduri  de  lucru  care  să  ateste  existenţa 
variabilei  latente,  asupra  căreia  s-a  emis  ipoteza,  este  de  neconceput  un 
demers  de  cunoaştere  prin  care  să  se  efectueze  generalizări  empirice  sau 
orice  altă  construcţie  de  interpretare  şi  teoretizare  (H.  Blalock,  op.  cit., 
R.  Zeller,  E.  Carmine,  Measurement  in  the  Social  Science,  1980). 

Al  doilea  criteriu  de  clasificare  a  modelelor  de  măsurare  este  cel  al 
dimensionalităţii.  Din  această  perspectivă  distingem,  pe  de  o  parte, 
modelele  în  care,  încă  din  proiectarea  cercetării,  se  are  în  vedere  numărul 
dimensiunilor  fenomenului.  Vom  vorbi  în  acest  caz  despre  modelele 
dimensionale,  care  la  rândul  lor  se  diferenţiază  în  unidimensionale  şi 
multidimensionale.  Pe  de  altă  parte,  se  distinge  multitudinea  schemelor 
de  lucru  în  care  dimensionalitatea  nu  este  un  reper  în  proiectarea  măsură¬ 
torilor,  deşi,  evident,  fenomenul  cercetat  are  una  sau  mai  multe  dimensiuni 
Acest  model  este  denumit  măsurare  index  şi  este  cel  mai  răspândit  în 
cercetarea  socială. 

Aşa  cum  sugerează  şi  denumirea,  modelul  unidimensional  surprinde 
o  structură  simplă,  o  singură  caracteristică  (aspect).  Uneori  aceasta  este 
şi  singura  dimensiune  a  fenomenului  studiat  sau  singura  care  ne  intere¬ 
sează.  Alteori  însă,  suntem  interesaţi  de  mai  multe  caracteristici  ale 
fenomenului,  deci  va  trebui  să  dezvoltăm  modele  multidimensionale 
adecvate.  Dacă  totuşi  fenomenul  ar  avea  o  structură  simplă,  un  bun 
model  multidimensional  va  releva  tot  o  singură  dimensiune. 

Prin  modalităţile  concrete  de  măsurare,  se  va  ţine  cont  în  acelaşi  timp 
şi  de  natura  variabilelor  din  perspectiva  criteriului  manifest/latent  (desigur, 
discursul  ar  fi  putut  fi  dezvoltat  pornind  tocmai  de  la  acest  criteriu, 
pentru  a  se  ajunge  apoi  la  dimensionalitate),  ceea  ce  conduce  la  clasificări 
multicriteriale  ale  modelelor  de  măsurare  :  uni-  şi  multidimensionale,  cu 
variabile  manifeste  şi/sau  latente.  La  rândul  lor,  acestea  se  diferenţiază 
în  funcţie  de  nivelul  de  măsurare  implicat. 

6.4.1.  Tehnicile  de  scalare 

Tehnicile  de  scalare*  sunt  aplicabile  domeniilor  unidimensionale  sau  în 
măsurarea  fiecărei  dimensiuni  a  unui  fenomen  multidimensional.  Ele 


*  Considerăm  a  fi  mai  indicată  utilizarea  noţiunii  de  scală  şi  nu  a  aceleia  de  scară. 
Se  evită  astfel  o  noţiune  care  în  limbajul  comun  are  o  conotaţie  fizică  şi, 
totodată,  se  permite  exprimarea  consistentă  în  legătură  cu  diversele  situaţii ; 
vom  spune  „scalare”,  „analiză  de  scală”,  „analiză  de  scalogramă”,  „univers 
scalabil”,  „produs  scalar”  etc.  A  se  vedea  şi  lucrarea  noastră  Măsurarea  în 
Sociologie,  Editura  Ştiinţifică  şi  Enciclopedică,  Bucureşti,  1982. 

sunt  adecvate,  deopotrivă,  măsurării  variabilelor  manifeste  sau  latente  şi 
presupun  cel  puţin  un  nivel  ordinal  (parţial  ordonat)  de  măsurare. 

Prin  denumirea  de  scală  se  desemnează  un  ansamblu  de  modalităţi  de 
operaţionalizare,  cuantificare  şi  măsurare  socială  prin  care  se  redau  inten¬ 
sităţile  diferitelor  proprietăţi  ale  fenomenelor  studiate.  Are  loc  o 
ordonare  a  intensităţii  pe  un  continuum  (manifest  sau  latent),  pe  un 
spaţiu  liniar  (un  spaţiu  unidimensional)  delimitat  de  extrema  pozitivă 
(favorabilă),  respectiv  de  cea  negativă  (nefavorabilă). 

Apelul  la  acest  mod  de  a  exprima  intensitatea  de  manifestare  a 
calităţilor  persoanelor  sau  ale  fenomenelor  sociale  şi  psihosociale  este 
foarte  răspândit.  Să  luăm  un  exemplu  familiar :  presupunem  că  dorim  să 
exprimăm  calitatea  pregătirii  profesionale  a  membrilor  unei  colectivităţi. 
Putem  utiliza  o  scală  de  calificative  ordonate  reprezentând  gradul  (nive¬ 
lul)  de  pregătire  profesională ;  nesatisfăcător,  satisfăcător,  bine,  foarte 
bine,  excelent.  Ulterior,  calificativelor  le  acordăm  valori,  astfel  încât  să 
realizăm  o  anumită  corespondenţă  între  ordonarea  calificativelor  şi  valorile 
atribuite :  1  -  pentru  nesatisfăcător,  2  -  pentru  satisfăcător,  3  -  pentru 
bine,  4  -  pentru  foarte  bine,  5  -  pentru  excelent.  Ordinea  numerelor 
poate  fi  descrescătoare,  dar  sistemul  descris  mai  sus  este  intuitiv.  Poate 
fi  adoptată  şi  o  altă  secvenţă  din  şirul  natural  al  numerelor.  Principalul 
element  orientativ  îl  constituie  respectarea  ordonării  calificativelor.  în 
fapt,  de  cele  mai  multe  ori  avem  de-a  face  cu  numerale. 

în  continuare,  scala  elaborată  ne  permite  să  determinăm  nivelul  pre¬ 
gătirii  profesionale  în  cadrul  unei  colectivităţi,  să  efectuăm  deci  o 
măsurare,  fiecărui  membru  al  acestei  colectivităţi  urmând  să  i  se  atribuie 
o  valoare  din  cele  cinci,  în  funcţie  de  felul  în  care  este  apreciată  pregătirea 
sa  profesională.  Rezultă  în  final  o  distribuţie  de  frecvenţă  a  nivelurilor  de 
pregătire  profesională. 

Domeniul  de  aplicabilitate  a  scalelor  nu  se  reduce  la  aceste  situaţii 
relativ  simple.  De  multe  ori  sarcinile  de  rezolvat  sunt  mai  complexe,  iar 
scalele  nu  mai  pot  fi  elaborate  pe  cale  intuitivă,  fiind  necesară  o  anumită 
metodologie  de  lucru. 

Construcţia  scalelor  urmează  analizei  conceptuale  şi  determinărilor  calita¬ 
tive.  Numai  în  acest  mod  este  realizabilă  o  descriere  cantitativă  (cuantificare) 
adecvată  naturii  interne  a  diferitelor  fenomene  sociale  şi  psihosociale. 

Orice  procedură  de  scalare  se  compune  din  trei  elemente,  proprii  de 
altfel  tuturor  operaţiilor  de  măsurare : 

a)  fenomenul  ce  urmează  să  fie  scalat  (obiectul  de  măsurat) ; 

b)  scala  sau  instrumentul  de  măsurare ; 

c)  reguli  de  atribuire  a  valorilor  scalei  fenomenului  studiat,  în 
funcţie  de  intensitatea  caracteristicilor  sale. 

Ca  modele  unidimensionale  de  măsurare,  tehnicile  de  scalare  pot  fi 
utilizate  numai  atunci  când  fenomenele  cercetate  au  una  sau  mai 
multe  proprietăţi  ce  se  ordonează  în  funcţie  de  gradul  de  intensitate. 
Aceasta,  deoarece  algoritmul  scalării  nu  trebuie  să  fie  independent  de 
natura  domeniului  social  investigat.  Fenomenele  studiate  la  un  moment 
dat  sunt  singurele  care  ne  indică  posibilitatea  utilizării  tehnicilor  de 
scalare  şi  modelul  de  scalare  pe  care  trebuie  să-l  adoptăm,  în  cazul  în 
care  ea  se  dovedeşte  a  fi  o  modalitate  de  măsurare  adecvată. 

O  privire  generală  asupra  naturii  fenomenelor  sociale  şi  psihosociale 
prilejuieşte  constatarea  faptului  că  multora  dintre  ele  le  sunt  proprii 
astfel  de  caracteristici  ce  se  pot  ordona  în  funcţie  de  intensitatea  lor. 
Avem  în  vedere  opinii,  judecăţi,  aspiraţii,  motivaţii,  convingeri,  satis¬ 
facţii,  atitudini,  valori,  comportamente  umane. 

Scala  -  instrumentul  de  măsurare  utilizat  în  operaţiile  de  scalare  -  se 
compune  dintr-un  set  de  propoziţii,  expresii  simple  sau  simboluri  ce 
alcătuiesc  un  spaţiu  liniar  unidimensional  gradat  (un  continuum)  de-a 
lungul  căruia  se  distribuie  elementele  sale  componente,  în  funcţie  de 
intensitatea  pe  care  o  exprimă.  Fiecărui  element  component  al  scalei  îi 
corespunde  o  anumită  valoare  (număr  sau  numeral).  Prin  intermediul 
scalelor  se  realizează  o  conceptualizare  a  domeniului  studiat,  itemii 
incluşi  în  scale  concretizând  indicatorii  domeniului  respectiv.  Totodată, 
se  prescriu  şi  procedurile  de  cuantificare,  operaţionalizare  şi  măsurare 
(cercetare)  a  acestuia.  Teoretic,  aşadar,  scala  reprezintă  un  concept, 
iar  din  punct  de  vedere  tehnic,  este  un  spaţiu  unidimensional  de-a 
lungul  căruia  sunt  marcate  grade  de  intensitate,  de  la  extrema  nefavorabilă 
la  cea  favorabilă,  în  raport  cu  o  anumită  proprietate  a  fenomenelor 
sociale  şi  psihosociale. 

Regulile  de  atribuire  a  valorilor  de  scală  permit  realizarea  corespon¬ 
denţei  dintre  domeniul  investigat  şi  instrumentul  de  măsurare.  La  o  serie 

de  tehnici  de  scalare  se  elaborează  reguli  explicite  de  atribuire  a  acestor 
valori,  pe  când  la  altele,  atribuirea  de  valori  se  deduce  din  contextul 
formulărilor  verbale. 

Scalele  utilizate  în  cercetarea  socială  şi  psihologică  pot  fi  grupate  în 
două  mari  clase,  în  funcţie  de  structura  lor : 

a)  scalele  simple  -  constau  dintr-un  singur  item  (indicator)  ale  cărui 
caracteristici  (elemente  componente)  sunt  ordonate  pe  un  conti- 
nuum  şi  cărora  le  sunt  acordate  valori  în  funcţie  de  gradul  de 
intensitate  pe  care  îl  reprezintă ; 

b)  scalele  compuse  -  sunt  alcătuite  dintr-un  set  de  itemi  (indicatori) 
care  se  referă  la  aceeaşi  proprietate  (dimensiune)  a  fenomenului 
analizat.  Fiecare  item  are  o  anumită  poziţie  pe  continuum-ul  ce 
reprezintă  scala  şi,  deci,  o  valoare  proprie  atribuită  în  acord  cu 
poziţia  ocupată.  în  cele  mai  multe  tehnici  de  scale  compuse  intră 
mai  multe  scale  simple,  dar  scalele  compuse  pot  fi  elaborate  şi  fără 
a  se  face  apel  la  scalele  simple. 

Fiecărei  clase  de  scale  îi  corespund  tipuri  şi  forme  variate  de  realizare. 

Scalele  simple  au  o  arie  vastă  de  aplicabilitate  atât  în  cercetarea 
ştiinţifică,  cât  şi  în  viaţa  de  zi  cu  zi.  Aceste  scale  pot  fi  grupate  în  două 
tipuri  principale,  în  funcţie  de  destinaţia  pe  care  o  au : 

-  scalele  de  ierarhizare  (ierarhizările) ; 

-  scalele  de  notare  (de  evaluare). 

Ierarhizările  sunt  utilizate  pentru  descrierea  comportamentului  verbal 
al  subiecţilor  investigaţi  în  cadrul  diferitelor  cercetări.  Ele  constau 
dintr-un  set  de  expresii  verbale  sau  simbolice  dispuse  pe  un  continuum  în 
funcţie  de  gradul  de  intensitate  pe  care  îl  exprimă.  Prin  intermediul 
ierarhizărilor  se  ordonează  variantele  de  răspuns  la  întrebările  de  opinie, 
satisfacţie,  motivaţie,  precum  şi  la  întrebările  de  informare,  în  legătură 
cu  caracteristicile  mediului  social,  cu  obiectivele  acţiunii  sociale  etc. 

în  cazul  cercetării  opiniilor,  ierarhizările  modelează  felul  de  a  opina 
al  oamenilor  (de  a-şi  exprima  părerile).  Se  surprinde  astfel  intensitatea 
cu  care  ei  sunt  de  acord  sau  nu  cu  un  anumit  fapt,  concepţie,  valoare  etc. 
De  menţionat  că  opinia  este  evaluativă  şi  nu  constatativă.  Ea  vizează 
raportarea  favorabilă  sau  nefavorabilă,  urmărind  semnificaţiile  acordate 

evenimentelor  a  căror  existenţă  este  independentă  de  opinia  exprimată, 
întrebările  de  opinie  permit  deci  un  evantai  de  răspunsuri,  care  pot  fi 
ordonate  de  la  extrema  favorabilă  la  extrema  nefavorabilă.  Sensurile  de 
favorabilitate  sunt  delimitate  de  o  zonă  neutră  constituită  din  poziţiile 
ambigue,  lipsă  de  opinie  etc.^la  întrebarea :  „Consideraţi  că  exemplul 
personal  este  metoda  principală  de  educare  a  copiilor  ?  ” ,  răspunsurile 
pot  fi  exprimate  în  forma  DA/NU.  De  multe  ori  însă  răspunsurile  se 
diferenţiază  în  mai  mare  măsură,  implicând  negarea  totală  sau  parţială, 
acordul  parţial  sau  total. 

Tocmai  datorită  caracterului  răspunsurilor  la  întrebările  care  vizează 
domeniul  subiectiv  al  socialului,  datorită  faptului  că  de  cele  mai  multe 
ori  o  persoană  nu  este  pur  şi  simplu  în  acord  sau  dezacord  cu  o  anumită 
problemă,  ci  simte  aceasta  cu  o  anumită  intensitate,  este  necesară  cons¬ 
trucţia  scalelor  de  ierarhizare. 

Practica  de  cercetare  evidenţiază  faptul  că  şi  în  cazul  întrebărilor  de 
informare,  privind  caracteristicile  mediului  social  sau  ale  indivizilor,  de 
regulă  este  implicată  o  anumită  gradualitate  a  caracteristicilor  respective. 
Prin  urmare,  nici  răspunsurile  nu  vor  fi  formulate  dihotomizat,  ci  mai 
degrabă  prin  redarea  unei  intensităţi,  similar  răspunsurilor  la  întrebările 
de  opinie,  ceea  ce  justifică  utilizarea  scalelor  de  ierarhizare.  De  exemplu, 
la  întrebarea :  „Cetăţenii  din  localitatea  dvs.  sunt  consultaţi  atunci 
când  urmează  să  se  ia  o  decizie  de  către  Consiliul  local  ?  ” ,  suntem 
tentaţi  să  aşteptăm  un  răspuns  ferm,  de  tipul  DA/NU.  Dar  pentru  a  reda 
cât  mai  exact  situaţia  existentă,  răspunsurile  se  vor  ierarhiza  indicând 
grade  specifice  de  realizare  a  consultării  cetăţenilor :  întotdeauna,  de 
cele  mai  multe  ori,  rar,  foarte  rar,  deloc.  Evident  că  pentru  a  da  un 
anumit  răspuns  persoana  chestionată  trebuie  în  prealabil  să  fie  informată 
să  cunoască  starea  reală  a  lucrurilor  şi,  în  funcţie  de  aceasta,  să-şi 
formuleze  răspunsul.  Se  constată  însă  că  în  răspunsul  dat  sunt  implicate 
şi  elemente  care  ţin  de  individ,  de  aşteptările  sale  faţă  de  domeniul 
analizat  etc.,  astfel  încât  avem  de-a  face  cu  percepţii  evaluatoare. 

Cât  priveşte  domeniul  întrebărilor  referitoare  la  starea  de  spirit  a 
individului :  satisfacţia,  intenţia  de  viitor,  aspiraţia,  constatăm  aceeaşi 
dispunere  ierarhică  care  poate  fi  surprinsă  prin  intermediul  scalelor. 

Scale  de  notare  ( rating  scale).  De  această  dată  conţinutul  scalelor  se 
constituie  din  judecăţi  obiective  (nu  din  opinii),  iar  răspunsurile  sunt 
formulate  urmându-se  o  serie  de  criterii  de  evaluare.  Obiectul  scalării  îl 
constituie  un  grup  de  persoane  sau  obiecte.  Seriile  de  date  se  obţin 
printr-o  notare  (evaluare)  efectuată  de  judecători  sau  codificatori  conform 
unor  instrucţiuni  primite.  Notarea  respectivă  se  efectuează  în  raport  cu  o 
anumită  caracteristică  (performanţă,  calitate). 

Forme  de  scale  simple.  Domeniul  cercetării  sociale  cunoaşte  o  mare 
diversitate  de  scale  simple.  Formele  cele  mai  des  întâlnite  sunt :  scale 
itemizate,  scale  de  ordonare,  scale  grafice.  Aplicarea  unei  anumite  forme 
de  scală  depinde  de  specificul  temei  şi  de  obiectivele  urmărite  în  cercetare. 

Scale  itemizate  -  compuse  dintr-o  serie  de  categorii  verbale  ordonate 
(de  aceea  se  mai  numesc  şi  scale  categoriale). 

Datorită  impreciziei  formulărilor  verbale,  scale  itemizată  nu  permite 
întotdeauna  o  bună  discriminare  între  gradele  de  intensitate.  Ea  este  de 
fapt  o  scală  parţial  ordonată,  cum  se  poate  deduce  şi  din  exemplul  următor : 

Exemplu  de  scală  de  ierarhizare 

Ce  reprezintă  munca  pentru  dvs.  ? 

1.  Un  simplu  mijloc  de  câştigare  a  existenţei. 

2.  în  primul  rând  un  mijloc  de  câştigare  a  existenţei  şi  apoi  o 
valoare  socială. 

3 .  în  egală  măsură  un  mijloc  de  câştigare  a  existenţei  şi  o  valoare 
socială. 

4.  în  primul  rând  o  valoare  socială  şi  apoi  un  mijloc  de  câştigare 
a  existenţei. 

5.  în  exclusivitate  o  valoare  socială. 


Categoriile  verbale  care  alcătuiesc  scalele  itemizate  de  ierarhizare  pot 
fi  introduse  de  cercetător  printr-o  precodificare  sau  rezultă  din  prelu¬ 
crarea  ulterioară  a  răspunsurilor  celor  investigaţi. 

Scale  de  ordonare  ( rank  order).  Sunt  forme  specifice  de  scale  de 
ierarhizare  ce  constau  dintr-o  serie  ordonată  de  elemente  în  funcţie  de 
importanţa  ce  li  se  acordă  de  către  subiecţii  investigaţi. 

Exemplu  de  scală  de  ordonare 

Vă  rugăm  să  indicaţi  importanţa  pe  care  o  acordaţi  următoarelor 
caracteristici  ale  muncii :  responsabilitate,  creativitate,  diversitate, 
noutate,  iniţiativă  personală,  importanţă  socială.  Situaţi  pe  locul  1 
caracteristica  pe  care  o  consideraţi  cea  mai  importantă  şi  pe  locul 
ultim  pe  aceea  pe  care  o  consideraţi  cea  mai  puţin  importantă. 


Elementele  ce  se  cer  a  fi  ordonate  se  pot  prezenta  listate  ca  în  exemplul 
nostru  sau  înscrise  pe  câte  un  carton. 

Scale  grafice  -  constituie  cel  mai  utilizat  procedeu  de  ierarhizare  a 
variantelor  de  răspuns  la  întrebările  de  opinie,  deoarece  ele  aproximează 
un  nivel  cardinal  de  măsură,  fără  a  se  demonstra  totuşi  egalitatea  distan¬ 
ţelor  dintre  punctele  scalei. 

Scala  grafică  cea  mai  simplă  se  compune  dintr-un  segment  de  dreaptă 
orientat. 


Exemple  de  scale  grafice 

Consideraţi  că  explorarea  spaţiului  cosmic  este  o  activitate  utilă 
pentru  omenire?  (notaţi  pe  scala  alăturată  poziţia  dv.,  consi¬ 
derând  partea  stângă  a  scalei  zona  nefavorabilă,  iar  partea  dreaptă 
a  scalei  zona  favorabilă). 

a)  - 

De  regulă  însă  scala  grafică  constă  dintr-un  segment  de  dreaptă 
de-a  lungul  căruia  sunt  indicate  punctele  de  referinţă,  utilizându-se 
un  număr  impar  de  grade  de  intensitate,  astfel  încât  poziţia  favora¬ 
bilă  este  delimitată  de  poziţia  nefavorabilă  printr-o  zonă  neutră. 

b)  - 

-1  0  +1 

c)  la  punctele  scalei  se  pot  ataşa  şi  expresii  verbale : 

-1  0  +1 


dezacord 


lipsă 

opinie 


acord 

Valorile  acordate  pot  începe  cu  valoarea  unu : 

1 _  _  _2 _ _ 3_ 

puţin  utilă  foarte 

utilă  utilă 

Scala  grafică  cu  5  grade  de  intensitate  (tip  R.  Likert) 

1 _ 2 _ _ 3 _ _ 4 _ _  5 

utilitate  utilitate  utilitate  utilitate  utilitate 

f.  mică  mică  medie  mare  f.  mare 

Eventual,  graficul  ca  atare  poate  lipsi : 

1 .  utilitate  foarte  mică 

2.  utilitate  mică 

3.  utilitate  medie 

4.  utilitate  mare 

5.  utilitate  foarte  mare 


întrebări  de  satisfacţie 

5.  foarte  mult 

4.  mult 

3.  potrivit 

2.  puţin 

1.  foarte  puţin 

Scala  cu  7  grade  de  intensitate  (Th.  Adorno) 

_3  -2-10  1  _ 2 _ _ 3 

dezacord  dezacord  dezacord  lipsă  acord  acord  acord 

puternic  parţial  opinie  puternic  parţial 


Scala  adjectivelor  polare  (Ch.  Osgood) 

Şeful  direct  este  un  bun  organizator? 

slab  1  2  3  4  5  6  7  bun 

Vă  rugăm  să  notaţi,  pe  scala  alăturată,  poziţia  unde  situaţi 
meseria  dvs.  comparativ  cu  cea  mai  puţin  bună,  respectiv  cea 
mai  bună  meserie  de  care  aţi  auzit. 

Cea  mai  Cea  mai 

puţin  _ - _ - - - — - - -  bună 

bună  123456789  10  meserie 

meserie 

Ierarhizările  nu  presupun  un  model  statistico-matematic  care  să 
furnizeze  un  criteriu  obiectiv  pentru  continuum  şi  punctele  sale.  Scalele 
de  acest  tip  se  bazează  numai  pe  analiza  logică  efectuată  de  cercetători, 
fiind  de  fapt  tehnici  mai  mult  sau  mai  puţin  arbitrare.  Eficienţa  lor 
depinde  de  experienţa  cercetătorului,  de  intuiţia  şi  capacitatea  sa  în 
definirea  corectă  a  continuum-ului,  care  trebuie  să  aibă  aceeaşi  semni¬ 
ficaţie  pentru  toţi  subiecţii  studiaţi.  Cu  toate  acestea,  în  practica  curentă 
a  cercetărilor  sociale  scalarea  variantelor  de  răspuns  la  întrebările  de 
opinie,  de  satisfacţie  şi  de  informare  asigură  uniformitate  în  desfăşurarea 
investigaţiei,  standardizare,  economie  de  timp  în  culegerea  datelor, 
precum  şi  posibilitatea  unor  prelucrări  multiple  ale  materialului  faptic  şi 
efectuarea  de  comparaţii  între  valorile  individuale  şi  de  grup. 

Desigur,  există  şi  unele  limite  ale  standardizării  culegerii  datelor, 
cum  ar  fi  creşterea  posibilităţii  de  influenţare  prin  sugerarea  răspunsu¬ 
rilor.  De  fapt,  pe  un  plan  mai  general,  discuţia  revine  la  efectele,  în 
planul  cercetării,  ale  utilizării  întrebărilor  precodificate  comparativ  cu 
utilizarea  întrebărilor  cu  răspunsuri  libere. 

Exemple  de  scale  de  notare 

Scala  itemizată 

Să  se  evalueze  comportamentul  studenţilor  în  cadrul  seminarului 

utilizându-se  indicaţiile  specificate. 

1.  dezinteres 

(preocupat  cu  alte  activităţi,  nu  răspunde  când  este  solicitat) 

2.  contemplativ 

(ascultă  şi  priveşte  cu  atenţie,  nu  răspunde  când  este  solicitat) 

3.  participare  limitată 

(răspunde  dacă  este  solicitat,  pune  întrebări) 

4.  participare  deplină 

(intervine  în  discuţie  din  proprie  iniţiativă,  îşi  susţine  punctul 
de  vedere  cu  argumente,  comentează  sau  completează  cele 
spuse  de  ceilalţi  participanţi). 

Scala  ordonată 

Intr-o  cercetare  cerem  subiecţilor  să  ordoneze  un  grup  de  meserii 

în  funcţie  de  gradul  de  creativitate  în  muncă  pe  care  îl  implica 

Pentru  a  asigura  uniformitatea  în  notare  este  necesar  ca  în  prealabil 
să  se  definească  noţiunea  de  creativitate  în  muncă  şi  să  se  elabo¬ 
reze  regulile  pe  baza  cărora  se  face  notarea.  în  final  rezultă  o  listă 
de  meserii  ordonată  în  funcţie  de  evaluarea  gradului  lor  de  creati¬ 
vitate  de  către  persoanele  studiate  (judecători). 


Scala  grafică 

Se  se  evalueze  interesul  participanţilor  pentru  dezbaterea  organizată. 


1.  lipsă  totală  de  interes 

2.  interes  foarte  scăzut 

3.  interes  scăzut 

4.  interes  de  intensitate  medie 

5.  interes  mare 

6.  interes  foarte  mare 


6.  în  foarte  mare  măsură 
5.  în  mare  măsură 
4.  potrivit 
3.  în  mică  măsură 
2.  în  foarte  mica  măsură 
1.  lipsă  totală  de  interes 


Instrucţiuni 


La  acordarea  valorilor  se  va  avea  în  vedere  dacă  participanţii 
urmăresc  dezbaterea,  aduc  în  discuţie  elemente  noi,  fac  legătură 
cu  alte  teme,  au  rezolvări  inedite  etc. 


în  notarea  persoane  lor,,  în  funcţie  de  intensitatea  unei  caracteristici, 
seriile  ordonate  se  obţin  fie  prin  evaluare,  fie  printr-o  autoevaluare. 
Datorită  dificultăţilor  inerente  în  a  deduce  valorile  „reale”  ale  feno¬ 
menelor  cercetate,  este  necesară  utilizarea  mai  multor  judecători  sau 
arbitri.  în  acest  caz  valoarea  reală  se  constituie  ca  valoare  medie  a 
notărilor  efectuate  de  către  judecători. 


Dacă  se  doreşte  să  se  realizeze  o  notare  în  funcţie  de  mai  multe 
caracteristici,  se  efectuează  mai  întâi  notările  pentru  fiecare  caracteristică 
şi  apoi  se  agregă  rezultatele,  pentru  a  obţine  o  singură  scală.  Cel  mai 
simplu  procedeu  de  agregare  este  însumarea  valorilor  individuale.  Sco¬ 
rurile  finale  care  rezulta  vor  alcătui  o  nouă  ordonare.  Agregarea  se  poate 
face  şi  prin  ponderarea  caracteristicilor  în  funcţie  de  importanţa  pe  care 
le-o  atribuim. 


Datorită  avantajelor  pe  care  le  prezintă,  scalele  de  notare  sunt  utilizate 
frecvent  în  activitatea  profesională,  pentru  aprecierea  cunoştinţelor  la 
diferite  testări  şi  examene  (docimologia),  a  rezultatelor  sportive  etc. 

Scalele  de  notare  constituie  şi  domeniul  de  manifestare  a  multor  erori. 
In  literatură  se  enumeră  patru  tipuri  de  erori  sistematice  :  a)  efectul  halo 
(contaminarea  rezultatelor) ;  b)  eroarea  generozităţii ;  c)  evitarea  pozi¬ 
ţiilor  extreme ;  d)  eroarea  contrastului  (judecarea  altor  oameni  ca  fiind 
opuşi  celui  care  efectuează  notarea.  Totodată  apar  şi  diferite  erori  întâm¬ 
plătoare  şi  deci  mai  puţin  controlabile.  Pentru  eliminarea  erorilor  se 
impune  o  construcţie  corectă  a  scalelor,  prin  formularea  unor  definiţii 
clare :  a  conţinutului  scalei,  a  punctelor  de  referinţă  de  pe  această  scală, 
precum  şi  a  criteriilor  pe  baza  cărora  se  face  evaluarea.  De  asemenea, 
trebuie  să  se  aibă  în  vedere,  printre  altele,  şi  faptul  că  există  o  diferenţiere 
inerentă  între  judecători.  Capacitatea  de  a  judeca,  de  a  discrimina  nu  este 
generală,  ea  depinde  de  personalitatea  celui  care  efectuează  judecăţi,  de 
obiectul  notării,  de  contextul  în  care  se  efectuează  judecăţile.  Se  recoman¬ 
dă  astfel  şi  o  instruire  corespunzătoare  a  judecătorilor  (codificatorilor) 
pentru  asigurarea  uniformităţii  în  notare. 

Scalele  compuse.  Deoarece  au  fost  aplicate  mai  ales  în  studiul  atitu¬ 
dinilor,  aceste  tehnici  mai  sunt  denumite  şi  scale  de  atitudine,  cu  toate  că 
domeniul  lor  de  aplicabilitate  este  mult  mai  vast. 

Şi  scalele  compuse  sunt  instrumente  unidimensionale  de  măsurare. 
Itemii  care  intră  în  construcţia  scalei  se  raportează  la  o  singură  dimen¬ 
siune  a  fenomenului  cercetat,  dar  care  nu  mai  poate  fi  analizată  printr-un 
singur  indicator,  fiind  nevoie  de  mai  mulţi.  Itemii  care  alcătuiesc  scala 
sunt  indicatorii  prin  care  se  cercetează  dimensiunea  fenomenului  res¬ 
pectiv.  Ei  se  raportează  la  o  anumită  structură  latentă  (variabilă  de 
atitudine)  ce  urmează  să  fie  pusă  în  evidenţă  prin  intermediul  scalei 
respective.  Continuum-ul  latent  este  cel  care  conferă  unitate  setului  de 
indicatori  ai  scalei.  Dificultatea  principală  în  studiile  de  acest  tip  este 
corecta  definire  a  variabilei  latente  şi  surprinderea  ei  prin  intermediul 
indicatorilor  empirici.  în  acelaşi  timp,  pentru  o  descriere  uşor  inteligibilă 
(comprehensibilă)  a  realităţii  se  impune  o  măsură  sintetică,  generaliza¬ 
toare.  Scalele  compuse  sunt  destinate  obţinerii  valorilor  de  scală  sintetice. 
Ele  alcătuiesc  un  procedeu  de  obţinere  a  indicilor  în  cercetarea  socială. 
Datorită  caracteristicilor  lor,  scalele  compuse  mai  sunt  denumite  şi  scale 
care  formează  chestionare.  Astfel,  problematica  chestionarelor  standar¬ 
dizate  este  în  mare  parte  şi  problematica  construcţiei  acestor  scale. 

în  construcţia  şi  aplicarea  scalelor  compuse  intervin  două  aspecte : 
a)  elaborarea  scalei  (construirea  instrumentului  de  măsurare) ;  b)  aplica¬ 
rea  scalelor  în  cercetare.  Uneori,  cele  două  activităţi  se  realizează  printr-o 
singură  culegere  de  date,  alteori  se  realizează  în  momente  distincte.  în 
elaborarea  scalei  se  urmăreşte  obţinerea  unei  serii  de  propoziţii  ordonate 
în  funcţie  de  intensitatea  pe  care  o  reprezintă  în  raport  cu  o  anumită 
caracteristică,  fiecărei  proporţii  atribuindu-i-se  o  valoare  de  scală.  Apli¬ 
carea  scalei  urmăreşte  măsurarea  distribuţiei  caracteristicii  respective  în 
rândul  populaţiei  investigate,  iar  pentru  fiecare  subiect  se  calculează  o 
valoare  în  funcţie  de  răspunsurile  furnizate. 

Metodologia  selectării  itemilor,  alegerea  procedeului  de  culegere  a 
datelor  primare,  precum  şi  a  tehnicilor  de  prelucrare  şi  obţinere  a 
valorilor  de  scală,  a  tehnicii  de  calcul  al  scorurilor  individuale  reprezintă 
tot  atâtea  aspecte  în  care  opţiunea  cercetătorului  imprimă  specificitate 
unei  anumite  tehnici  de  scalare. 

R.  Likert  este  cel  care  a  formulat  pentru  prima  dată  în  mod  explicit 
criteriile  care  trebuie  să  orienteze  operaţiile  de  formulare  şi  selectare  a 
itemilor  incluşi  într-o  scală  (R.  Likert,  „A  Technique  for  Measurement 
of  Attitude”,  în  Archives  of  Psychology,  1932);  itemii  să  se  refere  la 
aceeaşi  caracteristică,  să  aparţină  aceluiaşi  continuum  şi  să  fie  distribuţi 
de-a  lungul  întregului  continuum,  astfel  încât  să  prezinte  o  gradualitate  a 
intensităţii  caracteristicii  scalate ;  să  aibă  putere  de  discriminare  între 
indivizii  situaţi  în  puncte  diferite  pe  scală ;  să  se  introducă  în  cercetare 
un  număr  mai  mare  de  itemi  decât  numărul  celor  care  vor  fi  selectaţi 
pentru  scala  finală ;  formularea  itemilor  să  fie  clară,  concisă  şi  să  se 
evite  dubla  negaţie.  în  plus,  în  cazul  scalelor  de  atitudine,  itemii  să  nu  se 
refere  la  situaţii  de  fapt,  ci  la  situaţii  de  dorit,  pentru  a  se  putea  obţine 
exprimarea  atitudinii  dincolo  de  orice  constrângere.  într-adevăr,  la  o 
întrebare  existenţială  pot  răspunde  identic  oameni  care  atribuie  eveni¬ 
mentului  semnificaţii  diferite.  De  exemplu,  la  întrebarea  „Când  a  avut 
loc  primul  război  mondial? ”,  vor  răspunde  la  fel  subiecţi  cu  atitudine 
diferită  faţă  de  acest  război.  în  schimb,  la  întrebarea  „Ce  caracter  a  avut 
primul  război  mondial  ?  ” ,  răspunsurile  se  distribuie  în  funcţie  de  atitu¬ 
dinea  populaţiei  faţă  de  evenimentul  respectiv. 

Totodată,  respectarea  unidimensionalităţii  ariei  scalate  asigură 
claritate  în  cercetare,  deoarece  se  cunoaşte  semnificaţia  valorii  compozite 
rezultate  în  urma  procedurii  de  scalare.  în  consecinţă,  s-a  semnalat 
ambiguitatea  pe  care  o  prezintă  indicatorii  generali  arbitrali  (fără  testarea 
unidimensionalităţii)  utilizaţi  în  cercetările  sociale,  în  ceea  ce  priveşte 
conţinutul  ontologic  pe  care-1  reprezintă. 

Scalele  compuse  diferă  după  domeniul  de  aplicabilitate,  metoda  de 
construcţie,  modalitatea  de  răspuns,  baza  de  interpretare  a  scorurilor 
individuale,  gradul  de  fidelitate  şi  validitate,  omogenitate,  nivelul  de 
măsură  etc.  în  funcţie  de  aceste  criterii  multitudinea  tehnicilor  existente 
poate  fi  redusă,  pentru  tratarea  lor  sistematică,  la  trei  tipuri  de  bază : 
scala  diferenţială  (L.L.  Thurstone) ;  scala  sumativă  (R.  Likert) ;  scala 
cumulativă  (E.  Bogardus,  L.  Guttman). 

Fiecărui  tip  de  scală  enumerat  anterior  îi  corespunde  un  anumit  model 
al  relaţiilor  dintre  indicatorii  empirici.  Astfel,  scalele  diferenţiale  sunt 
adecvate  ori  de  câte  ori  datele  empirice  sugerează  un  model  nonmono- 
tonic  de  măsură  (valorile  indicatorilor  se  schimbă  secvenţial  de-a  lungul 
continuum-ului,  fără  a  fi  cumulative).  în  schimb,  modelul  liniar  (mişcarea 
de-a  lungul  continuum-ului  creşte  sau  descreşte  valoarea  aşteptată  a  unui 
indicator)  este  abordabil  prin  scala  sumativă,  iar  modelul  cumulativ 
(valorile  dobândite  de  indicatori  se  menţin  prin  trecerea  de  la  un  indicator 
la  altul)  este  tratat  prin  analiza  de  scalogramă,  care  evidenţiază  existenţa 
scalelor  cumulative  într-un  domeniu  cercetat. 

Scalele  diferenţiale  se  aplică  atunci  când  teoria  şi  datele  empirice  pot 
fi  interpretate  în  termeni  de  preferinţă  între  elementele  distribuite  pe  o 
singură  dimensiune  (un  plan  sau  un  spaţiu). 

Momentul  elaborării  scalei  diferenţiale  este  distinct  de  cel  al  utilizării 
ei.  Astfel,  în  elaborarea  scalei  se  cere  subiecţilor  să  realizeze  o  jude¬ 
cată  raţională  (nu  să-şi  exprime  propria  opinie),  iar  în  măsurarea 
atitudinii  se  cere  unui  eşantion  de  subiecţi  să-şi  exprime  opinia  prin 
acceptarea  sau  respingerea  fiecărei  propoziţii  incluse  în  scală.  Indi¬ 
ferent  de  metoda  de  scalare  utilizată,  L.L.  Thurstone,  creatorul  scalelor 
diferenţiale,  este  preocupat  de  elaborarea  unor  instrumente  obiective  de 
măsură  care  să  nu  fie  influenţate  de  opinia  personală  a  judecătorilor.  Aşa 

cum  s-a  dovedit  însă,  tehnicile  sale  nu  pot  furniza  un  astfel  de  instrument 
total  independent  de  opiniile  personale  ale  judecătorilor  folosiţi  în  con¬ 
strucţia  scalei. 

Forma  finală  a  scalelor  Thurstone  este  un  set  de  propoziţii  ordonate, 
fiecare  propoziţie  fiind  destinată  unui  punct  distinct  de  pe  continuum-ul 
definit.  în  mod  ideal,  subiectul  a  cărui  atitudine  se  măsoară  este  de  acord 
cu  un  anumit  număr  de  propoziţii  adiacente  pe  scală,  astfel  că  răspun¬ 
surile  sale  îi  localizează  poziţia  pe  cuntinuum  prin  media  sau  mediana 
valorilor  de  scală  a  propoziţiilor  acceptate. 

Modul  teoretic  al  construcţiei  scalelor  diferenţiale  îl  constituie  legea 
judecăţilor  comparative,  elaborată  de  L.L.  Thurstone  (1928),  prin 
formalizarea  modelului  probabilist  al  procesului  discriminatoriu.  Mai 
exact,  se  consideră  că  judecăţile  repetate,  privind  intensitatea  unei  carac¬ 
teristici,  se  concentrează  în  jurul  unei  medii  descriind  o  curbă  normală, 
valoarea  standard  a  mediei  distribuţiei  normale  devenind  unitatea  de 
măsură  a  scalei  (L.L.  Thurstone,  The  Measurement  ofValues ,  1963). 

Legea  judecăţilor  comparative  s-a  aplicat  la  construcţia  scalei  com¬ 
paraţiei  in  perechi  şi  a  scalei  cu  origine  unică.  Deoarece  această 
procedură  necesită  un  consum  mare  de  timp  pentru  culegerea  datelor,  ea 
se  utilizează  numai  în  cazul  existenţei  unui  număr  mic  de  itemi.  Pentru 
situaţii  în  care  domeniul  investigat  este  acoperit  printr-un  număr  mare  de 
indicatori  se  adoptă  procedee  de  scalare  mai  puţin  riguroase,  bazate  pe 
judecăţile  categoriale :  metoda  intervalelor  aparent  egale  şi  metoda 
intervalelor  determinate  ulterior. 


Scala  comparaţiei  în  perechi.  Se  caracterizează  prin  utilizarea 
unui  număr  de  experţi  cărora  li  se  cere  să  efectueze  judecăţi 
comparative  pentru  fiecare  pereche  de  itemi  şi  să  indice  care  item 
prezintă  un  grad  de  favorabilitate  mai  mare  în  raport  cu  aspectul 
investigat. 

Etapele  elaborării  scalei  comparaţiei  în  perechi  (după 
L.L.  Thurstone;  aplicaţie  referitoare  la  gravitatea  delictelor) 

1.  Definirea  atributului  care  urmează  să  fie  scalat. 

2.  întocmirea  listei  de  itemi  prin  care  se  cercetează  domeniul 
supus  investigaţiei  (n  <  20). 

3.  Listarea  perechilor  de  itemi :  m  =  n^n-  . 

4.  Culegerea  datelor  de  la  un  grup  de  judecători. 

Pentru  fiecare  pereche  de  itemi  judecătorii  trebuie  să  indice 
itemul  care  posedă  într-un  grad  mai  mare  atributul  studiat. 

5.  Tabularea  proporţiilor  judecăţii  i  >  j ;  se  obţine  matricea  P-. 

6.  Transformarea  proporţiilor  în  probabilităţi  (unităţi  de  aba¬ 
tere  normală)  şi  obţinerea  matricii  ZXy 

7.  Determinarea  valorii  de  scală  pentru  fiecare  propoziţie. 

Zu 

Media  probabilităţilor,  a  =  — - . 

n 

8.  Calculul  sumei  erorilor  standard  de  observaţie. 

9.  Calculul  erorii  standard  de  observaţie  pentru  fiecare  propoziţie. 

10.  Fixarea  unei  origini  a  scalei  (media  cea  mai  mică)  şi  ordona¬ 
rea  propoziţiilor  în  funcţie  de  valoarea  de  scală,  S.  Unitatea 
de  măsură  a  scalei  este  eroarea  standard  de  observaţie. 

11 .  Determinarea  consistenţei  interne  prin  compararea  valorilor 
de  scală. 

Scala  Importanţa  activităţii  profesionale  (I.  Mărginean,  1982) 


1 .  Importanţa  socială  a  muncii 

1,235 

2.  Răspunderea  în  muncă 

1,016 

3.  Complexitatea  muncii 

0,782 

4.  Venitul  obţinut 

0,670 

5.  Condiţiile  de  muncă 

0,631 

6.  Colectivul  de  muncă 

0,560 

7.  îndrumarea  muncii  altora 

0,338 

8.  Varietatea  muncii 

0,275 

9.  Lipsa  efortului  fizic 

0,000 

Scala  comparaţiei  în  perechi  se  dovedeşte  a  fi  unul  dintre  cele  mai 
riguroase  instrumente  de  măsurare  socială,  întrucât  face  apel  la  calculul 
probabilităţilor  şi  la  proprietăţile  repartiţiei  normale,  care  îi  furnizează 
modelul  teoretic  (continuum  latent).  Prin  urmare,  scalele  construite  după 
acest  procedeu  au  un  grad  înalt  de  fidelitate  (încredere,  stabilitate). 
Totodată,  scalele  comparaţiei  în  perechi  sunt  şi  obiectul  unor  critici 
severe.  Pe  drept  cuvânt,  se  contestă  faptul  că  procesul  discriminatoriu  ar 

urma  întotdeauna  legea  repartiţiei  normale.  De  asemenea,  se  critică 
metoda  pentru  că  implică  forţarea  unor  judecăţi  preferenţiale  pentru 
fiecare  pereche  de  itemi,  chiar  şi  atunci  când  subiecţii  nu  doresc  să  facă 
vreo  diferenţiere.  Pe  de  altă  parte,  se  contestă  şi  faptul  că  experţii  ar 
efectua  judecăţi  neinfluenţate  de  propria  lor  opinie,  că  s-ar  obţine  un 
instrument  de  măsură  obiectiv,  valabil  pentru  măsurarea  atitudinii  oricărei 
categorii  de  populaţie.  De  aceea  este  recomandabil  ca  tehnica  compa¬ 
raţiei  în  perechi  să  se  utilizeze  numai  atunci  când  elementele  dome¬ 
niului  respectiv  pot  fi  analizate  în  manieră  preferenţială,  iar  aplicarea 
scalei  pentru  măsurarea  atitudinii  să  se  facă  numai  la  populaţia  din  care 
au  fost  recrutaţi  judecătorii  ce  au  servit  la  elaborarea  ei.  Domeniul  de 
aplicabilitate  a  scalei  comparaţiei  în  perechi  se  concentrează  în  sfera 
fenomenelor  psihosociale,  fără  să  se  fi  realizat  până  în  prezent  un  număr 
mare  de  astfel  de  scale.  Printre  cele  mai  reuşite  realizări  notăm  studiul 
gravităţii  delictelor,  atitudinea  etnică  şi  prestigiul  profesiilor.  în  practica 
cercetărilor  sociale  uneori  se  renunţă  la  utilizarea  judecătorilor  şi  se 
analizează  direct  răspunsurile  subiecţilor  anchetaţi.  Aceasta  implică  o 
reconstrucţie  a  scalei  la  fiecare  cercetare,  înlăturându-se  prin  aceasta 
factorii  necontrolabili  ce  ar  putea  fi  introduşi  de  către  „judecători”. 

Tehnica  intervalelor  aparent  egale.  Intenţia  autorului  a  fost  aceea  de 
a  elabora  o  scală  ale  cărei  intervale  să  fie  egale  (equal  appearing  interval), 
obiectiv  neatins  însă,  scala  corespunzând  nivelului  ordinal  de  măsură. 

Şi  de  această  dată,  pentru  elaborarea  scalei  se  utilizează  un  număr  de 
judecători  cărora  li  se  cere  să  ordoneze  un  set  de  itemi  prin  care  s-a 
operaţionalizat  un  anumit  domeniu  de  cercetare. 

Etapele  de  realizare  a  scalei  intervalelor  aparent  egale  (după 
L.L.  Thurstone ;  aplicaţie  iniţială  referitoare  la  atitudinea  faţă  de 
Biserică) 

1.  Definirea  fenomenului  investigat  (variabila  de  atitudine). 

2.  Colectarea  unui  număr  de  opinii  în  legătură  cu  variabila 
studiată  (n  >  100). 

3.  Obţinerea  ordonărilor  de  la  un  număr  de  judecători  (N  >  300). 

S-a  constatat  însă  că  în  unele  situaţii  sunt  suficienţi  50  de 
judecători. 

Sortarea  propoziţiilor  se  face  în  11  căsuţe  ierarhizate  după 
intensitatea  atributului.  Subiecţilor  li  se  cere  o  judecată 
raţională,  considerând  o  distanţă  egală  între  căsuţe. 

4.  Eliminarea  subiecţilor  inconsistenţi  (cei  care  au  sortat  peste 
1/4  din  propoziţii  într-o  singură  căsuţă). 

5.  Calculul  valorilor  de  scală  pentru  fiecare  propoziţie  (media¬ 
na  distribuţiei).  Pentru  aceasta  se  construieşte  o  diagramă 
socială  -  distribuţia  phi-gama. 

6.  Calculul  deviaţiei  interquartile  şi  eliminarea  propoziţiilor 
cu  un  grad  înalt  de  ambiguitate  (Q  are  valoare  mai  mare). 

7.  Eliminarea  propoziţiilor  nerelevante  (au  fost  acceptate  de 
subiecţi  cu  o  valoare  de  scală  foarte  diferită). 

8.  Selectarea  unei  liste  de  11-30  propoziţii  care  formează  scala. 
Distanţa  dintre  propoziţii  se  fixează  prin  procedee  diferite 
(1/10  din  continuum,  eroarea  standard  a  procesului  de 
discriminare  etc.). 


Scala  intervalelor  aparent  egale  are  o  sferă  mai  largă  de  aplicabilitate 
decât  scala  comparaţiei  în  perechi.  De  această  dată  nu  se  mai  cer  judecăţi 
preferenţiale,  ci  doar  ordonări.  A  fost  utilizată  în  cercetarea  atitudinilor 
sociale  şi  politice,  faţă  de  anumite  instituţii,  norme  şi  valori  sociale  etc. 


Scala  de  atitudine  faţă  de  familie  (I.  Mărginean,  1982) 


Val.  scală 

Acord 

(%) 

1.  Nimic  nu  poate  înlocui  familia  în  viaţa  omului 

10,7 

79 

2.  Nu  se  poate  accepta  sub  nici  o  formă 
neglijarea  familiei 

9,9 

77 

3.  Un  om  care  nu  se  îngrijeşte  de  familie  nu 
prezintă  încredere 

8,7 

87 

4.  Familia  este  locul  unde  omul  de  simte  în 
linişte  şi  siguranţă 

7,8 

97 

5.  Familia  îl  susţine  pe  om  pentru  a  se  realiza 
profesional 

6,1 

68 

6.  Familia  trebuie  sa  fie  într-o  permanentă 
adaptare  la  condiţiile  sociale 

5,9 

100 

7.  Familia  trebuie  să  se  reducă  la  relaţia  4,7  10 

părinţi  -  copii 

8.  Familia  se  menţine  unită  numai  ca  urmare  a  3,4  0 

bunurilor  comune  deţinute 

9.  Familia  este  un  mijloc  de  îngrădire  a  libertăţii  2,9  0 

individului 

10.  Familia  va  dispărea  pe  măsura  dezvoltării  1,2  0 

societăţii 


Pentru  elaborarea  scalei  s-au  colectat  84  propoziţii,  din  care  au 
fost  reţinute  în  scală  20;  aici  am  reprodus  numai  10,  câte  una 
pentru  fiecare  interval  (spaţiu)  al  scalei  acoperit  cu  itemi  (intervalul 
0-1  nu  a  fost  acoperit  la  construcţia  scalei,  probabil  datorită 
incompletitudinii  setului  iniţial,  adică  nu  au  fost  incluse  propoziţii 
extrem  de  negative  în  raport  cu  familia). 

Deşi  scala  elaborată  are  un  grad  înalt  de  consistenţă  internă,  se 
observă  că  segmentul  neutru  al  scalei  (cel  al  propoziţiilor  5  şi  6) 
nu  are  suficientă  claritate.  La  aplicare,  aceste  propoziţii  ar  fi  trebuit 
să  înregistreze  acordul  maxim  din  tot  setul,  dar  propoziţia  5  are 
valoarea  de  acord  inferioară  propoziţiilor  1-4). 

Analiza  critică  a  scalei  intervalelor  aparent  egale  evidenţiază  utilitatea 
ei  atunci  când  este  folosită  în  mod  corespunzător.  Totodată,  se  remarcă 
faptul  că  şi  această  tehnică  de  lucru  este  influenţată  de  opinia  judecă¬ 
torilor.  Cei  care  nu  distribuie  propoziţiile  în  mod  relativ  uniform  de-a 
lungul  continuum-ului  în  cele  11  căsuţe  nu  ar  fi  „neglijenţi”,  ei  fac  acest 
lucru  în  acord  cu  propria  lor  opinie.  De  fapt,  o  serie  de  studii  au 
demonstrat  dependenţa  valorilor  de  scală  de  cacacteristicile  individuale 
şi  sociale  ale  experţilor-judecători. 

Cu  toate  criticile  îndreptăţite  ce  se  aduc  diferitelor  tehnici  de  scalare 
diferenţială,  ele  au  exercitat  şi  mai  exercită  încă  o  influenţă  conside¬ 
rabilă  în  câmpul  cercetărilor  sociale  şi  mai  ales  psihosociale  de 
studiere  a  atitudinilor.  Dacă  unele  virtuţi  le-au  fost  atribuite  pe  nedrept, 
o  utilizare  corespunzătoare  conduce  la  rezultate  satisfăcătoare.  Cerinţele 
fundamentale  se  referă  la  construcţia  scalelor  de  acest  tip  numai  în 
domeniile  care  sugerează  un  model  nonmonotonic  de  măsură  şi  la  aplica¬ 
rea  lor  (măsurarea  intensităţii  fenomenului  social)  numai  la  colectivitatea 
pentru  care  au  fost  elaborate. 

Scalele  sumative.  începuturile  se  leagă  de  lucrările  elaborate  de 
R.  Likert  şi  G.  Murphy  după  1930  prin  raportare  directă  la  scala  inter¬ 
valelor  aparent  egale,  propunându-se  o  serie  de  modificări  care  au  condus 
la  elaborarea  unui  nou  tip  de  scală. 

R.  Likert  renunţă  la  utilizarea  judecătorilor  pentru  construcţia  scalei 
şi  prelucrează  direct  datele  culese  de  la  un  eşantion  al  populaţiei  a  cărei 
atitudine  se  măsoară.  Astfel,  subiectul  îşi  exprimă  gradul  de  acord  sau 
dezacord  cu  fiecare  item  utilizat  în  cercetare  pe  baza  unei  ierarhizări  a 
variantelor  de  răspuns.  Scorul  individual  este  suma  valorilor  cu  care  s-a 
răspuns  la  fiecare  întrebare. 

Tehnicile  sumative  sunt  cele  mai  răspândite  scale  în  cercetarea  atitudi¬ 
nilor  sociale  şi  politice,  a  atitudinii  faţă  de  muncă,  a  motivaţiei  şi  satis¬ 
facţiei  etc.  Succesul  lor  se  explică  prin  relativa  simplitate  de  construcţie 
şi  prin  puterea  ridicată  de  predicţie,  atunci  când  sunt  aplicate  în  mod 
corespunzător.  Proba  existenţei  unei  scale  sumative  se  face  prin  analiza 
consistenţei  interne  a  setului  de  indicatori,  măsurată  la  rândul  ei  printr-un 
coeficient  de  corelaţie. 


Etapele  de  elaborare  a  scalei  sumative  (după  R.  Likert,  1931, 
având  ca  aplicaţie  iniţială  tot  atitudinea  faţă  de  Biserică,  deoarece 
Likert  dorea  o  variantă  mai  simplă  la  scala  Thurstone.  A  rezultat 
însă  mai  mult,  un  nou  model). 

1.  Definirea  domeniului  de  cercetat. 

2.  Alegerea  propoziţiilor  prin  care  se  reprezintă  domeniul 
respectiv  (n  >  100). 

3.  Scalarea  itemilor  prin  introducerea  unei  ierarhizări  cu  5 
grade  („1”  =  opinia  cea  mai  nefavorabilă,  iar  „5”  =  opinia 
cea  mai  favorabilă). 

4.  Culegerea  datelor  de  la  un  eşantion  de  subiecţi  reprezentativ 
pentru  colectivitatea  ce  urmează  să  fie  studiată. 

5.  Verificarea  modului  de  exprimare  a  valorilor  numerice  prin 
corelarea  itemilor  cu  ansamblul  testului,  inversarea  ierarhi¬ 
zărilor  dacă  se  dovedeşte  necesar. 

6.  Obţinerea  valorilor  (scorurilor)  pentru  fiecare  subiect  prin 
însumarea  ponderilor  de  la  fiecare  item. 

7.  Verificarea  gradului  de  diferenţiere  a  propoziţiilor  prin 
analiza  de  item.  Se  elimină  propoziţiile  care  nu  diferenţiază 
între  subiecţii  aflaţi  la  extremităţile  continuum-ului. 

8.  Ordonarea  propoziţiilor  după  intensitatea  atributului  şi  ale¬ 
gerea  propoziţiilor  pentru  scala  finală.  Se  aleg  cele  mai 
diferenţiate  propoziţii. 


Scala  de  atitudine  faţă  de  democraţie  (I.  Mărginean,  1999) 


1 .  Democraţia  oferă  oamenilor 
obişnuiţi  un  cuvânt  de  spus 
în  legătură  cu  modul  în  care 
este  condusă  ţara 

2.  Democraţia  este  o  practică 
străină  care  nu  se  potriveşte 
ţării  noastre 

3.  Democraţia  este  un  bun 
mijloc  de  rezolvare  a 
problemelor  sociale 

4.  Democraţia  este  mai  bună 
pentru  oamenii  bogaţi  din 
societate  decât  pentru  cei 
săraci 


1 

2 

3 

4 

5 

NR 

23,2 

48,9 

14,0 

8,9 

1.6 

3,3 

4,8 

16,1 

11.5 

39,7 

23,0 

5,0 

16,3 

45,8 

16,9 

8,9 

1,9 

11,2 

13,6 

28,8 

19,2 

25,2 

8,8 

4,4 

Notă :  s-a  adăugat  varianta  unei  singure  culegeri  de  date. 
Determinată  prin  valoarea  coeficientului  Cronbach  (Alpha  =  0,62), 
consistenţa  internă  este  relativ  înaltă,  deci  scala  este  acceptabilă, 
valorile  scorurilor  individuale  se  dispun  pe  o  plajă  de  la  5  la  20,  cu 
scorul  mediu  de  14,19. 


La  scala  sumativă  se  calculează  atât  scorul  general,  cât  şi  scorurile 
individuale.  Ca  şi  alte  modele  de  scalare,  tehnicile  sumative  nu  dispun  de 
un  model  teoretic  de  scalare.  Nivelul  de  măsurare  realizat  este  ordinal, 
se  indică  ordinea  după  care  se  clasifică  subiecţii.  în  legătură  cu  valoarea 

scorului  individual,  este  de  notat  faptul  că  acesta  nu  are  întotdeauna  o 
semnificaţie  precisă.  Acelaşi  scor  poate  proveni  din  însumarea  unor 
modele  de  răspuns  diferite. 

In  practica  cercetărilor  sociale  se  întâlnesc  frecvent  scale  sumative 
elaborate  pornindu-se  de  la  un  set  redus  de  itemi,  selectaţi  astfel  încât  să 
reprezinte  o  operaţionalizare  adecvată  a  fenomenului  studiat.  Ulterior  se 
verifică  dacă  itemii  respectivi  alcătuiesc  într-adevăr  o  structură  simplă  (o 
singură  dimensiune)  sau  formează  structuri  multidimensionale  (test  de 
consistenţă  internă,  coeficientul  de  corelaţie  alpha-Cronbach  etc.). 

La  scalele  cumulative  itemii  sunt  astfel  ordonaţi  încât  un  subiect  care 
răspunde  favorabil  la  un  item  situat  pe  un  anumit  punct  de  pe  continuum 
va  răspunde  favorabil  la  toţi  itemii  aflaţi  sub  acel  punct  de  pe  scala 
respectivă.  într-o  serie  cumulativă  un  individ  cu  un  rang  mai  înalt  decât 
altul  la  acelaşi  set  de  propoziţii  trebuie  să  aibă,  de  asemenea,  un  rang  la 
fel  de  înalt  sau  mai  înalt  pentru  fiecare  din  propoziţiile  setului.  Astfel, 
subiectul  care  a  răspuns  favorabil  la  un  anumit  item  va  ocupa  o  poziţie 
mai  înaltă  decât  toţi  subiecţii  care  au  răspuns  nefavorabil  la  acel  item. 
Totuşi,  nu  se  reuşeşte  de  fiecare  dată  o  respectare  întocmai  a  principiilor 
de  construcţie  implicate,  existând  numeroase  critici  la  adresa  interpretării 
valorilor  de  scală. 

în  literatura  de  specialitate  s-a  elaborat  o  serie  de  proceduri  pentru 
analiza  seriilor  cumulative.  Prima  aproximare  a  scalei  cumulative  a  fost 
realizată  de  E.  Bogardus  prin  scala  distanţei  sociale  (Measuring  social 
distancies,  1925). 


Etapele  scalei  distanţei  sociale  : 

1 .  Definirea  continuum-ului  (a  spaţiului  social) ; 

2.  Elaborarea  itemilor  corespunzător  unei  anumite  intensităţi  a 
relaţiilor  sociale  :  în  care  din  categoriile  de  mai  jos  admiteţi 
membrii  următoarelor  grupuri  etnice  (Bogardus  a  atribuit 
primei  propoziţii  ponderea  6,  iar  ultimei  ponderea  0) : 

-  în  relaţiile  de  rudenie  apropiată  prin  căsătorie 

-  în  clubul  meu,  ca  prieteni  intimi 

-  pe  strada  mea,  ca  vecini 

-  ca  angajat  în  profesia  mea,  în  ţara  mea 

-  ca  cetăţean  în  ţara  mea 

-  numai  ca  vizitator  în  ţara  mea 

-  l-aş  exclude  din  ţara  mea ; 

3.  Culegerea  informaţiilor; 

4.  Calcularea  indicilor  contactului  social  (ICS  -  media  catego¬ 
riilor  acceptate  pentru  fiecare  grup  faţă  de  care  s-a  stabilit 
exprimarea  opiniei) ; 

5.  Calcularea  indicelui  de  distanţă  a  contactului  social  (DCS  - 
media  categoriilor  respinse) ; 

6.  Calcularea  indicelui  de  calitate  a  contactului  social  (CCS  - 
suma  valorilor  acordate  fiecărei  categorii  de  la  1  la  7  în 
care  au  fost  acceptate  diferite  etnii,  categorii  sociale  sau 
persoane. 

Acest  tip  de  scală,  relativ  simplă,  cunoaşte  o  largă  răspândire  în 
cercetarea  socială,  mai  ales  după  ce  L.  Guttman  (1941)  acordă  o  atenţie 
deosebită  cercetării  dimensionalităţii  fenomenelor  investigate  prin  identi¬ 
ficarea  seriilor  ierarhice  cu  ajutorul  analizei  de  scală  (de  scalogramă). 
El  s-a  ocupat  de  condiţiile  pe  care  trebuie  să  le  îndeplinească  un  set  de 
propoziţii  pentru  a  forma  o  scală  cumulativă.  „Pentru  o  populaţie  dată 
de  obiecte  distribuţia  multivariată  a  frecvenţelor  unui  univers  de  atribute 
poate  fi  numită  scală  dacă  este  posibil  să  derivăm  de  la  această  distribuţie 
o  variabilă  cantitativă  cu  care  să  caracterizăm  obiectele,  astfel  ca  fiecare 
atribut  să  fie  o  funcţie  simplă  a  acelei  variabile  cantitative”  (L.  Guttman, 
„The  Basis  for  Scalogram  Analysis” ,  în :  S.A.  Stouffer  et  al. ,  Measuremenî 
and  Prediction ,  1966). 

în  condiţiile  unei  scale  perfecte,  scorul  itemilor  este  în  totalitate 
reprodus  din  scorul  total  al  setului.  Pragul  de  acceptare  a  domeniului 
scalabil  este  dat  de  valoarea  coeficientului  de  reproductibilitate : 

nr.  erori 


nr.  subiecţi  x  nr.  itemi 

Limita  inferioară  a  coeficientului  a  fost  stabilită  la  0,90.  Pe  lângă 
această  valoare  mai  trebuie  examinate  configuraţiile  distribuţiei  marginale 
şi  modelele  de  erori,  pentru  a  accepta  sau  respinge  scala. 

E.A.  Schuman  enumera  cinci  probleme  care  îşi  pot  găsi  rezolvarea 
prin  această  analiză  a  informaţiei  sociale  calitative  (E.A.  Schuman,  „The 
Utility  of  Scalogram  Analysis”,  în:  S.A.  Stouffer  et  al.,  op.  cit.). 

1 .  Contribuţie  la  definirea  problemei  de  cercetat,  furnizând  un  indiciu 
asupra  specificităţii  sale,  şi  anume  dacă  avem  un  singur  factor  sau 
mai  mulţi. 

2.  Se  determină  ordinea  de  intensitate  a  atitudinii  subiecţilor  inves¬ 
tigaţi,  în  cazul  existenţei  unui  singur  factor. 

3.  Se  descrie  atitudinea :  la  scala  acceptată,  între  indivizi  există  dife¬ 
renţe  de  grad ;  dacă  domeniul  este  nescalabil,  între  indivizi  există 
o  diferenţă,  de  tip,  deci  se  poate  trece  la  o  eventuală  tipologizare. 

4.  Se  obţin  criterii  de  interpretare  a  atitudinii  subiecţilor  investigaţi. 
Scorul  individual  fiind  o  funcţie  a  scorului  total,  într-un  univers 
unidimensional,  un  număr  redus  de  întrebări  pot  înlocui  un  test 
cu  mulţi  itemi. 

5.  O  scală  cumulativă  are  şi  o  putere  mare  de  predicţie  în  raport  cu  un 
criteriu  exterior. 

Analiza  de  scală,  supralicitată  în  cadrul  cercetărilor  sociale  (conside¬ 
rată,  la  un  moment  dat,  singura  validă)  corespunde  unor  situaţii  specifice. 
Se  aplică  la  seriile  ierarhizate  de  date.  Cercetările  unor  specialişti  au 
demonstrat  faptul  că  obţinerea  valorilor  individuale  prin  numărul  de  itemi 
la  care  s-a  răspuns  este  recomandat  numai  în  situaţiile  în  care  există  un 
model  ierarhic  unic. 

Problema  cea  mai  dificilă  în  analiza  de  scală  o  constituie  determinarea 
punctului  de  referinţă  ( cutting  point)  care  separă  subiecţii  cu  atitudine 
favorabilă  de  subiecţii  cu  atitudine  nefavorabilă,  pe  această  bază  inventa- 
riindu-se  erorile  din  ordonare. 

Etapele  de  elaborare  a  scalei  cumulative  (după  L.  Guttman, 
aplicaţie  iniţială  referitoare  la  armată) 

1.  Definirea  domeniului  de  cercetat  -  universul  de  atribute. 

2.  Elaborarea  itemilor  corespunzător  domeniului  avut  în 
vedere. 

3.  Fixarea  categoriilor  de  răspuns  pentru  fiecare  item. 

4.  Culegerea  datelor  de  la  un  eşantion  de  subiecţi  (N  >  200). 

5.  întocmirea  scalogramei.  întrebările  cu  categoriile  de  răs¬ 
puns  sunt  ordonate  după  gradul  de  dificultate,  iar  subiecţii 
sunt  ordonaţi  după  gradul  de  favorabilitate.  Dacă  există  o 
scală  va  rezulta  un  paralelogram. 

6.  Determinarea  punctului  de  referinţă  şi  a  numărului  de  erori 
pentru  fiecare  item. 

7.  Calculul  coeficientului  de  reproductivitate  a  itemilor  din 
scorul  total. 

8.  Analiza  timpului  de  scală.  Dacă  CR  >  0,90  se  acceptă 
scala,  dacă  CR  are  valori  între  0,80  şi  0,90  avem  cvasiscale, 
iar  dacă  CR  <  0,80  domeniul  nu  este  scalabil,  nu  alcătu¬ 
ieşte  o  singură  dimensiune. 


Scala  de  participare  politică  convenţională  (I.  Mărginean,  1999) 


Răspuns 

favorabil 

L 

Discuţii  pe  teme  politice  cu  alte  persoane 

69% 

2. 

Lectură  articole  politice 

66% 

3. 

Persuasiune  politică 

29% 

4. 

Participare  la  rezolvarea  problemelor  comunităţii 

25% 

5. 

Contacte  cu  persoane  oficiale 

24% 

6. 

Membru  al  unui  partid  politic 

9% 

7. 

Activitate  în  favoarea  unui  partid  politic 

6% 

Valoarea 
de  scală 

Model  de  răspuns 

Proporţie 
pe  model 
de  răspuns 

Proporţie 

cumulativă 

0 

7  6  5  4  3  2  1 

20,7 

- 

1 

8,9 

79,3 

2 

- + 

30,8 

70,4 

3 

- +  + 

10,7 

39,6 

4 

- +  +  + 

9,2 

29,9 

5 

- +  +  +  + 

9,2 

19,7 

6 

-  -  +  +  +  +  + 

4,2 

10,5 

7 

+  +  +  +  +  +  + 

6,3 

6,3 

CR  =  0,94 

Lectura  datelor  de  mai  sus  se  face  astfel:  79,3%  din  subiecţi  au 
cel  puţin  un  tip  de  participare  convenţională,  în  timp  ce  20,7%  nu. 
Din  cei  care  participă  6,3  %  realizează  toate  tipurile  de  participare ; 
10,5%  realizează  primele  6  tipuri  ş.a.m.d. 


De-a  lungul  timpului  s-au  adus  perfecţionări  metodologiei  de  con¬ 
strucţie  a  scalelor  cumulative,  în  special  pentru  determinarea  seriilor 
cumulative  şi  calculul  reproductibilităţii  scalei  şi  a  valorilor  individuale. 
Iniţial,  Guttman  (1941)  a  utilizat  metoda  celor  mai  mici  pătrate,  apoi 
(1944)  a  elaborat  scalograma  cunoscută  şi  sub  denumirea  de  „metoda 
CorneU”  (după  numele  Universităţii  la  care  îşi  desfăşura  activitatea). 
Pentru  ultima  variantă  E.  Schuman  a  construit  o  instalaţie  mecanică  de 
sortare.  în  aceeaşi  direcţie  de  perfecţionare  a  calculului  se  înscriu: 
Goodenough  (1944)  cu  metoda  tabulării,  Ford  (1954)  cu  metoda  carte¬ 
lelor,  Green  (1956)  cu  coeficientul  de  reproductibilitate  marginală  şi 
Chevan  (1973)  cu  scalograma  erorilor  minime. 

Cu  toate  perfecţionările  aduse,  ca  orice  altă  tehnică,  nici  analiza  de 
scală  nu  este  universal  valabilă.  Uneori  procedeele  simple  de  însumare 
furnizează  scoruri  mai  bune  decât  această  tehnică.  Astfel,  critica  lui 
Guttman  la  adresa  tehnicilor  arbitrare  de  indexare  şi  a  tehnicilor 
psihometrice  se  aplică  şi  propriului  său  model,  atunci  când  se  încearcă 

generalizarea  lui  ca  tip  de  analiză  a  tuturor  datelor  calitative,  indiferent 
de  specificitatea  acestora  şi  de  aria  de  cuprindere. 

Atunci  când  specificul  problemei  cercetate  permite  utilizarea  analizei 
de  scală,  avantajele  aplicării  ei  sunt  evidente,  tehnica  rămânând  o  meto¬ 
dologie  eficientă  de  cercetare  în  studierea  problemelor  de  dezvoltare  şi 
evoluţie  spre  o  mai  mare  complexitate  sau  specializare,  a  situaţiilor  în 
care  anumite  trăsături  sunt  permanent  câştigate  sau  pierdute. 

Evaluarea  scalelor.  Pentru  evaluarea  critică  a  diferitelor  tipuri  de 
măsurători  trebuie  să  luăm  în  considerare  şi  frecvenţa  utilizării  lor  în 
cadrul  cercetărilor  sociale  şi  evident  rezultatele  obţinute.  Din  această 
perspectivă  este  de  notat  faptul  că  în  cercetarea  curentă  se  găsesc  puţine 
cazuri  de  respectare  ad  litteram  a  procedeelor  clasice.  Astfel,  într-o 
culegere  în  trei  volume  referitoare  la  atitudinile  politice,  ocupaţionale  şi 
social-psihologice,  I.  Robinson  şi  colaboratorii  săi  prezintă  peste  300 
scale,  dintre  care  marea  majoritate  (circa  90%)  sunt  numai  aproximări 
ale  scalei  sumative  Likert,  fiind  în  fapt  proceduri  mai  mult  sau  mai  puţin 
elaborate  de  indexare. 

Această  situaţie  este  în  acord  cu  datele  unei  cercetări  comparative 
privind  puterea  de  predicţie  a  diferitelor  scale.  Tittle  şi  Hill  au  comparat 
cinci  măsurători  ale  atitudinilor  politice  ale  studenţilor :  scala  Thurstone 
a  „intervalelor  succesive”,  scala  „sumativă”  -  Likert,  „diferenţiatorul 
semantic”  -  Osgood,  scala  cumulativă  -  Guttman  şi  o  scală  simplă  de 
evaluare  (Ch.R.  Tittle,  R.J.  Hill,  „Attitude  Measurement  of  Prediction 
atBehavior”,  în:  N.K.  Denzin  [ed.],  Sociological  Methods,  1970). 

Cu  toate  rezervele  pe  care  şi  le  impun  cei  doi  cercetători  privind 
comparabilitatea  măsurătorilor,  rezultatul  lor  nu  poate  fi  pus  la  îndoială. 
Scala  Likert  s-a  dovedit  a  fi  cel  mai  bun  predicator  al  comportamentului 
politic  al  studenţilor,  a  urmat  apoi  scala  Guttman,  scala  de  autoevaluare, 
diferenţiatorul  semantic,  iar  pe  ultimul  loc  scala  intervalelor  succesive. 

Experimentul  invocat  atrage  atenţia  asupra  a  două  lucruri  importante : 
pe  de  o  parte,  nu  trebuie  subestimate  scalele  simple  acolo  unde  efica¬ 
citatea  lor  este  evidentă,  iar  pe  de  altă  parte  nu  trebuie  acordată  o 
încredere  mare  scalelor  compuse  numai  pentru  că  implică  o  sofisticare  a 
metodologiei  de  construcţie.  Diferenţierile  dintre  măsurători  se  explică 

prin  specificitatea  de  elaborare.  De  exemplu,  la  scalele  compuse  s-a 
pornit  de  la  un  corp  comun  de  proporţii.  In  fiecare  scală  a  fost  reţinut 
însă  câte  un  set  diferit  de  itemi.  Dacă  în  scala  Likert  majoritatea  itemilor 
implicau  referirea  la  persoana  celui  chestionat,  la  scala  Thurstone  aceşti 
itemi  erau  forte  puţini  la  număr.  Puterea  de  predicţie  a  fost  o  funcţie  a 
gradului  de  stabilitate  (fidelitate)  performat  de  scale. 

Rezultă  astfel  că  diferitele  tehnici  de  scalare  nu  sunt  echivalente. 
Premisele  pe  care  se  bazează  metodologia  de  elaborare  şi  de  calcul  al 
valorilor  se  soldează  cu  diferenţieri  în  privinţa  utilităţii. 

Datorită  acestor  deosebiri  între  diferitele  scale,  se  impune  respectarea 
anumitor  principii  metodologice  care  vizează  alegerea  celei  mai  adec¬ 
vate  scheme  de  scalare  cerute  de  specificul  domeniului  investigat  şi  de 
obiectivul  cecetării. 

Totodată  se  atrage  atenţia  asupra  faptului  că  puterea  de  predicţie  a 
scalei  nu  este  singurul  criteriu  de  evaluare.  De  multe  ori  o  scală  cu 
putere  mare  de  predicţie,  deci  cu  validitate  externă,  nu  posedă 
validitate  internă  (omogenitatea  conţinutului),  tocmai  datorită 
metodologiei  de  construcţie. 

Cât  priveşte  nivelul  de  precizie  performat  de  o  procedură  sau  alta  de 
scalare,  se  poate  afirma  faptul  că  cele  mai  multe  dintre  ele,  neposedând 
un  model  teoretic  pentru  definirea  unităţii  de  măsurare,  realizează  numai 
o  ordonare  referitoare  la  proprietăţile  studiate. 

Totodată,  practica  de  cercetare  a  demonstrat  neadecvarea  scalelor 
ordinale  în  cazurile  în  care  fenomenele  studiate  nu  prezintă  o  structură 
ierarhică.  în  aceste  cazuri  nivelul  de  măsură  cel  mai  adecvat  este  cel 
nominal:  tipologii,  clase  de  latenţă  etc.  Când  ierarhia  este  absolută, 
scala  se  evidenţiază  automat,  nu  mai  este  nevoie  de  o  construcţie  specială. 

Dintre  numeroasele  avantaje  ale  scalării  mai  evidenţiem  şi  faptul  că 
modalitatea  respectivă  de  abordare  a  socialului  realizează  o  anumită 
standardizare  a  activităţilor,  ceea  ce  permite  o  mai  bună  compatibilitate 
a  informaţiilor  obţinute,  care  prezintă  cel  puţin  un  nivel  ordinal  de 
măsură,  dacă  nu  unul  cardinal.  Mai  mult,  chiar  şi  în  cazul  în  care 
domeniul  cercetat  se  dovedeşte  a  avea  o  natură  multidimensională,  fiecare 
dimensiune  se  poate  analiza  prin  intermediul  unei  scale  unidimensionale. 

Caracteristicile  principalelor  scale  compuse 


Scala 

Caracteristici^^ 

Comparaţia 
în  perechi 

Intervale 
aparent  egale 

Scala 

sumativă 

Scala 

cumulativă 

Momentul 

elaborării 

Distinct 
de  măsurare 

Distinct 
de  măsurare 

0  singură 
culegere 
a  datelor 

0  singură 
culegere 
a  datelor 

Calculul 
valorilor 
de  scală 

Modelul 

probabilistic 

Modelul 

probabilistic 

Nu  are 
model 
statistico- 
-matematic 

Nu  are 
model 
statistico- 
-matematic 

Scorul 

individual 

Media 

răspunsurilor 

Mediana 
sau  media 
răspunsurilor 

Scor  (suma. 
valorilor) 

Model  de 
răspuns 

Unitatea 
de  măsură 

Abaterea 

standard 

- 

- 

- 

Nivelul 
de  măsurare 

Interval 

Ordinal 

Ordinal 

Ordinal 

6.4.2.  Analiza  de  structură  latentă 

Pentru  ilustrare  vom  face  apel  la  modelul  de  analiză  iniţiat  de 
P.  Lazarsfeld  (P.  Lazarsfeld,  N.  Henry,  Latent  Structure  Analysis,  1968), 
pentru  faptul  că  avem  de-a  face  cu  o  schemă  de  lucru  în  care  se  parcurg 
în  mod  explicit  atât  etapele  de  proiectare  a  cercetării,  cât  şi  cele  de 
măsurare  şi  interpretare. 

Deşi  acest  model  ridică  anumite  dificultăţi  în  clasificarea  dimensio¬ 
nală,  poate  fi  considerat  mai  apropiat  de  unul  unidimensional.  Rezultate 
bune  sunt  obţinute  şi  când  fenomenul  nu  este  unidimensional.  Modelul 
permite  determinarea  unui  set  de  parametri  care  leagă  variabilele  latente 
de  datele  manifeste  şi  identificarea  unor  clase  de  latenţă  ale  fenomenului 
studiat.  Variabila  latentă  postulată  este  răspunzătoare  de  relaţiile  mani¬ 
feste  dintre  doi  sau  mai  mulţi  indicatori  (itemi).  Clasele  de  latenţă  sunt 
segmente  ale  continuum-ului  asupra  căruia  s-a  făcut  ipoteza.  Uneori 
aceste  clase  sunt  considerate  dimensiuni  ale  unui  spaţiu. 

Fazele  analizei  de  structură  latentă  (după  Lazarsfeld  şi 
Henry,  1968) 

1.  Definirea  variabilei  latente. 

2.  Ipoteza  privind  structura  spaţiului  latent  (numărul  claselor 
latente). 

3.  Elaborarea  itemilor  în  acord  cu  o  serie  de  crieterii  referi¬ 
toare  la  numărul  şi  conţinutul  itemilor,  axioma  independen¬ 
ţei  locale  şi  interdependenţa  lor  (numărul  de  itemi  1  =  2n  - 
1,  unde  „n”  reprezintă  numărul  claselor  de  latenţă). 

4.  Aplicarea  itemilor  la  un  eşantion  de  subiecţi,  N  >  800. 

5.  Obţinerea  frecvenţelor  relative  de  răspuns  pentru  fiecare 
item  şi  calculul  proporţiei  răspunsurilor  pozitive  în  raport 
cu  atributul  latent  studiat. 

6.  Calculul  probabilităţilor  simple,  duble  şi  triple  pe  baza 
frecvenţelor  relative. 

7.  Construirea  modelului  matematic  al  domeniului  (matrice). 

8.  Rezolvarea  ecuaţiilor  şi  obţinerea  claselor  latente. 

9.  Reţinerea  modelului  optim  de  structură  (cel  mai  mare  deter¬ 
minant  al  matricei  de  bază  şi  eroarea  cea  mai  mică). 

10.  Repartizarea  subiecţilor  pe  clase  de  latenţă  în  funcţie  de 
modelul  de  răspuns. 

Clasele  de  latenţă  în  măsurarea  fluctuaţiei  forţei  de  muncă 


(H.  Cazacu.  I.  Glodeanu,  C.  Lăţea,  I.  Mărginean,  1976) 

1.  Vă  face  plăcere  să  lucraţi  în  această  întreprindere?  88 

2.  Ceea  ce  a  făcut  întreprinderea  pentru  dvs. 

are  importanţă?  81 

3.  Consideraţi  că  sunteţi  bine  tratat(ă)  în  această 

întreprindere  ?  74 

4.  Sunteţi  interesară)  să  lucraţi  în  această  întreprindere?  87 

5.  Dacă  aţi  pleca  vreodată  din  această  întreprindere 

v-aţi  reaminti  cu  plăcere  de  ea  ?  83 

6.  Dacă  găsiţi  un  loc  de  muncă  unde  puteţi  avea 
un  avantaj  cât  de  mic  faţă  de  actualul  loc  de 

muncă,  este  bine  să  vă  mutaţi  acolo  ?  65 


Au  rezultat  două  clase  de  latenţă:  stabilitate  -  84%  şi  fluctuaţie 
potenţială  -  16%,  cu  probabilitate  de  apartenenţă  cuprinsă  între 
0,7  şi  1 ;  cel  mai  bun  model  a  fost  dat  de  propoziţiile  2,  5,  4. 

Analiza  structurii  latente  este  recomandată  de  autorul  ei  atât  ca  mijloc 
de  conceptualizare,  cât  şi  ca  procedură  de  diagnostic.  Ea  se  aplică  la 
fenomenele  care  nu  au  un  criteriu  exterior  de  verificare  şi  unde  este 
necesar  ca  datele  să  fie  ponderate  în  acord  cu  relaţiile  dintre  ele.  Desigur, 
există  şi  posibilitatea  verificării  în  timp  a  viabilităţiii  modelului  de 
structură  latentă,  prin  confruntarea  cu  evoluţia  sa  efectivă  (H.  Cazacu, 
I.  Mărginean,  I.  Glodeanu,  Fluctuaţia  forţei  de  muncă ,  1979). 

6,4.3,  Măsurarea  multidimensională 

De  multe  ori,  cercetarea  unidimensională  se  dovedeşte  insuficientă  pentru 
a  exprima  complexitatea  fenomenului  studiat.  A  apărut  astfel  necesitatea 
dezvoltării  şi  a  unor  procese  multidimensionale  de  măsurare. 

Cu  toate  acestea,  tehnicile  unidimensionale  de  măsurare  nu  sunt  deloc 
„depăşite”,  ele  se  dovedesc  eficiente  atunci  când  corespund  structurii 
obiectului  cercetat  şi  realizează  o  determinare  adecvată  a  acestuia,  de 
unde  şi  interesul  pentru  perfecţionarea  lor  continuă.  înseşi  modelele 
multidimensionale  presupun  identificarea  fiecărei  dimensiuni  a  dome¬ 
niului  analizat,  or,  acest  lucru  se  poate  realiza  în  condiţii  optime  prin 
intermediul  diferitelor  scale  sau  al  altor  tehnici  unidimensionale. 

Modelul  multidimensional  de  măsurare  vizează  determinarea  struc¬ 
turii  complexe  a  fenomenelor  şi  proceselor  sociale,  identificarea  dimen¬ 
siunilor  acestora  şi  elaborarea  unor  valori  unice  prin  luarea  în  considerare 
a  tuturor  dimensiunilor  implicate. 

Realizarea  măsurătorilor  multidimensionale  în  cadrul  cercetării  sociale 
presupune  ca  încă  din  stadiul  proiectării  acesteia  să  se  elaboreze  ipoteze 
referitoare  la  dimensionalitatea  domeniului  ce  urmează  a  fi  studiat, 
numărul  ipotetic  de  dimensiuni  (factori)  şi  indicatorii  care  le  corespund. 
Prin  aceasta  se  subliniază  faptul  că  măsurarea  nu  este  numai  o  problemă 
de  calcul,  ea  este  în  primul  rând  o  problemă  de  cercetare  concretă, 
orientată  după  principii  teoretico-metodologice. 

Practica  cercetărilor  sociale  evidenţiază  faptul  că  „dimensionalitatea” 
poate  fi  influenţată  de  numărul  şi  diversitatea  indicatorilor  empirici 
utilizaţi.  Pentru  fiecare  dimensiune  ipotetică  va  trebui  deci  să  se  elaboreze 
un  număr  aproximativ  egal  şi  suficient  de  mare  de  indicatori.  în  plus,  vor 

intra  şi  un  număr  relativ  redus  de  indicatori  care  nu  sunt  în  relaţii  directe 
cu  dimensiunile  prezumtive,  dar  sunt  consideraţi  a  fi  relevanţi,  tocmai 
pentru  a  facilita  o  bună  analiză  a  relaţiilor  dintre  indicatori  şi  detaşarea 
celor  intr-adevăr  relevanţi.  De  fapt,  într-o  astfel  de  cercetare  vor  fi 
utilizaţi  atâţia  indicatori  câţi  se  consideră  necesar  pentru  studierea  cât 
mai  completă  a  obiectului  de  cercetat,  urmărindu-se  să  se  realizeze  totuşi 
o  echilibrare  între  numărul  de  indicatori  ce  corespund  dimensiunilor 
domeniului  cercetat,  pentru  ca  toate  acestea  să  aibă  „şansa”  de  a  fi 
ulterior  identificate.  Ele  aparţin  însă  în  primul  rând  realităţii  studiate, 
sunt  aspecte  importante  ale  acesteia,  or,  prin  cercetare  trebuie  să  ne 
asigurăm  de  cunoaşterea  lor  adecvată. 

Un  bun  algoritm  de  lucru  pentru  obţinerea  măsurătorilor  multidimen¬ 
sionale  trebuie  să  poată  surprinde  un  număr  diferit  de  dimensiuni, 
iar  atunci  când  este  aplicat  la  domenii  unidimensionale  să  furnizeze  o 
singură  dimensiune,  o  singură  grupare  sau  un  singur  factor.  Ne  asigurăm 
astfel  că,  în  situaţia  determinării  unei  structuri  multidimensionale,  algo¬ 
ritmul  de  lucru  reflectă  natura  specifică  a  domeniului  analizat  şi  nu 
furnizează  o  imagine  artificială,  introdusă  de  cercetător  fără  legătură  cu 
realitatea  studiată. 

Informaţiile  sociale  care  sunt  analizate  printr-un  model  multidimen¬ 
sional  se  pot  prezenta  sub  forma  unor  scale,  a  unui  set  de  judecăţi 
apreciative,  definiţii  verbale,  date  statistice  etc.  corespunzătoare  unui 
anumit  domeniu.  Ulterior,  informaţiile  respective  sunt  prelucrate  şi 
analizate  astfel  încât  să  se  ajungă,  în  final,  la  o  măsură  multidimensională 
în  acord  cu  proprietăţile  domeniului  studiat.  Procedeele  cel  mai  des 
utilizate  în  obţinerea  măsurilor  multidimensionale  simt :  analiza  de  core¬ 
laţie  şi  de  regresie,  analiza  factorială,  analiza  cluster  (grupare),  analiza 
distanţelor  aplicabile  la  o  matrice  de  interrelaţii  a  indicatorilor  de  cerce¬ 
tare,  analiza  de  structură  etc. 

Ansamblul  tehnicilor  de  măsurare  multidimensională  se  grupează  în 
două  mari  categorii,  în  funcţie  de  modul  în  care  sunt  analizate  relaţiile 
dintre  elementele  spaţiului. 

a)  Modele  de  distanţă,  în  care  se  ia  în  considerare  numai  similari- 
tatea/disimilaritatea  indicatorilor. 

b)  Modele  spaţiale,  în  care  se  redau  şi  coordonatele  punctelor  din 
spaţiul  n  dimensional. 

Modelele  de  distanţă  constau  în  determinarea  valorilor  ce  corespund 
similarităţii/disimilarităţii  indicatorilor  şi  obţinerea  unei  matrice  a  inter- 
relaţiilor.  Rangul  matricei  va  indica  dimensiunile  spaţiului,  iar  distanţa 
dintre  punctele  sale  (care  reprezintă  indicatorii  analizaţi)  se  determină 
prin  expresia : 


unde:  Dy  -  distanţa  liniară  dintre  două  puncte  (respectiv  i  şi  j),  iar 
djj  -  diferenţa  algebrică  dintre  valorile  punctelor  pentru  fiecare  dimensiune. 

I.B.  Kruskal  a  elaborat  un  algoritm  al  determinării  dimensiunilor, 
având  în  vedere  tocmai  distanţele  liniare  dintre  elementele  analizate 
(I.B.  Kruskal,  „Nonmetric  Multidimensional  Scaling”,  în  Psychometrica, 
voi.  XXIX,  nr.  2,  1964).  Numărul  de  dimensiuni  (dy)  este  cel  care 
minimalizează  mărimea  stresului  configuraţiei. 


|XW- aj 
1 1  S-n 


Modele  spaţiale 

în  forma  sa  cea  mai  generală,  un  model  spaţial  constă  în  „stabilirea 
unui  set  de  numere  pentru  fiecare  entitate,  în  termenii  unui  spaţiu 
geometric  specific”  (W.S.  Torgerson,  Theory  and  Methods  of  Scaling, 
1958).  într-un  spaţiu  cu  n  dimensiuni,  fiecărui  element  i  se  atribuie  n 
numere  -  una  pentru  fiecare  dimensiune. 

Reprezentările  spaţiale  se  bazează  pe  transpunerea  grafică  a  gradului 
de  asociere  (asemănare,  similaritate,  corelaţie),  respectiv  a  gradului  de 
disociere  (deosebire,  disimilaritate,  necorelaţie).  Cu  cât  elementele  se 
asociază  mai  puternic,  cu  atât  vor  fi  plasate  mai  apropiat  unele  de  altele 
în  cadrul  reprezentărilor  grafice,  şi  invers,  cu  cât  disocierea  (inde¬ 
pendenţa)  dintre  ele  este  mai  mare,  vor  fi  plasate  mai  îndepărtat  unele  de 
altele.  Reprezentarea  grafică  a  modelului  unidimensional  constă  dintr-o 
dreaptă  (segment  de  dreaptă,  axă)  de-a  lungul  căreia  se  pot  „înşirui” 

toate  elementele  ce  alcătuiesc  măsura  unidimensională,  formând  un 
continuum  liniar  (o  scală).  Ori  de  câte  ori  această  reprezentare  grafică  nu 
poate  fi  acceptată  (dată  fiind  structura  fenomenului  studiat),  avem  dovada 
faptului  că  modelul  unidimensional  este  neadecvat.  Reprezentarea  grafică 
multidimensională  constă  într-o  îmbinare  specifică  a  diverselor  axe  (cu 
elementele  lor  componente),  câte  una  pentru  fiecare  dimensiune  implicată. 

în  dispunere  spaţială,  fiecare  element  (indicator)  care  intră  în  com¬ 
ponenţa  măsurilor  unidimensionale  sau  multidimensionale  poate  fi  repre¬ 
zentat  printr-un  punct.  Distanţa  dintre  puncte  este  determinată  de  gradul 
de  asociere/disociere  dintre  indicatorii  de  cercetare.  O  imagine  intuitivă 
despre  transpunerea  grafică  a  distanţei  dintre  doi  indicatori  se  obţine  prin 
interpretarea  coeficientului  de  corelaţie  drept  cosinus  al  unghiului  dintre 
vectorii  care  desemnează  indicatorii  (D.J.  Veldman,  Fortran  Programming 
for  the  Behavioral  Science,  1967).  Cu  cât  coeficientul  de  corelaţie  este 
mai  mare  -  indicând  o  asociere  mai  puternică  -  cu  atât  unghiul  format  de 
cei  doi  vectori  este  mai  mic,  plasând  indicatorii  (punctele)  mai  apropiat 
unii  de  alţii.  Când  cei  doi  indicatori  sunt  independenţi  unul  de  celălalt 
(corelaţia),  reprezentarea  grafică  constă  şi  ea  din  două  puncte  necorelate 
şi  care  nu  pot  fi  plasate  pe  aceeaşi  axă.  Dacă  se  înregistrează  o  corelaţie 
semnificativă,  indicatorii  reprezentaţi  prin  puncte  vor  putea  fi  plasaţi  pe 
aceeaşi  axă.  Cu  cât  corelaţia  este  mai  mare,  cu  atât  se  micşorează  distanţa 
dintre  punctele  spaţiului  liniar.  Dacă  unei  corelaţii  (cosinus)  de  0,10  îi 
corespunde  un  unghi  de  84°,  corelaţiei  de  0,90  îi  corespunde  un  unghi 
de  25°.  La  corelaţia  perfectă  cele  două  puncte  coincid. 

Valorile  funcţiei  cosinus  pentru  trasarea  reprezentărilor  grafice  pot  fi 
aplicate  şi  pentru  reprezentările  multidimensionale,  doar  că  de  această 
dată  indicatorii  de  cercetare  se  vor  grupa  pe  dimensiuni,  în  funcţie  de 
gradul  lor  de  asociere.  Dispunerea  spaţială  a  axelor  într-o  reprezentare 
multidimensională  este  indicată  de  asemenea  de  gradul  de  asociere  dintre 
ele.  Dimensiunile  corelate  (dependente  unele  de  altele)  vor  fi  reprezentate 
prin  axe  oblice  (la  o  corelaţie  perfectă  axele  coincid  şi  indică  o  măsură 
unidimensională),  iar  dimensiunile  independente  vor  fi  reprezentate  prin 
axe  de  asemenea  independente  (ortogonale).  O  măsură  multidimensională 
se  caracterizează  prin  tot  atâtea  axe  câte  dimensiuni  are.  Determinarea 

corectă  a  axelor  se  realizează  prin  analiza  de  regresie  sau  analiza 
factorială,  aplicate  la  o  matrice  de  corelaţii.  Rangul  matricei  (ca  şi 
numărul  factorilor)  reprezintă  numărul  dimensiunilor  domeniului  cercetat. 

în  legătură  cu  utilizarea  calculului  matriceal,  se  impune  o  remarcă 
privind  valenţele  sale  deosebite  :  acesta  permite  determinarea  asocierii 
dintre  elementele  sistemelor  şi  prin  aceasta  modelarea,  determinarea 
structurii  lor.  Avantajele  abordării  matriceale  sunt  şi  mai  bine  valorificate 
în  condiţiile  în  care  i  se  asociază  un  graf  prin  care  se  indică  intensitatea 
şi  sensul  legăturilor  dintre  elementele  componente,  inclusiv  eventualele 
dimensiuni  ale  structurii  cercetate. 

Algoritmul  factorizării  urmează  să  pună  în  evidenţă  dacă  indicatorii 
alcătuiesc  o  structură  simplă  (o  singură  dimensiune)  sau  complexă  (multi¬ 
dimensională)  şi  care  sunt  dimensiunile  implicate,  în  cazul  în  care 
ele  există  (I.  Mărginean,  „Fidelitatea  şi  validitatea  instrumentului  de 
diagnoză  a  sistemului  social  al  organizaţiilor”,  în  C.  Zamfir  [coord.]. 
Dezvoltarea  umană  a  întreprinderii ,  Editura  Academiei  RSR,  1980). 
Totodată  sunt  furnizate  date  privind  valoarea  factorilor  (dimensiunilor), 
relaţiile  dintre  dimensiuni  şi  corelaţiile  (saturaţiile)  variabilelor-indicatori 
pentru  fiecare  factor. 

între  dezvoltările  prin  care  se  identifică  structuri  multidimensionale, 
semnalăm  lucrările  lui  Karl  Joreskog  şi  Dog  Sorborn,  respectiv  actualele 
programe  „LISREL”  şi  „PRELIS”  care  analizează  informaţii  situate 
la  diferite  niveluri  de  măsurare  (G.  Joreshog,  D.  Sorborn  [coord.], 
Advances  in  Factor  Analysis  and  Structural  Equation  Models ,  1979). 

O  serie  de  tehnici  de  măsurare  multidimensională  s-au  dezvoltat  prin 
extensia  tehnicilor  de  scalare.  în  cadrul  scalării  multidimensionale,  în 
loc  de  a  se  mai  selecta  itemii  pentru  a  alcătui  o  singură  dimensiune  (ceea 
ce  presupune  de  multe  ori  o  cercetare  incompletă),  se  caută  să  se 
identifice  toţi  indicatorii  relevanţi  relaţionaţi  în  mod  ipotetic  cu  anumite 
dimensiuni.  Una  din  primele  referiri  la  măsurarea  multidimensională 
apare  în  cadrul  analizei  de  scalogramă.  Atunci  când  domeniul  cercetat  se 
dovedeşte  a  nu  fi  unidimensională  (nu  alcătuieşte  o  scală  cumulativă 
acceptabilă),  se  recomandă  divizarea  setului  de  indicatori  pe  grupările 
indicate  de  analiza  de  scalogramă.  Acest  procedeu  de  lucru,  pe  care 

Guttman  (creatorul  analizei  de  scalogramă)  l-a  şi  criticat,  de  altfel,  nu 
redă  interrelaţiile  dimensiunilor  identificate,  fiind  deci  o  măsurare  index. 
L.  Guttman  elaborează  o  metodă  specific  multidimensională,  intitulată 
„metoda  celui  mai  mic  spaţiu”  ( Smallest  Space  Analysis),  care  permite 
să  se  definească  un  spaţiu  euclidian  cu  n  dimensiuni  şi  gruparea  elemen¬ 
telor  componente  pentru  fiecare  dimensiune  (J.C.  Lingoes,  L.  Guttman 
Nonmetric  Program  Series,  1973). 

Alte  extensii  mutidimensionale  ale  tehnicilor  de  scalare  ( Multidimensional 
Scaling )  sunt  tehnica  triadei  complete  şi  tehnica  intervalelor  succesive. 


a)  Tehnica  triadei  complete  este  o  extensie  a  metodei  comparaţiei  pe 
perechi  (W.S.  Torgerson,  1951).  Subiecţilor  li  se  solicită  să  compare 
simultan  câte  trei  stimuli  (itemi)  şi  să  decidă  dacă  stimulul  A  este  mai 
apropiat  (asemănător)  de  stimulul  B  sau  de  stimulul  C.  La  n  itemi  vor 


rezulta 


n(n  -  lXn  -  2) 


triade  pentru  comparaţie.  Deoarece  fiecare  triadă 


este  prezentată  de  trei  ori,  sunt  necesare 


n(n-lXn-2)  . 


judecăţi.  Datorită 


acestui  fapt,  metoda  este  aplicabilă  doar  atunci  când  se  lucrează  cu  un 
număr  relativ  redus  de  itemi.  Pentru  10  astfel  de  itemi  vor  rezulta  120  de 
triade  şi,  respectiv,  360  de  judecăţi  (ceea  ce  este  deja  foarte  mult),  prin 
care  subiecţii  trebuie  să  decidă  care  sunt  cei  doi  itemi  care  se  aseamănă 
mai  mult,  comparativ  cu  un  al  treilea. 

Procedeul  original  de  lucru  se  referă  la  stimulii  fizici  (perceperea 
culorilor),  ca  şi  în  cazul  metodei  comparaţiei  în  perechi.  Ulterior  a  fost 
aplicat  şi  în  studiul  opiniilor  şi  atitudinilor,  pe  baza  aceloraşi  raţionamente 
referitoare  la  natura  probabilistă  a  procesului  discriminatoriu,  rămânând 
valabile  delimitările  între  sarcinile  de  rezolvat  în  măsurătorile  psihofizice 
şi  cele  psihosociale.  Datele  obţinute  de  la  subiecţii  cercetaţi  servesc  la 
determinarea  unei  matrice  a  distanţelor  dintre  stimuli  analoagă  matricei 
factoriale.  Rangul  matricei  va  indica  numărul  de  dimensiuni  dintr-un 
spaţiu  euclidian  ale  cărui  elemente  sunt  proiecţiile  stimulilor  pe  un  set  de 
axe  ortogonale. 


b)  Tehnica  multidimensională  a  intervalelor  succesive  este  o  extensie 
a  scalei  simple  şi  este  destinată  să  înlocuiască  modelul  triadei  complete 

în  vederea  economisirii  de  muncă  şi  timp.  Subiecţilor  li  se  cere  să 
stabilească  itemii  care  se  aseamănă  cel  mai  mult.  După  ce  se  determină 
perechea  cu  itemii  cei  mai  apropiaţi  ca  semnificaţie,  ea  este  luată  drept 
origine  a  scalei  şi  apoi  se  ordonează  toate  celelalte  perechi  în  funcţie  de 
similaritate,  analog  metodei  intervalelor  aparent  egale.  Pentru  n  itemi 

vor  rezulta  ^  perechi.  Datele  obţinute  sunt  apoi  factorizate  (R.P. 
Abelson,  „A  Technique  and  a  Model  for  Attitude  Scaling”,  în:  M. 
Fisbeein,  Reading  in  Attitude  Theory  and  Measurement,  1967). 

Procedura  de  lucru  constă  în  determinarea  similarităţii/disimilarităţii 
între  perechile  de  itemi.  „Valorile  de  scală  obţinute  reprezintă  distanţele 
dintre  stimuli,  care  pot  fi  analizate  pentru  a  obţine  dimensionalitatea 
spaţiului  şi  proiecţiile  stimulilor  pe  un  set  de  axe  plasate  în  spaţiu” 
(S.J.  Messik,  „An  Empirical  Evaluation  of  Multidimensional  Succesive 
Intervals”,%iîn  Psychometrica ,  voi.  II,  nr.  4,  decembrie  1956).  Datele 
primare  alcătuiesc  un  tabel  cu  valorile  în  care  perechea  de  stimuli  i  a  fost 
plasată  în  categoria  g.  Prin  metoda  intervalelor  succesive  se  obţin  distan¬ 
ţele  dintre  stimuli  şi  matricea  multidimensională  care  urmează  să  fie 
factorizată  printr-un  procedeu  octogonal.  Rezultă  dimensiunile  dome¬ 
niului,  cu  valorile  pentru  fiecare  element  component. 

Validarea  tehnicilor  de  lucru  s-a  realizat  prin  aplicarea  modelului 
multidimensional  pentru  datele  simple,  alcătuind  o  măsură  unidimen¬ 
sională.  A  rezultat  o  singură  dimensiune  (un  factor  general),  însemnând 
că  algoritmul  de  lucru  este  bun. 

Una  dintre  cele  mai  semnificative  realizări  în  măsurarea  multidimen¬ 
sională  o  constituie  tehnica  diferenţiatorului  semantic  (Ch.  Osgood), 
proiectat  pentru  a  determina  semnificaţiile  acordate  de  populaţie 
diferitelor  evenimente.  Procedeul  de  lucru  constă  în  culegerea  infor¬ 
maţiilor  referitoare  la  un  anumit  domeniu  prin  utilizarea  unor  scale  de 
ierarhizare  cu  şapte  grade  de  intensitate,  care  alcătuiesc  o  pereche  de 
adjective  polare,  cu  referire  la  un  anumit  comportament  verbal  şi  non- 
verbal  al  populaţiei  studiate.  Datele  culese  sunt  prelucrate  şi  analizate 
printr-un  procedeu  factorial  (Ch.  Osgood  ş.a.,  The  Measurement  of 
Meaning,  1957). 

Tehnica  pusă  la  punct  de  Ch.  Osgood  este  destinată  să  măsoare 
proprietăţile  semantice  ale  termenilor  (semnificaţiile  conotative  ale  con¬ 
ceptelor).  Multiple  aplicaţii  de  cercetare  au  confirmat  existenţa  unui 
spaţiu  tridimensional :  evaluare,  potenţialitate  şi  activitate.  Aceste  trei 
dimensiuni  alcătuiesc  factorii  principali  ai  proprietăţilor  semantice  ale 
conceptelor.  Alături  de  aceşti  factori  care  reţin  cea  mai  mare  parte  a 
variaţiei  din  datele  originale,  mai  apar  totuşi  şi  alţii  (cum  ar  fi  stabilitatea, 
noutatea  etc.),  în  funcţie  de  specificul  conceptelor  ale  căror  semnificaţii  se 
determină.  Nu  lipsesc  însă  niciodată  cei  trei  factori  principali  amintiţi  ante¬ 
rior  (Th.W.  Madron,  Small  Group  Meîhods  and  Study  of  Politics,  1961). 

Procedeul  de  lucru  constă  în :  a)  alegerea  conceptului  (conceptelor) 
ce  urmează  a  fi  anlizat  (analizate) ;  b)  elaborarea  perechilor  de  adjective 
polare  considerate  relevante  pentru  determinarea  semnificaţiilor  concep¬ 
tuale  (a  se  asigura  reprezentarea  tuturor  dimensiunilor  ipotetice) ; 
c)  aranjarea  adjectivelor  polare  într-o  scală  de  ierarhizare  cu  şapte  grade 
de  intensitate  (se  recomandă  ierarhizări  cu  minimum  cinci  grade  de 
intensitate  sau  cu  maximum  nouă  grade) ;  d)  elaborarea  chestionarului 
cuprinzând  scalele  cu  adjectivele  polare  listate  într-o  ordine  întâmplă¬ 
toare  ;  e)  culegerea  informaţiei  prin  aplicarea  chestionarului  la  o  anumită 
colectivitate  relevantă ;  f)  preluarea  informaţiei  prin  factorizare ;  g)  defi¬ 
nirea  factorilor ;  h)  analiza  rezultatelor  şi  interpretarea  informaţiilor. 

Deşi  adjectivele  polare  (indicând  însuşiri)  se  diferenţiază  în  parte  de 
la  o  situaţie  la  alta,  anumite  cupluri  apar  invariabil.  Cele  trei  dimensiuni 
sunt  definite  cu  precădere  prin  câte  un  cuplu  de  adjective :  bun  -  rău, 
pentru  evaluare ;  puternic  -  slab,  pentru  potenţialitate ;  activ  -  pasiv, 
pentru  activitate. 

înţelesul  conceptului  analizat  pe  o  anumită  scală  se  caracterizează 
prin  două  proprietăţi :  direcţia  şi  distanţa  faţă  de  origine  şi  se  exprimă 
printr-o  anumită  valoare  de  pe  scala  cu  şapte  grade  de  intensitate  la  care 
punctul  4  semnifică  originea  (zona  neutră). 

In  aplicaţiile  efectuate  până  în  prezent  au  fost  cercetate  semnificaţiile 
pentru  o  diversitate  de  concepte,  fie  acestea  denumiri  de  funcţii  (ocu¬ 
paţii)  -  director,  primar,  muncitor  -  de  partide  politice  sau  de  obiecte, 
organizaţii,  instituţii. 

Aşa  cum  remarcă  S.  Isaac,  în  cadrul  diferenţiatorului  semantic  există 
trei  surse  de  variaţie  a  informaţiei:  conceptele,  scalele  şi  subiecţii  (S. 
Isaac,  Handbook  in  Research  and  Evaluation,  1974).  în  acest  fel  şi 
rezultatele  obţinute  (valoarea  factorilor  şi  saturaţiile  factoriale)  pot  fi 
analizate  şi  interpretate  ca  diferenţe  între  concepte,  între  scale,  între 
subiecţi,  cu  câte  o  corelaţie  mai  mare  pentru  unul  dintre  factori  şi  corelaţii 
nesemnificative  pentru  ceilalţi.  Perechile  de  adjective  polare  care  definesc 
dimensiunile  au  corelaţii  foarte  mari  cu  acestea  (0,95-1,00). 

De  remarcat  faptul  că  informaţia  poate  fi  interpretată  şi  la  un  nivel 
mai  scăzut  de  prelucrare,  analizând  direct  răspunsurile  subiecţilor  şi 
efectuând  comparaţii  între  scale  şi  între  colectivităţi  pe  baza  unor  scoruri, 
a  unor  profiluri  etc.  De  asemenea,  se  poate  determina  mărimea  distanţei 
D  (menţionată  anterior).  Ea  este  în  acest  caz  o  măsură  a  semnificaţiei. 

6.4.4.  Măsurarea  index 

Acest  model  de  măsurare  reuneşte  diverse  modalităţi  de  elaborare  a 
indicatorilor,  operaţionalizare,  cuantificare  şi  măsurare  atât  a  unor  dome¬ 
nii  simple  (cu  o  structură  unidimensională),  cât  şi  a  celor  cu  o  structură 
complexă.  Prima  categorie  de  măsurători  de  tip  index  constau  în  statistici 
şi  indici  de  caracterizare  a  fenomenului.  Dacă  avem  în  vedere  participarea 
la  vot,  astfel  de  măsurători  se  pot  referi  la  numărul  votanţilor,  indici  ai 
participării  la  vot.  Putem  trata  participarea  la  vot  ca  pe  un  item  dintr-un 
set  de  indicatori  referitori  la  participarea  politică.  De  această  dată  măsu¬ 
rarea  index  se  poate  concretiza  printr-o  agregare  într-un  indice  complex. 

Un  procedeu  asemănător  s-a  folosit  în  elaborarea  indicelui  dezvol¬ 
tării  umane. 

Calculul  Indicelui  Dezvoltării  Umane  ( Raportul  naţional  al  dez¬ 
voltării  umane .  1997). 

Indicele  Dezvoltării  Umane  (IDU)  cuprinde  trei  elemente  de  bază : 
longevitatea,  nivelul  de  educaţie  şi  standardul  de  viaţă. 
Longevitatea  este  măsurată  prin  speranţa  de  viaţă  la  naştere. 

Nivelul  de  educaţie  este  calculat  ca  medie  aritmetică  ponderată 
între  gradul  de  alfabetizare  a  populaţiei  (cu  o  pondere  2/3)  şi  gradul 
de  cuprindere  în  învăţământul  de  toate  nivelurile  (o  pondere  1/3). 

Ca  măsură  a  standardului  de  viaţă  se  foloseşte  Produsul  Intern 
Brut  (PIB)  pe  locuitor  calculat  la  paritatea  puterii  de  cumpărare  în 
dolari  SUA  (PPS). 

în  continuare  sunt  prezentaţi  paşii  de  calcul  ai  IDU  pentru  România 
în  anul  1995,  componentele  fiind  următoarele : 

Speranţa  de  viaţă  =  69,4  ani 


Gradul  de  alfabetizare 

Gradul  de  cuprindere 

în  învăţământ  =  1995 

PIB/locuitor  la  paritatea 

puterii  de  cumpărare  =  1995 


96,9% 

61,6% 

4.055  dolari  SUA 


Fiecare  componentă  este  comparată  cu  valori  minime  şi  maxime 
fixe,  stabilite  de  PNUD,  acestea  fiind:  25,  respectiv  85  de  ani 
pentru  speranţa  de  viaţă ;  0  şi  100%  pentru  gradul  de  alfabetizare ; 
0  şi  100%  pentru  gradul  de  cuprindere  în  învăţământ;  100  şi 
40.000  dolari  SUA  pentru  PIB/locuitor  (PPC).  Nivelurile  PIB/ 
locuitor  care  depăşesc  media  mondială  (5.711  dolari  SUA)  sunt 
ajustate  pe  baza  unei  scări  descrescătoare,  valoarea  maximă  ajus¬ 
tată  fiind  de  6.040.  Pentru  România,  cu  un  PIB/locuitor  (PPC) 
estimat  la  4.055  dolari  SUA  în  anul  1995,  valoarea  nu  trebuie 
ajustată.  Pentru  fiecare  componentă,  diferenţa  dintre  valoarea 
efectivă  şi  cea  minimă,  raportată  la  diferenţa  dintre  valoarea  maxi¬ 
mă  şi  cea  minimă  se  constituie  într-un  indice,  astfel : 

Indicele  speranţei  de  viaţă :  (69,4  -  25)  /  (85  -  25)  =  0,740 

Indicele  gradului 

de  alfabetizare:  (96,9 -0,0)/ (100,0 -0,0)  =  0,969 

Indicele  gradului  de 

cuprindere  în  învăţământ :  (61,6  -  0,0)  /  (100,0  -  0,0)  =  0,616 


Indicele  nivelului  de 
educaţie,  calculat  din  cei 

doi  indici  anteriori,  este  :  (2  x  0,969  +  0,616)  /  3  =  0,851 

Indicele  PIB/locuitor :  (4055  -  100)/ (6040  -  100)  =  0,666 


Indicele  Dezvoltării  Umane, 
calculat  ca  medie  a  celor  trei 
elemente  de  bază,  cărora  li  se 

acordă  ponderi  egale,  este :  (0,740  +  0,851  +  0,666)  /  3  =  0,752 

Diferitele  tehnici  de  scalare  în  care  se  presupune  existenţa  unei  singure 
dimensiuni,  dar  nu  se  obţine  confirmarea  ei  (uneori  nici  nu  se  cerce¬ 
tează),  sunt  în  realitate  măsurători  index. 


Continuând  referirile  la  fenomenul  participării  politice,  nu  este 
exclus  ca  acesta  să  fie  unul  multidimensional,  iar  elaborarea  unei 
măsuri  agregat  se  poate  dovedi  a  avea  o  înaltă  putere  predictivă 
asupra  comportamentului  populaţiei.  Din  acest  motiv,  măsurătorile 
index  au  adesea  o  putere  mai  mare  de  predicţie  (validitate  externă), 
comparativ  cu  măsurătorile  unidimensionale  (care  au  de  regulă  un 
nivel  mai  înalt  de  validitate  internă  şi  de  construct). 


Alte  modele  de  măsurare  index  rezultă  din  analizele  diferitelor 
fenomene  şi  procese  sociale  prin  care  se  determină  structurile,  grupările 
sau  factorii  specifici,  fără  a  se  deriva  o  măsură  compozită  care  să 
ia  în  considerare  totalitatea  acestor  dimensiuni,  fie  deoarece  nu  se 
acordă  importanţă  dimensionalităţii,  fie  deoarece  un  asemenea  tratament 
nu  este  util. 


Recomandări  pentru  studiu 

De  însuşit,  prin  exerciţii  asupra  unor  fenomene  diverse,  operaţiile  de 
cuantificare,  selectarea  şi  construcţia  modelelor  de  măsurare. 

Bibliografie  selectivă 

Duncan,  O.D.,  1984,  Notes  on  Social  Measurement,  Russel  Sage  Foundation, 
New  York. 

Mihu,  A.,  „Matematica  şi  specificarea  conceptelor  sociologice”,  Viitorul 
Social,  3/1973. 

Maliţa,  M.,  1977,  Sisteme  în  ştiinţele  sociale.  Editura  Academiei  RSR, 
Bucureşti. 

Mărginean,  I.,  1982,  Măsurarea  în  sociologie.  Editura  Ştiinţifică  şi  Enciclo¬ 
pedică,  Bucureşti. 

Popescu,  V.,  1974,  Morala  şi  cunoaşterea  ştiinţifică ,  Editura  Academiei 
RSR. 

Vlăsceanu,  L.,  1986,  Metodologia  cercetării  sociologice.  Metode  şi  tehnici , 
Editura  Ştiinţifică  şi  Enciclopedică,  Bucureşti. 

***  Raportul  naţional  al  dezvoltării  umane. 

Considerată  o  componentă  de  bază  a  formării  specialiştilor, 
metodologia  se  dezvoltă  în  interacţiunea  dintre  cercetător  şi  obiectul 
său  de  studiu.  Pornind  de  la  această  premisă,  volumul  profesorului 
loan  Mărginean  prezintă  în  detaliu  activităţile  ce  intervin  într-o 
cercetare  sociologică,  modalităţile  de  efectuare  urmând  a  fi  selectate 
în  funcţie  de  specificul  domeniului  şi  de  obiectivele  urmărite.  în  prima 
sa  parte,  lucrarea  cuprinde  o  introducere  în  problematica 
metodologiei  cercetării  sociologice  -  perspectiva  sociologică  asupra 
socialului  şi  conţinutul  metodologiei  specifice  -,  partea  a  doua  tratând 
proiectarea  propriu-zisă  a  cercetării:  etapele  proiectului,  eşantionarea 
în  cercetarea  socială,  cuantificarea  şi  măsurarea  în  sociologie. 
Elaborată  pe  baza  unei  îndelungate  experienţe  didactice  şi  de 
cercetare,  Proiectarea  cercetării  sociologice  constituie  un  instrument 
de  mare  utilitate  pe  care  autorul  îl  pune  la  dispoziţia  tuturor  celor 
preocupaţi  de  acest  domeniu  al  ştiinţelor  sociale. 

